
ΣΥΝΟΔΟΣ Γ΄
ΣΥΝΕΔΡΙΑΣΗ ΡΞΓ΄
Πέμπτη 16 Ιουλίου 2026
Αθήνα, σήμερα στις 16 Ιουλίου 2026, ημέρα Πέμπτη και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-7-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΒ΄ συνεδριάσεώς του, της Τετάρτης 15 Ιουλίου 2026, σε ό,τι αφορά την ψήφιση στο σύνολο των σχεδίων νόμων: α) «Κύρωση της Συμφωνίας μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας της Ελληνικής Δημοκρατίας σχετικά με την παροχή υποστήριξης προς το Ελληνικό Στρατιωτικό Απόσπασμα, για την εκτέλεση αποστολών εναέριας ναυτικής περιπολίας» και β) «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου σχετικά με την αμοιβαία προστασία διαβαθμισμένων στρατιωτικών πληροφοριών»)
Κυρίες και κύριοι συνάδελφοι, εισερχόμεθα στη συμπληρωματική ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Μέτρα εφαρμογής του Κανονισμού (ΕΕ) 2024/1689 του Ευρωπαϊκού Κοινοβουλίου και του Συμβουλίου της 13ης Ιουνίου 2024 (Κανονισμός για την τεχνητή νοημοσύνη) - Τροποποίηση του ν.4961/2022(Α΄ 146) και άλλες διατάξεις».
Η Διάσκεψη των Προέδρων αποφάσισε στη συνεδρίασή της της 9ης Ιουλίου 2026 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και των τροπολογιών. 
Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Το Σώμα συνεφώνησε.
Τον λόγο έχει η εισηγήτρια της Νέας Δημοκρατίας, η κ. Μαρία-Αλεξάνδρα Κεφάλα για δεκαπέντε λεπτά. 
Παρακαλώ να ανοίξει το σύστημα της ηλεκτρονικής εγγραφής. 
Κυρία συνάδελφε, έχετε τον λόγο.
ΜΑΡΙΑ-ΑΛΕΞΑΝΔΡΑ ΚΕΦΑΛΑ: Ευχαριστώ, κύριε Πρόεδρε. 
Κυρίες και κύριοι συνάδελφοι, η τεχνολογία εξελίσσεται με ταχύτητα που συχνά ξεπερνά τους θεσμούς. Σήμερα, όμως, η πολιτεία αποδεικνύει ότι μπορεί να ανταποκριθεί έγκαιρα, θέτοντας τους κανόνες για την ασφαλή και υπεύθυνη αξιοποίηση της τεχνητής νοημοσύνης. 
Το νομοσχέδιο που συζητάμε σήμερα δεν περιορίζεται στην εφαρμογή του Ευρωπαϊκού Κανονισμού για την τεχνητή νοημοσύνη. Αποτελεί μια συνειδητή πολιτική επιλογή που θέτει τα θεμέλια για την ασφαλή, υπεύθυνη και αξιόπιστη αξιοποίηση της τεχνολογίας στη χώρα μας. Είναι η απάντηση της ελληνικής πολιτείας σε μια από τις μεγαλύτερες προκλήσεις της εποχής μας με στόχο η πρόοδος να συμβαδίσει με την προστασία των πολιτών και την ενίσχυση εμπιστοσύνης στους θεσμούς. 
Το ερώτημα που καλούμαστε να απαντήσουμε με την ψήφο μας είναι σαφές: Θα επιτρέψουμε στις εξελίξεις να μας προσπεράσουν παραμένοντας παθητικοί θεατές σε ένα ψηφιακό περιβάλλον που διαμορφώνεται ερήμην μας ή θα βγούμε μπροστά με σχέδιο θάρρους και ρεαλισμού; Επιλέγουμε καθαρά το δεύτερο. Επιλέγουμε τον δρόμο του υπεύθυνου τεχνολογικού πραγματισμού. Αποδεικνύουμε στην πράξη ότι η Ελλάδα δεν είναι πλέον ένας απλός παρατηρητής των ευρωπαϊκών εξελίξεων, αλλά μια χώρα που πρωτοστατεί. Ανήκουμε στα ευρωπαϊκά κράτη που επέδειξαν τα ταχύτερα αντανακλαστικά, φέρνοντας προς ψήφιση ένα ολοκληρωμένο εθνικό πλαίσιο εφαρμογής του AI Act απόλυτα ευθυγραμμισμένο στα πρότυπα της Ευρωπαϊκής Ένωσης. 
Η κυριαρχία της τεχνητής νοημοσύνης δεν είναι απλώς ένα ακόμη βήμα στην ιστορία της πληροφορικής. Πρόκειται για μια δομική πολιτισμική μεταβολή που ανατρέπει τον τρόπο ζωής που γνωρίζαμε ως τώρα. Ιστορικά μπορεί να συγκριθεί μόνο με μεγάλες επαναστάσεις της ανθρωπότητας, όπως οι γνωστές σε όλους Βιομηχανικές Επαναστάσεις που σηματοδότησαν άλλοτε το πέρασμα από τη χειροκίνητη παραγωγή στη μηχανοκίνητη είτε με το πέρασμα από την αναλογική στην ψηφιακή παραγωγή. Άλλωστε, όπως έχει υποστηριχθεί, η όλο και περισσότερο αυξανόμενη κυριαρχία της τεχνητής νοημοσύνης στην παραγωγική διαδικασία σηματοδοτεί την Τέταρτη Βιομηχανική Επανάσταση. 
Απέναντι σε αυτό το ιστορικό ορόσημο, το παρόν νομοσχέδιο έρχεται να οικοδομήσει μια στέρεη γέφυρα ανάμεσα στην καινοτομία και την ασφάλεια, ανάμεσα στην οικονομική ανάπτυξη και την προστασία των θεμελιωδών δικαιωμάτων των πολιτών μας. Η τεχνητή νοημοσύνη έχει επιφέρει ριζικές αλλαγές σε όλους τους τομείς της καθημερινότητας, από την εκπαιδευτική διαδικασία ως την ιατρική διάγνωση και θεραπεία, την επιχειρηματικότητα, τη δημόσια διοίκηση, την ψυχαγωγία, αλλά και τις οικονομικές συναλλαγές αποτελώντας πλέον αναπόσπαστο κομμάτι της καθημερινότητάς μας. Όπως προκύπτει άλλωστε, το 80% των Ελλήνων δηλώνει ότι γνωρίζει τι είναι η τεχνητή νοημοσύνη, ενώ σχεδόν επτά στους δέκα έχουν ήδη χρησιμοποιήσει εφαρμογές τεχνητής νοημοσύνης. Στη δημόσια διοίκηση το ποσοστό αυτό φτάνει ήδη στο 84%. 
Ωστόσο, μοιραία πίσω από κάθε μεγάλη αλλαγή ελλοχεύουν κίνδυνοι. Συγκεκριμένα, η αλόγιστη χρήση αλγορίθμων είναι δυνατόν να απειλήσει άμεσα θεμελιώδη ατομικά και κοινωνικά δικαιώματα, πλήττοντας, για παράδειγμα, την ιδιωτικότητα και την προστασία των προσωπικών δεδομένων. 
Επίσης, η αυτοματοποιημένη παρακολούθηση, η χειραγώγηση της πληροφορίας και πολλές φορές η δημιουργία ψευδούς περιεχόμενου περιορίζουν την ελευθερία της έκφρασης και διαστρεβλώνουν το δικαίωμα στην έγκυρη και αντικειμενική πληροφόρηση. Γι’ αυτό, λοιπόν, η τεχνολογία τότε μόνο μπορεί να αναπτύσσεται και να είναι γόνιμη, όταν εκδηλώνεται με γνώμονα τον σεβασμό στην αξία του ανθρώπου και στα δικαιώματά του. 
Γι’ αυτόν ακριβώς τον λόγο είναι πλέον επιτακτική η ανάγκη θεσμοθέτησης ενός ισχυρού εθνικού νομοθετικού πλαισίου, το οποίο θα επιβάλλει απόλυτη διαφάνεια στη λειτουργία της τεχνητής νοημοσύνης, θα ορίζει σαφή όρια λογοδοσίας στις εταιρείες τεχνολογίας, θα εγγυάται ότι κάθε ψηφιακή εφαρμογή θα σέβεται απαρέγκλιτα την ανθρώπινη αξιοπρέπεια και το κράτος δικαίου και θα ορίζει μια κεντρική αρχή που θα εποπτεύει την ορθή χρήση των συστημάτων τεχνητής νοημοσύνης. 
Κυρίες και κύριοι συνάδελφοι, το νομοσχέδιο που συζητάμε σήμερα δεν είναι μια θεωρητική άσκηση επί χάρτου, αλλά το επόμενο ώριμο βήμα μιας συγκροτημένης ψηφιακής πολιτικής που εφαρμόζει αυτή η Κυβέρνηση εδώ και χρόνια. Η πορεία μας προς το αύριο έχει ήδη στέρεα θεμέλια χάρη σε μια σειρά από εμβληματικές πρωτοβουλίες και δράσεις που υλοποιήθηκαν και άλλαξαν την καθημερινότητα στη χώρα μας. 
Πρώτα από όλα, ήταν αυτή η Κυβέρνηση που προχώρησε στη σύσταση του Υπουργείου Ψηφιακής Διακυβέρνησης, το οποίο αποτελεί τον κεντρικό μοχλό όλων των μεγάλων μεταρρυθμίσεων, καθώς και στη σύσταση της Ειδικής Γραμματείας Τεχνητής Νοημοσύνης και Διακυβέρνησης Δεδομένων, δημιουργώντας για πρώτη φορά εξειδικευμένες δομές για τη διαχείριση της νέας αυτής ψηφιακής πραγματικότητας. 
Όλοι θυμόμαστε την επανάσταση που έφερε το Gov.gr το οποίο εμπλουτίστηκε με χιλιάδες ψηφιακές υπηρεσίες, μια μεταρρύθμιση που διευκόλυνε ουσιαστικά τους πολίτες, μείωσε τη γραφειοκρατία και γλίτωσε εκατομμύρια χαμένες ώρες ταλαιπωρίας. Πάνω σε αυτή την επιτυχία κάναμε το επόμενο μεγάλο άλμα, ενσωματώνοντας τις δυνατότητες που παρέχει η τεχνητή νοημοσύνη. Θέσαμε ήδη σε λειτουργία τον πρώτο επίσημο ψηφιακό βοηθό τεχνητής νοημοσύνης, ο οποίος λύνει άμεσα και δραστικά τις απορίες των πολιτών σχετικά με τις διοικητικές διαδικασίες του κράτους. Παράλληλα, παρουσιάσαμε την εθνική στρατηγική για την τεχνητή νοημοσύνη, καθώς επίσης συγκροτήθηκε και η Συμβουλευτική Επιτροπή για την Τεχνητή Νοημοσύνη υπό τον Πρωθυπουργό, συγκεντρώνοντας μάλιστα κορυφαία επιστημονικά μυαλά από όλο τον κόσμο. 
Και φυσικά, δεν σταματάμε ποτέ να στηρίζουμε έμπρακτα την έρευνα την καινοτομία και την επιχειρηματικότητα. Οι εργασίες αποπεράτωσης του «ΦΑΡΟΣ» προχωρούν με ταχύτατους ρυθμούς. Το «ΦΑΡΟΣ» αποτελεί τον πρώτο ελληνικό ανοιχτό κόμβο συνεργασίας που θα υποστηρίζει επιχειρήσεις, πανεπιστήμια και ερευνητικά κέντρα μέσω της παροχής κρίσιμων δεδομένων και τεχνογνωσίας. Με αυτά τα εφόδια στις αποσκευές μας, ερχόμαστε σήμερα να νομοθετήσουμε για το επόμενο στάδιο. 
Κυρίες και κύριοι συνάδελφοι, προχωρώντας στα βασικά σημεία του νομοσχεδίου οφείλω να σταθώ σε μια κομβική στρατηγική επιλογή, τον ορισμό της Αρχής Προστασίας Δεδομένων Προσωπικού Χαρακτήρα ως της κεντρικής εθνικής αρχής εποπτείας για την τεχνητή νοημοσύνη στη χώρα μας. Αυτή η επιλογή δεν είναι τυχαία ούτε απλώς διεκπεραιωτική, αλλά έχει τεράστια πολιτική και θεσμική αξία για τρεις βασικούς λόγους, αφενός λόγω της αδιαμφισβήτητης ανεξαρτησίας της αρχής. Ως συνταγματικά κατοχυρωμένη ανεξάρτητη αρχή, η Αρχή Προστασίας Δεδομένων Προσωπικού Χαρακτήρα εγγυάται ότι ο έλεγχος των συστημάτων τεχνητής νοημοσύνης θα γίνεται μακριά από οποιαδήποτε κυβερνητική πολιτική ή επιχειρηματική επιρροή. 
Αυτό προσφέρει στους πολίτες το ανώτατο επίπεδο αντικειμενικότητας και εμπιστοσύνης. 
Επιπλέον, η Αρχή Προστασίας Δεδομένων Προσωπικού Χαρακτήρα διαθέτει την απαραίτητη τεχνογνωσία και ετοιμότητα. Διαθέτει ήδη πολύτιμη εμπειρία στην προστασία των δικαιωμάτων στην ψηφιακή εποχή και στη διαχείριση των κινδύνων που απορρέουν από την επεξεργασία μεγάλων δεδομένων. Δεν χάνουμε χρόνο δημιουργώντας μια νέα δομή από το μηδέν. Αξιοποιούμε έναν έτοιμο, ισχυρό θεσμικό μηχανισμό που ξέρει πώς να παρεμβαίνει αποτελεσματικά.
Τέλος, στο πλαίσιο της αρχής υπάρχει στενή διασύνδεση δεδομένων και αλγορίθμων. Στον κόσμο της τεχνητής νοημοσύνης τα δεδομένα είναι τα καύσιμα και οι αλγόριθμοι η μηχανή. Είναι, επομένως, απόλυτα ορθό και λογικό η ίδια αρχή που ελέγχει τα δεδομένα να ελέγχει και τα συστήματα που τα επεξεργάζονται. Έτσι, αποφεύγουμε τις επικαλύψεις αρμοδιοτήτων, τη σύγχυση και τη γραφειοκρατία, εξασφαλίζοντας μια ενιαία, συνεκτική και ισχυρή εποπτεία. Η αρχή θωρακίζεται με τις απαραίτητες εξουσίες και εργαλεία, ώστε να ελέγχει, να επιβάλλει κυρώσεις και να απαγορεύει αμέσως συστήματα υψηλού κινδύνου που παραβιάζουν την ιδιωτικότητα και χρησιμοποιούν υποσυνείδητες τεχνικές για να επηρεάσουν την ανθρώπινη συμπεριφορά. 
Η τεχνητή νοημοσύνη δεν αποτελεί απλώς μια τεχνολογική εξέλιξη, αλλά τον ισχυρότερο μοχλό οικονομικής ανάπτυξης για τις επόμενες δεκαετίες. Το παρόν νομοσχέδιο έρχεται να ξεκλειδώσει αυτές τις τεράστιες παραγωγικές δυνατότητες, προσφέροντας στην ελληνική επιχειρηματικότητα τα κατάλληλα εφόδια για να πρωταγωνιστήσει στη διεθνή αγορά. Τα διαθέσιμα στοιχεία, άλλωστε, αποδεικνύουν περίτρανα ότι η Ελλάδα διαθέτει ήδη ένα σπουδαίο ζωντανό κεφάλαιο. Οι Έλληνες επιστήμονες στα πανεπιστήμια μας και στα κορυφαία ερευνητικά μας κέντρα -«Δημόκριτος», «Αθηνά»- παράγουν έρευνα παγκόσμιας κλάσης, συμμετέχοντας στην πρωτοπορία των ευρωπαϊκών προγραμμάτων. Η ίδρυση της ερευνητικής μονάδας «Αρχιμήδης» αποτελεί λαμπρό παράδειγμα αυτής της δυναμικής.
Την ίδια στιγμή, οι ελληνικές νεοφυείς επιχειρήσεις, οι start-up μας, αναπτύσσουν διεθνώς αναγνωρισμένα προγράμματα τεχνητής νοημοσύνης, από τη ναυτιλία και την έξυπνη γεωργία μέχρι τα πρωτοποριακά συστήματα αιτιακής τεχνητής νοημοσύνης και τα εξειδικευμένα ελληνικά γλωσσικά μοντέλα. Το ταλέντο υπάρχει και διακρίνεται σε όλο τον κόσμο. Αυτό που έλειπε ήταν το κατάλληλο θεσμικό πλαίσιο για να ριζώσουν και να αναπτυχθούν αυτές οι προσπάθειες εδώ στην πατρίδα μας, ενισχύοντας έμπρακτα το brain gain. 
Συγκεκριμένα, για τη στήριξη της καινοτομίας προβλέπεται η σύσταση Ρυθμιστικού Δοκιμαστηρίου Τεχνητής Νοημοσύνης, τα Sandboxes. Πρόκειται για ένα ελεγχόμενο περιβάλλον, όπου νεοφυείς επιχειρήσεις, ερευνητές και μικρομεσαίες επιχειρήσεις μπορούν να δοκιμάζουν καινοτόμα συστήματα τεχνητής νοημοσύνης υπό την καθοδήγηση των αρχών, χωρίς τον φόβο δυσανάλογων διοικητικών βαρών, ενώ ταυτόχρονα θα είναι δυνατές οι δοκιμές συστημάτων τεχνητής νοημοσύνης σε πραγματικές συνθήκες εκτός δοκιμαστηρίου. Θα λειτουργούν, λοιπόν, ως γέφυρα διασφαλίζοντας από τη μια πλευρά την προστασία των δικαιωμάτων των πολιτών και από την άλλη την ενθάρρυνση της επιχειρηματικότητας και της έρευνας, χωρίς περιττά γραφειοκρατικά εμπόδια.
Ταυτόχρονα, καθώς η διαφάνεια είναι η βάση της εμπιστοσύνης του πολίτη στη διοίκηση και καθώς κάθε πολίτης δικαιούται να γνωρίζει πότε αυτή εφαρμόζει τεχνητή νοημοσύνη προς επίλυση των υποθέσεων, θεσμοθετούμε το Ενιαίο Μητρώο Συστημάτων Τεχνητής Νοημοσύνης για τον δημόσιο τομέα. Κάθε αλγόριθμος που χρησιμοποιείται από κρατικό φορέα για τη λήψη αποφάσεων ή την εξυπηρέτηση πολιτών θα είναι καταγεγραμμένος, ελεγμένος και ανοιχτός στον δημόσιο έλεγχο. Το κράτος οφείλει να είναι ο εγγυητής της σύννομης χρήσης των δεδομένων και αυτό κάνουμε πράξη. 
Περνώ τώρα σε ένα ζήτημα που αγγίζει τον σκληρό πυρήνα της εθνικής μας ασφάλειας και της λειτουργίας του δημοκρατικού μας πολιτεύματος. Στην εποχή της μετα-αλήθειας η τεχνολογία δεν χρησιμοποιείται μόνο για καλό. Όταν η παραγωγή συνθετικού περιεχομένου, τα γνωστά σε όλους deep fake, ξεφεύγει από τα όρια του πειραματισμού, μετατρέπεται σε ένα εξαιρετικά επικίνδυνο όπλο μαζικής αποσταθεροποίησης. Δεν μιλάμε για θεωρητικούς κινδύνους ή σενάρια επιστημονικής φαντασίας. Το βλέπουμε και το ζούμε καθημερινά. Όταν επιχειρείται εξόντωση της προσωπικότητας, υπονόμευση της αξιοπιστίας ανθρώπων και θεσμών, τότε δεν είναι απλά ψηφιακές φάρσες. Mιλάμε για ασύμμετρες απειλές, για προσπάθεια χειραγώγησης κοινής γνώμης. Αυτό, λοιπόν, πρέπει να σταματήσει. 
Απέναντι σε αυτήν την δυστοπική πραγματικότητα η ελληνική πολιτεία δεν μένει απαθής. Το νομοσχέδιο που συζητάμε σήμερα εισάγει την υποχρέωση απόλυτης σήμανσης για κάθε δημιουργό ή πάροχο συστημάτων παραγωγής περιεχομένου, ο οποίος οφείλει να επισημαίνει με σαφήνεια ορατά και ψηφιακά ότι το συγκεκριμένο υλικό, βίντεο, ήχος ή φωτογραφία έχει παραχθεί ή τροποποιηθεί από τεχνητή νοημοσύνη. Ο πολίτης πρέπει να γνωρίζει άμεσα τι είναι πραγματικό και τι είναι προϊόν αλγορίθμου. 
Κυρίες και κύριοι συνάδελφοι, η ελευθερία της έκφρασης είναι ιερή, αλλά η προστασία της αλήθειας και της ανθρώπινης αξιοπρέπειας είναι η βάση πάνω στην οποία στηρίζεται η ίδια η δημοκρατία μας. Με τις διατάξεις αυτές στέλνουμε ένα ξεκάθαρο μήνυμα: Η Ελλάδα θωρακίζεται ψηφιακά και δεν θα επιτρέψει σε κανένα κακόβουλο κέντρο να χρησιμοποιήσει την τεχνολογία ως εργαλείο αποσταθεροποίησης. Στην εποχή του ψηφιακού μετασχηματισμού η επιτυχία του κράτους δεν κρίνεται πλέον μόνο από το πλήθος των διαθέσιμων ψηφιακών υπηρεσιών, αλλά κυρίως από την ποιότητα της υποστήριξης που παρέχεται στον πολίτη, όταν αντιμετωπίζει δυσκολίες. 
Η αποσπασματική εξυπηρέτηση και οι δυσκίνητοι δίαυλοι επικοινωνίας μεταξύ διαφορετικών δημόσιων φορέων αποτελούσαν συχνά τροχοπέδη. Το νέο λειτουργικό σύστημα της Δημόσιας Διοίκησης support.gov.gr αφορά την περαιτέρω αναβάθμιση της σχέσης του πολίτη με τη Δημόσια Διοίκηση. Επιδιώκουμε ένα κράτος έξυπνο, προγνωστικό και βαθιά εξυπηρετικό. Η τεχνητή νοημοσύνη γίνεται το νέο λειτουργικό σύστημα της διακυβέρνησης. Mε την ενσωμάτωση ακόμη πιο προηγμένων παραγωγικών συστημάτων η επαφή με τις δημόσιες υπηρεσίες μεταμορφώνεται. Οι καθυστερήσεις και οι δυσνόητες διαδικασίες αντικαθίστανται από μια άμεση, διαδραστική και πολυγλωσσική επικοινωνία και αυτό έχει μια βαθιά κοινωνική διάσταση. Σκεφτείτε τον ηλικιωμένο συμπολίτη μας σε μια απομακρυσμένη περιοχή ή ένα άτομο με αναπηρία που πλέον θα μπορεί να διεκπεραιώνει τις υποθέσεις του απλώς μιλώντας στο σύστημα, χωρίς αποκλεισμούς και χωρίς την ανάγκη μεσαζόντων. Αυτή είναι η πραγματική ψηφιακή συμπερίληψη στην πράξη.
Ένα χρόνιο ζήτημα το οποίο βρίσκεται πλέον στη φάση της οριστικής του επίλυσης αποτελεί και το Ελληνικό Κτηματολόγιο. Σύμφωνα με την τοποθέτηση του Προέδρου του Ελληνικού Κτηματολογίου στην ακρόαση των φορέων, αυτήν τη στιγμή βρισκόμαστε στο 99% των ιδιοκτησιών της χώρας που έχουν αναρτημένα κτηματολογικά στοιχεία και αυτό σημαίνει ότι το 99% των γεωτεμαχίων της χώρας έχουν Κωδικό Αριθμό Εθνικού Κτηματολογίου. Σε σχέση με τις εκκρεμότητες, ενώ πέρυσι την ίδια εποχή ήταν 290.000 οι εκκρεμότητες, τώρα είναι περίπου 200.000 και παρατηρείται συνεχώς καθοδική πορεία στο θέμα των εκκρεμοτήτων.
Ακριβώς αυτήν την πορεία ολοκλήρωσης του Ελληνικού Κτηματολογίου έρχονται να ενισχύσουν οι υπό ψήφιση διατάξεις που μεταξύ άλλων ρυθμίζουν ειδικά για τη λειτουργία των Κτηματολογικών Γραφείων Ρόδου, Κω και Λέρου. Η ψηφιακή μετάβαση που υλοποιούμε δεν αφορά τους λίγους, ούτε είναι μια τεχνοκρατική άσκηση αποκομμένη από την κοινωνία. Αντίθετα, αποτελεί τον πυρήνα της προοδευτικής κοινωνικής πολιτικής μας. Στόχος μας είναι η χρήση της τεχνολογίας για τη δραστική μείωση των ανισοτήτων και την άρση των αποκλεισμών. 
Ως επιστέγασμα αυτής της κοινωνικής ευαισθησίας εισάγουμε με το παρόν νομοσχέδιο μια καινοτόμα ρύθμιση, τη δημιουργία του Ηλεκτρονικού Μητρώου Καταχώρισης Σημείων Πρόσβασης και Θέσεων Στάθμευσης για Άτομα με Αναπηρία. Μέσα από αυτό το σύγχρονο ψηφιακό εργαλείο χαρτογραφούνται και ελέγχονται σε πραγματικό χρόνο όλα τα σημεία πρόσβασης και οι θέσεις στάθμευσης AμεA σε ολόκληρη την επικράτεια. Έτσι, προστατεύουμε έμπρακτα τα δικαιώματα των συμπολιτών μας με αναπηρία. Βάζουμε τέλος στην αυθαιρεσία και την ταλαιπωρία τους και κάνουμε τις πόλεις μας πιο ανθρώπινες και προσβάσιμες. 
Καθ’ όλη τη διάρκεια των συνεδριάσεων δεν εκφράστηκε από την Αντιπολίτευση καμιά αμφιβολία σχετικά με την αναγκαιότητα θέσπισης ενός συνεκτικού εθνικού πλαισίου για την τεχνητή νοημοσύνη, ενώ οι όποιες αντιρρήσεις υπήρξαν σχετικά με την ετοιμότητα και την κατάρτιση των υπαλλήλων να προσαρμοστούν στη νέα αυτή ψηφιακή πραγματικότητα διαλύονται από το γεγονός ότι τα τελευταία χρόνια χιλιάδες υπάλληλοι πιστοποιούνται στη χρήση συστημάτων τεχνητής νοημοσύνης. 
Κυρίες και κύριοι συνάδελφοι, το νομοσχέδιο που έχετε στα χέρια σας δεν ανήκει στο παρελθόν ούτε εξαντλείται στις ιδεολογικές περιχαρακώσεις του χθες. Είναι ένα νομοσχέδιο που κοιτάζει κατάματα το μέλλον. Επιστεγάζει μια πολυετή πετυχημένη προσπάθεια ψηφιακού εκσυγχρονισμού και θέτει την Ελλάδα στην πρώτη γραμμή της παγκόσμιας τεχνητής και οικονομικής πρωτοπορίας. Ανήκει δικαιωματικά στη νέα γενιά της πατρίδας μας. Είναι η θεσμική μας απάντηση στην εποχή της ψηφιακής επιτάχυνσης. Επιλέγουμε να ανοίξουμε διάπλατα τις πόρτες στην πρόοδο, την επιχειρηματικότητα και την επενδυτική ανάπτυξη, υψώνοντας ταυτόχρονα ένα απροσπέλαστο τείχος προστασίας για τη δημοκρατία μας, τα ανθρώπινα δικαιώματα και την κοινωνική δικαιοσύνη. Δημιουργούμε το πλαίσιο, ώστε η τεχνολογία να υπηρετεί την ευημερία και την πρόοδο και η Ελλάδα να βαδίσει μπροστά με αυτοπεποίθηση, δύναμη και ασφάλεια. Σας καλώ πέρα και πάνω από κομματικές γραμμές να υπερψηφίσουμε παρόν σχέδιο νόμου. Σας καλώ να δώσουμε στη χώρα μας τα εργαλεία να πρωταγωνιστήσει σε έναν κόσμο που αλλάζει ταχύτατα, για μια Ελλάδα πρωταγωνιστή και όχι ουραγό των διεθνών εξελίξεων. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Τον λόγο τώρα έχει από το ΠΑΣΟΚ-Κίνημα Αλλαγής ο εισηγητής, ο κ. Πάνας. 
Παρακαλώ. 
ΑΠΟΣΤΟΛΟΣ ΠΑΝΑΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα δεν συζητούμε απλώς ένα ακόμη νομοσχέδιο του Υπουργείου Ψηφιακής Διακυβέρνησης. Συζητούμε το πώς θα οργανωθεί η Ελλάδα απέναντι στη μεγαλύτερη τεχνολογική αλλαγή των τελευταίων δεκαετιών. Η τεχνητή νοημοσύνη δεν αποτελεί απλά μια υπόθεση του μέλλοντος. Είναι ήδη παρούσα στην οικονομία, στην παραγωγή, στην υγεία, στην εκπαίδευση, στη δικαιοσύνη, στις μεταφορές, στη δημόσια διοίκηση και φυσικά στην καθημερινότητα του πολίτη. 


Η Ευρωπαϊκή Ένωση αντιλήφθηκε έγκαιρα ότι αυτή η τεχνολογική επανάσταση δεν μπορεί να εξελιχθεί χωρίς κανόνες. Γι’ αυτό, προχώρησε στην υιοθέτηση του πρώτου ολοκληρωμένου νομοθετικού πλαισίου παγκοσμίως, του AI Act, ένα πλαίσιο που επιδιώκει μια δύσκολη, αλλά αναγκαία ισορροπία, να ενθαρρύνει την καινοτομία, χωρίς να θυσιάζει τα θεμελιώδη δικαιώματα, να ενισχύει την ανταγωνιστικότητα, χωρίς να υπονομεύει τη δημοκρατία, να αξιοποιεί την τεχνολογία, χωρίς να αποδυναμώνει την ανθρώπινη ευθύνη.
Και ακριβώς εδώ βρίσκεται η ουσία της σημερινής συζήτησης. Δεν κρινόμαστε μόνο για το αν είμαστε υπέρ ή κατά στο συγκεκριμένο νομοσχέδιο ή την τεχνητή νοημοσύνη. Η τεχνολογία θα προχωρήσει έτσι και αλλιώς, με εμάς ή χωρίς εμάς. Το ερώτημα είναι αν το κράτος θα μπορέσει να την ακολουθήσει με τρόπο αξιόπιστο, ασφαλή και δημοκρατικό.
Το ΠΑΣΟΚ από την πρώτη στιγμή τοποθετήθηκε με καθαρότητα. Στηρίζουμε τη συγκεκριμένη εφαρμογή. Στηρίζουμε την έρευνα, στηρίζουμε την καινοτομία, στηρίζουμε την ανάπτυξη ελληνικών εφαρμογών τεχνητής νοημοσύνης. Στηρίζουμε συνολικά τον μεταψηφιακό μετασχηματισμό του κράτους. Η Ελλάδα σε τέτοια ζητήματα δεν μπορεί να μείνει πίσω. Οφείλει να συμμετέχει ενεργά στην ψηφιακή οικονομία.
Όμως, η πολιτική μας διαφωνία δεν αφορά στον ευρωπαϊκό Κανονισμό. Αφορά στον τρόπο με τον οποίο επιλέγει η Κυβέρνηση να τον εφαρμόσει στη χώρα μας. Διότι ο AI Act θέτει το ευρωπαϊκό πλαίσιο. Η Κυβέρνηση είναι εκείνη που επιλέγει τους θεσμούς, τις διαδικασίες, τις αρμόδιες Αρχές και τις προτεραιότητες ως προς τα μέσα εφαρμογής. Και αυτές οι επιλογές κρίνονται σήμερα.
Κύριε Υπουργέ, το πραγματικό ερώτημα δεν είναι αν η Ελλάδα αποκτήσει ένα νομοθετικό πλαίσιο για την τεχνητή νοημοσύνη. Το πραγματικό ερώτημα είναι αν διαθέτει εκείνους τους θεσμούς, το ανθρώπινο δυναμικό, την τεχνογνωσία και την πολιτική βούληση -ξαναλέω, την πολιτική βούληση- να εφαρμόσει αποτελεσματικά αυτό το πλαίσιο.
Η τεχνητή νοημοσύνη δεν συγχωρεί την προχειρότητα, δεν συγχωρεί τις αδύναμες δομές, δεν συγχωρεί την έλλειψη συντονισμού. Κατά τη συζήτηση της Επιτροπής, όπως και εσείς έτσι και εμείς, ακούσαμε τους φορείς. Ακούσαμε Ανεξάρτητες Αρχές, επιστημονικές επιτροπές, πανεπιστημιακούς εκπροσώπους εργαζομένων, αλλά και επαγγελματικούς φορείς. Και είναι ιδιαίτερα σημαντικό ότι, παρά τις διαφορετικές προσεγγίσεις, σχεδόν όλοι κατέληξαν σε ένα κοινό συμπέρασμα: Το νομοσχέδιο κινείται προς τη σωστή κατεύθυνση. Όμως, η επιτυχία του δεν θα εξαρτηθεί από τις διατάξεις. Θα εξαρτηθεί από την εφαρμογή του, από το αν οι αρμόδιες λοιπόν Αρχές διαθέτουν προσωπικό, οικονομικούς πόρους και πραγματική διαφάνεια, από τα αν θα προστατεύονται αποτελεσματικά τα δικαιώματα των πολιτών.
Με άλλα λόγια, η μεγαλύτερη πρόκληση του σημερινού νομοσχεδίου δεν είναι η ψήφισή του. Αυτό θα γίνει. Είναι η εφαρμογή του. Και αυτό ακριβώς αποτελεί βασική θέση του ΠΑΣΟΚ. Δεν αρκεί να δημιουργούμε νέες δομές, να ιδρύουμε νέες επιτροπές, να μοιράζουμε νέες αρμοδιότητες, να δημιουργούμε θεσμούς που λειτουργούν, θεσμούς που συνεργάζονται, θεσμούς που λογοδοτούν. Πρέπει όλοι αυτοί να ανταποκριθούν στις απαιτήσεις της νέας ψηφιακής εποχής. Διότι η εμπιστοσύνη των πολιτών δεν κερδίζεται με τίτλους νόμων. Κερδίζεται, όταν αυτοί οι νόμοι εφαρμόζονται με συνέπεια. Η εμπιστοσύνη είναι το πολυτιμότερο κεφάλαιο για την επιτυχία της τεχνητής νοημοσύνης.
Κυρίες και κύριοι συνάδελφοι, το Κεφάλαιο Α΄ του νομοσχεδίου οργανώνει το Εθνικό Σύστημα Διακυβέρνησης της Τεχνητής Νοημοσύνης. Πρόκειται, ίσως, για τη σημαντικότερη επιλογή -πολιτική μάλλον, θα έλεγα, επιλογή- του νομοσχεδίου, όχι γιατί ιδρύονται οι θεσμοί, αλλά γιατί καθορίζεται ποιος θα ελέγχει, ποιος θα εποπτεύει και ποιος τελικά θα λογοδοτεί για τη χρήση της τεχνητής νοημοσύνης στη χώρα μας.
Το ΠΑΣΟΚ θεωρεί θετική την ύπαρξη ενός εθνικού πλαισίου διακυβέρνησης. Όμως, η ύπαρξη ενός σχήματος δεν σημαίνει αυτομάτως αποτελεσματικότητα. Η εμπειρία της ελληνικής δημόσιας διοίκησης μας έχει διδάξει ότι πολλές φορές δημιουργούμε νέες δομές, χωρίς να διασφαλίζουμε ότι διαθέτουν προσωπικό, τεχνογνωσία και δυνατότητα -το ξαναλέω, δυνατότητα- ουσιαστικής συνεργασίας. Και αυτός είναι ο πραγματικός κίνδυνος.
Πρόκειται, λοιπόν, για έναν κίνδυνο τον οποίο θα αντιμετωπίσουμε και στο δεύτερο μεγάλο κεφάλαιο των AI regulatory sandboxes. Πρόκειται για έναν ιδιαιτέρως σημαντικό θεσμό, που επιτρέπει επιχειρήσεις, πανεπιστήμια και ερευνητικά κέντρα να δοκιμάζουν εφαρμογές τεχνητής νοημοσύνης σε ελεγχόμενο περιβάλλον. Είναι μια σωστή ευρωπαϊκή επιλογή και το ΠΑΣΟΚ τη στηρίζει.
Η Ελλάδα, άλλωστε, διαθέτει εξαιρετικούς επιστήμονες, διαθέτει ερευνητικά ιδρύματα υψηλού επιπέδου, διαθέτει έτοιμες νεοφυείς επιχειρήσεις δυναμικές και οφείλουμε, από την πλευρά μας και από την πλευρά σας, πάνω από όλα, να δημιουργήσετε προϋποθέσεις, ώστε η καινοτομία να αναπτυχθεί ακόμα περισσότερο στη χώρα μας.
Όμως, σε όλο αυτό υπάρχει και μια κρίσιμη προϋπόθεση. Τα sandboxes δεν μπορούν να λειτουργούν ως κλειστοί μηχανισμοί. Χρειάζονται διαφάνεια, κριτήρια επιλογής, αξιολόγηση, λογοδοσία και φυσικά, δημοσιοποίηση των αποτελεσμάτων τους και ουσιαστική συμμετοχή, πάνω από όλα, της επιστημονικής κοινότητας.
Κυρίες και κύριοι συνάδελφοι, ιδιαίτερα σημαντικό είναι και το κεφάλαιο που αφορά στη διαφάνεια και το Εθνικό Μητρώο Συστημάτων Τεχνητής Νοημοσύνης. Εδώ βρίσκεται και κατά την άποψή μας, η ουσία του AI Act. Η τεχνητή νοημοσύνη δεν μπορεί να λειτουργεί ως ένα μαύρο κουτί. Ο πολίτης πρέπει να γνωρίζει πότε μια διοικητική πράξη λαμβάνεται ή υποστηρίζεται από σύστημα τεχνητής νοημοσύνης. Πρέπει να γνωρίζει, στην ουσία, ποιος έχει την ευθύνη. Πρέπει να μπορεί να ζητήσει, αν χρειαστεί, ανθρώπινη επανεξέταση και πρέπει να γνωρίζει ότι υπάρχει πραγματική εποπτεία. Διότι η τεχνική νοημοσύνη μπορεί να βοηθήσει τη δημόσια διοίκηση. Δεν μπορεί, όμως, να υποκαταστήσει τη λογοδοσία της.
Όλες αυτές οι παρατηρήσεις που σας είπα πιο πριν δεν είναι μόνο δικές μας. Τις ακούσαμε, ξαναλέω, σχεδόν από όλους τους φορείς στην Επιτροπή η οποία έγινε. Η Αρχή Προστασίας Δεδομένων Προσωπικού Χαρακτήρα υπογράμμισε, μάλιστα, ότι οι νέες αρμοδιότητες που αναλαμβάνει απαιτούν ουσιαστική ενίσχυση με εξειδικευμένο προσωπικό, τεχνική υποστήριξη και επαρκούς οικονομικούς πόρους.
Δεν μπορεί, λοιπόν, να ζητάμε περισσότερους ελέγχους, από τη μία, Ανεξάρτητη Αρχή, από την άλλη, χωρίς να δίνουμε τα μέσα στη συγκεκριμένη Αρχή να την πραγματοποιήσει. Η Εθνική Επιτροπή για τα Δικαιώματα του Ανθρώπου υπενθύμισε ότι η εφαρμογή που νομοθετούμε σήμερα δεν είναι μόνο τεχνικό ζήτημα. Είναι πρωτίστως ζήτημα προστασίας των θεμελιωδών δικαιωμάτων. Μάλιστα, επισήμανε ότι η ίδια δεν κλήθηκε να συμμετέχει στη νομοθετική διαδικασία, παρά τον θεσμικό της ρόλο και ανέδειξε, μάλιστα και μια σημαντική παράλειψη του νομοσχεδίου, ότι στην ουσία δεν αποτυπώνει ρητά τον ρόλο των ελληνικών αρχών προστασίας, όπως προβλέπει το άρθρο 77.
Η Εθνική Επιτροπή Βιοηθικής και Τεχνοηθικής κινήθηκε στο ίδιο πνεύμα. Στήριξε τη δημιουργία των sandboxes, αλλά υπογράμμισε ότι η ανάπτυξη της τεχνητής νοημοσύνης πρέπει να συνοδεύεται από ηθικές εγγυήσεις, διαφάνεια και συνεχής αξιολόγηση.
Οι εργαζόμενοι στις Ανεξάρτητες Αρχές έθεσαν ένα ακόμα κρίσιμο ζήτημα, ότι δεν μπορεί -όπως είπαν χαρακτηριστικά- να ανατίθενται συνεχώς νέες αρμοδιότητες, χωρίς αντίστοιχη στελέχωση των νέων υπηρεσιών.
Από όλα αυτά καταλαβαίνουμε ότι, αν κάτι απέδειξε η ακρόαση των φορέων είναι ότι υπάρχει μια ευρεία συναίνεση. Δεν υπάρχει, όμως, από την πλευρά τους η αντίστοιχη βεβαιότητα ότι το ελληνικό κράτος είναι σήμερα έτοιμο να εφαρμόσει αποτελεσματικά το συγκεκριμένο νομοθέτημα. Και αυτό είναι το σημείο που πρέπει να εστιάσουμε στη σημερινή συζήτηση. Διότι ο στόχος δεν είναι μόνο να ψηφίσουμε έναν νόμο. Ο στόχος είναι, όπως πάντοτε γίνεται, να λειτουργήσει.
Κυρίες και κύριοι, θα σταθώ τώρα σε ένα ζήτημα που αφορά την κυβερνοασφάλεια. Και στέκομαι, γιατί οι κυβερνοεπιθέσεις δεν αποτελούν ένα θεωρητικό ενδεχόμενο. Αποτελούν καθημερινή πραγματικότητα σε νοσοκομεία, πανεπιστήμια, επιχειρήσεις, κρίσιμες υποδομές σε δημόσιες υπηρεσίες.
Η κυβερνοασφάλεια, λοιπόν, δεν είναι ένα τεχνικό ζήτημα. Σύμφωνα με τα πλέον πρόσφατα στοιχεία του Μαρτίου το 2026, οι οργανισμοί στην Ελλάδα δέχτηκαν κατά μέσο όρο χίλιες τριακόσιες ενενήντα κυβερνοεπιθέσεις την εβδομάδα ανά οργανισμό. Μάλιστα, ο δημόσιος τομέας αναδεικνύεται ως ο περισσότερο στοχοποιημένος κλάδος στη χώρα μας. Οι αριθμοί, λοιπόν, κάτι μας λένε. Για τον λόγο αυτό, θεωρούμε θετική την ενίσχυση του θεσμικού πλαισίου. 
Ωστόσο όμως, κύριε Υπουργέ, υπάρχει ένα ερώτημα. Αναφέρομαι στην απουσία της Εθνικής Αρχής Κυβερνοασφάλειας από τη συζήτηση του παρόντος νομοσχεδίου στην αρμόδια επιτροπή της Βουλής. Μιλάμε για τον κατεξοχήν αρμόδιο φορέα στον οποίο το νομοσχέδιο αναθέτει κρίσιμες αρμοδιότητες για την εφαρμογή του νέου πλαισίου. Κι όμως, κανείς στη Βουλή δεν άκουσε την επίσημη θέση του.
Κατά την άποψή μας, δεν αποτελεί μια διαδικαστική παράλειψη, αλλά μία θεσμική υποβάθμιση της ίδιας της κοινοβουλευτικής διαδικασίας. Είναι στην ουσία ένα μεγάλο κενό που υπάρχει στις κοινοβουλευτικές επιτροπές και στο Κοινοβούλιο και νομίζω ότι στην προκειμένη περίπτωση χάθηκε η δυνατότητα να αντιληφθούμε ή να ακούσουμε τεκμηριωμένες προτάσεις από έναν φορέα που πραγματικά έχει την ευθύνη του συγκεκριμένου νομοσχεδίου και να ενισχύσει αυτό που λέγεται «νομοθετική διαδικασία». Είναι ένα θεσμικό κενό το οποίο ουσιαστικά το χρεώνεστε εσείς στη νομοθετική διαδικασία. 
Κύριε Υπουργέ, ακριβώς γι’ αυτό θα περίμενε κανείς ότι η ίδια η Κυβέρνηση θα επιδίωκε με αυτόν τον τρόπο, από την απούσα δηλαδή Εθνική Αρχή Κυβερνοασφάλειας, να εξηγήσει η ίδια την επιχειρησιακή της ετοιμότητα και να απαντήσει στα εύλογα ερωτήματα τα οποία καταθέσαμε κατά τη διάρκεια των επιτροπών. Η απουσία αυτών των απαντήσεων δεν είναι μια λεπτομέρεια, αλλά ένα σοβαρό έλλειμμα που στην ουσία αποδυναμώνει τη συζήτηση του νομοσχεδίου. Και αυτό γιατί η κυβερνοασφάλεια δεν είναι μόνο θέμα νόμων, αλλά θέμα ανθρώπων, υποδομών, τεχνογνωσίας και συνεχούς ετοιμότητας. 
Και για να είμαστε ουσιαστικοί με ώριμες και θεσμικές προτάσεις, το ΠΑΣΟΚ έχει προτείνει, κάτι που φέρνουμε ακόμα και σήμερα, για κάθε μείζον νομοθέτημα που αφορά την τεχνητή νοημοσύνη, την κυβερνοασφάλεια, την προστασία των προσωπικών δεδομένων και γενικότερα τον ψηφιακό μετασχηματισμό και όλα αυτά τα ζητήματα, να θεσμοθετηθεί ένας μόνιμος μηχανισμός προνομοθετικής διαβούλευσης. Στον μηχανισμό αυτό θα συμμετέχουν οι αρμόδιες ανεξάρτητες αρχές, εθνικές επιτροπές, η ακαδημαϊκή και ερευνητική κοινότητα, οι κοινωνικοί εταίροι, καθώς και οι εκπρόσωποι της αγοράς και της Κοινωνίας των Πολιτών. Στόχος θα είναι η έγκαιρη αξιοποίηση της επιστημονικής γνώσης, ώστε όταν φτάνουμε στην επεξεργασία των νομοθετικών πλαισίων, να υπάρχει ένα ήδη διαμορφωμένο σχέδιο νόμου. 
Η πρόταση αυτή ευθυγραμμίζεται με το πνεύμα του AI Act που δίνει ιδιαίτερη έμφαση στη συμμετοχική διακυβέρνηση, στην διεπιστημονική τεκμηρίωση και στη συνεργασία μεταξύ δημόσιων αρχών, επιστημονικής κοινότητας και κοινωνικών εταίρων για την ασφαλή και αξιόπιστη ανάπτυξη της τεχνητής νοημοσύνης. 
Κυρίες και κύριοι συνάδελφοι, ιδιαίτερη αναφορά πρέπει να γίνει και στις διατάξεις για το Ελληνικό Κτηματολόγιο. Η δημιουργία νέων οργανικών θέσεων κινείται προς τη σωστή κατεύθυνση. Κανείς, μα κανείς δεν αμφισβητεί ότι το Κτηματολόγιο χρειάζεται ενίσχυση. Όμως, το ίδιο, επαναλαμβάνω το ίδιο το προσωπικό του Κτηματολογίου μάς είπε ξεκάθαρα ότι το πρόβλημα δεν είναι αριθμητικό, αλλά οργανωτικό, λειτουργικό και ζήτημα συνολικού σχεδιασμού. 
Ο Σύλλογος Εργαζομένων επεσήμανε ότι πρέπει να εξεταστούν προβληματισμοί που υπάρχουν για τη συνταγματικότητα του άρθρου 31. Μάλιστα, ζήτησε να συμπεριληφθούν οι συμβασιούχοι στις ρυθμίσεις του άρθρου 37 και πρότεινε να υπάρξει νομοθετική πρόβλεψη, ώστε οι υπάλληλοι του Ελληνικού Κτηματολογίου να υπαχθούν στις διατάξεις του άρθρου 53 του ν.5313/2026. Πρόκειται για συγκεκριμένες προτάσεις. Από την πλευρά μας τις θεωρούμε τεκμηριωμένες, ρεαλιστικές και αξίζουν, επαναλαμβάνουμε, σοβαρής εξέτασης. 
Αν, λοιπόν, χαρακτήριζε κάτι τη συζήτηση στην επιτροπή -και μένω εκεί και επιμένω, γιατί πραγματικά θεωρώ ότι αποτελούν τη βάση της συζήτησης του νομοσχεδίου- αυτό ήταν η ποιότητα των παρεμβάσεων των φορέων. Δεν ήρθαν, λοιπόν, να ασκήσουν αντιπολίτευση, αλλά βοηθήσουν τη Βουλή να νομοθετήσει καλύτερα. 
Η Αρχή Προστασίας Δεδομένων ζήτησε στελέχωση, η Εθνική Επιτροπή για τα Δικαιώματα του Ανθρώπου ζήτησε ισχυρότερες εγγυήσεις για τα θεμελιώδη δικαιώματα, η Εθνική Επιτροπή Βιοηθικής ζήτησε ενίσχυση της ηθικής διάστασης της τεχνητής νοημοσύνης, οι εργαζόμενοι στις ανεξάρτητες αρχές ζήτησαν προσωπικό και πόρους, ενώ ο Σύλλογος Εργαζομένων στο Κτηματολόγιο ζήτησε λειτουργικές βελτιώσεις. Κανείς, μα κανείς δεν είπε να μην εφαρμόσετε τον AI Act. Όλοι, όμως, είπαν να τον εφαρμόσετε σωστά. Και αυτό, λοιπόν, είναι η δική μας θέση, κύριε Υπουργέ.
Φτάνοντας λοιπόν, κύριε Υπουργέ, στο τέλος της συζήτησης αυτής, θα ήθελα να σας απευθύνω ένα ερώτημα που θεωρώ ότι συνοψίζει την ουσία της κοινοβουλευτικής διαδικασίας. Κατά τη δημόσια διαβούλευση κατατέθηκαν εκατοντάδες παρατηρήσεις, ενώ στις συνεδριάσεις ακούστηκαν δεκάδες φορείς, όλοι αυτοί που αναφέραμε πιο πριν. Χθες σας θέσαμε συγκεκριμένα ερωτήματα στην επιτροπή. Σας ζητήσαμε να μας πείτε ποιες προτάσεις των ανεξάρτητων επιστημονικών επιτροπών και κοινωνικών φορέων έγιναν τελικά δεκτές. Δεν ζητήσαμε γενικές διαβεβαιώσεις ότι το νομοσχέδιο είναι καλό. Ζητήσαμε συγκεκριμένες απαντήσεις σχετικά με το ποια άρθρα άλλαξαν, ποιες παρατηρήσεις ενσωματώθηκαν και ποιες απορρίφθηκαν. Αυτές, όμως, τις απαντήσεις δεν τις λάβαμε, κάτι που θεωρούμε ότι αποδυναμώνει την ίδια την έννοια της δημόσιας διαβούλευσης και του κοινοβουλευτικού διαλόγου. Διότι, κύριε Υπουργέ, αυτή είναι η αξία της δημόσιας διαβούλευσης. Διαφορετικά, η διαδικασία κινδυνεύει να εκληφθεί ως τυπική και όχι ως ουσιαστική σε σχέση με τη νομοθέτηση. 
Κυρίες και κύριοι συνάδελφοι, η τεχνητή νοημοσύνη δεν είναι απλώς μια νέα τεχνολογία. Είναι μια νέα πραγματικότητα. Γι’ αυτό και η ευθύνη μας σήμερα είναι μεγάλη. Καλούμαστε να αποφασίσουμε με ποιους όρους θα λειτουργεί η δημοκρατία στην ψηφιακή εποχή. Το ερώτημα, λοιπόν, δεν είναι αν θα χρησιμοποιήσουμε την τεχνητή νοημοσύνη. Το ερώτημα είναι ποιος θα την ελέγχει και ποιος θα λογοδοτεί για τη χρήση της. Οι αποφάσεις που λαμβάνονται για τον σχεδιασμό, την ανάπτυξη και τη χρήση της επηρεάζουν στην ουσία τις πραγματικές ζωές, επηρεάζουν την υγεία, την εκπαίδευση, την εργασία, τη δικαιοσύνη, τις δημόσιες υπηρεσίες. Γι’ αυτό και απαιτούν αυτά που σας είπαμε πιο πριν. 
Το ΠΑΣΟΚ δεν αντιμετωπίζει την τεχνητή νοημοσύνη με φόβο. Την αντιμετωπίζει με ευθύνη και με δυνατότητα ανάπτυξης. Γι’ αυτό και ασκήσαμε δομική κριτική. Ασκήσαμε κριτική, γιατί διαφωνούμε ως προς τον στόχο και όχι ως προς το νομοθέτημα. 
Θα ήθελα, λοιπόν, να πω ότι η επιλογή μας σήμερα είναι βαθιά πολιτική, ενώ θα ήθελα να κλείσω με μία σκέψη. Η τεχνητή νοημοσύνη δεν θα κριθεί από το πόσο έξυπνοι θα γίνουν οι αλγόριθμοι. Θα κριθεί από το εάν οι δημοκρατικοί θεσμοί θα αποδειχθούν ισχυρότεροι από αυτούς. Αυτό, λοιπόν, είναι το πραγματικό διακύβευμα της εποχής και αυτό είναι και το δικό μας χρέος ως ΠΑΣΟΚ απέναντι στους πολίτες και στις επόμενες γενιές. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Παρακαλώ να κλείσει το σύστημα της ηλεκτρονικής εγγραφής ομιλητών. 
Στο σημείο αυτό, κυρίες και κύριοι συνάδελφοι, θα ήθελα να σας  ανακοινώσω ότι ο Γραμματέας της Κοινοβουλευτικής Ομάδας ΣΥΡΙΖΑ-Προοδευτική Συμμαχία κ. Ιωάννης Αμανατίδης, με την από 15 Ιουλίου 2026 επιστολή του προς τον Πρόεδρο της Βουλής, μας γνωστοποιεί την επανένταξη του Βουλευτή Χανίων κ. Παύλου Πολάκη στην Κοινοβουλευτική Ομάδα ΣΥΡΙΖΑ-Προοδευτική Συμμαχία.
Επίσης, με την από 15 Ιουλίου 2026 επιστολή του ο Βουλευτής Χανίων κ. Παύλος Πολάκης μάς γνωστοποιεί την προσχώρησή του στην Κοινοβουλευτική Ομάδα του ΣΥΡΙΖΑ-Προοδευτική Συμμαχία.
(Οι προαναφερθείσες επιστολές καταχωρίζονται στα Πρακτικά και έχουν ως εξής:




ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει τώρα η ειδική αγορήτρια από το Κομμουνιστικό Κόμμα Ελλάδας κ. Αφροδίτη Κτενά. 
Παρακαλώ, κυρία συνάδελφε, έχετε τον λόγο.
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε. 
Σήμερα συζητάμε ένα νομοσχέδιο που ενσωματώνει έναν κανονισμό της Ευρωπαϊκής Ένωσης που είναι γνωστός ως «Πράξη για την τεχνητή νοημοσύνη», το AI Act. Αυτό το νομοσχέδιο, επίσης, εισάγει διατάξεις που ενισχύουν το ψηφιακό επιτελικό κράτος σε μια πιο αντιδραστική κατεύθυνση, κάτι που θα εξηγήσουμε, ενώ τακτοποιεί και αρρυθμίες της ψηφιακής μετάβασης. 

Σε πρώτο επίπεδο το κομμάτι που αφορά στην πράξη της τεχνητής νοημοσύνης στον Κανονισμό φαίνεται να είναι μια τυπική υποχρέωση της ενσωμάτωσης του Κανονισμού στο δίκαιο της χώρας μέχρι τις 2 Αυγούστου. Δεν είναι, όμως, ένα τεχνικό, διοικητικό ζήτημα μόνο. Είναι ένα βαθιά πολιτικό ζήτημα, γιατί ο Κανονισμός αυτός είναι αποτέλεσμα μακροχρόνιων διαπραγματεύσεων ανάμεσα από τη μια σε ισχυρά και συχνά αντικρουόμενα επιχειρηματικά συμφέροντα που δραστηριοποιούνται ή επιθυμούν να επενδύσουν σε τεχνολογίες τεχνητής νοημοσύνης και από την άλλη στο πολιτικό προσωπικό της Ευρωπαϊκής Ένωσης, της Κομισιόν, που ο ρόλος τους είναι να προωθούν αυτά τα συμφέροντα στα κράτη-μέλη, αποτυπώνοντας ωστόσο τους συσχετισμούς δύναμης μεταξύ των διαφόρων λόμπι που εκπροσωπούν τα επιχειρηματικά συμφέροντα. Και ξέρετε ποια λόμπι είναι, αυτά που είναι ζωτικής σημασίας για τη δημοκρατία στην Ευρωπαϊκή Ένωση. Αυτά που είναι υπεύθυνα για μια σειρά σκανδάλων, όπως το Qatar gate, κ.λπ. 
Ποιος είναι τώρα ο στόχος του Κανονισμού; Ο στόχος είναι η διαμόρφωση ενός πλαισίου κανόνων. Αυτό λέγεται ρύθμιση, όπως ακούσαμε, για την υπό ανάπτυξη αγορά συστημάτων τεχνητής νοημοσύνης στην Ευρωπαϊκή Ένωση. Αυτό ονομάζεται καινοτομία. Έχουμε, λοιπόν, ρύθμιση και καινοτομία. Ο στόχος είναι από τη μια να προλάβει η Ευρωπαϊκή Ένωση τους ανταγωνιστές της, κυρίως ΗΠΑ και Κίνα, που ηγούνται σε τεχνολογίες, μοντέλα και υποδομές και να τους προλάβει τουλάχιστον σε θεσμικό επίπεδο, στο βαθμό που αυτό είναι εφικτό. Και από την άλλη να κάνει τον τροχονόμο συμφερόντων στην λειτουργία της εσωτερικής αγοράς, στο βαθμό που αυτό είναι εφικτό. 
Ποιο είναι, όμως, το πρόβλημα; Το πρόβλημα είναι, εκτός από τους ανταγωνισμούς των συμφερόντων, ότι η ρύθμιση της αγοράς και η καινοτομία, όπως λέγονται, δηλαδή, το εμπόριο νέων τεχνολογικών προϊόντων, είναι ανταγωνιστικές έννοιες, γι’ αυτό και η Κυβέρνηση ισχυρίζεται ότι θεσπίζει κανόνες για καινοτομία με εμπιστοσύνη, για ανάπτυξη με προστασία. Γι’ αυτό τρωγόντουσαν τόσα χρόνια. 
Ποιο είναι τώρα το αποτέλεσμα; Το αποτέλεσμα είναι ένα πολύ χαλαρό πλαίσιο κανόνων για να ενισχύει την καινοτομία, με ευχέρεια στα κράτη-μέλη να διαμορφώνουν το θεσμικό πλαίσιο σύμφωνα με τις προτεραιότητες των δικών τους επιχειρηματικών ομίλων και των στρατηγικών δεσμεύσεων που έχουν. Αναγνωρίζει κινδύνους από τη χρήση της τεχνητής νοημοσύνης ο Κανονισμός και μάλιστα τους κατατάσσει σε τέσσερις κατηγορίες, μια πρακτική που είναι απαράδεκτη και θα εξηγήσω.
Οι τέσσερις κατηγορίες είναι μη αποδεκτού ρίσκου, υψηλό, μεσαίο και χαμηλό ρίσκο. Ποιο είναι το πρόβλημα; Στο ποιος αποφασίζει. Ποιος αποφασίζει για την ταξινόμηση, για το τι σημαίνει κίνδυνος, για ποιόν είναι ο κίνδυνος. Και, βέβαια, όλα αυτά νομοθετούνται στο όνομα της προστασίας δικαιωμάτων, όταν τίποτα τέτοιο δεν πρόκειται να συμβεί ούτε είναι ο στόχος. Δεν είναι αυτός ο σκοπός, αλλά με αυτόν τον τρόπο επιχειρείται η εξαπάτηση του λαού, ότι τάχα μου το κράτος δικαίου είναι εδώ. Και να στηθεί, βέβαια και ένα βολικό γήπεδο για ντεμέκ μονομαχίες και αντιπαραθέσεις ανάμεσα στα αστικά κόμματα. Πρωτοπορούμε, λέει, η Νέα Δημοκρατία, ηγούμαστε στην ψηφιακή μετάβαση. Δεν εφαρμόζετε σωστά τους Κανονισμούς της Ευρωπαϊκής Ένωσης, λέει, το ΠΑΣΟΚ και τα άλλα κόμματα του ευρωμονόδρομου. 
Εμείς σαν ΚΚΕ λέμε: Καμία εμπιστοσύνη στο κράτος των καπιταλιστών είτε σε επίπεδο Ευρωπαϊκής Ένωσης είτε σε επίπεδο εθνικό. Πουθενά δεν μπορούν να συμβιβαστούν η προστασία λαϊκών δικαιωμάτων και ελευθεριών με την καινοτομία, έτσι όπως την εννοείτε, στην καπιταλιστική οικονομία, όταν κριτήριο είναι πάντα το κυνήγι του κέρδους, του μέγιστου κέρδους για την επιχείρηση που αναπτύσσει ένα τέτοιο σύστημα. 
Κοροϊδεύετε στα μούτρα τον λαό όταν λέτε ότι θα ελέγξετε τα μονοπώλια που δημιουργούν και παρέχουν τέτοια συστήματα τεχνητής νοημοσύνης ή τα κρατικά όργανα και αρχές, που πρόκειται να τα χρησιμοποιήσουν. Έλεγχος των ομίλων δεν υπήρξε ποτέ ούτε μπορεί να υπάρξει. Δεν υπήρξε ποτέ πόσω μάλλον σήμερα που έχει μαζευτεί σε τόσο λίγα χέρια ο πλούτος των λαών, οι υποδομές, οι πλουτοπαραγωγικές πηγές. Το μαχαίρι και το πεπόνι είναι στα χέρια των επιχειρηματικών ομίλων και κανένα κράτος δεν μπορεί να τα ελέγξει, ούτε οι δήθεν Ανεξάρτητες Αρχές. Μόνο ανάχωμα ο οργανωμένος μαζικός αγώνας του λαού μας, μόνο η ανατροπή αυτού του συστήματος, που βασίζει την ανάπτυξή τους στη συσσώρευση κερδών σε χέρια μπορεί να θέσει την τεχνητή νοημοσύνη στην υπηρεσία του λαού. 
Θα αναφερθώ στον Κανονισμό τώρα. Ο Κανονισμός, όπως είπαμε, είναι ένα πλαίσιο κανόνων με πάρα πολλές εξαιρέσεις που τις καθιστούν κανόνα. Κατ’ αρχάς εξαιρούνται ρητά από κάθε ρύθμιση οι αμιγώς στρατιωτικές εφαρμογές και οι εφαρμογές για την επιβολή του νόμου. Τα μη αποδεκτού κινδύνου συστήματα, αυτά δηλαδή που είναι στην πρώτη κατηγορία, τη χειρότερη, να το πούμε, δεν απαγορεύονται. Όχι, επιτρέπονται υπό προϋποθέσεις. Τα υψηλού κινδύνου στη δεύτερη κατηγορία επιτρέπονται, αλλά πρέπει να αναπτύσσονται υπό εποπτεία. Για παράδειγμα, η επαλήθευση της γνησιότητας ταξιδιωτικών εγγράφων στη διαχείριση μετανάστευσης, ασύλου και συνεδριακών ελέγχων δεν απαγορεύεται με χρήση τεχνητής νοημοσύνης. Ποιος ελέγχει τη συμμόρφωση; Οι αρχές εποπτείας της αγοράς και οι ίδιοι οι ελεγχόμενοι. Ο Κανονισμός προβλέπει τον αυτοέλεγχο. 
Προχωράμε στο νομοσχέδιο τώρα. Τι τελικά έρχεται εδώ πέρα; Πρώτον, ορίζει το πλαίσιο για την εποπτεία της αγοράς. Τα ακούσαμε και από την εισηγήτρια της Πλειοψηφίας. Δηλαδή ποιος θα είναι ο διαιτητής ανάμεσα στα επιχειρηματικά συμφέροντα, με πρόσχημα βέβαια την προστασία των δικαιωμάτων. 
Η Αρχή Προστασίας Δεδομένων Προσωπικού Χαρακτήρα, λοιπόν, θα έχει την εποπτεία της αγοράς και θα είναι και σημείο επαφής για όλες τις επιμέρους αρχές με πολύ ασαφή σύνδεση μεταξύ τους, ώστε να διευκολύνετε το μπαλάκι ευθυνών όταν κάτι στραβώσει. Και η Εθνική Επιτροπή Τηλεπικοινωνιών και Ταχυδρομείων, η ΕΕΤΤ, ορίζεται ως κοινοποιούσα αρχή και εκεί πέρα συστήνεται και Κέντρο Συντονισμού και Τεχνογνωσίας για την νοητή νοημοσύνη.
Το πιο σοβαρό, όμως, είναι άλλο. Θεσμοθετούνται τα ρυθμιστικά δοκιμαστήρια και οι δοκιμές σε πραγματικές συνθήκες για συστήματα τεχνητής νοημοσύνης υψηλού κινδύνου, που σημαίνει ότι θα τρέξουν άμεσα, με χρήση και προσωπικών δεδομένων υπό την εποπτεία των παραπάνω αρχών. Και αυτό γίνεται σε μια εποχή σφοδρών ανταγωνισμών ανάμεσα σε μονοπώλια κολοσσούς, σε μια εποχή πολεμικής προετοιμασίας. Σε αυτήν την εποχή θα επιτρέπεται η ανεξέλεγκτη ανάπτυξη συστημάτων τεχνικής νοημοσύνης για στρατιωτικούς σκοπούς και καταστολή, σε αυτήν την εποχή θα επιτρέπεται η ανάπτυξη μη στρατιωτικών συστημάτων μεν, υψηλού κινδύνου δε στα ειδικά δοκιμαστήρια και η δοκιμή τους σε πραγματικές συνθήκες. Αυτό νομοθετείτε. 
Και για να γίνει κατανοητό το πλαίσιο προστασίας που προτείνει το νομοσχέδιο αρκεί να αναφερθούμε σε δύο στοιχεία. Σε ερώτησή μας για τις δυνατότητες ελέγχου που έχει η Αρχή, η Αρχή μας παρέμπεμψε στο άρθρο 57 του Κανονισμού. Πάμε στο άρθρο 57 του Κανονισμού που παραπέμπει στις εθνικές νομοθεσίες. Για αυτήν την κοροϊδία μιλάμε. Σε ερώτησή μας για το τι εργαλεία έχει στη διάθεση της η Αρχή για να ασκήσει εποπτεία, η απάντηση είναι ότι δεν υπάρχουν τα εργαλεία αυτά ακόμα, θα αναπτυχθούν, είναι υπό ανάπτυξη σε επίπεδο Ευρωπαϊκής Ένωσης, αλλά τα ρυθμιστικά δοκιμαστήρια θα έχουν ήδη θεσμοθετηθεί.
Και στο άρθρο 11 ξεκαθαρίζεται ότι τα συστήματα τεχνητής νοημοσύνης υψηλού κινδύνου θα τεθούν σε λειτουργία από αρχές που είναι αρμόδιες για την επιβολή του νόμου, τη μετανάστευση και το άσυλο. Αυτές είναι οι προτεραιότητες. Να αναλογιστούμε το εξής. Όταν το λεγόμενο κράτος δικαίου της Ευρωπαϊκής Ένωσης έχει πρόσφατα εμπλουτιστεί με το Σύμφωνο για τη Μετανάστευση και το Άσυλο που καταργεί τη συνθήκη της Γενεύης, τι θα προστατεύσει; Τα υψηλού κινδύνου συστήματα τεχνητής νοημοσύνης θα υπηρετήσουν το βάρβαρο Σύμφωνο και όχι τα ανθρώπινα δικαιώματα 
Και το πιο πρόσφατο επίτευγμα του κράτους δικαίου, βέβαια, της Ευρωπαϊκής Ένωσης είναι -μετά το ουδείς εξαιρείται των παρακολουθήσεων, άλλη λαμπρή στιγμή του κράτους δικαίου!- το Chat Control. Είναι αυτό το σύστημα όπου στο όνομα της προστασίας των παιδιών πάλι, γιατί πάντα κάποιος προστατεύεται, καταργείται πλήρως η ιδιωτικότητα των επικοινωνιών -και λέτε ότι ο Κανονισμός προστατεύει- και επιτρέπεται η απευθείας συλλογή δεδομένων από συσκευές χρηστών, συλλέγοντας έναν τεράστιο όγκο δεδομένων από δεκάδες εκατομμύρια χρήστες πολίτες και όλα αυτά μαζεύονται στα χέρια επιχειρηματικών ομίλων και των αστικών επιτελείων. 
Αλήθεια, σε ποια κατηγορία ρίσκου είναι η ανάπτυξη εφαρμογής τεχνητής νοημοσύνης για την αξιοποίηση αυτών των δεδομένων; Και πώς θα ελέγξετε τη Meta, για παράδειγμα; Τι προστασία παρέχει ο Κανονισμός έναντι εφαρμογών τύπου Lavender; Είναι αυτή η εφαρμογή τεχνητής νοημοσύνης με την οποία το κράτος - δολοφόνος του Ισραήλ, που αναγνωρίζετε όλοι σας εδώ μέσα, ως στρατηγικό σύμμαχο δολοφονούσε χιλιάδες αμάχους στη Γάζα. Καμία προστασία. 
Μάθαμε, επίσης, ότι μέχρι να αναπτυχθούν εργαλεία και πρότυπα για τη συμμόρφωση και τον έλεγχο, η Αρχή θα ελέγχει με βάση καταγγελίες. «Whistleblowing», έτσι ειπώθηκε. Όμως, σύμφωνα με το νομοσχέδιο δεν υποχρεούται να τις διερευνά όλες ούτε οφείλει απάντηση για το γιατί δεν διερευνά κάποια καταγγελία. Τόση προστασία!
Ρωτήσαμε και σαφή απάντηση δεν πήραμε. Και ξαναρωτάμε, κύριε Υπουργέ, το εξής: Γίνεται καταγγελία για τη «real time» καταγραφή βιομετρικών στοιχείων στην είσοδο φοιτητικής εστίας. Αυτό απαγορεύεται από τον κανονισμό ή όχι; Δεν έχουμε καταλάβει. Μας παραπέμψατε στον κανονισμό που παραπέμπει σε εθνικές νομοθεσίες, που η Αρχή δεν έχει εργαλεία και ξεκάθαρη αρμοδιότητα και δεν λογοδοτεί για ποιες καταγγελίες διερευνά ή όχι.
Επικαλείστε, επίσης, ότι ασκείτε εθνική κυριαρχία στα δεδομένα. Τι εννοείτε; Χαλαρώνετε διάφορες περιοριστικές διατάξεις που υπήρχαν μέχρι τώρα, αυτές τις ελάχιστες. Επιταχύνετε τη δημοσίευση των ανοικτών δεδομένων. Το λέει η αιτιολογική ξεκάθαρα. Και όλα αυτά, στο όνομα της καινοτομίας. Ουσιαστικά, αυτό που γίνεται είναι ότι με πρόσχημα τη στήριξη των «startup» αποκτούν πρόσβαση οι επιχειρηματικοί όμιλοι στα δεδομένα του λαού μας, όπως τα κτηματολογικά που ανήκουν και μάλιστα στα λεγόμενα «υψηλής αξίας γεωχωρικά δεδομένα», τα δικαστικά, τα υγείας, τα προσωπικά, ό,τι περιέχει και θα περιέχει το «Gov.gr» που τώρα με διάταξη του νομοσχεδίου εμπλουτίζεται επιπλέον και με δεδομένα από τους δήμους που υποχρεούνται πλέον να ενταχθούν στην πλατφόρμα «Support.gov.gr.» 
Θυμίζουμε, επίσης, ότι μετά το νομοσχέδιο μόνον άπαξ η «Gov.gr» θα διασυνδέεται πλέον με όλες τις αντίστοιχες πύλες των υπόλοιπων κρατών-μελών της Ευρωπαϊκής Ένωσης. Και σημειώνουμε, επίσης, ότι ο ίδιος ο κανονισμός προβλέπει εξαιρέσεις για τη συλλογή και επεξεργασία προσωπικών δεδομένων, που καθιστούν κανόνα τελικά την εκμετάλλευσή τους. 
Έχει ειπωθεί και από άλλους -το έχουμε ξαναπεί και εμείς- ότι τα δεδομένα είναι ο νέος χρυσός. Είναι το καύσιμο, πράγματι, της νέας τεχνολογίας της τεχνητής νοημοσύνης. Και αυτά τα δεδομένα του λαού μας παραδίδονται στα μονοπώλια για εμπορικούς σκοπούς ή για ενίσχυση της καταστολής, της φορομπηξίας, της παρακολούθησης στην εργασία, γιατί αυτά έχει ζήσει ο λαός μας, αυτή είναι η εμπειρία του λαού μας μέχρι τώρα από την εφαρμογή της τεχνητής νοημοσύνης στην καθημερινότητά του. Και μην αναρωτιέστε μετά γιατί δεν νιώθει ασφαλής με την τεχνολογία αυτή. Βέβαια, θα πείτε, δεν ωφελούνται τα μονοπώλια, ωφελούνται οι «startup», οι μικρές επιχειρήσεις. Μα, κοιτάξτε, μόνο τα μονοπώλια διαθέτουν πόρους για μεγάλης κλίμακας χρήση τέτοιων εφαρμογών. Οι «startup» είναι η μαρίδα που θρέφει τους καρχαρίες και το γνωρίζετε καλά. 
Να πω και κάτι ακόμα. Στη συζήτηση προηγουμένων νομοσχεδίων για τα δεδομένα καταγγείλαμε ότι αντιμετωπίζετε τα δεδομένα σαν πεδίο κερδοφορίας και μας απαντήσατε «Τι θέλετε; Να τα δίνουμε δωρεάν;». Σε αυτό το νομοσχέδιο, μας λέτε «Μα, δεν πουλάμε δεδομένα. Τα ανοίγουμε, τα δίνουμε δωρεάν». Και ξέρετε, δεν είναι η πρώτη φορά που αντιφάσκει το Υπουργείο στη χρήση των δεδομένων. Σε επανειλημμένες ερωτήσεις μας για το τι έχει γίνει με τα διδακτορικά του Αποθετηρίου του Εθνικού Κέντρου Τεκμηρίωσης που είναι τα διδακτορικά που έχουν εκπονηθεί στη χώρα μέχρι σήμερα -όλα τα διδακτορικά- έχουμε μάθει ότι έχουν εκχωρηθεί, έχουν παραδοθεί σε κάποια εταιρεία κι έχουμε λάβει διαφορετικές απαντήσεις από διαφορετικούς Υπουργούς μέχρι σήμερα. Έχουμε ακούσει ότι τα διδακτορικά εκπαιδεύουν το μεγάλο γλωσσικό μοντέλο στα ελληνικά δωρεάν για την ελεύθερη χρήση τους. «Και δεν θέλετε να εκπαιδευθεί μεγάλο γλωσσικό μοντέλο στα ελληνικά;», έτσι μας είχατε πει. Έχουμε ακούσει «Φυσικά δεν γίνεται κάτι τέτοιο, γιατί είναι προστατευμένα. Υπάρχουν δικαιώματα στα διδακτορικά». Τελικά, τι ισχύει; Τι κάνετε τελικά με τα δεδομένα μας που συλλέγει το κράτος σας; 
Η Κυβέρνηση επαίρεται ότι πρωτοπορεί. Το ακούμε ξανά και ξανά, το λέει και ο Πρωθυπουργός. Πρωτοπορία, όμως, με κέντρα δεδομένων, τεχνολογίες νέφους, ημιαγωγών και μοντέλα στα χέρια μονοπωλίων δεν υπάρχει. Το καταλαβαίνει ο καθένας. Πρωτοπορείτε όμως. Πρωτοπορείτε στην εμπλοκή στους νατοϊκούς πολέμους, στην παράδοση δημόσιων και προσωπικών δεδομένων στα μονοπώλια, στη χαλάρωση κανόνων και ελέγχων και στην ανάπτυξη επικίνδυνων εφαρμογών τεχνητής νοημοσύνης. Εκεί πρωτοπορείτε. Ξέρετε τι λέτε; Πάρτε δεδομένα, χρησιμοποιήστε τον ΔΑΙΔΑΛΟ που είναι εθνική υποδομή, αναπτύξτε μοντέλα και εφαρμογές μέσω του «Φάρος» (Pharos), της εταιρείας που συστήσατε, και δοκιμάστε επικίνδυνες εφαρμογές εδώ στην Ελλάδα, ακόμα και στο πεδίο. Αυτό κάνετε με αυτό το νομοσχέδιο! Κράχτης για επενδυτές! Έτσι λειτουργείτε! 
Όλα αυτά βέβαια, τα κάνετε με επισφαλείς σχέσεις εργασίας, γιατί επικαλείστε τα ερευνητικά κέντρα και τους ερευνητές και τα πανεπιστήμια. Γιατί δεν ρωτάτε με τι συνθήκες δουλεύουν οι ερευνητές στον Αρχιμήδη, στον Δημόκριτο; Γιατί δεν ρωτάτε αν είναι εξασφαλισμένη η χρηματοδότηση και με τι συνθήκες, με τι συμβάσεις, δουλεύουν εκεί; 
Επιπλέον, έχουμε και το άρθρο 39 που επιβεβαιώνει για άλλη μια φορά -δεν μας κάνει εντύπωση βέβαια- τον εχθρικό για τον λαό χαρακτήρα του αστικού κράτους, ειδικά -ξαναλέμε- σε περίοδο πολεμικής προετοιμασίας. Στη λογική της καταστολής των πάντων και της δίωξης κάθε αντίθετης φωνής, η άρνηση διαβάθμισης από υπάλληλο στην Εθνική Αρχή Κυβερνοασφάλειας, για την οποία κόπτεται και το ΠΑΣΟΚ, δεν οδηγεί απλώς στην απομάκρυνση του υπαλλήλου από την Αρχή -κατανοητό, θα έλεγε κάποιος- αλλά συνιστά και πειθαρχικό παράπτωμα, ώστε να μη διανοηθεί κάποιος να αποκαλύψει σχέδια εχθρικά για τις λαϊκές ελευθερίες. 
Κλείνοντας, το νομοσχέδιο και έχει κάποιες ρυθμίσεις για το αμαρτωλό Κτηματολόγιο. Δεν θα επεκταθώ σε αυτό. Μία παρατήρηση θα ήθελα μόνο να κάνω. Και εδώ, λοιπόν, έχουμε ρυθμίσεις που είναι εις βάρος των εργαζομένων με ιδιαίτερα προβληματικό τρόπο στελέχωσης και αδιαφάνειας εκεί πέρα, όπως προκύπτει και από τις καταγγελίες του Σωματείου Εργαζομένων. Βέβαια, έχουμε και τους πολίτες που συνεχίζουν να ταλαιπωρούνται. Ξαναρωτάμε το εξής: Παρατείνετε τις συμβάσεις ΙΔΟΧ για το προσωπικό της η ΗΔΥΚΑ, αλλά όχι των εργαζομένων στο Κτηματολόγιο και στο Εθνικό Κέντρο Τεκμηρίωσης, όπως σας το ζητάνε μήνες τώρα. Γιατί;
Κλείνοντας, δεν έχει πράγματι νόημα το ερώτημα αν κάποιος είναι κατά ή υπέρ μιας τεχνολογίας. Η τεχνολογία θα αναπτυχθεί. Είναι κοινωνικό προϊόν και θα αναπτυχθεί είτε κάποιος το θέλει, είτε όχι. Το θέμα, όμως, είναι -επειδή η ανάπτυξη μιας τεχνολογίας δεν είναι ουδέτερη- σε ποια κατεύθυνση αναπτύσσεται αυτή. Η τεχνολογία στα χέρια των καπιταλιστών και του κράτους τους αναπτύσσεται σε βάρος δικαιωμάτων, αναγκών της ίδιας της ζωής των εργαζομένων και των οικογενειών τους. Είναι όπλο στα χέρια του κεφαλαίου και του κράτους τους, των συμμάχων ΗΠΑ, ΝΑΤΟ, Ευρωπαϊκής Ένωσης, για να τρέξει η πολεμική προετοιμασία. 
Έχουμε ξαναπεί -και το ξαναλέμε- ότι οι νέες τεχνολογίες θέλουν και νέες σχέσεις παραγωγής και προς αυτές δείχνει μόνο η πρόταση εξουσίας του ΚΚΕ. Μόνο σε ένα εργατικό λαϊκό κράτος, με κοινωνική ιδιοκτησία σε όλους τους πόρους και κεντρικό σχεδιασμό για την ανάπτυξη, η τεχνητή νοημοσύνη μπορεί να υπηρετήσει τον άνθρωπο και τις ανάγκες του. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κυρία συνάδελφε. 
Ο κ. Ξανθόπουλος βρίσκεται στη Διάσκεψη των Προέδρων, οπότε τον λόγο θα πάρει ο ειδικός αγορητής από την Ελληνική Λύση κ. Γραμμένος. 
Παρακαλώ, κύριε συνάδελφε, έχετε τον λόγο.
ΒΑΣΙΛΕΙΟΣ ΓΡΑΜΜΕΝΟΣ: Καλημέρα, κύριε Πρόεδρε. Ευχαριστώ πάρα πολύ. 
Κυρίες και κύριοι συνάδελφοι, πριν εισέλθω στο περιεχόμενο του συγκεκριμένου σχεδίου νόμου το οποίο συζητάμε σήμερα στην Εθνική Αντιπροσωπεία, επιτρέψτε μου να ξεκινήσω από την πραγματικότητα που, δυστυχώς, βιώνει σήμερα η ελληνική κοινωνία, κύριε Υπουργέ. Και η πραγματικότητα, δυστυχώς, είναι πάρα-πάρα πολύ δύσκολη. Οι Έλληνες συμπολίτες μας βρίσκονται αντιμέτωποι με μια πρωτοφανή πίεση στο καθημερινό τους εισόδημα. Η ακρίβεια έχει γίνει βραχνάς. Η ακρίβεια έχει γίνει ο μεγαλύτερος αντίπαλός της ελληνικής κοινωνίας, της ελληνικής οικογένειας. Οι αυξήσεις στο κόστος ζωής, στα τρόφιμα, στην ενέργεια, στη στέγαση και στις βασικές ανάγκες έχουν δημιουργήσει μια κατάσταση όπου πολλοί συμπολίτες μας δυσκολεύονται πλέον να ανταποκριθούν σε υποχρεώσεις που πριν λίγα χρόνια θεωρούνταν αυτονόητες. 

Ο εργαζόμενος βλέπει τον μηνιαίο μισθό του να εξαντλείται πριν ακόμα τελειώσει ο μήνας, κύριε Υπουργέ. Ο συνταξιούχος αναγκάζεται να κάνει δύσκολες επιλογές, για να καλύψει τις πάγιες ανάγκες του. Οι νέοι άνθρωποι βλέπουν το μέλλον με αβεβαιότητα σε αυτή τη χώρα, καθώς η απόκτηση κατοικίας και η δημιουργία οικογένειας γίνονται όλο και πιο δύσκολες. 
Και μέσα σε αυτήν την πραγματικότητα η πολιτεία έχει χρέος να απαντήσει με ουσιαστικές πολιτικές που θα πρέπει να βελτιώνουν τη ζωή των πολιτών και την ποιότητά τους. Έχει χρέος να αξιοποιεί κάθε δυνατό εργαλείο. Έχει χρέος να επιβάλει κάθε νέα δυνατότητα, κάθε νέα τεχνολογική εξέλιξη, όχι ως αυτοσκοπό, αλλά ως ένα μέσο για να στηρίξει πραγματικά την κοινωνία, να ενισχύσει την οικονομία και να κάνει το κράτος πραγματικά αποτελεσματικό. Διότι η τεχνολογία για την οποία συζητάμε σήμερα, δεν μπορεί να είναι αποκομμένη από την κοινωνία. 
Η τεχνητή νοημοσύνη, για την οποία γίνεται ο λόγος, δεν μπορεί να αποτελεί απλώς μια ακόμα διοικητική μεταρρύθμιση του αρμόδιου Υπουργείου. Δεν μπορεί να περιοριστεί σε νέες πλατφόρμες, σε νέα Μητρώα και σε νέες διαδικασίες. Πρέπει να απαντήσει σε ένα βασικό ερώτημα: Πώς θα γίνει η ζωή του Έλληνα πολίτη καλύτερη; Πώς θα μειώσουμε τελικά αυτό το τέρας της γραφειοκρατίας; Πώς θα ενισχυθεί η παραγωγικότητα; Πώς θα δημιουργηθούν νέες ευκαιρίες για τους νέους ανθρώπους και τις ελληνικές επιχειρήσεις; Και κυρίως, πώς θα διασφαλίσουμε ότι η τεχνολογική πρόοδος δεν θα αφήσει πίσω της τον άνθρωπο, κύριε Υπουργέ;
Κύριε Πρόεδρε, κυρίες και κύριοι συνάδελφοι, το νομοσχέδιο που συζητάμε αφορά ένα από τα σημαντικότερα ζητήματα της εποχής μας, την εφαρμογή του Κανονισμού της Ευρωπαϊκής Ένωσης 2024/1689 για την τεχνητή νοημοσύνη και την προσαρμογή του ελληνικού θεσμικού πλαισίου στις νέες απαιτήσεις. Η τεχνητή νοημοσύνη δεν είναι πλέον μια τεχνολογία του μέλλοντος. Είναι ήδη παρούσα, είναι ήδη μπροστά μας. Επηρεάζει τον τρόπο λειτουργίας του κράτους, επηρεάζει την οικονομία μας, την αγορά εργασίας, αλλά και τη σχέση του πολίτη με τη διοίκηση. 
Γι’ αυτόν ακριβώς τον λόγο η συζήτηση σήμερα δεν πρέπει και δεν μπορεί να περιορίζεται μόνο στο πώς θα εφαρμόσουμε εμείς εδώ έναν ευρωπαϊκό μηχανισμό. Το πραγματικό ερώτημα είναι άλλο: Ποια θέση θέλει να έχει η χώρα μας στη νέα εποχή της τεχνητής νοημοσύνης; Θέλει να είναι μια χώρα που απλώς ακολουθεί αποφάσεις που λαμβάνονται απ’ έξω; Μια χώρα που καταναλώνει τεχνολογία, χωρίς όμως να παράγει γνώση και καινοτομία; Μια χώρα που δημιουργεί κυρίως μηχανισμούς ελέγχου, χωρίς ωστόσο η ίδια να επενδύει στην ανάπτυξη της δικής της τεχνολογικής δυνατότητας; Αυτά πρέπει να δούμε, κύριε Υπουργέ. Και ακόμα, θέλει η χώρα μας που συμμετέχει ενεργά σε όλη αυτή τη διαδικασία να είναι μια χώρα που δημιουργεί, που παράγει, που αξιοποιεί την τεχνητή νοημοσύνη ως εργαλείο οικονομικής ανάπτυξης και ενίσχυσης της εθνικής ισχύος; 
Δυστυχώς, κυρίες και κύριοι συνάδελφοι, από το συγκεκριμένο σχέδιο νόμου δεν προκύπτει μια τέτοια ολοκληρωμένη εθνική στρατηγική και είναι κάτι που είπαμε, κύριε Υπουργέ, και στις επιτροπές που προηγήθηκαν. Βλέπουμε κυρίως την ενσωμάτωση ενός ευρωπαϊκού πλαισίου στο ελληνικό μας δίκαιο. Και ασφαλώς η χώρα μας έχει υποχρέωση να εφαρμόσει αυτό το ευρωπαϊκό δίκαιο. Όμως, άλλο πράγμα είναι η συμμόρφωση σε μια ευρωπαϊκή υποχρέωση και άλλο πράγμα είναι η άσκηση εθνικής πολιτικής. 
Εθνική πολιτική για εμάς στην Ελληνική Λύση σημαίνει να σχεδιάζεις για το αύριο. Σημαίνει να στηρίζεις τα ελληνικά πανεπιστήμια. Σημαίνει να στηρίζεις τα ερευνητικά κέντρα, τους επιστήμονες, αλλά και τις επιχειρήσεις και κυρίως τις μικρομεσαίες επιχειρήσεις. Σημαίνει να δημιουργείς τις προϋποθέσεις, ώστε η Ελλάδα να μην είναι απλός χρήστης ξένων τεχνολογικών λύσεων, αλλά να αποκτήσει δική της παραγωγική βάση, γνώση και, ασφαλώς, να αποκτήσει και καινοτομία. Και αυτό είναι το μεγάλο κενό του παρόντος νομοσχεδίου. 
Για ακόμα μια φορά βλέπουμε μια λογική διαχείρισης. Δημιουργούνται νέες δομές, δημιουργούνται νέες αρμοδιότητες, νέες διαδικασίες. Όμως δεν βλέπουμε την ίδια αποφασιστικότητα, όταν μιλάμε για επενδύσεις στην παραγωγή τεχνολογίας, στην εκπαίδευση ανθρώπινου δυναμικού και στη δημιουργία ενός πραγματικά ανταγωνιστικού ελληνικού οικοσυστήματος καινοτομίας. 
Κυρίες και κύριοι συνάδελφοι, υπάρχει ένα βασικό πρόβλημα στον τρόπο με τον οποίο η Κυβέρνηση αντιλαμβάνεται τον ψηφιακό μετασχηματισμό. Υπάρχει η αντίληψη ότι η δημιουργία μιας νέας ψηφιακής εφαρμογής ή μιας νέας πλατφόρμας αποτελεί από μόνη της τη λύση. Δεν είναι όμως έτσι. Η τεχνολογία ασφαλώς και είναι ένα εργαλείο, αλλά δεν είναι ο αυτοσκοπός. Δεν αρκεί να μεταφέρουμε μια διαδικασία από το χαρτί σε μια οθόνη, εάν ο πολίτης συνεχίζει να αντιμετωπίζει τις ίδιες καθυστερήσεις και την ίδια γραφειοκρατία. 
Ο πολίτης δεν ζει μέσα στις παρουσιάσεις των Υπουργείων. Ζει την πραγματικότητα. Ζει στην πραγματικότητα. Και η πραγματικότητα είναι ότι πολλές φορές εξακολουθεί να βρίσκεται απέναντι σε ένα κράτος αργό, εξακολουθεί να βρίσκεται απέναντι σε ένα κράτος δυσκίνητο και ανεπαρκώς στελεχωμένο. Η ψηφιοποίηση δεν πρέπει να γίνει ένας τρόπος για να κρύβουμε τα παλιά προβλήματα που απασχολούν και ταλαιπωρούν εκατομμύρια συμπολίτες μας. Πρέπει να γίνει το μέσο για να τα λύσουμε. 
Κύριε Πρόεδρε, κύριοι συνάδελφοι, ιδιαίτερα σημαντικό είναι το ζήτημα της εποπτείας των συστημάτων τεχνητής νοημοσύνης. Το νομοσχέδιο αναθέτει κρίσιμες αρμοδιότητες σε συγκεκριμένες Ανεξάρτητες Αρχές. Όμως, τίθεται ένα απλό και ουσιαστικό ερώτημα: Έχουν αυτές οι Αρχές τα απαραίτητα μέσα, για να καταφέρουν τελικά να ανταποκριθούν; Ρωτάμε. Επίσης ρωτάμε και το άλλο. Έχουν το εξειδικευμένο προσωπικό, κύριε Υπουργέ; Έχουν τους οικονομικούς πόρους που απαιτούνται; Έχουν την τεχνική δυνατότητα, εάν θέλετε, να ελέγξουν πολύπλοκα συστήματα τεχνητής νοημοσύνης; Γιατί, ξέρετε, δεν μπορούμε να δημιουργούμε νέες υποχρεώσεις χωρίς να εξασφαλίζουμε την ικανότητα εφαρμογής τους. 
Στο άρθρο 21 η δημιουργία Μητρώου Συστημάτων Τεχνητής Νοημοσύνης του Δημοσίου αποτελεί ένα θετικό βήμα προς την κατεύθυνση της διαφάνειας. Ωστόσο, δεν αρκεί η απλή καταγραφή. Το Μητρώο πρέπει να εξελιχθεί σε ένα ουσιαστικό εργαλείο, ασφαλώς, αξιολόγησης κινδύνου, ελέγχου και λογοδοσίας. 
Στο άρθρο 25 σχετικά με τη μεταβατική στελέχωση της αρμόδιας Αρχής, εδώ κύριε Υπουργέ, εκφράζουμε σοβαρές επιφυλάξεις και θα πρέπει να το δείτε αυτό. Και εξηγούμαι. Η εποπτεία της τεχνητής νοημοσύνης απαιτεί μόνιμο προσωπικό υψηλής εξειδίκευσης και όχι προσωρινές λύσεις μέσω κινητικότητας. Η χώρα χρειάζεται ανθρώπους με γνώσεις τεχνολογίας, δικαίου, ασφάλειας, δεδομένων και ψηφιακών συστημάτων. Η γενική κινητικότητα δεν μπορεί να καλύψει τις πραγματικές ανάγκες μιας τόσο κρίσιμης δομής.
Στο άρθρο 27 τώρα. Εκφράσαμε εξαρχής σοβαρές επιφυλάξεις για τη διατύπωση που αφορούσε στον έλεγχο των εγγραπτέων πράξεων. Η θέση μας εκεί ήταν ξεκάθαρη και συνεχίζει να είναι ξεκάθαρη. Ο νομικός έλεγχος αποτελεί κατεξοχήν νομική εργασία και πρέπει να ασκείται από υπαλλήλους τουλάχιστον πτυχιούχους Νομικής, κύριε Υπουργέ. Η δέσμευσή σας προς αυτή την κατεύθυνση είναι θετική και εδώ οφείλουμε να το αναγνωρίσουμε. Όμως οι προφορικές δεσμεύσεις για εμάς στην Ελληνική Λύση δεν αρκούν. Αναμένουμε συγκεκριμένες νομοθετικές διατυπώσεις, σαφή χρονοδιαγράμματα και εξασφάλιση ασφαλώς των αναγκαίων πόρων που χρειάζονται. 
Αντίστοιχα τώρα, στο άρθρο 37 σχετικά με την παράταση των συμβάσεων στην ΗΔΥΚΑ, αναγνωρίζουμε ότι η διατήρηση της τεχνογνωσίας και της επιχειρησιακής συνέχειας αποτελεί ένα σημαντικό στοιχείο. Ωστόσο, δημιουργείται ένα ζήτημα συνέπειας της κυβερνητικής σας πολιτικής, καθώς η ίδια λογική δεν εφαρμόζεται με τον ίδιο τρόπο σε άλλους δημόσιους οργανισμούς που αντιμετωπίζουν αντίστοιχες ανάγκες.
Κυρίες και κύριοι συνάδελφοι, για εμάς στην Ελληνική Λύση το μεγάλο ζήτημα της ψηφιακής εποχής είναι η ισορροπία. Ασφαλώς χρειαζόμαστε τεχνολογία, αλλά με δημοκρατικό έλεγχο. Χρειαζόμαστε καινοτομία, αλλά με προστασία των δικαιωμάτων. Χρειαζόμαστε ένα ψηφιακό κράτος, αλλά ένα κράτος που λογοδοτεί στον Έλληνα πολίτη. Η προστασία των προσωπικών δεδομένων, για τα οποία τόσος ντόρος, κύριε Υπουργέ, έχει γίνει, πρέπει να αποτελεί προτεραιότητα. Τα δεδομένα των πολιτών δεν είναι απλοί αριθμοί σε μια βάση πληροφοριών. Αφορούν ασφαλώς στην προσωπική ζωή, αφορούν στην οικογένεια, αφορούν στην ιδιωτικότητά μας και ασφαλώς αφορούν στην ελευθερία του ανθρώπου. Δεν θέλουμε ένα κράτος που γνωρίζει τα πάντα για τον πολίτη, αλλά ο πολίτης δεν γνωρίζει ποιος ελέγχει αυτό το κράτος. Θέλουμε ένα κράτος ψηφιακό, αλλά ταυτόχρονα διαφανές και δημοκρατικά ελεγχόμενο. 
Κύριε Πρόεδρε, η Ελληνική Λύση θα το πει και θα το ξαναλέει: Δεν φοβόμαστε την τεχνολογία. Είμαστε υπέρ στην τεχνολογία, στην εξέλιξη της τεχνολογίας και είμαστε υπέρ σε οποιαδήποτε εξέλιξη αφορά στον Έλληνα πολίτη και στην καθημερινότητά του. Πιστεύουμε ακράδαντα ότι η τεχνολογία μπορεί να αποτελέσει ένα σημαντικό εργαλείο ανάπτυξης για τη χώρα μας. Όμως θέλουμε μια τεχνολογία που να υπηρετεί πραγματικά τον άνθρωπο. Θέλουμε τεχνητή νοημοσύνη με κανόνες. Θέλουμε τεχνητή νοημοσύνη με διαφάνεια. Θέλουμε τεχνητή νοημοσύνη με λογοδοσία. Θέλουμε ψηφιακό κράτος, που μειώνει την ταλαιπωρία του πολίτη. Θέλουμε ελληνική καινοτομία και όχι απλή εισαγωγή ξένων λύσεων, ό,τι, δηλαδή, μας σερβίρουν να το φέρνουμε και να το ψηφίζουμε. Θέλουμε η Ελλάδα να συμμετέχει στη νέα εποχή ως δημιουργικός και όχι ως παθητικός αποδέκτης. 
Για όλους αυτούς τους λόγους θεωρούμε ότι το παρόν νομοσχέδιο δεν απαντά στις πραγματικές ανάγκες της χώρας. Το πιστεύουμε αυτό, κύριε Υπουργέ. Δεν παρουσιάζει ένα ολοκληρωμένο εθνικό σχέδιο για την τεχνητή νοημοσύνη. Δεν αντιμετωπίζει επαρκώς τα ζητήματα ελέγχου και λογοδοσίας. Δεν δίνει την αναπτυξιακή προοπτική που απαιτεί η εποχή. 
Η Ελληνική Λύση λέει «ναι» στην πρόοδο. Η Ελληνική Λύση λέει «ναι» στην καινοτομία. Λέμε «ναι» στην τεχνολογία. Λέμε «ναι» στην εξέλιξη αυτής. Λέμε όμως «όχι» σε μια ψηφιακή μετάβαση χωρίς εθνικό σχέδιο, χωρίς εθνική στρατηγική. «Όχι» λέμε και σε ένα κράτος που δημιουργεί συνεχώς νέους μηχανισμούς χωρίς να λύνει τις βασικές του αδυναμίες, «όχι» σε μία πολιτική που αντιμετωπίζει την τεχνολογία ως ζήτημα διαχείρισης και όχι ως ζήτημα εθνικής στρατηγικής και επιμένουμε πάνω σε αυτό. Η Ελλάδα μπορεί και πρέπει να πρωταγωνιστήσει στη νέα ψηφιακή εποχή. Είναι απαραίτητο. Όλα αυτά, όμως, πρέπει να γίνουν, κύριε Υπουργέ, με σχέδιο. Όλα αυτά, κύριε Υπουργέ, πρέπει να γίνουν με γνώση, με ελληνική συμμετοχή και ασφαλώς όλα αυτά πρέπει να γίνουν με σεβασμό απέναντι στον Έλληνα πολίτη. 
Για τους λόγους αυτούς που προανέφερα, κύριε Υπουργέ, και ανέλυσα μέσα από την ομιλία μου η Ελληνική Λύση καταψηφίζει το παρόν σχέδιο νόμου. 
Σας ευχαριστώ πάρα πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ πολύ, κύριε συνάδελφε.
 Ο λόγος θα δοθεί τώρα στον ειδικό αγορητή από τον ΣΥΡΙΖΑ, τον  κ. Θεόφιλο Ξανθόπουλο, τον αγαπητό συνάδελφο, ο οποίος σήμερα καλύπτει πολλά μέτωπα μόνος του. 
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ πολύ, κύριε Πρόεδρε.
 Κύριε Υπουργέ, κυρίες και κύριοι συνάδελφοι, το σημερινό νομοσχέδιο είναι ένα νομοσχέδιο που προοικονομεί την εξέλιξη των πραγμάτων για τα επόμενα πολλά χρόνια, γιατί στην εποχή της τεχνολογικής επανάστασης οι ποιότητες αθροίζονται διαφορετικά από ό,τι αθροίζονταν το προηγούμενο διάστημα πριν από την έλευση της τεχνολογικής επανάστασης και της τεχνητής νοημοσύνης. Μολονότι στην ιστορία δεν υπάρχουν αναλογίες, μπορώ να φανταστώ ότι είμαστε ακριβώς με δέος και απορία ως ανθρώπινο γένος ανάλογη με αυτήν που είχαν οι άνθρωποι στο ξεκίνημα της Βιομηχανικής Επανάστασης, όπου ασύλληπτες εφευρέσεις, εξελίξεις για τον άνθρωπο επί αιώνες ήταν πια μπροστά του και καλούνταν να τις διαχειριστεί. Βεβαίως σήμερα έχουμε εξελιχθεί. Σήμερα έχουμε άλλα στοιχεία ποιοτικά, έχουμε άλλες δυνατότητες πνευματικές, θα έλεγα, και άλλες υποχρεώσεις που απορρέουν από τη νέα κατάσταση στην οποία βρισκόμαστε. Με την έννοια αυτή προσεγγίζουμε το παρόν νομοσχέδιο. 
Η τεχνητή νοημοσύνη, λοιπόν, δεν είναι άλλη μια τεχνολογική καινοτομία που έρχεται να προστεθεί στις προηγούμενες. Είναι μια τεχνολογία οριζόντια, που επηρεάζει κάθε πτυχή της οικονομικής, κοινωνικής και πολιτικής ζωής. Το είπα και στην επιτροπή. Έχω την εντύπωση, κύριε Υπουργέ, ότι δημιουργεί έναν άλλο ανθρωπότυπο, έναν άλλο τύπο ανθρώπου αυτή η περίοδος που ζούμε και η ενσωμάτωση της τεχνητής νοημοσύνης στην καθημερινότητά μας.
 Με αυτήν την έννοια, λοιπόν, προσεγγίζουμε το παρόν νομοσχέδιο. Άρα δεν αφορά απλώς την ενσωμάτωση ενός ευρωπαϊκού κανονισμού, αφορά το πολιτικό σχέδιο με το οποίο μπαίνει η χώρα στην εποχή της τεχνητής νοημοσύνης. Θα είμαστε μια χώρα που απλώς θα ενσωματώνουμε και θα παρακολουθούμε παθητικά ή θα διαμορφώνουμε για τη χώρα μας έναν νέο ενεργό ρόλο στην ψηφιακή πραγματικότητα. Και εδώ επισημαίνω την πρώτη αδυναμία του νομοσχεδίου. Η Κυβέρνηση αντιμετωπίζει τον ευρωπαϊκό κανονισμό κυρίως ως υποχρέωση διοικητικής προσαρμογής, που είναι τέτοιος, αλλά δεν είναι όπως είπαμε μόνον αυτό. Δημιουργεί δομές, κατανέμει αρμοδιότητες, προβλέπει διαδικασίες ελέγχου και κυρώσεις. Ευπρόσδεκτα όλα αυτά, αλλά δεν είναι αρκετά. Η χώρα δεν χρειάζεται μόνο ένα σύστημα συμμόρφωσης, χρειάζεται ένα εθνικό σχέδιο, χρειάζεται ένα σχέδιο που απαντά σε απλά αλλά κρίσιμα ερωτήματα: Πώς θα αξιοποιηθεί η τεχνητή νοημοσύνη στην ενίσχυση της παραγωγικότητας; Ποια είναι η θέση των μικρομεσαίων επιχειρήσεων σε αυτόν τον Αρμαγεδδώνα που έρχεται; Πώς θα διασυνδεθούν τα πανεπιστήμια και τα ερευνητικά κέντρα με την παραγωγή; Πώς θα δημιουργηθούν οι συνθήκες, ώστε οι νέοι επιστήμονες να μπορούν να αναπτύξουν εδώ αυτές τις ιδέες και τις επιχειρήσεις τους αντί να αναζητούν ευκαιρίες στο εξωτερικό; Για όλα αυτά το νομοσχέδιο τηρεί αιδήμονα σιωπή. Αντιμετωπίζει το ζήτημα ως ζήτημα ανταγωνιστικότητας, τεχνολογικής κυριαρχίας, βιομηχανικής πολιτικής. Η Ελλάδα, αντί να αξιοποιήσει αυτή τη συγκυρία για να διαμορφώσει μια ολοκληρωμένη εθνική στρατηγική, περιορίζεται στο απολύτως αναγκαίο ελάχιστο.
Κυρίες και κύριοι συνάδελφοι, η τεχνολογία εξ ορισμού δεν είναι ούτε προοδευτική ούτε συντηρητική. Δεν είναι βέβαια ούτε ουδέτερη ούτε αυτονόητα ωφέλιμη. Το αποτέλεσμα εξαρτάται από την πολιτική προσέγγιση, από το πολιτικό περιεχόμενο και βεβαίως από τους κανόνες που θέτει η πολιτεία και τους σκοπούς που η τεχνολογία υπηρετεί. 
Η τεχνητή νοημοσύνη, λοιπόν, μπορεί να συμβάλει στη βελτίωση των δημοσίων υπηρεσιών, στη μείωση της γραφειοκρατίας, στη διάγνωση των ασθενειών, στη διαχείριση φυσικών καταστροφών, στην προστασία του περιβάλλοντος και στην αύξηση της παραγωγικότητας. Μπορεί όμως και να διευρύνει τις κοινωνικές ανισότητες, να αναπαραγάγει διακρίσεις, να οδηγήσει σε αδιαφανείς αλγοριθμικές αποφάσεις, να επηρεάσει εκλογικές διαδικασίες μέσω παραπληροφόρησης και να δημιουργήσει νέες μορφές συγκέντρωσης οικονομικής και πληροφοριακής ισχύος. 
Επιχείρημα το οποίο οφείλει να μας ταρακουνήσει όλους: Ο Έλον Μασκ είναι ο πρώτος τρισεκατομμυριούχος στην ιστορία του ανθρώπινου γένους. Αντιλαμβάνεστε ότι ένας άνθρωπος έχει προσωπική περιουσία πολλαπλάσια δεκάδων κρατών της υφηλίου; Αυτό είναι ένα πολύ χαρακτηριστικό δείγμα των δυνατοτήτων και των κινδύνων της νέας εποχής. Γι’ αυτό κατά την άποψή μας ο κανονισμός οικοδομήθηκε πάνω σε μια βασική αρχή: ότι η τεχνητή νοημοσύνη πρέπει να παραμένει ανθρωποκεντρική.
Η αρχή όμως αυτή δεν εξαντλείται σε απλή αναφορά στο κείμενο. Πρέπει να διαπερνά ολόκληρη την εθνική πολιτική, να αποτυπώνεται στις προτεραιότητες, τις θεσμικές επιλογές και τις δημόσιες επενδύσεις, κάτι το οποίο λείπει από το παρόν σχέδιο. 
Στην επιτροπή ήμασταν παρόντες, παρεμβήκαμε και ακούσαμε και τους φορείς και να πούμε ότι οι βασικοί προβληματισμοί δεν προέρχονται μόνο από την Αριστερά. Ανεξάρτητες αρχές, επιστημονικοί φορείς, επαγγελματικές οργανώσεις, εκπρόσωποι της αγοράς ανέδειξαν ζητήματα που δεν μπορούν να αγνοηθούν. 
Πρώτο είναι το ζήτημα της θεσμικής διακυβέρνησης. Κατανέμετε αρμοδιότητες -ως Κυβέρνηση εννοώ- μεταξύ διαφορετικών φορέων. Η Αρχή Προστασίας Δεδομένων Προσωπικού Χαρακτήρα, η Εθνική Αρχή Κυβερνοασφάλειας, η Εθνική Επιτροπή Τηλεπικοινωνιών Ταχυδρομείων, ο Ειδικός Γραμματέας Τεχνητής Νοημοσύνης καλούνται αυτοί οι διαφορετικοί θεσμοί να συνεργαστούν σε ένα εξαιρετικά σύνθετο πεδίο. 
Ερώτημα. Ποιος θα συντονίζει αποτελεσματικά όταν προκύψουν επικαλύψεις; Πώς θα αποφεύγονται διαφορετικές ερμηνείες; Πώς θα διασφαλίζεται η ταχύτητα στη λήψη αποφάσεων που εδώ σε αυτόν τον τομέα είναι εξόχως σημαντική; Διότι τα συστήματα τεχνητής νοημοσύνης δεν υπακούν σε διοικητικές κατηγοριοποιήσεις. Ένα σύστημα υψηλού κινδύνου μπορεί ταυτόχρονα να αφορά προστασία προσωπικών δεδομένων, κυβερνοασφάλεια, δικαιώματα πολιτών, καταναλωτική προστασία και διοικητική ευθύνη. Αν οι μηχανισμοί δεν είναι σαφώς οριοθετημένοι, φοβούμαστε ότι τα προβλήματα που θα προκληθούν θα είναι από δυσεπίλυτα έως ανεπίλυτα. 
Δεύτερον, ανθρώπινοι πόροι. Κανένα θεσμικό πλαίσιο -και το ξέρετε, κύριε Υπουργέ, γιατί ασκείτε διοίκηση- δεν λειτουργεί μόνο με τους νόμους. Η εποπτεία της τεχνητής νοημοσύνης απαιτεί επιστήμονες εξειδικευμένους, επιστήμονες δεδομένων, μηχανικούς λογισμικού, ειδικούς στην κυβερνοασφάλεια, νομικούς, για να μιλήσω για τον κλάδο μου, με εξειδίκευση στις ψηφιακές τεχνολογίες, οικονομολόγους και ερευνητές. Δεν αρκεί να αναθέτουμε αρμοδιότητες στις ανεξάρτητες αρχές. Μου φαίνεται ως υπεκφυγή.
Οφείλουμε να διασφαλίζουμε ότι διαθέτουν το απαραίτητο προσωπικό, τα οικονομικά μέσα και τις υποδομές που απαιτούνται για να ανταποκριθούν σε αυτόν τον ρόλο. Διαφορετικά, θα έχουμε ένα πλήρες πλαίσιο, το οποίο όμως θα είναι κέλυφος αδειανό και περιορισμένης αποτελεσματικότητας στην πράξη.
Είναι επισημάνσεις από την ακρόαση των φορέων από διαφορετικούς φορείς. 
Ιδιαίτερη σημασία έχει και ο τρόπος με τον οποίο αντιλαμβανόμαστε την καινοτομία. Το ρυθμιστικό δοκιμαστήριο μπορεί να εξελιχθεί σε έναν χρήσιμο θεσμό. Μπορεί να επιτρέψει σε νέες επιχειρήσεις, πανεπιστήμια, ερευνητικές ομάδες να αναπτύξουν εφαρμογές σε ασφαλές περιβάλλον πριν καν κυκλοφορήσουν στην αγορά. Για να συμβεί όμως αυτό, πρέπει να λειτουργεί ως εργαλείο υποστήριξης της καινοτομίας και όχι ως ένας διοικητικός μηχανισμός. 
Χρειάζεται τεχνική καθοδήγηση, πρόσβαση σε υποδομές, επιστημονική υποστήριξη και διαδικασίες που θα ενθαρρύνουν τις μικρές επιχειρήσεις να συμμετέχουν. Διότι αν το οικοσύστημα της τεχνητής νοημοσύνης περιοριστεί μόνο στους μεγάλους διεθνείς παίκτες, τότε δεν θα έχουμε ως χώρα καμία τύχη στον διεθνή καταμερισμό και δεν θα αποκτήσουμε ποτέ πραγματική τεχνολογική παραγωγή. 
Και ένα ζήτημα τεχνικό, αλλά βαθιά πολιτικό, το οποίο το έθεσα στις επιτροπές και το ξαναθέτω. Από την πρώτη μέρα επεξεργασίας του νομοσχεδίου επισημάναμε ότι το κείμενο που τέθηκε σε δημόσια διαβούλευση δεν ήταν αυτό για το οποίο καλούμαστε να αποφασίσουμε. Προστέθηκαν νέες διατάξεις σημαντικής βαρύτητας, ρυθμίσεις που αφορούν τα deepfakes, ρυθμίσεις για την Εθνική Αρχή Κυβερνοασφάλειας, ρυθμίσεις για το μητρώο προσβασιμότητας, ρυθμίσεις για την Κοινωνία της Πληροφορίας. 
Δεν μπαίνω στην ουσία των ρυθμίσεων, με ενδιαφέρει η διαδικασία, γιατί η δημόσια διαβούλευση, κυρίες και κύριοι, δεν είναι διακοσμητικό στοιχείο, δεν είναι τυπική προϋπόθεση, είναι θεσμός που επιτρέπει στην κοινωνία των πολιτών, τους επιστημονικούς φορείς, τους επαγγελματίες και τους πολίτες να συμβάλλουν στη βελτίωση των νόμων και μας δίνει ένα feedback, μας δίνει μια ενημέρωση για το τι γίνεται παραέξω, έξω από τις επιτροπές της Βουλής και από το προστατευμένο περιβάλλον στο οποίο νομοθετούμε. 
Όταν κρίσιμες διατάξεις προστίθενται μετά το τέλος αυτής της διαδικασίας, περιορίζεται ουσιαστικά η δυνατότητα ουσιαστικού δημόσιου ελέγχου και παρέμβασης της κοινωνίας. Κι αυτό δεν συμβάλλει ούτε στην ποιότητα του νομοθετικού έργου, αλλά ούτε και στην ενίσχυση της εμπιστοσύνης των θεσμών. 
Θέλω να πω δυο κουβέντες και για το Εθνικό Κτηματολόγιο. Ως προς τις διατάξεις του Κτηματολογίου, αναγνωρίζουμε ότι επιχειρείτε να αντιμετωπιστούν πραγματικές δυσλειτουργίες που ταλαιπωρούν και τους πολίτες και τους επαγγελματίες και μιλάω και με τη δικηγορική μου ιδιότητα. 
Βεβαίως, αυτές οι δυσλειτουργίες έχουν τη σφραγίδα σας και τη διοικητική σας ανεπάρκεια και η προσπάθεια που κάνετε να τις αποκαταστήσετε είναι θετική. Όμως, όλη αυτή η προσπάθεια, οι καθυστερήσεις, οι ασφυκτικές προθεσμίες δημιούργησαν σοβαρά προβλήματα ασφάλειας δικαίου και επιβάρυναν ουσιαστικά και αδικαιολόγητα τους συναλλασσόμενους. 
Θέλω να πω ότι εκτιμήσαμε θετικά, κύριε Υπουργέ, την πρόθεσή σας να προχωρήσετε σε ορισμένες διορθωτικές παρεμβάσεις. Είναι θετικό ότι ο νομικός έλεγχος των εγγραπτέων πράξεων ασκείται αποκλειστικά από υπαλλήλους του κλάδου ΠΕ Νομικών. Είναι μια αυτονόητη θεσμική εγγύηση, την είχαμε ζητήσει από την πρώτη στιγμή και έγινε αποδεκτή. Θετική είναι και η παράταση των ασφυκτικών προθεσμιών. 
Οι διορθώσεις, όμως, αυτές δεν αναιρούν το βασικό πρόβλημα. Το Ελληνικό Κτηματολόγιο εξακολουθεί να αντιμετωπίζει σοβαρές ελλείψεις προσωπικού και οργανωτικής υποστήριξης. Αντί ενός ολοκληρωμένου σχεδίου στελέχωσης, η Κυβέρνηση επιλέγει πάλι αποσπασματικές λύσεις, αξιοποιώντας επιλαχόντες προηγούμενων διαγωνισμών και συμβάσεις ορισμένου χρόνου. 
Ένας οργανισμός με τη σημασία του Κτηματολογίου -να θυμίσω ένα από τα συνθήματα του ΠΑΣΟΚ παλαιότερων περιόδων ήταν «Το μεγαλύτερο μεγάλο έργο», και πραγματικά είναι το μεγαλύτερο μεγάλο έργο και από άποψη σημασίας για την κοινωνία, αλλά και άποψη χρόνου ο οποίος χρειάστηκε για την ολοκλήρωσή του- χρειάζεται μόνιμο προσωπικό, διαφανείς διαδικασίες στελέχωσης, συνεχή εκπαίδευση και επαρκείς πόρους. 
Και εδώ έρχεται η ουσιαστική μας αντίρρηση, διότι στο άρθρο 31 φέρνετε διάταξη για 80 θέσεις ΠΕ Διοικητικού Νομικών με πενταετή θητεία. Μια ερώτηση είναι από πού προέκυψαν οι 80. Γιατί όχι 100; Γιατί όχι 50; Γιατί όχι 150; Από ποια μελέτη προέκυψε ότι θέλει το Κτηματολογίου 80 επί θητεία; 
Η διοίκηση, στα πλαίσια της συνολικής απαξίωσης του δημόσιου τομέα, εκχωρεί αρμοδιότητα που είναι του σκληρού πυρήνα του κράτους, γιατί κάτι ανάλογο με τη την άσκηση συμβολαιογραφίας είναι αυτό που θα γίνει, και μας λέει ότι στο Κτηματολόγιο οι άνθρωποι αυτοί θα κάνουν κατ’ ανάθεση μια διαδικασία για την οποία δεν έχουν εκπαιδευτεί. 
Μιλάτε για επιλαχόντες της προκήρυξης 1057 του 2025. Έγινε ο διαγωνισμός για συγκεκριμένες οργανικές θέσεις, με συγκριμένο αριθμό, με συγκαλυμμένη γεωγραφική κατανομή, για συγκεκριμένα καθήκοντα και το χρησιμοποιείτε ως δεξαμενή για να πάρετε σε νέες διαφορετικές θέσεις με θητεία που δεν υπήρχαν όταν οι άνθρωποι αυτοί υπέβαλαν τις αιτήσεις τους.
Θυμίζω ότι σύμφωνα με το άρθρο 103, το οποίο προχθές συζητήσαμε στην επιτροπή, οι προσλήψεις στο Ελληνικό Δημόσιο γίνονται με διαγωνισμό είτε με σειρά προτεραιότητας για τις θέσεις που προκηρύχθηκαν. Ο επιλαχών είναι επιλαχών για τη συγκεκριμένη θέση που προκηρύχθηκε, δεν είναι λίστα αναμονής για τη θέση του κάθε φορέα. Το Συμβούλιο της Επικρατείας έχει κρίνει κατ’ επανάληψη ότι η χρήση πινάκων επιλαχόντων για την κάλυψη νέων μη προκηρυχθεισών θέσεων παραβιάζει τις αρχές της ισότητας, της αξιοκρατίας, της διαφάνειας, γιατί στερεί από όλους τους άλλους πολίτες το δικαίωμα να διαγωνιστούν γι’ αυτές τις θέσεις. Με απλό λόγια, καταργείτε το ΑΣΕΠ από την πίσω πόρτα. Φτιάχνετε έναν μηχανισμό για να τραβάτε, να φέρνετε όποιον θέλετε από τους παλιούς πίνακες για θέσεις που φτιάχτηκαν με φωτογραφικές διατάξεις. 
Πενταετής θητεία στο Κτηματολόγιο. Τι ακριβώς θα αξιολογηθεί στα πέντε αυτά χρόνια; Αν υπέγραφε, ας πούμε, τις καταχωρήσεις που του έλεγαν; Δηλαδή σας καλώ να σκεφτείτε με την ιδιότητα του τρίτου. Κάποιος άνθρωπος πηγαίνει εκεί, ο οποίος έχει επιλεγεί γι’ αυτήν τη θέση χωρίς να έχει τα απαραίτητα προσόντα και θα μάθει τη δουλειά στου Κασιδιάρη το κεφάλι;
(Γέλωτες στην Αίθουσα)
Εμείς το λέμε στη Μακεδονία «Κασιδιάρη». Έτσι δεν το λέμε, κύριε Σιμόπουλε; 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Στου Κασίδη λέμε.
ΘΕΟΦΙΛΟΣ ΞΑΝΘΟΠΟΥΛΟΣ: Κασίδη λέμε; Καλά. Lapsus linguae. Στου Κασίδη το κεφάλι. Με συγχωρείτε. Τελειώνω γιατί τελειώνει και ο χρόνος μου.
Κυρίες και κύριοι συνάδελφοι, ο ψηφιακός μετασχηματισμός δεν εξαντλείται στη δημιουργία νέων πληροφοριακών συστημάτων. Επιτυγχάνεται όταν μειώνεται η γραφειοκρατία, όταν το διοικητικό βάρος μεταφέρεται από τον πολίτη στη διοίκηση και όταν οι υπηρεσίες λειτουργούν με ταχύτητα, ασφάλεια, δίκαιο και αξιοπιστία.  Αυτό είναι το στοίχημα για το Ελληνικό Κτηματολόγιο και όχι η ολοκλήρωση με βάση λογιστικά πρότυπα. Ο Πρόεδρος του Κτηματολογίου είπε ότι το 99% έχει ολοκληρωθεί, ενώ υπάρχουν πάρα πολύ σοβαρά προβλήματα και ελλείψεις. 
Η ψηφιακή μετάβαση δεν μπορεί να είναι υπόθεση μόνο της αγοράς ούτε αποκλειστικά της δημόσιας διοίκησης. Αφορά ολόκληρη την κοινωνία, αφορά τον εργαζόμενο που αναρωτιέται πώς θα αλλάξει η εργασία του, τον μικρό επιχειρηματία που θέλει να αξιοποιήσει τα νέα εργαλεία χωρίς να αποκλείεται από το κόστος αυτής της επένδυσης, τον εκπαιδευτικό που βλέπει νέες δυνατότητες, αλλά και νέες προκλήσεις, αλλά και τον πολίτη που ζητά διαφάνεια όταν μια αλγοριθμική απόφαση επηρεάζει τα δικαιώματά του. Γι’ αυτό και η πολιτική οφείλει να έχει δημόσιο πρόσωπο: Να επενδύει στη γνώση, να επενδύει στις δημόσιες ψηφιακές υποδομές, στην έρευνα, να δημιουργεί συνεργασίες ανάμεσα στα πανεπιστήμια, τα ερευνητικά κέντρα και τις επιχειρήσεις, να διασφαλίζει ότι η τεχνητή νοημοσύνη δεν θα διευρύνει τις κοινωνικές ανισότητες, αλλά θα λειτουργεί ως εργαλείο ανάπτυξης. Για εμάς, αυτό είναι η ουσία της προοδευτικής ψηφιακής πολιτικής. 
Ξανακλείνω, λοιπόν, με την επισήμανση ότι η τεχνολογία δεν είναι η τεχνητή νοημοσύνη. Μάλλον είναι ζήτημα κράτους δικαίου, είναι ζήτημα κοινωνικής δικαιοσύνης. Οι αλγόριθμοι δεν πρέπει να λειτουργούν χωρίς λογοδοσία, με αδιαφάνεια και με άγνωστους μηχανισμούς. Η καινοτομία δεν μπορεί να γίνεται σε βάρος των δικαιωμάτων και η ανάπτυξη δεν μπορεί να αφήνει πίσω την κοινωνία. Χρειάζεται μια πολιτεία που επενδύει στρατηγικά στη γνώση, στηρίζει την καινοτομία, ενισχύει τις ανεξάρτητες αρχές, προστατεύει αποτελεσματικά τα δικαιώματα και αντιμετωπίζει την τεχνητή νοημοσύνη, όχι σαν υποχρέωση συμμόρφωσης, αλλά ως μια ιστορική ευκαιρία για τη χώρα. 
Θεωρούμε ότι η Κυβέρνηση επέλεξε τον δρόμο της ελάχιστης προσαρμογής, όταν η χώρα έχει ανάγκη από μια πολύ πιο φιλόδοξη πολιτική. Μια πολιτική που θα συνδέει την τεχνολογική πρόοδο με την παραγωγική ανασυγκρότηση, την καινοτομία με τη δημοκρατία, την ανάπτυξη με την κοινωνική συνοχή και την ψηφιακή μετάδοση με την προστασία των θεμελιωδών δικαιωμάτων. Αυτός είναι ο δρόμος που πιστεύουμε ότι αξίζει η χώρα. Αυτός είναι ο δρόμος πρόκληση για τις πολιτικές δυνάμεις με προοδευτικό πρόσημο. Αυτός είναι ο δρόμος στον οποίο θα κριθούμε όλοι σε σχέση με τα μεγάλα διλήμματα της επόμενης μέρας και αυτός είναι ο δρόμος που εμείς, ως ΣΥΡΙΖΑ-Προοδευτική Συμμαχία, θα συνεχίσουμε με πίστη στις δυνάμεις μας να υπηρετούμε. 
Σας ευχαριστώ πολύ, κύριε Πρόεδρε.
(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο τώρα έχει η ειδική αγορήτρια από τη Νίκη, η κ. Κουρουπάκη. 
Παρακαλώ, κυρία συνάδελφε, έχετε τον λόγο.  
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο για την εφαρμογή του Ευρωπαϊκού Κανονισμού για την τεχνητή νοημοσύνη. Διαβάζουμε για αρμόδιες αρχές, ελέγχους, μητρώα, δοκιμές και κυρώσεις. Τι είδους κοινωνία χτίζουμε και πόσο χώρο θα έχει ο άνθρωπος μέσα σε αυτή; Η τεχνητή νοημοσύνη προχωρά με ταχύτητα που δυσκολεύεται να ακολουθήσει η νομοθεσία. Μέσα σε λίγα χρόνια δημιουργήθηκαν συστήματα που γράφουν, ζωγραφίζουν, μιμούνται φωνές, αναγνωρίζουν πρόσωπα, επεξεργάζονται τεράστιους όγκους πληροφοριών και προβλέπουν ανθρώπινες συμπεριφορές. Αυτές οι δυνατότητες  περνούν στη διοίκηση, στην εκπαίδευση, στην υγεία, στην εργασία, στην ασφάλεια και στην πολιτική ζωή. 
Σε λίγο καιρό ένας πολίτης μπορεί να κρίνεται, να απομονώνεται ή και να φυλακίζεται από ένα σύστημα χωρίς να γνωρίζει ποια δεδομένα χρησιμοποιήθηκαν και ποια λογική οδήγησε στο αποτέλεσμα αυτό. Μπορεί να απορριφθεί μια αίτησή του, να χάσει μια παροχή, να επηρεαστεί η πρόσληψη ή η υπηρεσιακή του εξέλιξη. 
Όταν ζητήσει εξηγήσεις, υπάρχει ο κίνδυνος να ακούσει μια φράση που ήδη ακούγεται συχνά στις δημόσιες υπηρεσίες, ότι αυτό έβγαλε το σύστημα. Το νομοσχέδιο σκορπά την ευθύνη σε τόσες υπηρεσίες, ώστε στο τέλος ο πολίτης να κινδυνεύει να μη βρίσκει κανέναν. Η Αρχή Προστασίας Δεδομένων, η ΕΕΤΤ, τα Υπουργεία, οι Εποπτικές Αρχές και τα Κέντρα Συντονισμού μοιράζονται ρόλους και αρμοδιότητες, ενώ εκείνος που αδικείται θα ψάχνει από γραφείο σε γραφείο για το ποιος είναι ο υπεύθυνος. Είναι ο γνωστός διοικητικός λαβύρινθος δηλαδή, μόνο που τώρα πίσω του θα κρύβονται αλγόριθμοι και αυτοματοποιημένες αποφάσεις. 
Και έτσι φτάνουμε στο μεγάλο θέμα της ασφάλειας. Η Κυβέρνηση ανοίγει διάπλατα τη δημόσια διοίκηση στην τεχνητή νοημοσύνη σε μια εποχή συνεχών κυβερνοεπιθέσεων. Τον Φεβρουάριο του 2026 οι ελληνικοί οργανισμοί δέχθηκαν κατά μέσο όρο χίλιες εξακόσιες εξήντα επιθέσεις ανά εβδομάδα. Η ετήσια αύξηση έφτασε το 24% και ο κυβερνητικός τομέας βρέθηκε ξανά ανάμεσα στους πιο στοχοποιημένους κλάδους.  Τα ίδια στοιχεία δείχνουν ότι μία στις τριάντα εντολές προς εργαλεία παραγωγικής τεχνητής νοημοσύνης από εταιρικά δίκτυα είχε υψηλό κίνδυνο διαρροής ευαίσθητων πληροφοριών. Το 88% των οργανισμών που χρησιμοποιούσαν τέτοια εργαλεία συνάντησε εντολές υψηλού κινδύνου. Μέσα σε αυτές μπορεί να βρίσκονται υπηρεσιακά έγγραφα, στοιχεία πολιτών, κωδικοί πρόσβασης και εμπιστευτικές πληροφορίες. 
Η χώρα μας έχει ήδη γνωρίσει σοβαρά περιστατικά. Τα Ελληνικά Ταχυδρομεία δέχθηκαν κυβερνοεπίθεση μέσω κακόβουλου λογισμικού το 2022.  Στο Ελληνικό Κτηματολόγιο καταγράφηκαν περισσότερες από τετρακόσιες επιθέσεις μέσα σε μία εβδομάδα, τον Ιούλιο του 2024 και επιχειρήθηκε εισβολή στη βάση δεδομένων. Αυτά συνέβησαν σε πραγματικές δημόσιες υπηρεσίες, αφορούσαν πραγματικά συστήματα και δεδομένα πραγματικών ανθρώπων. 
Οι κυβερνοεπιθέσεις έχουν εξελιχθεί σε όπλο οικονομικής καταστροφής, πολιτικής πίεσης και υβριδικού πολέμου. Κάθε νέα διασύνδεση μεγαλώνει τα σημεία εισόδου. Κάθε υπηρεσιακό έγγραφο που εισάγεται απρόσεκτα σε ένα εξωτερικό σύστημα μπορεί να ταξιδέψει μακριά από τον έλεγχο του κράτους. 
Κύριε Υπουργέ, ποια συστήματα θα χρησιμοποιούν οι δημόσιες υπηρεσίες; Πού θα αποθηκεύονται τα δεδομένα; Ποιος θα ελέγχει τους παρόχους; Ποιος θα γνωρίζει τον κώδικα; Ποια διαδικασία θα ενεργοποιείται όταν χαθούν στοιχεία υγείας, φορολογικά δεδομένα ή κωδικοί πρόσβασης; Θα μπορέσετε να μας απαντήσετε; Αναμένουμε. 
Δεν αρκεί να μας λέτε ότι έχουν ληφθεί όλα τα μέτρα και να ζητάτε από τους πολίτες να σας πιστέψουν, διότι έχετε και βεβαρημένο παρελθόν. Θέλουμε, μάλλον απαιτούμε αποδείξεις, πιστοποιήσεις, ασκήσεις αντιμετώπισης κυβερνοεπιθέσεων και δημόσια ενημέρωση κάθε φορά που συμβαίνει κάποια σοβαρή παραβίαση. Πάνω απ’ όλα θέλουμε την ευθύνη να αναλαμβάνει κάποιος με ονοματεπώνυμο. Όταν χαθούν προσωπικά δεδομένα, όταν διαρρεύσουν έγγραφα, όταν παραβιαστούν κρίσιμα συστήματα ασφαλείας, δεν μπορεί πάλι να φταίει γενικά και αόριστα το σύστημα. 
Κάποιος αποφάσισε, κάποιος υπέγραψε, κάποιος είχε την εποπτεία. Αυτός ο άνθρωπος πρέπει να λογοδοτήσει. Στις 9 Ιουλίου το Ευρωπαϊκό Κοινοβούλιο ολοκλήρωσε τη δεύτερη ανάγνωση του λεγόμενου chat control 1.0 και άνοιξε το δρόμο για να παραταθεί έως τις 3 Απριλίου 2028 η δυνατότητα των εταιρειών να σαρώνουν ιδιωτικά μηνύματα και ηλεκτρονική αλληλογραφία με πρόσχημα τον εντοπισμό υλικού σεξουαλικής κακοποίησης παιδιών. 
Η προστασία των παιδιών από εγκληματικά κυκλώματα, είναι αδιαπραγμάτευτη, αλλά κανείς δεν δικαιούται να τη χρησιμοποιεί ως  άλλοθι για να εγκαθιστά μηχανισμούς γενικευμένου ελέγχου στις ιδιωτικές συνομιλίες εκατομμυρίων πολιτών.  
Με μια τέτοια ρύθμιση δημιουργείται μια μόνιμη υποδομή παρακολούθησης που σήμερα μπορεί να αναζητά εγκληματικό υλικό, αύριο όμως να χρησιμοποιείται για εντελώς διαφορετικούς σκοπούς, ανάλογα με τις επιδιώξεις κάθε κυβέρνησης. Τα παιδιά προστατεύονται όταν το κράτος χτυπά τα εγκληματικά κυκλώματα, ενισχύει τις αστυνομικές έρευνες, διαθέτει κοινωνικούς λειτουργούς και εξασφαλίζει γρήγορη απονομή δικαιοσύνης. Η σάρωση εκατομμυρίων προσωπικών μηνυμάτων μετατρέπει ολόκληρη την κοινωνία σε ύποπτη και δημιουργεί μία επικίνδυνη υποδομή μαζικής παρακολούθησης. 
Κυρίες και κύριοι της Κυβέρνησης, η Δημοκρατία δεν λειτουργεί με γενικευμένο έλεγχο των πάντων. Και την ώρα που συζητάμε όλα αυτά, ακούσαμε τον κ. Σκυλακάκη μέσα στην Επιτροπή Αναθεώρησης του Συντάγματος να περιγράφει με μία πρωτοφανή και σκοτεινή θα έλεγα ψυχρότητα, ένα μέλλον με λιγότερους εργαζομένους στο δημόσιο, δραστικό περιορισμό των προσλήψεων, εκτόπιση της εργασίας και στον ιδιωτικό τομέα, πίεση στο ασφαλιστικό σύστημα και ακόμη μεγαλύτερη ανισότητα. 
Αυτά δεν ακούστηκαν από κάποιον θεωρητικό αναλυτή. Ακούστηκαν από μέλος της Κυβέρνησής σας. Και ειλικρινά αναρωτιέμαι, η Κυβέρνηση φέρνει...
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Πρώην.
ΑΣΠΑΣΙΑ ΚΟΥΡΟΥΠΑΚΗ: Στη χθεσινή Επιτροπή Αναθεώρησης του Συντάγματος. Υπάρχουν και στα Πρακτικά. Πρώην, από εσάς εμπνεύστηκε.
Και ειλικρινά αναρωτιέμαι, η Κυβέρνηση φέρνει κανόνες για να προστατεύσει τον άνθρωπο από τις συνέπειες της τεχνητής νοημοσύνης ή προετοιμάζει από τώρα την κοινωνία να αποδεχθεί χωρίς αντίσταση όσα ήδη θεωρεί αναπόφευκτα; Τελικά, προετοιμάζεται η τεχνολογία για να υπηρετήσει τον άνθρωπο ή προετοιμάζετε τον άνθρωπο να υποταχθεί σε όσα θα επιβάλλει αυτός που κρύβεται πίσω από κάθε τεχνολογία;
Όσο για τους Έλληνες πολίτες, γνωρίζουν πολύ καλά τι σημαίνει τεχνολογία παρακολούθησης. Η υπόθεση του Predator παραμένει ανοικτή πληγή για τους θεσμούς μας. Γνωρίζουμε, πόσο εύκολα ένα πανίσχυρο κατασκοπευτικό εργαλείο,  μπορεί να εισβάλλει στο τηλέφωνο ενός ανθρώπου και να μετατρέψει ολόκληρη τη ζωή του σε ανοικτό βιβλίο. Δημοσιογράφοι, πολιτικοί και άλλα πρόσωπα βρέθηκαν στο στόχαστρο και η υπόθεση οδήγησε σε καταδίκες προσώπων που συνδέονταν με την Intellexa και εξακολουθεί να προκαλεί σοβαρά ερωτήματα για τη λειτουργία του κράτους μας. 
Πριν από λίγες μέρες η κυβερνητική πλειοψηφία στην Επιτροπή Θεσμών και Διαφάνειας απέρριψε την κλήση του Ταλ Ντίλιαν και του Γρηγόρη Δημητριάδη. Ακούσαμε ως βασικό επιχείρημα ότι σήμερα δεν διαθέτουν δημόσια ιδιότητα. Μα πραγματικά, πιστεύετε τώρα ότι αυτό είναι σοβαρό επιχείρημα; Η Βουλή έχει καλέσει επανειλημμένα ιδιώτες, όταν υπήρχαν ενδείξεις ότι γνώριζαν κρίσιμα στοιχεία για υποθέσεις μεγάλου δημοσίου συμφέροντος. 
Στην Εξεταστική Επιτροπή του ΟΠΕΚΕΠΕ, καλέσατε τον αποκαλούμενο «Χασάπη» και τον αποκαλούμενο «Φραπέ». Ο πρώτος κατέθεσε, ο δεύτερος κλήθηκε επανειλημμένα να προσέλθει. Εκεί, η ιδιότητα του ιδιώτη δεν αποτέλεσε κανένα εμπόδιο; 
Στην υπόθεση των υποκλοπών τη θυμηθήκατε ξαφνικά και τη χρησιμοποιήσατε για να κρατήσετε δύο κρίσιμα πρόσωπα έξω από την Επιτροπή. Ποιον κοροϊδεύετε ξανά; Δεν εφαρμόζετε έναν σταθερό κοινοβουλευτικό κανόνα. Επιλέγετε, ποιον θα καλέσετε και ποιον θα προστατεύσετε από τις ερωτήσεις της Βουλής, ανάλογα με το πόσο επικίνδυνη μπορεί να γίνει για την Κυβέρνηση η κατάθεσή του. Αυτή, η επιλεκτική επίκληση της ιδιότητας του ιδιώτη δημιουργεί ευθεία υποψία ότι φοβάστε όσα μπορούν να ακουστούν. Η άρνησή σας γίνεται ακόμη πιο προκλητική, μετά τη νέα πληροφορία που είδε το φως της δημοσιότητας. 
Σύμφωνα, με δικαστικό έγγραφο που δημοσιοποίησε δικηγόρος θυμάτων του Predator, ο Ταλ Ντίλιαν φέρεται να υποστήριξε -ενώπιον ισραηλινού δικαστηρίου- ότι το Predator πωλήθηκε σε ελληνικές κρατικές αρχές και ότι η συγκεκριμένη πώληση ήταν νόμιμη. Από τη στιγμή που υπάρχει ένας τόσος σοβαρός ισχυρισμός, η Βουλή δεν έχει κανένα δικαίωμα να κάνει ότι δεν άκουσε. Ο Ταλ Ντίλιαν πρέπει να κληθεί άμεσα και να καταθέσει ενώπιον της Επιτροπής Θεσμών και Διαφάνειας. Να πει ποια ελληνική κρατική αρχή αγόρασε το σύστημα, ποιος υπέγραψε τη συμφωνία, από ποιον λογαριασμό πληρώθηκε, ποιος το παρέλαβε, ποιοι εκπαιδεύτηκαν στη χρήση του και ποιος είχε τον επιχειρησιακό έλεγχο. Αυτά είναι συγκεκριμένα ερωτήματα και απαιτούν συγκεκριμένες απαντήσεις. Η συνεχιζόμενη άρνησή σας να τον καλέσετε, παύει πλέον να μοιάζει με διαδικαστική επιλογή και παίρνει καθαρά τον χαρακτήρα πολιτικής και όχι μόνο συγκάλυψης.
Την ίδια ώρα, ο Γρηγόρης Δημητριάδης, πρώην Γενικός Γραμματέας του Πρωθυπουργού, μιλούσε σε συνέντευξή του για αφεντικά, σφαίρες, νόμους της σιωπής και μαφία. Αυτή η γλώσσα δεν έχει θέση στη δημόσια ζωή και παραπέμπει περισσότερο σε ιστορίες Καμόρα και Κόζα Νόστρα, παρά σε μία ευνομούμενη δημοκρατία. Οι πολίτες ζητούν απαντήσεις για το ποιος αγόρασε, πλήρωσε και χρησιμοποίησε το Predator. Αντί για αυτές, βλέπουν μάρτυρες να μένουν έξω από τη Βουλή και ακούν λόγια για αφεντικά, σφαίρες και σιωπές. Αυτή η εικόνα προσβάλλει τους θεσμούς και βαθαίνει την υποψία ότι κάποιοι φοβούνται περισσότερο όσα μπορεί να ακουστούν μέσα στην ελληνική Βουλή από όσα ήδη γνωρίζει η ελληνική κοινωνία.
Όλα αυτά συνδέονται, φυσικά, με το σημερινό νομοσχέδιο, κύριε Υπουργέ. Ο πολίτης καλείται να εμπιστευθεί στο κράτος ακόμη περισσότερα δεδομένα και ακόμη ισχυρότερα εργαλεία. Πώς θα το κάνει αυτό, όταν η Βουλή κλείνει την πόρτα σε κρίσιμους μάρτυρες; Πώς θα εμπιστευτεί, όταν ακούει προειδοποιήσεις για τη μισθοδοσία του; Πώς θα εμπιστευθεί, όταν μία υπόθεση παρακολούθησης παραμένει γεμάτη αναπάντητα ερωτήματα;
Στην εργασία πάλι έρχεται μια ανατροπή τεράστιας κλίμακας και η Κυβέρνηση παρακολουθεί τις εξελίξεις, χωρίς να παρουσιάζει ούτε σχέδιο ούτε απαντήσεις. Συστήματα τεχνητής νοημοσύνης αναλαμβάνουν ήδη δουλειές που μέχρι χθες έκαναν λογιστές, μεταφραστές, υπάλληλοι εξυπηρέτησης, προγραμματιστές, δημοσιογράφοι, σχεδιαστές, εργαζόμενοι γραφείου, ενώ τα ρομποτικά συστήματα περνούν σταδιακά στις αποθήκες, στα εργοστάσια, στις μεταφορές, στα καταστήματα, ακόμη και στις υπηρεσίες φροντίδας. Πίσω από κάθε θέση που καταργείται, υπάρχει ένας άνθρωπος, υπάρχει μία οικογένεια, υπάρχει ο εργαζόμενος των πενήντα ετών που δούλεψε τρεις δεκαετίες, πλήρωσε φόρους και ασφαλιστικές εισφορές, μεγάλωσε παιδιά και ξαφνικά ακούει ότι η εμπειρία του δεν έχει πλέον αξία, επειδή το τμήμα του αυτοματοποιείται. Η εύκολη κυβερνητική απάντηση θα είναι ένα σύντομο σεμινάριο και μερικές γενικές υποσχέσεις για επανεκπαίδευση, ακόμη και αν το νέο επάγγελμα που του προτείνουν κινδυνεύει να εξαφανιστεί λίγα χρόνια αργότερα. 
Τα deepfakes μπορούν να δηλητηριάσουν και τις εκλογές -και μην σας μπουν ιδέες. Ένα ψεύτικο βίντεο που κυκλοφορεί την παραμονή της κάλπης, μπορεί να επηρεάσει χιλιάδες πολίτες πριν προλάβει να ακουστεί η αλήθεια. Έτσι φτάνουμε σε μια κοινωνία όπου κανείς δεν θα πιστεύει όσα βλέπει και όσα ακούει και αυτό θα βολεύει πάντα όσους θέλουν να κρύψουν την αλήθεια μέσα σε ένα σωρό από κατασκευασμένα ψέματα.
Υπάρχει τέλος το ζήτημα της εθνικής κυριαρχίας. Το ελληνικό κράτος δεν μπορεί να παραδίδει κρίσιμα συστήματα και προσωπικά δεδομένα σε ξένες εταιρείες, χωρίς να γνωρίζει ποιος θα ελέγχει, πού βρίσκονται οι υποδομές και ποιος μπορεί να παρεμβαίνει από το εξωτερικό. Τα δεδομένα των πολιτών και οι βασικές λειτουργίες της χώρας είναι ζήτημα εθνικής ασφάλειας και όχι εμπόρευμα στα χέρια των πολυεθνικών.
Κυρίες και κύριοι συνάδελφοι, σήμερα θεσπίζουμε κανόνες για μια δύναμη που θα επηρεάσει τη ζωή των παιδιών μας περισσότερο από άλλες πολιτικές αποφάσεις αυτής της εποχής. Ένας κόσμος γεμάτος έξυπνα συστήματα μπορεί να προσφέρει σημαντικά εργαλεία στην επιστήμη, στην ιατρική και στην καθημερινή ζωή. Χωρίς, όμως, ισχυρούς κανόνες, μπορεί να γίνει ένας κόσμος συνεχούς παρακολούθησης, κοινωνικής ανασφάλειας και εξάρτησης από μηχανισμούς που ο πολίτης δεν καταλαβαίνει και ελάχιστοι άνθρωποι θα ελέγχουν.
Το νομοσχέδιο αφήνει ανοικτά κρίσιμα ζητήματα και δίνει στην Κυβέρνηση τη δυνατότητα να προχωρήσει στη χρήση αυτών των συστημάτων, χωρίς σαφείς εγγυήσεις για τον πολίτη. Δεν δίνει ουσιαστικές απαντήσεις για τις θέσεις εργασίας που θα χαθούν, για την επιβάρυνση του περιβάλλοντος, για τον έλεγχο των δεδομένων και για την εξάρτηση του κράτους από μεγάλες ξένες εταιρείες.
Η Νίκη δεν θα συναινέσει στο πλαίσιο που συγκεντρώνει τόση δύναμη σε λίγα χέρια και αφήνει τον πολίτη απροστάτευτο απέναντι σε αποφάσεις που μπορεί να καθορίσουν τη ζωή του. Απαιτούμε να δείξετε σεβασμό στην ελευθερία και στην αξιοπρέπεια του ανθρώπου. 
Καταψηφίζουμε το παρόν νομοσχέδιο.
Σας ευχαριστώ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πάρα πολύ, κυρία συνάδελφε. 
Κυρίες και κύριοι συνάδελφοι, θα ήθελα να ανακοινώσω ότι η Βουλευτής κ. Τσαπανίδου Παρθένα με την από 16 Ιουλίου 2026 επιστολή της προς τον Πρόεδρο της Βουλής, μας γνωστοποιεί την ανεξαρτητοποίησή της από την Κοινοβουλευτική Ομάδα «ΣΥΡΙΖΑ-Προοδευτική Συμμαχία». 
(Η προαναφερθείσα επιστολή καταχωρίζεται στα Πρακτικά και έχει ως εξής:



ΠΡΟΕΔΡΕΥΩΝ (Γεώργιος Γεωργαντάς): Προχωράμε με την ειδική αγορήτρια από την Πλεύση Ελευθερίας, την κ. Έλλη Ρούσσου.
Παρακαλώ, έχετε τον λόγο.
ΕΛΛΗ ΡΟΥΣΣΟΥ: Κύριε Πρόεδρε, ευχαριστώ. Κατ’ αρχήν, θέλω να ενημερώσω το Σώμα ότι η Πλεύση Ελευθερίας θα καταθέσει ένσταση αντισυνταγματικότητας για τις δύο τροπολογίες, τόσο για το εκπρόθεσμό τους όσο και για το ότι είναι εκτός αντικειμένου της παρούσας συζήτησης.
Ξεκινώντας, λοιπόν, για το νομοσχέδιο, αναφέρω τα εξής. Η τεχνητή νοημοσύνη δεν αποτελεί μια απλή τεχνολογική καινοτομία. Αναδεικνύεται σήμερα σε έναν καταλυτικό παράγοντα των οικονομικών, κοινωνικών και θεσμικών εξελίξεων, επηρεάζοντας τον τρόπο με τον οποίο εργαζόμαστε, παράγουμε, επικοινωνούμε, διοικούμαστε και ασκούμε τα θεμελιώδη δικαιώματά μας. Όλο και περισσότερο βλέπουμε να αποξενώνεται από τον άνθρωπο και είναι μια τεχνολογία που μπορεί να δρα μόνη της, να παίρνει αποφάσεις, να εφευρίσκει, να παράγει, να προσαρμόζεται και, κυρίως, να μαθαίνει πώς να μας επηρεάζει.
Το νομοσχέδιο που συζητάμε σήμερα, αντιμετωπίζει τα κρίσιμα ζητήματα της τεχνητής νοημοσύνης περισσότερο διεκπαιρεωτικά, παρά ουσιαστικά. Αντί να θεσπίζει το ίδιο το νομοθετικό κείμενο σαφείς κανόνες και εγγυήσεις για τα δικαιώματά μας και την προστασία των θεμελιωδών δικαιωμάτων, επιλέγει να παραπέμπει την εξειδίκευσή τους σε μεταγενέστερες υπουργικές αποφάσεις ή άλλες κανονιστικές πράξεις. Όμως, όταν πρόκειται για τη χρήση της τεχνητής νοημοσύνης και την προστασία των δικαιωμάτων μας, δεν μπορεί αυτές οι βασικές εγγυήσεις να παραμένουν αόριστες ούτε να μετατίθενται στο μέλλον. 
Η προστασία του πολίτη, η διαφάνεια των αλγορίθμων, η ιχνηλασιμότητα, η καταγραφή των δεδομένων, η ανθρώπινη εποπτεία, η λογοδοσία των δημόσιων φορέων και οι διαδικασίες ελέγχου δεν αποτελούν λεπτομέρειες που μπορούν να καθοριστούν αργότερα με κανονιστικές πράξεις. Αποτελούν τον πυρήνα της νομοθετικής ρύθμισης και οφείλουν να κατοχυρώνονται από τη νομοθεσία με σαφείς κανόνες, ώστε ο πολίτης να γνωρίζει εκ των προτέρων ποια είναι τα δικαιώματά του και ποιες είναι οι υποχρεώσεις της διοίκησης. 
Η Βουλή δεν μπορεί να ψηφίσει το περίγραμμα της προστασίας των πολιτών και των θεμελιωδών δικαιωμάτων τους. Η Ευρωπαϊκή Ένωση προχώρησε στη θέσπιση του πρώτου νομοθετικού πλαισίου για την τεχνητή νοημοσύνη παγκοσμίως, υιοθετώντας πράγματι ένα ανθρωποκεντρικό μοντέλο ρύθμισης, βασισμένο στην αξιολόγηση του κινδύνου των συστημάτων τεχνητής νοημοσύνης. 
Ωστόσο, σε εμάς το ζητούμενο δεν είναι η διοικητική συμμόρφωση προς τον Κανονισμό. Οφείλουμε να συμμορφωθούμε στον Κανονισμό. Η νομοθεσία όφειλε να εξασφαλίσει μια ολοκληρωμένη εθνική πολιτική για την τεχνητή νοημοσύνη, αξιοποιώντας τα περιθώρια που αφήνει ο ίδιος ο ευρωπαϊκός νομοθέτης στα κράτη μέλη για την ενίσχυση των πολιτών, των δεδομένων τους, της διαφάνειας και της λογοδοσίας. Δυστυχώς, το παρόν νομοσχέδιο δεν αξιοποιεί αυτήν την ευκαιρία και αυτή τη δυνατότητα. 
Ο ευρωπαϊκός Κανονισμός, ανάλογα με το επίπεδο κινδύνου, απαγορεύει ορισμένες απαράδεκτες πρακτικές -όπως πρακτικές χειραγώγησης ή κοινωνικής βαθμολόγησης- επιβάλλει αυξημένες υποχρεώσεις στα συστήματα υψηλού κινδύνου και προβλέπει υποχρεώσεις διαφάνειας για συγκεκριμένες εφαρμογές. Ωστόσο, η τεχνητή νοημοσύνη δεν είναι ένα στατικό προϊόν. Τα συστήματα εξελίσσονται διαρκώς μέσω νέων δεδομένων, ενημερώσεων, επανεκπαίδευσης και, κυρίως, μέσω της σύνδεσής τους με άλλες εφαρμογές. 
Ένα σύστημα που κρίθηκε ασφαλές κατά την αρχική του αξιολόγηση, μπορεί με την πάροδο του χρόνου να αποκτήσει διαφορετικά χαρακτηριστικά ή να δημιουργήσει νέους κινδύνους. Για τον λόγο αυτό, δεν αρκεί ένας έλεγχος κατά την έναρξη της λειτουργίας του. Απαιτείται συνεχής αξιολόγηση του κινδύνου, διαρκής και ανθρώπινη εποπτεία, περιοδική επανεκτίμηση των επιπτώσεών του στα θεμελιώδη δικαιώματα και αυξημένες εγγυήσεις, ειδικά όταν πρόκειται για δεδομένα υγείας, γενετικά και βιομετρικά δεδομένα, καθώς και δεδομένα ανηλίκων ή άλλων ευάλωτων ομάδων.
Το γεγονός αυτό δημιουργεί εύλογα ερωτήματα. Πότε απαιτείται νέα αξιολόγηση κινδύνου; Ποιος ελέγχει τις μεταβολές αυτές; Ποιος φέρει την ευθύνη, όταν ένα σύστημα που αρχικά θεωρήθηκε ασφαλές αποκτά νέες δυνατότητες ή παρουσιάζει διαφορετική συμπεριφορά; Το νομοσχέδιο δεν δίνει σαφείς απαντήσεις στα ζητήματα αυτά, παρότι η εξέλιξη των μοντέλων αποτελεί πλέον τον κανόνα και όχι την εξαίρεση. Η επίδραση της τεχνητής νοημοσύνης δεν μετριέται μόνο από τον κίνδυνο που δημιουργεί σε ένα μεμονωμένο άτομο, αλλά και από τον σωρευτικό κοινωνικό αντίκτυπο που προκαλεί όταν ενσωματώνεται σε κρίσιμες λειτουργίες της κοινωνίας που απασχολούν πλήθος προσώπων. Αυτή η διάσταση δεν αναδεικνύεται από το παρόν νομοσχέδιο. 
Η εφαρμογή της τεχνητής νοημοσύνης δεν εξαρτάται μόνο από τη θέσπιση κανόνων, αλλά από την ικανότητα των θεσμών να τους εφαρμόσουν. Για τον λόγο αυτόν, το πρώτο κρίσιμο ζήτημα είναι η στελέχωση και η ενίσχυση των εποπτικών αρχών. Δεν αρκεί να τους ανατίθενται νέες αρμοδιότητες, χωρίς να διασφαλίζεται ότι οι αρχές αυτές διαθέτουν το κατάλληλο επιστημονικό προσωπικό, την τεχνική επάρκεια, τους αναγκαίους πόρους και τη δυνατότητα συνεχούς επιμόρφωσης του προσωπικού τους. 
Όπως οι ίδιες οι αρχές ανέφεραν, αυτά είναι τα προβλήματά τους. Η εποπτεία της τεχνητής νοημοσύνης απαιτεί εξειδικευμένες γνώσεις στη μηχανική μάθηση, στην επιστήμη των δεδομένων, στο ψηφιακό δίκαιο, στην κυβερνοασφάλεια, στην προστασία προσωπικών δεδομένων και στην ηθική της τεχνητής νοημοσύνης. Αυτή είναι βασική προϋπόθεση που προβλέπεται και από τον ίδιο τον ευρωπαϊκό Κανονισμό για την αποτελεσματική εφαρμογή του.
Σε αυτή την εποχή που ζούμε, της τεχνητής νοημοσύνης, η προστασία των προσωπικών δεδομένων δεν εξαντλείται στη νόμιμη συλλογή και επεξεργασία τους, προϋποθέτει τη δυνατότητα να παρακολουθεί ο πολίτης, αλλά και οποιοσδήποτε άλλος, ολόκληρο τον κύκλο ζωής των δεδομένων, από τη συλλογή έως την τελική αξιοποίησή τους. Σήμερα δεν αρκεί να γνωρίζουμε ότι τα δεδομένα συλλέγονται νόμιμα ή ότι έχουν ανωνυμοποιηθεί. Πρέπει να γνωρίζουμε πώς χρησιμοποιούνται, από ποιον χρησιμοποιούνται, για ποιον σκοπό αξιοποιούνται και με ποιες εγγυήσεις προστασίας. 
Ο πολίτης έχει δικαίωμα να γνωρίζει αν τα δεδομένα που τον αφορούν χρησιμοποιούνται για την ανάπτυξη, την εκπαίδευση ή τη λειτουργία ενός συστήματος τεχνητής νοημοσύνης που τον αφορά. Διότι μόνο έτσι μπορεί να ασκήσει ουσιαστικά τα δικαιώματά του. Η διαφάνεια δεν είναι μια αφηρημένη έννοια, αποτελεί προϋπόθεση της δημοκρατικής λογοδοσίας. Δεν υπάρχουν οι εγγυήσεις αυτές στο νομοσχέδιο. 
Σήμερα, η αξιοπιστία ενός αλγορίθμου εξαρτάται σε μεγάλο βαθμό από τα δεδομένα με τα οποία εκπαιδεύεται και λειτουργεί. Εάν δεν γνωρίζουμε την προέλευση των δεδομένων, τον τρόπο συλλογής τους, τον σκοπό για τον οποίο χρησιμοποιούνται, τη χρονική διάρκεια διατήρησής τους, τις μεταβολές που υφίστανται και τους φορείς που έχουν πρόσβαση σε αυτά, τότε δεν μιλάμε ούτε για διαφάνεια ούτε για λογοδοσία.
Το νομοσχέδιο προβλέπει την καταγραφή των συστημάτων τεχνητής νοημοσύνης, δεν προβλέπει όμως αντίστοιχη υποχρέωση καταγραφής του συνόλου των δεδομένων που τροφοδοτούν τα συστήματα αυτά. Συστήματα τεχνητής νοημοσύνης και ανάπτυξή τους χωρίς δεδομένα, δεν υφίστανται. 
Επίσης, το νομοσχέδιο δεν κατοχυρώνει το δικαίωμα του πολίτη να γνωρίζει εάν τα δεδομένα που τον αφορούν, χρησιμοποιούνται για την ανάπτυξη, την εκπαίδευση, την επανεκπαίδευση ή τη λειτουργία ενός συστήματος τεχνητής νοημοσύνης. Η ιχνηλασιμότητα των δεδομένων, δεν αποτελεί γραφειοκρατική απαίτηση, αποτελεί προϋπόθεση για τον έλεγχο της νομιμότητας, για την ανίχνευση πιθανών διακρίσεων, για την απόδοση ευθυνών όταν προκύπτουν σφάλματα και για την αποτελεσματική προστασία των δικαιωμάτων του πολίτη.
Αυτό το θεσμικό κενό που υπάρχει στο νομοσχέδιο αποδεικνύεται και από την πρόσφατη κυκλοφορία της εγκυκλίου του Υπουργείου σας, κύριε Υπουργέ. Στις 3 Ιουλίου, βγήκε η εγκύκλιος που αφορά την ανοιχτή διάθεση και επαναχρησιμοποίηση των δεδομένων του δημόσιου τομέα. Η εγκύκλιος αυτή διευκολύνει την αξιοποίηση των δημόσιων δεδομένων για την έρευνα, την καινοτομία και την ανάπτυξη εφαρμογών τεχνητής νοημοσύνης, χωρίς όμως να συνοδεύεται από αντίστοιχες εγγυήσεις διαφάνειας ως προς τον τρόπο με τον οποίο τα δεδομένα αυτά χρησιμοποιούνται από τα συστήματα της τεχνητής νοημοσύνης. 
Δεν προβλέπεται ενημέρωση του πολίτη για το αν τα δεδομένα που τον αφορούν αξιοποιούνται από κάποιο σύστημα. Ούτε υπάρχει υποχρέωση δημοσιοποίησης του συνόλου των δεδομένων που χρησιμοποιούνται για την εκπαίδευση ή τη λειτουργεία των αλγορίθμων. Με άλλα λόγια, με την εγκύκλιο βλέπουμε ότι τα δεδομένα διατίθενται, αλλά δεν γνωρίζουμε πώς χρησιμοποιούνται. 
Το ζήτημα αυτό αποκτά μεγαλύτερη σημασία αν αναλογιστούμε ότι η απλή ανωνυμοποίηση δεν αρκεί πλέον για να διασφαλίσει την προστασία των προσωπικών δεδομένων. Οι δυνατότητες της γενετικής τεχνητής νοημοσύνης και η διασταύρωση διαφορετικών συνόλων δεδομένων μπορούν να οδηγήσουν, και οδηγούν, στην επαναταυτοποίηση φυσικών προσώπων, ακόμη και όταν κάθε επιμέρους σύνολο δεδομένων έχει προηγουμένως ανωνυμοποιηθεί. 
Η εφαρμογή του Ευρωπαϊκού Κανονισμού δεν μπορεί να εξαντλείται στη δημιουργία νέων διοικητικών δομών. Απαιτεί ισχυρούς μηχανισμούς προστασίας των θεμελιωδών δικαιωμάτων, ουσιαστική συμμετοχή των ανεξάρτητων αρχών, αξιολόγηση των επιπτώσεων κάθε συστήματος τεχνητής νοημοσύνης στα ανθρώπινα δικαιώματα και αποτελεσματικούς μηχανισμούς λογοδοσίας. Πρέπει να είμαστε βέβαιοι ότι κάθε σύστημα δεν παράγει διακρίσεις, δεν περιορίζει αδικαιολόγητα δικαιώματα, δεν υποκαθιστά την ανθρώπινη κρίση σε αποφάσεις που επηρεάζουν τη ζωή των πολιτών. 
Τα διεθνή παραδείγματα αποδεικνύουν ότι οι κίνδυνοι αυτοί δεν είναι θεωρητικοί. Γνωρίζουμε το σύστημα και έχουμε δει την «υπόθεση COMPAS» που χρησιμοποιήθηκε στις Ηνωμένες Πολιτείες για την εκτίμηση της πιθανότητας υποτροπής κατηγορουμένων. Κατηγορήθηκε ότι παρήγαγε αποτελέσματα με φυλετική μεροληψία. Το σύστημα αξιολόγησης βιογραφικών της «ΑΜΑΖΟΝ» υποβάθμιζε συστηματικά τα βιογραφικά γυναικών, επειδή είχε εκπαιδευτεί με ιστορικά δεδομένα στα οποία κυριαρχούσαν οι άνδρες υποψήφιοι. Η πολύ γνωστή έρευνα «Gender Shades» ανέδειξε ότι εμπορικά συστήματα αναγνώρισης προσώπου παρουσίαζαν πολύ υψηλότερα ποσοστά σφάλματος στην αναγνώριση γυναικών και ατόμων με πιο σκούρο χρώμα δέρματος σε σχέση με λευκούς πολίτες και δη άνδρες. Η υπόθεση της «Apple Card» ανέδειξε σοβαρά ερωτήματα για διακρίσεις κατά τη χορήγηση πιστωτικών ορίων. Τέλος, έχουμε και την πρόσφατη υπόθεση της «META» που δημοσιεύθηκε με καταγγελίες εργαζομένων για μαζικές απολύσεις, κατόπιν χρήσης συστημάτων αξιολόγησης τους από συστήματα τεχνητής νοημοσύνης. 
Κοινό στοιχείο όλων αυτών των περιπτώσεων -και πολλών άλλων- είναι ότι η τεχνητή νοημοσύνη δεν δημιούργησε από μόνη της τις διακρίσεις, αλλά  αναπαρήγαγε τις προκαταλήψεις που υπήρχαν ήδη στα δεδομένα στα οποία εκπαιδεύτηκε. Αυτό αποδεικνύει ότι η ποιότητα των δεδομένων είναι εξίσου σημαντική με την ποιότητα των ίδιων των αλγορίθμων και ότι χωρίς διαφάνεια στα δεδομένα δεν μπορεί να υπάρξει αξιόπιστη τεχνητή νοημοσύνη για την προστασία των δικαιωμάτων μας και την έλλειψη των ανισοτήτων και διακρίσεων. 
Επίσης, θα ήθελα να κάνω μια μικρή αναφορά στα δοκιμαστήρια της τεχνητής νοημοσύνης. Το νομοσχέδιο δεν αποσαφηνίζει ποια δικαιώματα μπορούν να χρησιμοποιούνται κατά τη διάρκεια των δοκιμών, με ποια νομική βάση, για ποιους συγκεκριμένους σκοπούς, πόσο χρόνο θα διατηρούνται, ποια τεχνικά και οργανωτικά μέτρα θα διασφαλίζουν την ασφάλεια των δεδομένων, ούτε ποια δικαιώματα θα έχουν οι πολίτες όταν στις δοκιμές αυτές χρησιμοποιούνται δικά τους δεδομένα. Τα ρυθμιστικά δοκιμαστήρια δεν μπορούν να αποτελούν ζώνες μειωμένης προστασίας των δικαιωμάτων μας. Πρέπει να αποτελούν πρότυπα εφαρμογής των υψηλότερων εγγυήσεων διαφάνειας, ασφάλειας και προστασίας των δεδομένων. 
Επίσης, τεράστια ανασφάλεια μας προκαλεί η αρχιτεκτονική διακυβέρνησης που εισάγει το νομοσχέδιο. Στο νέο σχήμα εμπλέκονται το Υπουργείο Ψηφιακής Διακυβέρνησης, το Εθνικό Κέντρο Τεκμηρίωσης και Ηλεκτρονικού Περιεχομένου, το Παρατηρητήριο Τεχνητής Νοημοσύνης, η Αρχή Προστασίας Δεδομένων Προσωπικού Χαρακτήρα, η Εθνική Επιτροπή Τηλεπικοινωνιών και Ταχυδρομείων, καθώς και άλλες αρμόδιες αρχές ανάλογα με τον τομέα εφαρμογής. Δεν αποσαφηνίζεται με την απαιτούμενη σαφήνεια, ποιος έχει τον κεντρικό συντονισμό, ποιος επιλύει τη σύγκρουση αρμοδιοτήτων, πώς διασφαλίζεται αυτή η αποτελεσματική συνεργασία μεταξύ των φορέων και ποιος λογοδοτεί όταν προκύπτουν αστοχίες και παραβάσεις. Σε ένα τόσο σύνθετο πεδίο, η πολυδιάσπαση των αρμοδιοτήτων χωρίς σαφή όρια ευθύνης δημιουργεί ανασφάλεια δικαίου, την ώρα που ο πολίτης χρειάζεται σαφείς διαδικασίες, αποτελεσματική προστασία και ξεκάθαρο σημείο αναφοράς. 
Επίσης, ιδιαίτερο προβληματισμό προκαλεί η γενετική τεχνητή νοημοσύνη, ένα θέμα που πρέπει κάποια στιγμή να το δούμε πολύ πιο αναλυτικά. Τα μεγάλα γνωσικά μοντέλα τα ξέρουμε για τα συστήματα δημιουργίας εικόνων, ήχου, βίντεο. Σήμερα, η γενετική τεχνητή νοημοσύνη αναπτύσσεται εις βάρους της ανθρώπινης δημιουργίας. Τα σύγχρονα μοντέλα εκπαιδεύονται σε τεράστιες ποσότητες βιβλίων, επιστημονικών εργασιών, μουσικών έργων, φωτογραφιών. Η καινοτομία, όμως, δεν μπορεί να στηρίζεται σε αδιαφανή χρήση του έργου των δημιουργών, χωρίς σαφείς κανόνες, χωρίς τη συναίνεσή τους όπως απαιτείται και κυρίως, χωρίς δίκαιη αμοιβή. Δεν υπάρχει αναφορά για το περιβάλλον και για την κατανάλωση των πόρων που απαιτούνται για τη χρήση των συστημάτων και την ψύξη των δεδομένων. Η προστασία του περιβάλλοντος είναι ένα θέμα σημαντικό μέσα από αυτή την ανάπτυξη της τεχνητής νοημοσύνης. 
Η τεχνητή νοημοσύνη σήμερα συγκεντρώνεται σε εταιρείες που διαθέτουν τα μεγαλύτερα σύνολα δεδομένων, την υπολογιστική ισχύ της, τις υποδομές υπολογιστικού νέφους, τα ισχυρότερα μοντέλα τεχνητής νοημοσύνης και τις ψηφιακές πλατφόρμες μέσω των οποίων επικοινωνούν καθημερινά δισεκατομμύρια άνθρωποι. Η συγκέντρωση αυτή δημιουργεί νέες μορφές εξάρτησης, όχι μόνο για τις ίδιες τις επιχειρήσεις, αλλά και για τα ίδια τα κράτη. 
Οι εταιρείες αυτές προωθούν το μοντέλο της τεχνητής νοημοσύνης που υπηρετεί αποκλειστικά την ταχύτητα, την αποδοτικότητα, την οικονομική ανάπτυξη, αδιαφορώντας κυρίως για την προστασία των δεδομένων και τον ψηφιακό ανθρωπισμό, όπως αναπτύσσεται. 
Εμείς θέλουμε το μοντέλο της τεχνητής νοημοσύνης που έχει στο επίκεντρό της τον άνθρωπο, τα δικαιώματά του και τη δημοκρατία. Όσο περισσότερες αποφάσεις αναθέτουμε στις μηχανές, τόσο μεγαλύτερη είναι η ευθύνη μας να διαφυλάξουμε εκείνα τα χαρακτηριστικά που συγκροτούν την ανθρώπινη υπόσταση: ελεύθερη βούληση, δημιουργικότητα, αλληλεγγύη, αξιοπρέπεια, ηθική κρίση. 
Η θέση της Πλεύσης Ελευθερίας είναι ξεκάθαρη: Η τεχνητή νοημοσύνη να παραμείνει πάντοτε στην υπηρεσία του ανθρώπου, να εξελίσσεται μαζί με τη δημοκρατική λογοδοσία ως εργαλείο ευημερίας και όχι ως πηγή νέων ανισοτήτων. Θέλουμε μια τεχνητή νοημοσύνη που να υπηρετεί τον άνθρωπο και όχι μια κοινωνία που θα προσαρμόζεται στις απαιτήσεις των αλγορίθμων. Θέλουμε μια τεχνητή νοημοσύνη που θα ενισχύει την επιστήμη, την έρευνα, την υγεία, την οικονομία και τη δημόσια διοίκηση, τον πολιτισμό, το περιβάλλον με απόλυτη προστασία των θεμελιωδών δικαιωμάτων του πολίτη, χωρίς να υποβαθμίζει την ανθρώπινη κρίση, χωρίς να περιορίζει την ελευθερία και τη δημιουργία και χωρίς να θέτει σε δοκιμασία την αξιοπρέπεια του ανθρώπου. 
Αυτό είναι το πραγματικό διακύβευμα του παρόντος νομοσχεδίου. Δυστυχώς, το νομοσχέδιο δεν παρέχει τις αναγκαίες θεσμικές εγγυήσεις στην προστασία των δικαιωμάτων μας και δεν ανταποκρίνεται στο ύψος αυτής της ιστορικής πρόκλησης. 
Για τον λόγο αυτό, η Πλεύση Ελευθερίας καταψηφίζει το νομοσχέδιο.
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Πριν προχωρήσουμε στον κατάλογο των ομιλητών, θα ήθελα να κάνω μια αναγκαία διευκρίνιση. 
Αναφέρθηκε η ειδική αγορήτρια της Πλεύσης Ελευθερίας σε αντιρρήσεις συνταγματικότητας που προτίθεται να προβάλει. Μέχρι αυτή τη στιγμή, κύριε Καζαμία -και αναφέρομαι σε εσάς, επειδή είστε Κοινοβουλευτικός Εκπρόσωπος…
ΑΛΕΞΑΝΔΡΟΣ ΚΑΖΑΜΙΑΣ: Θα σας φέρω το έγγραφο αμέσως.
ΠΡΟΕΔΡΕΥΩΝ (Γεώργιος Γεωργαντάς): Ωραία. 
Διότι, όπως γνωρίζετε με βάση τον Κανονισμό, πρέπει να κατατεθεί μέχρι το πέρας των ομιλιών των ειδικών αγορητών. 
Οπότε εγώ δίνω τρία, τέσσερα λεπτά -φαντάζομαι δεν χρειάζεστε περισσότερα- για να κατατεθεί. 
Κυρίες και κύριοι συνάδελφοι, σύμφωνα με την τελευταία τροποποίηση του Κανονισμού, ενημερώνω ότι η συζήτηση για τις αντιρρήσεις συνταγματικότητας θα ξεκινήσει στις 13.00΄.
Οπότε μπαίνουμε στον κατάλογο των ομιλητών. 
Πρώτος ομιλητής είναι ο κ. Αλέξανδρος Μαρκογιαννάκης από τη Νέα Δημοκρατία. 
Κύριε συνάδελφε, έχετε τον λόγο. 
ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ: Σας ευχαριστώ πολύ, κύριε Πρόεδρε.
Κυρίες και κύριοι συνάδελφοι, το νομοσχέδιο του Υπουργείου Ψηφιακής Διακυβέρνησης για τα μέτρα εφαρμογής του Κανονισμού της Ευρωπαϊκής Ένωσης 2024/1689 του γνωστού AI Act αποσκοπεί στην προσαρμογή της ελληνικής έννομης τάξης στο νέο ευρωπαϊκό πλαίσιο για την ανάπτυξη και χρήση συστημάτων τεχνητής νοημοσύνης. 
Ακόμα πιο συγκεκριμένα, οι παρούσες ρυθμίσεις επικεντρώνονται στον τρόπο με τον οποίο διασφαλίζεται ένα υψηλό επίπεδο προστασίας της υγείας, της ασφάλειας και των θεμελιωδών δικαιωμάτων των πολιτών, ενώ την ίδια στιγμή δεν πλήττεται, αλλά στηρίζεται η καινοτομία. 
Για να πετύχει τους στόχους του, το νομοσχέδιο θεσπίζει ένα εθνικό πλαίσιο εποπτείας της αγοράς για τα συστήματα τεχνητής νοημοσύνης. Η συγκρότηση αυτού του θεσμικού πλαισίου στηρίζεται στη γενικότερη προσέγγιση του AI Act επί τη βάσει κινδύνου, η οποία διακρίνει τα συστήματα σε μη αποδεκτού, υψηλού, περιορισμένου και ελάχιστου κινδύνου. 

Σε αυτό το πλαίσιο προβλέπεται ο ορισμός της Αρχής Προστασίας Δεδομένων Προσωπικού Χαρακτήρα ως κεντρική αρχή εποπτείας της αγοράς και ενιαίο εθνικό σημείο επαφής, ενώ η Εθνική Επιτροπή Τηλεπικοινωνιών και Ταχυδρομείων ορίζεται ως κοινοποιούσα αρχή. Για την αποφυγή επικαλύψεων ρυθμίζονται οι αρμοδιότητες των αρχών εποπτείας και το πλαίσιο συνεργασίας και συντονισμού τους, ώστε να εξασφαλίζεται η βέλτιστη και ενιαία εφαρμογή των κανόνων. 
Σοβαρό μέρος του νομοσχεδίου αφιερώνεται στη δημιουργία υποστηρικτικών μηχανισμών. Γι’ αυτόν τον σκοπό συστήνεται Κέντρο Συντονισμού και Τεχνογνωσίας για την τεχνητή νοημοσύνη στην Εθνική Επιτροπή Τηλεπικοινωνιών και Ταχυδρομείων με αποστολή την υποστήριξη των αρμοδίων αρχών, την παροχή κατευθύνσεων, την εκπαίδευση, την κατάρτιση κωδίκων δεοντολογίας και την προώθηση της καινοτομίας. 
Προβλέπεται, επίσης, και το καινοτόμο Ρυθμιστικό Δοκιμαστήριο Τεχνητής Νοημοσύνης υπό την εποπτεία της Εθνικής Επιτροπής και της Αρχής Προστασίας Δεδομένων Προσωπικού Χαρακτήρα. Το ρυθμιστικό αυτό εργαστήριο θα επιτρέπει τη δοκιμή συστημάτων τεχνητής νοημοσύνης σε ένα ελεγχόμενο περιβάλλον, ώστε να προλαμβάνονται ζητήματα πριν χρειαστεί να κατασταλούν λόγω εφαρμογής τους σε πραγματικές συνθήκες. 
Ειδικά για τον δημόσιο τομέα προβλέπεται η σύσταση Ενιαίου Μητρώου Συστημάτων Τεχνητής Νοημοσύνης στην Ειδική Γραμματεία Τεχνητής Νοημοσύνης και Διακυβέρνησης Δεδομένων με στόχο την καταγραφή και εποπτεία των συστημάτων που χρησιμοποιούν δημόσιοι φορείς. 
Παράλληλα, το Παρατηρητήριο Τεχνητής Νοημοσύνης θα αξιοποιεί τα σχετικά στοιχεία για την παρακολούθηση της εθνικής στρατηγικής για την τεχνητή νοημοσύνη, τον εντοπισμό προτεραιοτήτων και την ανάδειξη ευκαιριών ανάπτυξης.
Συνολικά, το προτεινόμενο σχέδιο νόμου επιδιώκει να αντιμετωπίσει βασικά ζητήματα που προκύπτουν από την ταχεία εξέλιξη της τεχνητής νοημοσύνης, δηλαδή κινδύνους για τα θεμελιώδη δικαιώματα και την ασφάλεια των πολιτών, έλλειψη σαφούς και ιεραρχικά καθορισμένου πλαισίου διακυβέρνησης και εποπτείας, την ανάγκη διαφάνειας και λογοδοσίας στη δημόσια διοίκηση και φυσικά την ανάγκη αποτελεσματικής επιβολής κανόνων. 
Ουσιαστικά όλοι οι επιδιωκόμενοι στόχοι συνοψίζονται στην ορθή εφαρμογή του ΑΙ Act με σαφή καθορισμό αρμόδιων αρχών και μηχανισμών συνεργασίας, τη λειτουργία ρυθμιστικών δοκιμαστηρίων και με έμφαση στη θέσπιση κυρώσεων και στην ενίσχυση της έννομης προστασίας. Οι κίνδυνοι αυτοί μετριάζονται με το παρόν νομοσχέδιο και τα έως τώρα οριζόμενα στην εσωτερική έννομη τάξη εμπλουτίζονται ή προσαρμόζονται στις ανάγκες της εποχής και τελικά στις ανάγκες των πολιτών. 
Κύριε Πρόεδρε, κυρίες και κύριοι συνάδελφοι, με αφορμή τις διατάξεις που περιλαμβάνονται στο Β΄ Μέρος του σχεδίου νόμου σχετικές με το Κτηματολόγιο στην περιοχή των Δωδεκανήσων, τις οποίες και φυσικά υπερψηφίζω, θα ήθελα να μεταφέρω εδώ στην Ολομέλεια ένα ζήτημα το οποίο όλοι οι συνάδελφοι από την Κρήτη το γνωρίζουμε καλά. Δεν έχει απόλυτη συνάφεια με το Υπουργείο Ψηφιακής Διακυβέρνησης. Αφορά, βεβαίως, το Κτηματολόγιο, αφορά τις τρεις από τις τέσσερις περιφερειακές ενότητες του νησιού και δεν είναι άλλο από τις δυσκολίες και τις αδικίες που έχουν παραχθεί με το κλείσιμο της διαδικασίας της κτηματογράφησης σε Χανιά, Ρέθυμνο και Ηράκλειο. 
Η ιστορία αυτή έχει προκαλέσει μεγάλη αναστάτωση στις περιοχές αυτές και σε χιλιάδες κατοίκους οι οποίοι βλέπουν να θίγονται περιουσιακά τους δικαιώματα λόγω διαδικασιών που δεν λαμβάνουν υπόψιν τους τις ιστορικές ιδιαιτερότητες στην περιοχή. Στο ζήτημα έχουν παρέμβει ο Δικηγορικός Σύλλογος Χανίων και το Τεχνικό Επιμελητήριο Ελλάδος - Τμήμα Δυτικής Κρήτης και με την επιστημονική κατάρτιση των μελών τους έχουν συντάξει ένα σχέδιο τροπολογίας που θεραπεύει αυτά τα προβλήματα και τις αδικίες. Είναι μία πολύ προσεγμένη δουλειά, η οποία δεν δημιουργεί συνθήκες τοπικού εξαιρετισμού, καθώς δανείζεται από την εμπειρία και άλλων περιοχών όπως η Λευκάδα, στις οποίες ο νομοθέτης αναγνώρισε ιδιαιτερότητες λόγω ιστορικού παρελθόντος. 
Με το σχέδιο τροπολογίας η αγωγή ή αίτηση του Ελληνικού Δημοσίου με αντικείμενο την αναγνώριση της κυριότητάς του με μόνη επίκληση τον δασικό χαρακτήρα θα κρίνεται απαράδεκτη και το Δημόσιο δεν θα προβάλλει αυτόματα δικαιώματα κυριότητας, όπως έχει πράξει στην περιοχή των Χανίων. Μία τέτοια ρύθμιση είναι δίκαιη και επιβεβλημένη, διότι θίγονται περιουσιακά δικαιώματα πολιτών και δημιουργούνται αδικίες, καθώς δεν λαμβάνεται υπόψιν το ιστορικά διαμορφωμένο ιδιότυπο καθεστώς της ιδιοκτησίας γενικότερα στην Κρήτη. 
Ο λόγος που κάνω την αναφορά αυτή σε αυτό το σχέδιο προτεινόμενης τροπολογίας είναι διότι θεωρώ πως θα πρέπει να έχει την ομόθυμη στήριξη όλων των Βουλευτών της Κρήτης, καθώς θεωρώ ότι η υιοθέτησή της αναγνωρίζει τις ιδιαιτερότητες του ιδιοκτησιακού καθεστώτος συνολικά στην Κρήτη και γι’ αυτό μας αφορά όλους, σε όποιον κομματικό μηχανισμό και αν ανήκουμε.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Στο σημείο αυτό η προαναφερθείσα ένσταση αντισυνταγματικότητας της Πλεύσης Ελευθερίας καταχωρίζεται στα Πρακτικά. 
(Η προαναφερθείσα ένσταση αντισυνταγματικότητας της Πλεύσης Ελευθερίας καταχωρίζεται στα Πρακτικά και έχει ως εξής:
ΠΡΟΕΔΡΕΥΩΝ (Γεώργιος Γεωργαντάς): Τον λόγο τώρα έχει από το Κομμουνιστικό Κόμμα της Ελλάδος η κ. Ασημίνα Διγενή. 
Παρακαλώ. 
ΑΣΗΜΙΝΑ (ΣΕΜΙΝΑ) ΔΙΓΕΝΗ: Ευχαριστώ, κύριε Πρόεδρε. 
Ακούσαμε με όλους τους τρόπους από τους Βουλευτές της Νέας Δημοκρατίας μεγάλα λόγια και θεωρίες περί στήριξης της καινοτομίας και της ασφάλειας των πολιτών. Σήμερα, όμως, δεν έχουμε να κάνουμε με ένα ουδέτερο τεχνικό κείμενο για την τεχνητή νοημοσύνη. Είναι κρίκος αυτό το νομοσχέδιο σε μια μεγάλη αλυσίδα ευρωενωσιακών ρυθμίσεων με στόχο να οργανωθεί η νέα αγορά της τεχνητής νοημοσύνης, να στηριχθεί η κερδοφορία των ομίλων και να ενισχυθεί το κράτος στην επιτήρηση, την καταστολή και την πολεμική προετοιμασία. 
Η Κυβέρνηση παρουσιάζει την εφαρμογή του κανονισμού της λεγόμενης ΑΙ Act ως εγγύηση προστασίας της υγείας, της ασφάλειας και των θεμελιωδών δικαιωμάτων. Ταυτόχρονα, όμως, δηλώνει ότι θέλει να στηρίξει την καινοτομία και την επιχειρηματικότητα. Αυτά τα δύο δεν συμβιβάζονται σε μια οικονομία όπου κριτήριο είναι το μέγιστο κέρδος. Όταν η προστασία των δικαιωμάτων συγκρούεται με την κερδοφορία, γνωρίζουμε πολύ καλά ποια πλευρά θυσιάζεται πάντα. 
Η  Ευρωπαϊκή Ένωση επιχειρεί να προλάβει θεσμικά τους ανταγωνιστές της, κυρίως τις Ηνωμένες Πολιτείες και την Κίνα, να βάλει τους δικούς της κανόνες στην παγκόσμια αγορά, να ενισχύσει την τεχνολογική και στρατηγική της αυτονομία, να καλύψει την εξάρτησή της σε ημιαγωγούς, υπολογιστικά νέφη, κέντρα δεδομένων και μεγάλα μοντέλα. Όλα αυτά συνδέονται με τις Εκθέσεις Ντράγκι και Λέτα, το ReArm Europe, την πολεμική οικονομία και τις αποφάσεις του ΝΑΤΟ.
Στην Ελλάδα το νομοσχέδιο πατά στις υποδομές «Φάρος» και «Δαίδαλος», στο άνοιγμα των δημόσιων δεδομένων, στο Data Governance Act και στο gov. Δημιουργείται ένα τεράστιο διασυνοριακό ψηφιακό αρχείο και τα δεδομένα είναι ο χρυσός της εποχής, το καύσιμο της τεχνητής νοημοσύνης. Οικονομικά στοιχεία, επιδόματα, φορολογικά δεδομένα, υγεία, δημογραφικά στοιχεία, κινήσεις και συμπεριφορές συγκεντρώνονται, ενοποιούνται και γίνονται διαθέσιμα για επεξεργασία από κράτος, επιχειρήσεις, ερευνητικά κέντρα και ιμπεριαλιστικούς οργανισμούς. 
Το ίδιο το κυβερνητικό σχέδιο μιλάει για μια τεράστια δεξαμενή δεδομένων, για ανεκτίμητης αξίας περιουσιακό στοιχείο που θα προσελκύσει εταιρείες. Δηλαδή, όσα ο λαός δίνει αναγκαστικά για να πάρει υπηρεσίες, περίθαλψη ή επιδόματα μετατρέπονται σε εμπόρευμα και αξιοποιούνται βεβαίως για περικοπές χρηματοδότησης, συγχωνεύσεις, αναδιαρθρώσεις του υγειονομικού χάρτη και νέους μηχανισμούς φορολογικής και κοινωνικής επιτήρησης. Η Κυβέρνηση χαλαρώνει κι άλλο τις δικλείδες, επιταχύνει τη δημοσίευση ανοιχτών δεδομένων χωρίς να απαιτείται προηγούμενη ολοκλήρωση καταγραφής και αξιολόγησής τους. Χαλαρώνει τις υποχρεώσεις για τα μητρώα εφαρμογών στα κρατικά νέφη, καταργεί διατάξεις όπως την υποχρέωση ενημέρωσης των εργαζομένων για χρήση τεχνητής νοημοσύνης στον χώρο εργασίας και την μελέτη των επιπτώσεων για συστήματα του Δημοσίου που δεν χαρακτηρίζονται υψηλού κινδύνου. 
Ιδιαίτερα επικίνδυνη είναι η θεσμοθέτηση των ρυθμιστικών δοκιμαστηρίων. Εκεί θα αναπτύσσονται και θα δοκιμάζονται συστήματα υψηλού κινδύνου, ακόμη και σε πραγματικές συνθήκες. Ρωτάμε, λοιπόν. Ρητορική ερώτηση βέβαια. Ποιος αναλαμβάνει το ρίσκο; Ο λαός βεβαίως. Ποιος παίρνει το κέρδος; Οι επιχειρήσεις βεβαίως. Μάλιστα, το Δημόσιο μέσω του «Φάρος» θα χρηματοδοτεί συμβάσεις και έργα για τη λειτουργία αυτών των δοκιμαστηρίων. Δημόσιο χρήμα, δημόσιες υποδομές και δημόσια δεδομένα παραδίδονται για ιδιωτική κερδοφορία. Και βέβαια, η Αρχή Προστασίας Δεδομένων ορίζεται αρμόδια για την αξιολόγηση συστημάτων υψηλού κινδύνου που θα χρησιμοποιούν οι κατασταλτικοί μηχανισμοί. 


Πρώτη δουλειά, λοιπόν, της περιβόητης καινοτομίας είναι η καταστολή, η επιτήρηση προσφύγων και μεταναστών, η προληπτική αστυνόμευση και το φακέλωμα. Η προσέγγιση βάσει κινδύνου είναι βαθιά αντιδραστική. Χωρίζει τα συστήματα σε μη αποδεκτού, υψηλού, μεσαίου και χαμηλού κινδύνου, χωρίς να απαντά «κίνδυνος για ποιον, με ποια κριτήρια και ποιος αποφασίζει;»
Η AI Act δεν απαγορεύει ουσιαστικά ούτε όσα χαρακτηρίζει απαράδεκτα. Οι εξαιρέσεις γίνονται κανόνας. Επιτρέπεται η βιομετρική ταυτοποίηση σε δημόσιους χώρους, ακόμη και σε πραγματικό χρόνο, η αναγνώριση συναισθημάτων, η ανάλυση κινήσεων και συμπεριφορών, η κοινωνική κατηγοριοποίηση και η προληπτική αστυνόμευση, όταν επικαλούνται την επιβολή του νόμου, την εθνική ασφάλεια ή κάποιον νόμιμο σκοπό.
Το ίδιο ισχύει για συστήματα που επηρεάζουν το υποσυνείδητο, την αντίληψη και την ελεύθερη βούληση, ακόμη και μέσω διεπαφών εγκεφάλου και υπολογιστή. Ο Κανονισμός αναγνωρίζει τον κίνδυνο χειραγώγησης, αλλά εξαιρεί στρατιωτικούς, αμυντικούς και σκοπούς εθνικής ασφάλειας. Δηλαδή, εκεί όπου ο κίνδυνος είναι μεγαλύτερος η προστασία εξαφανίζεται.
Για τα συστήματα υψηλού κινδύνου, οι ίδιες οι εταιρείες θα αξιολογούν αρχικά αν συμμορφώνονται. Τα μονοπώλια, λέει, θα αυτοελέγχονται, με φόβητρο κάποια πρόστιμα. Οι υποχρεώσεις αφορούν κυρίως εκθέσεις, σχέδια διαχείρισης, καταχωρίσεις και ενημερώσεις μετά από σοβαρά συμβάντα. Δεν εμποδίζουν τη χρήση επικίνδυνων εφαρμογών. Δημιουργούν ασπίδα για τους ομίλους. Αυτό κάνουν.
Η Κυβέρνηση μιλάει για στήριξη των startups. Όμως, οι startups είναι η βάση της τροφικής αλυσίδας των μονοπωλίων. Αναπτύσσουν και δοκιμάζουν με μεγάλο ρίσκο, οι περισσότερες κλείνουν και όσες επιβιώνουν εξαγοράζονται. Και έτσι, πίσω από τη βιτρίνα της καινοτομίας, που τόσο ακούστηκε σήμερα, μέσα εδώ, υπάρχουν εργαζόμενοι χωρίς συλλογικές συμβάσεις, με εργολαβίες, μπλοκάκια, πρακτική με κατώτατο μισθό, καθηλωμένες αποδοχές, τηλεργασία «standby» και εργάσιμο χρόνο χωρίς όρια. Υπάρχουν ερευνητές με επισφάλεια, απληρωσιά και συνεχή αναζήτηση χρηματοδότησης.
Υπάρχει το Εθνικό Κέντρο Τεκμηρίωσης, που αδειάζει από έμπειρο προσωπικό και ερευνητικές ομάδες, που κινδυνεύουν να διαλυθούν. Η Ελλάδα δεν αποκτά τεχνολογική κυριαρχία, όταν εξαρτάται από αμερικανικά «νέφη», ξένα μοντέλα και πολυεθνικές. Οι συμφωνίες με OpenAI, ElevenLabs, Amazon και Microsoft δείχνουν ποιοι ελέγχουν τις υποδομές.
Η δήθεν πρωτοπορία της Κυβέρνησης είναι πρωτοπορία στην εμπορευματοποίηση των δεδομένων, στη χρηματοδότηση των ομίλων και στην ανάπτυξη εφαρμογών διττής και στρατιωτικής χρήσης.
Στο μεταξύ, οι Νέα Δημοκρατία, ΣΥΡΙΖΑ και Ελληνική Λύση υπερψήφισαν τον Κανονισμό στο Ευρωκοινοβούλιο, ενώ το ΠΑΣΟΚ απουσίαζε. Η σοσιαλδημοκρατική κριτική δεν αμφισβητεί τη στρατηγική, λες και υπάρχει δίκαιη ψηφιακή μετάβαση μέσα σε ένα άδικο σύστημα.
Ο λαός δεν χρειάζεται να εμπιστευτεί ξανά τους θεσμούς που τον παρακολουθούν, τον φορολογούν και τον καταστέλλουν. Χρειάζεται να οργανώσει την πάλη του, να διεκδικήσει έλεγχο, απαγορεύσεις, δικαιώματα και αξιοποίηση της επιστήμης αποκλειστικά για τις ανάγκες του. Η τεχνολογία αναπτύσσεται και χρησιμοποιείται από την τάξη που έχει την εξουσία και τώρα υπηρετεί την εκμετάλλευση, το ψηφιακό χάσμα, την ανεργία, την καταστολή, τη χειραγώγηση και τον πόλεμο. Η τεχνητή νοημοσύνη δεν είναι από μόνη της η απειλή. Η πραγματική απειλή είναι το σύστημα, που μετατρέπει την επιστημονική πρόοδο σε όπλο εναντίον του λαού. Γι’ αυτό και εμείς το καταψηφίζουμε.
Εμείς αγωνιζόμαστε, ώστε η τεχνητή νοημοσύνη να υπηρετεί τη μείωση του εργάσιμου χρόνου, την υγεία, την παιδεία και τις σύγχρονες λαϊκές ανάγκες.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε.
Κύριε Πρόεδρε, είναι ο κ. Δημητροκάλλης τώρα. Μπορείτε να μιλήσετε και τώρα, αν θέλετε. Μπορείτε και μετά. Όποτε θέλετε.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος-ΝΙΚΗ): Θα μιλήσω τώρα, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Ωραία.
Ο Πρόεδρος της Κοινοβουλευτικής Ομάδας της Νίκης, ο κ. Νατσιός, έχει τον λόγο.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος-ΝΙΚΗ): Ευχαριστώ πολύ, κύριε Πρόεδρε.
Κυρίες και κύριοι συνάδελφοι, επειδή κάποια εξωνημένα και πουλημένα, θα έλεγα, δημοσιογραφικά «παπαγαλάκια» -φτηνοί ντελάληδες της εύκολης σπίλωσης- τελευταία διακινούν εις βάρος της Νίκης και εμού προσωπικά κάποιες αθλιότητες, ακόμη ότι θα είμαι, υποτίθεται, δήθεν επικεφαλής σε ψηφοδέλτια επικρατείας άλλων κομμάτων, θα πω ότι δεν με ξέρουν κάποιοι.
Έχω διανύσει μια πορεία εξήντα χρόνων, δόξα τω Θεώ και πάντοτε έτσι με εδίδαξαν και οι καλοί γονείς μου να υπηρετούμε την εντιμότητα, την αξιοπρέπεια και την ακεραιότητα. Θέλω να ξεκαθαρίσω το εξής: Όσοι γράφουν τέτοια εις βάρος μας εξευτελίζονται και ματαιοπονούν. Η Νίκη -αυτόνομη, ανεξάρτητη και αδέσμευτη, με δυναμισμό- συνεχίζει την πορεία της, υπηρετώντας τον ελληνικό λαό. Να μην πιστεύει ο κόσμος μας, ο λαός μας αυτές τις συκοφαντίες, τα ψέματα και τις πονηριές. Συνεχίζουμε τον τίμιο και ευγενικό αγώνα μας μέχρι τελικής νίκης.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
Και να παραλλάξω, κλείνοντας, κάτι που έλεγε ο αείμνηστος μεγάλος Θεσσαλονικιός ποιητής, ο Ντίνος Χριστιανόπουλος. Έλεγε το εξής: «Και τι δεν κάνατε για να μας θάψετε! Ξεχνάτε, όμως, ότι είμαστε σπόρος!».
Θα αναφερθώ και πάλι στο θέμα των νέων ταυτοτήτων που απασχολεί τα στελέχη των Ενόπλων Δυνάμεων και των Σωμάτων Ασφαλείας και προκαλεί μεγάλη αναταραχή. Σύμφωνα με τον ν. 5195/2025, μέχρι τις 3 Αυγούστου του 2026 έπρεπε όλα τα στελέχη να παραλάβουν νέες ταυτότητες. Η Κυβέρνηση άφησε τον χρόνο να περάσει, μέτρησε τα νούμερα και το ξανασκέφτηκε. Υπολόγισε ότι δεν μπορεί να έρθει σε ολομέτωπη επίθεση-σύγκρουση με ένα μεγάλο ποσοστό στελεχών που δεν επιθυμούν να παραλάβουν νέες ταυτότητες. Σκέφτηκε ότι δεν είναι κατάλληλος καιρός να διώξει στελέχη του Στρατού, του Λιμενικού και της Πυροσβεστικής που θα αρνηθούν να πάρουν τη νέα ταυτότητα. Είμαστε -όπως λένε- και σε προεκλογική περίοδο.
Και έτσι, την περασμένη Τρίτη κυκλοφόρησε η είδηση στα ΜΜΕ, χωρίς επίσημο δελτίο Τύπου, όπου γινόταν λόγος για παράταση της ισχύος των παλαιών αστυνομικών ταυτοτήτων μέχρι τις 25 Σεπτεμβρίου του 2027. Μάλιστα, γινόταν λόγος ότι στη ρύθμιση παράτασης περιλαμβάνονται και τα δελτία ταυτότητας στελεχών των Ενόπλων Δυνάμεων και των Σωμάτων Ασφαλείας.
Ρωτάμε: Γιατί μιλάτε με μισόλογα και με άτυπα ενημερωτικά στα ΜΜΕ και δεν μας το λέτε ξεκάθαρα; Φοβάστε να πείτε ότι πήρατε λάθος απόφαση; Τι θα ισχύσει τελικά για το προσωπικό των Ενόπλων Δυνάμεων και των Σωμάτων Ασφαλείας; Οι υπηρεσιακές ταυτότητες των στελεχών θα παραμείνουν σε ισχύ μέχρι το 2027; Θα τροποποιήσετε το σχετικό άρθρο 91 του ν. 5195/2025; Οι επιτυχόντες -προσέξτε το αυτό- στις στρατιωτικές σχολές θα μπορέσουν να προσέλθουν για κατάταξη χωρίς να απαιτείται ταυτότητα νέου τύπου;
Μιλήστε ξεκάθαρα και μην εκβιάζετε τον κόσμο. Μιλάω με στρατιωτικούς, ανθρώπους που έχουν ταχθεί με φιλότιμο και συνέπεια να προστατεύουν την πατρίδα και το μόνο που τους έχετε φέρει είναι σύγχυση, είναι αγωνία, είναι αναστάτωση. Δεν επιτρέπεται να εκβιάζονται οι άνθρωποι που φορούν την τιμημένη στολή του Έλληνα αξιωματικού. Δεν μπορείτε να τους διχάζετε, όταν οι στρατιωτικές σχολές παρουσιάζουν ποσοστό κάλυψης στο 50%.
Υπάρχουν αθρόες παραιτήσεις νεαρών αξιωματικών. Οι υπαξιωματικοί είναι απογοητευμένοι με την υποβάθμισή τους. Και όλα αυτά, ενώ απέναντι έχουμε ένα κράτος με τα δόγματα, τις παλαβομάρες της «γαλάζιας πατρίδας», που εποφθαλμιά τα κυριαρχικά μας δικαιώματα.
Και επιτέλους, πρέπει όλα τα κόμματα να πάρουν θέση για το πολύ κρίσιμο αυτό θέμα του προσωπικού αριθμού και των νέων ταυτοτήτων.
Εμείς, ως Νίκη, έχουμε ξεκάθαρη θέση εξαρχής. Από την πρώτη μέρα που μπήκαμε στη Βουλή, είμαστε το μόνο πολιτικό κίνημα που υπερασπίζεται με σθένος και δυναμισμό την πνευματική υγεία του λαού μας.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
Λέμε «όχι» στις νέες ταυτότητες, στον προσωπικό αριθμό. Λέμε «όχι» στο ηλεκτρονικό φακέλωμα των πολιτών.
Είμαστε δίπλα στον λαό που αγωνίζεται. Τους λέμε να μην φοβούνται και ότι δεν είναι μόνοι τους. Έξι στους δέκα Έλληνες δεν έχουν πάρει προσωπικό αριθμό. Μην βιαστείτε να τον πάρετε. Αυτή είναι η συμβουλή.
Πηγαίνοντας τώρα σε ένα άλλο επίσης πολύ κρίσιμο θέμα, θα ήθελα να σας ενημερώσω ότι έχω στα χέρια μου μία ανακοίνωση της ΔΕΗ, την οποία και θα καταθέσω μετά στα Πρακτικά, με την οποία τίθεται σε δημόσιο διαγωνισμό η επιλογή της εταιρείας που θα αναλάβει την κατεδάφιση διαφόρων εγκαταστάσεων των μονάδων 1, 5 του Ατμοηλεκτρικού Σταθμού Αγίου Δημητρίου Κοζάνης. 
Στις 24 Ιουνίου είχα θέσει στον Υπουργό Ενέργειας και Περιβάλλοντος κάποια ερωτήματα για το υπ’ όψιν ζήτημα. Ρωτήσαμε την Κυβέρνηση γιατί απέρριψε την πρόταση του ΑΔΜΗΕ για παράταση λειτουργίας της Μονάδας 5 τουλάχιστον μέχρι το 2027. Μας απάντησαν ότι αξιολογούμε την πρόταση, αλλά τελικά δεν την έλαβαν υπ’ όψιν, όπως δεν έλαβαν υπ’ όψιν και την άποψη του αρμόδιου διαχειριστή ενέργειας. Αυτό είναι το επιτελικό κράτος για το οποίο μας λέτε συχνά, πυκνά. 
Ρωτήσαμε πόσο είναι το κόστος για κάθε παραγόμενη κιλοβατώρα ηλεκτρικής ενέργειας σε μια μονάδα με φυσικό αέριο και ποιο το αντίστοιχο κόστος για τη Μονάδα 5 που λειτουργεί με λιγνίτη. Για το φυσικό αέριο δεν μας απάντησαν ούτε μας είπαν πόσο κοστίζει ως εισαγωγή ούτε τι ρήτρα ρύπων έχει. Μας είπαν μόνο ότι η Μονάδα 5 έχει κόστος διοξειδίου του άνθρακα 85 ευρώ τη μεγαβατώρα. Μας απάντησαν ότι όταν σχεδιαζόταν η κατασκευή της Μονάδας 5, η τιμή ρύπων στην Ευρώπη ήταν 6 ευρώ. 
Έχω ένα πίνακα που δείχνει την πορεία της ρήτρας κόστους εκπομπών. Μέχρι το 2020 ήταν περίπου στα 20 ευρώ κόστος για κάθε μεγαβατώρα. Από το 2021 και μετά εκτοξεύτηκε και τώρα μιλάμε για 80-90 ευρώ. Ποιος δέχθηκε αυτή την πολιτική η οποία στην πράξη δολοφόνησε την παραγωγή λιγνίτη προς όφελος των κατασκευαστών των ΑΠΕ; Ποιος μας μιλούσε το 2020 για πράσινη ανάπτυξη; Ο κ. Μητσοτάκης δεν ήταν; Και τώρα έρχεστε να πείτε ότι η ενέργεια από λιγνίτη είναι ακριβή; Μας είπαν ότι η απολιγνιτοποίηση είναι μονόδρομος σε πολλές ευρωπαϊκές χώρες. Και πάλι ψέματα εδώ! Έχω πάλι έναν πίνακα, τον οποίο και θα καταθέσω μετά, που δείχνει το ποσοστό συμμετοχής του λιγνίτη στο ενεργειακό μείγμα κάποιων χωρών. 
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)
Διαβάζω, λοιπόν:  Πολωνία 50%, Τσεχία 35%, Βουλγαρία 23%, Γερμανία 21% και Ελλάδα μόλις στο 5%. Γιατί η Πολωνία 50% και η Ελλάδα 5%; Πώς μπορεί να εξηγηθεί αυτό; Οι Γερμανοί δεν ξέρουν μαθηματικά για να δουν αν αξίζει η παραγωγή ενέργειας από λιγνίτη; Να σημειώσω ότι οι χώρες αυτές δεν είναι χώρες παραγωγής φυσικού αερίου ή πετρελαίου και είναι φυσικό να επιδιώκουν την ενεργειακή τους αυτάρκεια με κάθε τρόπο. Μόνο την Ελληνική Κυβέρνηση δεν απασχολεί η ενεργειακή αυτάρκεια. Τι θα γίνει αν αύριο σε μια γενικευμένη γεωπολιτική κρίση μέσα στον χειμώνα σταματήσει η ροή φυσικού αερίου; Θα αναμένουμε εισαγωγές ρεύματος από τα Σκόπια, όπου δίνουμε δικό μας λιγνίτη ή θα περιμένουμε να φυσήξει δυνατός αέρας για να λειτουργήσουν οι ανεμογεννήτριες; Ως Νίκη θεωρούμε ότι η ενεργειακή αυτάρκεια είναι άμεσα συνυφασμένη με την εθνική ασφάλεια και την ανεξαρτησία της πατρίδας μας. 
Καταθέτω, λοιπόν, στα Πρακτικά τα τρία έγγραφα που προανέφερα. 
(Στο σημείο αυτό ο Πρόεδρος του Δημοκρατικού Πατριωτικού Κινήματος-ΝΙΚΗ κ. Δημήτριος Νατσιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Κυρίες και κύριοι συνάδελφοι, παρακολουθούμε τι συμβαίνει αυτές τις μέρες μέσα και έξω από το Εθνικό Κοινοβούλιο και πολύ φοβόμαστε έχουμε χάσει το μέτρο. Ο Πρωθυπουργός, ο οποίος ετοιμάζεται να τα δώσει όλα στη Διεθνή Έκθεση Θεσσαλονίκης, όπως ο Τσοβόλας κάποτε, ήρθε εδώ προχθές για να μαλώσει την Αντιπολίτευση, επειδή προτείνει την καταβολή 13ης σύνταξης που όλοι μας προτείνουμε και είναι και πάγιο αίτημα των συνταξιούχων, τους οποίους χθες επισκεφθήκαμε στην έδρα τους -τους πολιτικούς συνταξιούχους με τη Βουλευτή κ. Κουρουπάκη- και τους ακούσαμε εκ του σύνεγγυς. Μας είπαν τα τεράστια προβλήματα που αντιμετωπίζουν.
Ο Πρωθυπουργός είπε ότι του φαίνονται πολλά τα λεφτά για να πάρουν 13η σύνταξη οι συνταξιούχοι και έτσι να ανασάνουν. Βεβαίως και του φαίνονται πολλά, αλλά για να δώσει έργα στον Σκαραμαγκά, στον κ. Κούτρα, ο οποίος είναι υπόδικος για την αμαρτωλή Σύμβαση 717, η μη υλοποίηση της οποίας ξέρουμε ότι οδήγησε στο έγκλημα των Τεμπών, ή στην Terna με καταπτώσεις εγγυήσεων και ποινικών ρητρών εις βάρος του δημοσίου που δεν έκανε εγκαίρως τις απαλλοτριώσεις, μια χαρά τα δίνει τα λεφτά ο κ. Μητσοτάκης. Κι ας φτάνουν εκεί το 1 και τα 2 δισεκατομμύρια ευρώ! Εκεί δεν υπάρχει πρόβλημα, είναι large, ανοιχτοχέρης στη διαπλοκή. Μόνο για τον κοσμάκη έχει καβούρια στην τσέπη και πρέπει να ακολουθηθούν κατά γράμμα οι δημοσιονομικοί κανόνες της Ευρωπαϊκής Ένωσης. Κι ας σας έστειλε αυτοδύναμους εδώ, σε αυτόν τον ιερό ναό του Κοινοβουλίου, ο ελληνικός λαός στο όνομα της σταθερότητας, για να υπηρετήσετε δήθεν τους πολίτες.
Στο μόνο στο οποίο είστε σταθεροί, κάτι που καταφέρνετε απόλυτα, είναι να του διαλύετε τη ζωή, να αυξάνετε τον πληθωρισμό και να σας καταγγέλλει η Τράπεζα της Ελλάδος, να αυξάνετε το δημόσιο χρέος και να σας τα ψέλνει η Τράπεζα της Ελλάδος. Όμως, για τη διαπλοκή λεφτά υπάρχουν! 
Σα δεν ντρέπεστε! Σα δεν ντρέπεστε για όσα υποστήκατε στην Άγκυρα, στην Τουρκία, και δεν βγάλατε λέξη! Σα δεν ντρέπεστε που παραλεύνατε σαν χαζοχαρούμενοι, θα έλεγα, κορδωμένοι πτωχοαλαζονικά μπροστά στα τάγματα των γενιτσάρων που παιάνιζαν εμβατήρια κατά της πατρίδας μας χωρίς να καταλαβαίνετε τι σας συμβαίνει και χωρίς να λέτε τίποτε, αφού «αφωνότεροι των ιχθύων και απραγέστεροι των βατράχων», όπως θα έλεγε ο Άγιος Χρυσόστομος!
Σα δεν ντρέπεστε να βγαίνουν συγγενείς σας και τέως συνεργάτες σας σε τηλεοράσεις και να λένε αδιάντροπα ότι η λύση για το δημογραφικό και το ασφαλιστικό είναι η αύξηση των ορίων συνταξιοδότησης -να τα ακούν αυτά οι συνταξιούχοι και όσοι είναι στα πρόθυρα, αυτό προτείνετε για τον απλό κόσμο- και, ακόμα χειρότερα, η μεταφορά των παράνομων μεταναστών, ακόμα και ισλαμιστών, στην πατρίδα μας. Το ακούσαμε κι αυτό. Ευλογία για τον τόπο οι λαθρομετανάστες! Όπως έχω ξαναπεί, υπάρχει ακύρωση των αγώνων του λαού μας από το 2021 και εντεύθεν για να ελευθερωθεί αυτή η πατρίδα. Ο μοσχόμαγκας ανηψιός το εκστόμισε και αυτό, να φέρουμε λαθρομετανάστες!
Σα δεν ντρέπεστε να σας αποκαλούν «αφεντικό», όπως τους μαφιόζους, και να επιχειρηματολογούν συνεργάτες σας για το ότι η μαφία είναι χρήσιμη σε ορισμένες περιπτώσεις. Και μετά από αυτά, σα δεν ντρέπεστε να μη βγάζετε λέξη αποδοκιμασίας, καθώς γνωρίζετε πολύ καλά ότι όσα ειπώθηκαν είναι αλήθεια και ότι είστε οι φυσικοί αυτουργοί σε αυτές τις υποθέσεις. 
Σα δεν ντρέπεστε να έχουν παρατήσει οι Υπουργοί σας τη δουλειά για την οποία τους έστειλε ο ελληνικός λαός και να περιοδεύουν στους ανά την επικράτεια καφενέδες μπας και σας φέρουν κανένα ψηφαλάκι και γλιτώσετε τον εξευτελισμό στις προσεχείς εκλογές, όποτε κι αν γίνουν αυτές. Τρέχετε εσείς της Κυβέρνησης στα πανηγύρια, τρέχετε στις εκκλησιές μήπως και ξεπλύνετε το άγος, τη ντροπή, το ανεξίτηλο στίγμα του ψευτογάμου των ομοφυλοφίλων. Να είστε σίγουροι ότι ματαιοπονείτε. Ο λαός δεν ξεχνά το ανώνυμά σας και κάποιους τους ελέγχει, κάτι που ξέρουμε πολύ καλά -όσοι δεν την έχουν μπαζωμένη- και η συνείδηση γι’ αυτό. Ήταν προσβολή, κάτι που λέμε και θα το ξαναλέμε, κατά της παράδοσής μας και κατά την Εκκλησιάς μας. Να, γιατί σας λέμε ότι έχετε χάσει το μέτρο και όπως παρατηρούμε, το έχουν χάσει και τα άλλα κόμματα, όπως και οι Βουλευτές των άλλων κομμάτων. 
Αυτό που ζούμε τούτες τις ημέρες, κυρίες και κύριοι συνάδελφοι, με τις ανεξαρτητοποιήσεις Βουλευτών -που οι ανεξάρτητοι σε λίγο θα είναι η πρώτη Κοινοβουλευτική Ομάδα- είναι η ντροπή του έθνους, είναι η ντροπή του Κοινοβουλίου, είναι η παραβίαση και η ντροπή της λαϊκής κυριαρχίας. Εκλέγονται και δεν μπορούν να καθίσουν ούτε για ένα εικοσιτετράωρο στα έδρανα του κόμματος που τους εξέλεξε. Ορκίζονται, σηκώνονται και φεύγουν και πηγαίνουν σε κόμματα τα οποία δεν υπάρχουν καν μέσα στο Κοινοβούλιο. 
Φοβόμαστε πολύ, αγαπητοί κύριοι και κυρίες, ότι η βοή των πλησιαζόντων γεγονότων, όπως θα έλεγε ο ποιητής, δεν φτάνει στα αυτιά μας. Δεν διαβάζονται σωστά και οι δημοσκοπήσεις που τις περισσότερες φορές είναι αμφίβολες, ενώ δεν βλέπουμε πόσο στον πάτο της κατάταξης της εκτίμησης των πολιτών -και αυτό θα πρέπει να προσεχθεί- ρίχνουν οι πολίτες τους Βουλευτές, τα κόμματα, το Κοινοβούλιο, τον Πρωθυπουργό, τον Πρόεδρο της Δημοκρατίας, τα μέσα ενημέρωσης, τις τράπεζες, τη δικαιοσύνη, τους πάντες, όλους. 

Είναι πάρα πολύ επικίνδυνο. Όλοι οι θεσμοί της χώρας -πλην ελαχίστων, και καλώς, όπως είναι οι Ένοπλες Δυνάμεις, τα Σώματα Ασφαλείας- βρίσκονται στον πάτο της εκτίμησης του λαού. Και εσείς αντί να έχετε το νου σας στο δημόσιο συμφέρον, η προσοχή σας είναι στραμμένη προς τις εκλογές. Αντί να έχετε στο νου σας την πατρίδα μας, σας νοιάζουν μόνο οι δουλειές, οι μπίζνες, η απάτη του πλούτου. 
Για να έχουμε καλό ερώτημα, κύριε Πρωθυπουργέ, απαντήστε μας. Είναι αλήθεια ότι στον διαγωνισμό για την επέκταση του Αεροδρομίου «Ελευθέριος Βενιζέλος» μετέχει σχήμα στο οποίο συμπράττουν και τουρκικοί επιχειρηματικοί όμιλοι, που έχουν απευθείας σχέση με τον Πρόεδρο Ερντογάν, ναι ή όχι; Και αν ναι, τι θα γίνει στον διαγωνισμό; Θα δώσετε τον «Ελευθέριο Βενιζέλο» στους γείτονες; 
Είναι αλήθεια, επίσης, κύριε Πρωθυπουργέ, ναι ή όχι, ότι η συμφωνία την οποία ετοιμάζετε για την Ιερά Μονή της Αγίας Αικατερίνης στο Όρος Σινά σφραγίζει την απώλεια της κυριότητας και της προαιώνιας ελληνικής παρουσίας στο Θεοβάδιστον Όρος και για αντάλλαγμα μας προσφέρετε μια πρόσκαιρη νομή και κατοχή επί των εκκλησιαστικών ακινήτων; Παρακολουθούμε, εμείς στη Νίκη, εκ του σύνεγγυς τι συμβαίνει σε αυτά τα πανάρχαια προσκυνήματα της Ορθοδοξίας και του Έθνους μας. 
Δηλαδή, με βάση αυτό που μελετάτε μπορούν να μας πετάξουν έξω ανά πάσα στιγμή στο μέλλον; Είναι αλήθεια αυτό, ναι ή όχι; Είναι αλήθεια -ξαναρωτάμε- ότι «τα σπάσαμε» με την Αίγυπτο, με συνέπεια η χώρα αυτή, η οποία ήταν φίλη μας μέχρι πρότινος, τώρα να αγκαλιάζεται και να συναγελάζεται με τους Τούρκους; Και τι εννοεί ο Ερντογάν όταν σας λέει στην Άγκυρα: «Ελάτε να τελειώσουμε μαζί τη δουλειά.»; Ποια δουλειά, κύριε Πρωθυπουργέ; Δουλειά είναι; Deal είναι τα ιερά και τα όσια του Έθνους μας, του Γένους μας; «Τα ιερά κοσμείν και σώζειν», μας έρχεται από την αρχαία εποχή από τον Πλούταρχο ακόμη αυτή η ωραία φράση. 
Τα ερωτήματα, όμως, δεν σταματούν εδώ. Γιατί σιωπάτε, κύριε Πρωθυπουργέ, γι’ αυτά που γίνονται στην Κύπρο, για τα σχέδια του ΟΗΕ για τη χαλαρή συνομοσπονδία, για το μικρό Υπουργικό Συμβούλιο στο οποίο θα μετέχουν και Τουρκοκύπριοι με δικαίωμα βέτο; Είστε σοβαροί; Τρέχετε στα Παρίσια στη «Συμμαχία των Προθύμων» -τι εξευτελιστικός τίτλος- για να στηρίξετε και πάλι τον Ζελένσκι! 
Ρωτώ: Τι κέρδισε η πατρίδα μας από την προφανή υποτέλεια και τον άκριτο αντιρωσισμό; Να θυμίσω ότι η αντιρωσική στάση της Ελλάδας -είναι διαχρονικό αυτό- άρχισε από τον Ευάγγελο Βενιζέλο, που το 2014 ως Συγκυβερνήτης και Υπουργός Εξωτερικών με τον Σαμαρά, υιοθέτησε τις ευρωπαϊκές κυρώσεις κατά της Ρωσίας για την προσάρτηση της Κριμαίας. Αυτό έχει ως άμεση συνέπεια την καταστροφή των ελληνικών αγροτικών εξαγωγών προς τη Ρωσία, την απώλεια της ρωσικής αγοράς και την σωρευτική βλάβη 1 δισεκατομμυρίου ευρώ για τον πρωτογενή τομέα της χώρας μας. Ροδάκινα από την Κεντρική Μακεδονία, ακτινίδια από την Πιερία τα πουλούσαν, τα μοσχοπουλούσαν οι αγρότες στη Ρωσία. Πάει αυτό. 
Χειρότερα ακόμη, τις ελληνικές εξαγωγές στη Ρωσία αντικατέστησαν οι αντίστοιχες τουρκικές. Το 2022 ο κ. Μητσοτάκης υιοθετεί με παρόμοιο τρόπο τις νέες ευρωπαϊκές κυρώσεις κατά της Ρωσίας για την εισβολή στην Ουκρανία, τετρακόσιες χιλιάδες Ρώσοι δεν έρχονται πλέον στην Ελλάδα. 
Είστε επιζήμιοι, καταστρέφετε την πατρίδα. Το μόνο που μπορείτε να κάνετε για να τη βοηθήσετε είναι να φύγετε. 
Ευχαριστώ πολύ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο Πρόεδρο. 
Τον λόγο έχει ο κ. Ιωάννης Δημητροκάλλης. 
ΙΩΑΝΝΗΣ ΔΗΜΗΤΡΟΚΑΛΛΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, συζητάμε σήμερα ένα νομοσχέδιο που αφορά την εφαρμογή του Ευρωπαϊκού Κανονισμού για την τεχνητή νοημοσύνη. Κάποιος θα μπορούσε να το θεωρήσει ένα ακόμη τεχνικό νομοθέτημα, που οργανώνει εποπτικές αρχές, καθορίζει αρμοδιότητες και προβλέπει διαδικασίες ελέγχου. 
Αν, όμως, περιοριστούμε μόνο σε αυτήν την ανάγνωση, θα έχουμε χάσει την ουσία της συζήτησης. Η τεχνητή νοημοσύνη δεν είναι απλώς μία νέα τεχνολογία. Είναι η μεγαλύτερη τεχνολογική επανάσταση του αιώνα μας. Ήδη μετασχηματίζει την οικονομία, την παραγωγή, την εκπαίδευση, την υγεία, τη δημόσια διοίκηση, την άμυνα και συνολικά τον τρόπο με τον οποίο οργανώνονται οι σύγχρονες κοινωνίες. 
Επομένως, η σημερινή συζήτηση δεν αφορά μόνο την εφαρμογή ενός Ευρωπαϊκού Κανονισμού. Αφορά τη θέση που θα έχει η Ελλάδα στον κόσμο των επόμενων δεκαετιών. Κάθε μεγάλη τεχνολογική επανάσταση άλλαξε την ιστορία. Η βιομηχανική επανάσταση δημιούργησε νέες οικονομικές δυνάμεις. Η ενεργειακή επανάσταση αναδιάρθρωσε τις διεθνείς ισορροπίες. Σήμερα, η τεχνητή νοημοσύνη διαμορφώνει μια νέα πραγματικότητα, όπου η τεχνολογική υπεροχή μεταφράζεται σε οικονομική ισχύ, γεωπολιτική επιρροή και στρατηγικό πλεονέκτημα. Γι’ αυτό η Ελλάδα δεν μπορεί να αντιμετωπίζει αυτήν τη μετάβαση ως μια απλή υποχρέωση συμμόρφωσης προς τις ευρωπαϊκές επιταγές. Οφείλει να την δει ως μια μεγάλη εθνική πρόκληση. 
Αναγνωρίζω ότι το νομοσχέδιο περιλαμβάνει χρήσιμες διατάξεις. Ορίζει τις αρμόδιες εποπτικές αρχές, θεσπίζει μηχανισμούς συνεργασίας, προβλέπει διαδικασίες ελέγχου και δημιουργεί το αναγκαίο θεσμικό πλαίσιο για την εφαρμογή του Ευρωπαϊκού Κανονισμού. Αυτές είναι απαραίτητες προϋποθέσεις. 
Εδώ, όμως, αρχίζει η μεγάλη μας διαφωνία. Το νομοσχέδιο οργανώνει την εποπτεία της τεχνητής νοημοσύνης. Δεν οργανώνει, όμως, τη συμμετοχή της Ελλάδας στη δημιουργία της. Συζητούμε πώς θα εφαρμόσουμε κανόνες που σχεδιάστηκαν αλλού, αλλά δεν συζητάμε πώς η χώρα μας θα αποκτήσει δική της τεχνογνωσία, δικά της ερευνητικά κέντρα, δικές της εφαρμογές και δικές της τεχνολογικές δυνατότητες. 
Και αυτό είναι το πραγματικό διακύβευμα. Δεν αρκεί να εισάγουμε τεχνολογία. Πρέπει να μπορούμε να την παράγουμε. Δεν αρκεί να καταναλώνουμε καινοτομία. Πρέπει να συμμετέχουμε στη δημιουργία της, γιατί στον 21ο αιώνα η τεχνολογική εξάρτηση μπορεί να αποδειχθεί εξίσου επικίνδυνη με κάθε άλλη μορφή εξαρτήσεις. 
Η ιστορία του Ελληνισμού μάς διδάσκει ότι η πραγματική ισχύς ενός έθνους δεν στηρίζεται μόνο στην οικονομία ή στη στρατιωτική δύναμη, στηρίζεται πρωτίστως στη γνώση. Από τον Θαλή και τον Πυθαγόρα μέχρι τον Αριστοτέλη και τον Αρχιμήδη, οι Έλληνες απέδειξαν ότι ένα έθνος μπορεί να επηρεάσει την πορεία της ανθρωπότητας όταν επενδύει στην επιστήμη, στην παιδεία και στη δημιουργική σκέψη. Αυτή η ιστορική παρακαταθήκη δεν αποτελεί μόνο λόγο υπερηφάνειας, αποτελεί και ευθύνη. 
Κυρίες και κύριοι συνάδελφοι, σήμερα τα ισχυρότερα συστήματα τεχνητής νοημοσύνης αναπτύσσονται από έναν ελάχιστο αριθμό εταιρειών που συγκεντρώνουν τεράστια οικονομική και πληροφορική ισχύ. Δεν πρόκειται πλέον απλώς για επιχειρήσεις υψηλής τεχνολογίας. Πρόκειται για οργανισμούς που μπορεί να επηρεάσουν την ενημέρωση, την οικονομία, την αγορά εργασίας και σε σημαντικό βαθμό την λειτουργία των δημοκρατικών θεσμών. Γι’ αυτό η τεχνητή νοημοσύνη δεν μπορεί να αντιμετωπίζεται αποκλειστικά ως εμπορικό προϊόν. Αποτελεί στρατηγική υποδομή και οι στρατηγικές υποδομές απαιτούν εθνικό σχεδιασμό. 
Η Ελλάδα χρειάζεται μια ολοκληρωμένη εθνική στρατιωτική για την τεχνητή νοημοσύνη, μια στρατηγική που θα επενδύει στην έρευνα, θα στηρίζει τα πανεπιστήμια, θα ενισχύει τις ελληνικές επιχειρήσεις υψηλής τεχνολογίας και θα δημιουργεί τις προϋποθέσεις, ώστε οι νέοι επιστήμονες να βρίσκουν προοπτική μέσα στην πατρίδα τους και όχι στο εξωτερικό. 
Εξίσου σημαντικό είναι και το ζήτημα της εφαρμογής του ίδιου του νόμου. Κατά τη διάρκεια της διαβούλευσης, τόσο η Αρχή Προστασίας Δεδομένων Προσωπικού Χαρακτήρα, όσο και οι εκπρόσωποι των εργαζόμενων της, επισήμαναν ότι τους ανατίθενται νέες ιδιαίτερα απαιτητικές αρμοδιότητες, χωρίς την αντίστοιχη ενίσχυση σε εξειδικευμένο προσωπικό και τεχνογνωσία. Η παρατήρηση αυτή δεν πρέπει να αγνοηθεί. Ένας νόμος είναι τόσο αποτελεσματικός, όσο αποτελεσματικοί είναι οι θεσμοί που καλούνται να τον εφαρμόσουν. Δεν αρκεί να ψηφίζουμε σύγχρονα νομοθετήματα. Οφείλουμε να εξασφαλίζουμε ότι το κράτος διαθέτει τους ανθρώπους, τις γνώσεις και τα μέσα για να τα εφαρμόσει. 
Υπάρχει, όμως και μία ακόμη διάσταση, η οποία κατά τη γνώμη μου, θα αποδειχθεί καθοριστική κατά τα επόμενα χρόνια, η ψηφιακή κυριαρχία. 

Για δεκαετίες μιλούσαμε για εθνική κυριαρχία με όρους γεωγραφίας, συνόρων και Θαλασσίων Ζωνών. Όλα αυτά εξακολουθούν να αποτελούν αδιαπραγμάτευτες εθνικές προτεραιότητες. Στον 21ο αιώνα, όμως, προστίθεται ακόμη μία μορφή κυριαρχίας, η κυριαρχία στην τεχνολογία, η κυριαρχία στα δεδομένα, η κυριαρχία στους αλγόριθμους. Δεν μπορούμε να αποδεχτούμε ότι οι κρίσιμες λειτουργίες του κράτους, της οικονομίας ή ακόμη και της εθνικής ασφάλειας θα εξαρτώνται αποκλειστικά από τις τεχνολογίες που σχεδιάζονται και ελέγχονται εκτός Ελλάδος. Αυτό δεν σημαίνει απομόνωση. Σημαίνει ισότιμη συμμετοχή. Σημαίνει ότι η Ελλάδα πρέπει να αποκτήσει τις δικές της δυνατότητες, να επενδύσει στην έρευνα, να αξιοποιήσει τα πανεπιστήμια και τα ερευνητικά της ιδρύματα και να αναπτύξει εφαρμογές που θα υπηρετούν την ελληνική γλώσσα, τον ελληνικό πολιτισμό και τις ανάγκες της Δημόσιας Διοίκησης, γιατί αν δεν σχεδιάσουμε εμείς το ψηφιακό μας μέλλον, θα το σχεδιάσουν άλλοι για εμάς.
Κυρίες και κύριοι συνάδελφοι, η Ελλάδα βρίσκεται σήμερα μπροστά σε μια ιστορική επιλογή. Μπορεί να αρκεστεί στον ρόλο του καταναλωτή τεχνολογίας ή να διεκδικήσει τη θέση που της αξίζει ως χώρα που παράγει γνώση, καινοτομία και υψηλή τεχνολογία. Η επιλογή αυτή δεν αφορά μόνο την οικονομία. Αφορά την εθνική μας ισχύ, την ανταγωνιστικότητα της χώρας, το μέλλον των νέων μας. Τελικά, αφορά την ίδια την εθνική μας ανεξαρτησία. 
Ο Περικλής στον «Επιτάφιο» δεν παρουσίασε την Αθήνα ως μεγάλη επειδή ήταν η πολυπληθέστερη πόλη της εποχής του. Την παρουσίασε ως μεγάλη επειδή επένδυσε στους πολίτες της, στη γνώση, στην παιδεία και στην ελευθερία της σκέψης. Αυτό είναι ίσως το διαχρονικότερο μήνυμα της ελληνικής ιστορίας. Η δύναμη του ελληνισμού γεννήθηκε πάντοτε από τη δημιουργία και όχι από τη μίμηση, από την καινοτομία και όχι από την εξάρτηση, από την αυτοπεποίθηση και όχι από τον συμβιβασμό. 
Αυτόν τον δρόμο οφείλει να ακολουθήσει και η σύγχρονη Ελλάδα, γιατί η τεχνητή νοημοσύνη θα αποτελέσει έναν από τους σημαντικότερους παράγοντες οικονομικής και γεωπολιτικής ισχύος των επόμενων δεκαετιών. Οι χώρες που θα παράγουν τεχνολογία θα διαμορφώνουν τους κανόνες. Οι χώρες που θα περιοριστούν στην κατανάλωσή της θα ακολουθούν αποφάσεις των άλλων. 
Εμείς πιστεύουμε ότι η Ελλάδα αξίζει έναν διαφορετικό δρόμο, έναν δρόμο δημιουργίας, παραγωγής, καινοτομίας, εθνικής αυτοπεποίθησης, μία Ελλάδα που θα επενδύσει στους επιστήμονές της, θα αξιοποιήσει το ανθρώπινο δυναμικό της και θα μετατρέπει τη γνώση σε εθνικό πλεονέκτημα. 
Κλείνοντας, θέλω να πω το εξής: Η τεχνητή νοημοσύνη δεν είναι απλώς μία τεχνολογική πρόκληση. Είναι μία εθνική πρόκληση. Και απέναντι στις εθνικές προκλήσεις απαιτούνται εθνικές στρατηγικές. Απαιτείται όραμα, απαιτείται συνέχεια. Απαιτείται πίστη στις δυνατότητες του ελληνικού λαού. Αυτό είναι το όραμα που υπηρετούμε και αυτό το όραμα είναι αυτό που εκφράζει η «Συμμαχία», το όραμα μιας Ελλάδας που δεν θα ακολουθήσει τις εξελίξεις, αλλά θα συμβάλει στη διαμόρφωσή τους, μιας Ελλάδας που θα επενδύει στην επιστήμη, στην έρευνα και στην καινοτομία, χωρίς να χάνει την ταυτότητα και τις αξίες της, μιας Ελλάδας ισχυρής, παραγωγικής, τεχνολογικά αυτάρκους και πραγματικά κυρίαρχης. 
Η εθνική ανεξαρτησία του αύριο δεν θα κριθεί μόνο στα σύνορα, στη θάλασσα και στον αέρα. Θα κριθεί και στα πανεπιστήμια, στα ερευνητικά κέντρα, στα εργαστήρια, στους αλγόριθμους, εκεί που η Ελλάδα δεν πρέπει να είναι απούσα. Πρέπει να είναι παρούσα με τις δικές της ιδέες, με τις δικές της δυνάμεις, με εμπιστοσύνη στον λαό της, γιατί η Ελλάδα δεν γεννήθηκε για να ακολουθεί. Γεννήθηκε για να δημιουργεί. 
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Δημητροκάλλη.
Κυρίες και κύριοι συνάδελφοι, η Βουλευτής κ. Κωνσταντίνα Γιαννακοπούλου ζητεί άδεια ολιγοήμερης απουσίας στο εξωτερικό από 27 Ιουλίου 2026 μέχρι και 2 Αυγούστου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Τον λόγο έχει τώρα η κ. Ραλλία Χρηστίδου.
ΡΑΛΛΙΑ ΧΡΗΣΤΙΔΟΥ: Ευχαριστώ πολύ, κύριε Πρόεδρε. 
Αξιότιμε κύριε Υπουργέ, κυρίες και κύριοι συνάδελφοι, την ώρα που εμείς συζητάμε σήμερα σε αυτήν την Αίθουσα για την τεχνητή νοημοσύνη, την τεχνολογική ανάπτυξη, το ψηφιακό κράτος, οι πολίτες έξω αντιμετωπίζουν ένα αμείλικτο αναλογικό παρόν. Η ακρίβεια στα βασικά αγαθά εξανεμίζει το εισόδημά τους, τα ενοίκια παραμένουν απλησίαστα και η κοινωνική ανασφάλεια γιγαντώνεται. 
Για εμάς τους Δημοκράτες και για τον Πρόεδρό μας, τον Στέφανο Κασσελάκη, που εκφράζουμε αυθεντικά τον χώρο του προοδευτικού κέντρου, κάθε τεχνολογικό και θεσμικό άλμα στερείται ουσίας, αν δεν υπηρετεί πρώτα τον άνθρωπο και το δικαίωμά του σε μια αξιοπρεπή ζωή. 
Άκουσα στην αρχή της συζήτησης σήμερα την εισηγήτρια της Νέας Δημοκρατίας να μιλά για ένα νομοσχέδιο για το μέλλον. Πράγματι, είναι ένα νομοσχέδιο για το μέλλον, γραμμένο όμως με τη νοοτροπία του παρελθόντος, διότι εμείς δεν ερχόμαστε ποτέ εδώ και δεν απευθυνόμαστε στους πολίτες μόνο και μόνο για να καταγγείλουμε. Ερχόμαστε με λύσεις κοστολογημένες και ελέγξιμες από όποιον θέλει και μπορεί να μπει στο «site» μας «democrats-pc.gr.», γιατί η τεχνολογική πρωτοπορία χωρίς ισχυρούς θεσμούς δεν είναι πρόοδος για εμάς. Είναι εγκατάλειψη. 
Η ενσωμάτωση, λοιπόν, του Ευρωπαϊκού Κανονισμού για την Τεχνητή Νοημοσύνη έπρεπε να είναι η στιγμή όπου η Ελλάδα δείχνει ότι μπορεί να είναι πρωτοπόρος, όχι απλώς συμμορφούμενη. Διαβάζοντας, όμως, το νομοσχέδιο βλέπουμε νομοθέτηση απλώς για να μην παραβιαστούν οι ευρωπαϊκές επιταγές, χωρίς κανένα ολοκληρωμένο σχέδιο για τη σύνδεση της έρευνας με την παραγωγή, τη στήριξη των μικρομεσαίων επιχειρήσεων στην ψηφιακή μετάβαση -πλέον, η μικρομεσαία επιχειρηματικότητα θεωρεί το κράτος εχθρό, ενώ θα έπρεπε να είναι ακριβώς το αντίθετο- ή τη συγκράτηση νέων επιστημόνων στη χώρα μας. Αυτό δεν είναι στρατηγική, είναι διεκπεραίωση.
Το ίδιο μοτίβο επαναλαμβάνεται σε κάθε κρίσιμο σημείο σε αυτό εδώ το νομοσχέδιο. Αναθέτετε βαριές αρμοδιότητες σε αδύναμους θεσμούς. Στην Αρχή Προστασίας Προσωπικών Δεδομένων Προσωπικού Χαρακτήρα υπηρετούν σήμερα είκοσι τρεις ειδικοί επιστήμονες. Πόσοι προβλέπονται; Προβλέπονται πενήντα πέντε. Ενώ οι καταγγελίες πολιτών υπερδιπλασιάστηκαν μέσα σε έναν χρόνο, η απάντηση της Κυβέρνησης στο πρόβλημα είναι ένας διετής έκτακτος κύκλος κινητικότητας στο άρθρο 25, μία πρόχειρη λύση δηλαδή χωρίς μακροπρόθεσμο σχεδιασμό, όταν το ζητούμενο είναι η σταθερότητα. 
Οτιδήποτε θα μπορούσε, θα έπρεπε, θα όφειλε να είχε σχέση με τον στρατηγικό σχεδιασμό, δηλαδή με ένα μακροπρόθεσμο, μακρόπνοο σχέδιο, αυτή η Κυβέρνηση ποτέ -μα, ποτέ- δεν το ακολουθεί, γιατί πολύ απλά επιλέγει συνειδητά να ακολουθεί το μοντέλο «βλέποντας και κάνοντας». Επτά χρόνια αυτό το μοντέλο ακολουθείτε. 
Πώς θα εποπτεύσει σύγχρονα συστήματα μία Αρχή που δεν μπορεί καν να στελεχωθεί; Η πρότασή μας είναι συγκεκριμένη και απολύτως μετρήσιμη: ειδικό μισθολόγιο για τους επιστήμονες δεδομένων και τα πρόστιμα του AI Act απευθείας στον προϋπολογισμό των Ανεξάρτητων Αρχών. 
Το ίδιο θεσμικό κενό εμφανίζεται και στα θεμελιώδη δικαιώματα. Η Εθνική Επιτροπή για τα Δικαιώματα του Ανθρώπου αποκλείεται πλήρως από το κείμενο, χωρίς καμία ρητή αναφορά ή ρόλο, ενώ ακριβώς αυτή η Επιτροπή έχει επισημάνει τη σοβαρότητα της παράλειψης. 
Ζητάμε, λοιπόν, τη ρητή κατονομασία της ΕΕΔΑ και της Κοινωνίας των Πολιτών στο Εθνικό Οικοσύστημα Διακυβέρνησης και στα Ρυθμιστικά Δοκιμαστήρια. 
Ζητάμε, επίσης, την άμεση λειτουργία του Μητρώου Συστημάτων Τεχνητής Νοημοσύνης του Δημοσίου, χωρίς τη μεταβατική ασυλία έως το τέλος του 2026 που προβλέπει το νομοσχέδιο. 
Διαφάνεια τώρα, κυρίες και κύριοι της Κυβέρνησης, όχι σε δεκαοκτώ μήνες! Η αξιολόγηση συστημάτων υψηλού κινδύνου σε τομείς όπως η μετανάστευση, η δικαιοσύνη, η εργασία πρέπει να γίνονται σε όλον τον κύκλο της ζωής τους, με τους θεσμούς αυτούς παρόντες, όχι απόντες.
 Και φτάνουμε στο σημείο όπου η ασυνέπεια γίνεται αριθμός. Στο Ελληνικό Κτηματολόγιο προκηρύξατε διαγωνισμό για την πρόσληψη εκατόν πενήντα ανειδίκευτων εργαζομένων μέσω ιδιωτικού εργολάβου για δεκατρείς μήνες, ώστε να ασκούν δημόσια εξουσία, δηλαδή πρωτοκόλληση αιτήσεων, καταχώρηση εγγραπτέων πράξεων στα δημόσια βιβλία, έκδοση δημόσιων εγγραφών. Η νομολογία, όμως, του Συμβουλίου της Επικρατείας αυτό το απαγορεύει ρητά. Ένας συμβασιούχος του Δημοσίου κοστίζει στον Έλληνα φορολογούμενο 844 ευρώ τον μήνα. Πόσο κοστίζει ο ίδιος εργαζόμενος μέσω εργολάβου; Θέλετε να ακούσετε έναν αριθμό; Κοστίζει 2.924 ευρώ! Υπάρχει καπέλο, δηλαδή, 246% για τον ίδιο άνθρωπο, στην ίδια καρέκλα, με συνολική επιβάρυνση 5,7 εκατομμύρια ευρώ. 


Το ίδιο μοτίβο υπάρχει και στο άρθρο 31. Παρακάμπτετε το ΑΣΕΠ δημιουργώντας ογδόντα οργανικές θέσεις νομικών πενταετούς θητείας, αντλώντας προσωπικό από πίνακα επιλαχόντων μίας προκήρυξης του 2025 που αφορούσε εντελώς διαφορετικές θέσεις και αυτό παραβιάζει το άρθρο 103, παράγραφο 7 του Συντάγματος και στερεί από κάθε άλλο πολίτη το δικαίωμα συμμετοχής. 
Άρθρο 37. Εδώ ορθώς παρατείνετε τις συμβάσεις της ΗΔΥΚΑ. Γιατί εκεί η παράταση είναι αυτονόητη και στο Κτηματολόγιο δεν είναι; Ζητάμε την άμεση απόσυρση του άρθρου 31 και την ίδια δίκαιη μεταχείριση για το εξειδικευμένο προσωπικό του Κτηματολογίου. Δύο μέτρα και δύο σταθμά δεν χωράνε στο ίδιο νομοσχέδιο. 
Κυρίες και κύριοι συνάδελφοι, εμείς οι Δημοκράτες και ο Στέφανος Κασσελάκης, ο Πρόεδρός μας, δεν χρωστάμε σε κανένα παλαιό πολιτικό κατεστημένο. Οι θέσεις μας δεν γράφονται πίσω από κλειστές πόρτες. Συνδιαμορφώνονται ανοικτά, με απόλυτη διαφάνεια από τα ίδια μας τα μέλη που πιστεύουν σε κοινές αξίες. Έχουμε ένα ξεκάθαρο, σύγχρονο καινοτόμο και ανατρεπτικό -εκεί που χρειάζεται- όραμα για την Ελλάδα. 
Δεν ζητάμε από τον ελληνικό λαό απλώς να μας πιστέψει στα ωραία λόγια. Του ζητάμε να ελέγξει τις προτάσεις μας και αυτό, διότι πιστεύουμε ακράδαντα σε μια διαφορετική μορφή παρουσίασης του τρόπου ενάσκησης της πολιτικής. Και αυτή είναι πολιτική με πολιτισμό πραγματικό, θέτοντας τη ζωή του πολίτη μπροστά μας, στο κέντρο μας, με αδιαπραγμάτευτη δέσμευση η δημοκρατία να παραμένει πάντοτε ισχυρότερη από τους αλγόριθμους. 
Σας ευχαριστώ πολύ, κύριε Πρόεδρε, για την ανοχή.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Χρηστίδου. 
Τον λόγο έχει η κ. Ελένη Καραγεωργοπούλου. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Σας ευχαριστώ πολύ.
Κυρίες και κύριοι Βουλευτές, κύριε Υφυπουργέ, σήμερα δεν συζητάμε για έναν Κανονισμό ο οποίος προσποιείται την πολιτική κατεύθυνση να μπουν όρια στα άνομα σύνορα της τεχνητής νοημοσύνης, που εξυπηρετεί κατά βάση τη μεγιστοποίηση του πλούτου και γι’ αυτό τον λόγο, η επέκτασή της σε όλους τους τομείς χρειάζεται τρόπο που να την αφήνει να παραμένει ανεξέλεγκτη. 
Σήμερα, ωστόσο, συζητάμε τις επιλογές της ελληνικής Κυβέρνησης, μιας Κυβέρνησης που διασύρει ανθρώπους με ασφαλίτικες μεθόδους, προφυλακίζει, κατασκευάζει, υποκαθιστά τη δικαιοσύνη και το τεκμήριο αθωότητας, ενώ στον ίδιο χρόνο τίποτα δεν ακούγεται πλέον για το ευρωπαϊκό ένταλμα σύλληψης του Δημήτρη Αβραμόπουλου. Αναδεικνύει η ίδια Κυβέρνηση στην ίδια συλλογιστική μία νέα ελίτ, μία ελίτ στην οποία εισφέρετε όλοι σας με όλες σας τις δυνάμεις, όλα τα μέλη της Νέας Δημοκρατίας, με αποτέλεσμα η γελοιότητα να γίνεται κανονικότητα, η κενότητα να γίνεται μέτρο πολιτικής προαγωγής, το θράσος και ο κυνισμός να γίνονται αρετές περιφερόμενες στον πολιτικό και κοινωνικό βίο. 
Συζητάμε, λοιπόν, σήμερα αυτές τις πολιτικές σας επιλογές στο παρόν νομοσχέδιο μετά την ακρόαση φορέων, μετά τις παρατηρήσεις της Επιστημονικής Υπηρεσίας της Βουλής, αλλά και τις δικές σας μη απαντήσεις στην πραγματικότητα σε όσες αιτιάσεις και ενστάσεις εκφράσαμε στη διάρκεια της συζήτησης του παρόντος νομοσχεδίου στις συνεδριάσεις της Επιτροπής. Και τα βασικά ερωτήματα παρέμειναν αναπάντητα. 
Δεν ψηφίζουμε σήμερα εδώ, κύριε Υπουργέ που λείπετε, κύριε Παπαστεργίου, ούτε για τον «Δαίδαλο», ούτε για τα AI Factories, ούτε για τον υπερυπολογιστή στο Λαύριο. Σήμερα ψηφίζουμε κανόνες οι οποίοι αφορούν την προστασία των πολιτών στον τομέα της εργασίας του, της δικαιοσύνης, στον τομέα της υγείας, της εκπαίδευσης, της μετανάστευσης, στον τομέα των δημοσίων υπηρεσιών. 
Ο Κανονισμός, πράγματι, εφαρμόζεται άμεσα. Δεν επιβάλλει όμως στα κράτη μέλη ένα μοναδικό οργανωτικό μοντέλο εποπτείας. Αφήνει σημαντικό περιθώριο διακριτικής ευχέρειας ως προς τον τρόπο οργάνωσης των αρμόδιων Αρχών, τον μεταξύ τους συντονισμό, αλλά και τις θεσμικές εθνικές εγγυήσεις. 
Επομένως, σήμερα δεν αξιολογούμε τον Ευρωπαϊκό Κανονισμό. Αυτό που αξιολογούμε είναι οι επιλογές της δικής σας Κυβέρνησης, γιατί μας είπατε ότι η Αρχή Προστασίας Δεδομένων Προσωπικού Χαρακτήρα δεν θα διενεργεί η ίδια όλους τους τεχνικούς ελέγχους. Μας είπατε ότι οι έλεγχοι θα πραγματοποιούνται από τους κοινοποιημένους φορείς, όταν αυτοί ορισθούν σύμφωνα με το ευρωπαϊκό πλαίσιο. 
Το πρόβλημα δεν είναι ποιος θα διενεργεί, όμως, τον τεχνικό έλεγχο. Το πρόβλημα είναι ποια Αρχή είναι αρμόδια, ποιος συντονίζει, ποιος αποφασίζει, όταν ένα σύστημα τεχνητής νοημοσύνης εμπίπτει σε περισσότερα από ένα κανονιστικά πεδία. 
Θα σας θυμίσω τι είπε η Επιστημονική Υπηρεσία της Βουλής. Είπε ότι δεν προκύπτει με σαφήνεια ποιες είναι οι αρμόδιες τομεακές αρχές εποπτείας, καθώς το νομοσχέδιο παραπέμπει στις ευρωπαϊκές πράξεις χωρίς να εξειδικεύει τα κατά περίπτωση αρμόδια όργανα. Ακόμη, προειδοποίησε ότι η ασάφεια αυτή μπορεί να οδηγήσει ακόμη και σε ακύρωση διοικητικών κυρώσεων, εφόσον αμφισβητηθεί η αρμοδιότητα του οργάνου που τις έχει επιβάλει. Επομένως, δεν είναι θεωρητικές οι παρατηρήσεις αυτές. Είναι μια συγκεκριμένη επισήμανση της Επιστημονικής Υπηρεσίας ότι το νομοσχέδιο χρειάζεται σαφέστερη οριοθέτηση των αρμοδιοτήτων πριν τεθεί σε εφαρμογή. 
Και υπάρχει και ένας δεύτερος προβληματισμός της ίδιας υπηρεσίας, της Επιστημονικής Υπηρεσίας της Βουλής, που αφορά αυτή τη φορά στο άρθρο 7. Σας λέει ότι δεν είναι καθόλου αυτονόητο πως ο εθνικός νομοθέτης μπορεί να αφαιρεί την αρμοδιότητα από την κατά νόμο αρμόδια Αρχή και να τη μεταφέρει στην Αρχή Προστασίας Δεδομένου Προσωπικού Χαρακτήρα, επειδή παρήλθε μία προθεσμία. Κατά την Επιστημονική Υπηρεσία, η δυνατότητα αυτή δεν φαίνεται να προκύπτει από το άρθρο 85 του Κανονισμού για την τεχνητή νοημοσύνη ούτε από την αιτιολογική σκέψη του άρθρου 170. Επομένως, πρόκειται για ένα ζήτημα συμβατότητας του ίδιου του νομοσχεδίου με το ενωσιακό δίκαιο, στο οποίο θα πρέπει οπωσδήποτε να απαντήσετε. 
Μας είπατε ότι επιλέξατε την Αρχή Προστασίας Δεδομένων επειδή όλα τα συστήματα τεχνητής νοημοσύνης επεξεργάζονται προσωπικά δεδομένα. Άρα, όπως είπατε, ο πολίτης θα έχει ένα ενιαίο σημείο αναφοράς. Ακούγεται εύλογο καταρχάς. Μόνο που το AI Act δεν ρυθμίζει αποκλειστικά ζητήματα προσωπικών δεδομένων, ρυθμίζει πολύ περισσότερα. Ρυθμίζει συστήματα που επηρεάζουν την πρόσβαση στην εργασία, στην εκπαίδευση, τη δικαιοσύνη, τη μετανάστευση, δημόσιες υπηρεσίες, χρηματοπιστωτικές υπηρεσίες αξιολόγησης φυσικών προσώπων. Επομένως, η προστασία των προσωπικών δεδομένων αποτελεί ασφαλώς κρίσιμο στοιχείο, δεν εξαντλεί όμως το σύνολο των κινδύνων που καλείται να εποπτεύσει η τεχνητή νοημοσύνη. Και γι’ αυτό ακριβώς πολλοί φορείς μίλησαν για την ανάγκη πολυτομεακής εποπτείας και όχι για μια απλή συγκέντρωση αρμοδιοτήτων. 
Στο άρθρο 25, στη δεύτερη ανάγνωση μας είπατε ότι συμφωνείτε με την ανάγκη ενίσχυσης των Ανεξάρτητων Αρχών. Αφού συμφωνείτε, λοιπόν, γιατί δεν προβλέπει το νομοσχέδιο ποιες θα είναι αυτές οι Ανεξάρτητες Αρχές και πώς θα ενισχυθούν, πώς θα στελεχωθούν; Η Αρχή Προστασίας Δεδομένων Προσωπικού Χαρακτήρα σάς είπε ότι χρειάζεται ειδική οργανωτική μονάδα αποκλειστικά για την τεχνητή νοημοσύνη, εξειδικευμένο προσωπικό, ειδικά μισθολογικά θεσμικά κίνητρα, ευέλικτες διαδικασίες στελέχωσης. Δεν υπήρξε ούτε ένας θεσμικός φορέας που να υποστήριξε ότι το πλαίσιο στελέχωσης του νομοσχεδίου είναι επαρκές. 
Και πάμε και στις τελευταίες διατάξεις που αφορούν στο Κτηματολόγιο. Μιλάτε διαρκώς για την ολοκλήρωση της κτηματογράφησης. Αυτό δεν συμβαίνει στην πραγματικότητα, το γνωρίζετε πάρα πολύ καλά. Αποδείχθηκε, αναδείχθηκε και κατά τη διάρκεια της συζήτησης με τους φορείς, αλλά και κατά τη διάρκεια των δικών σας απαντήσεων που δεν βρήκατε τον τρόπο να απαντήσετε και να πείσετε σε κανένα από τα πολύ σοβαρά επιχειρήματα με τα οποία αντικρούσαμε την ειλικρινή σας προσπάθεια για τη στελέχωση του Κτηματολογίου με σύννομο τρόπο, με ασφαλή τρόπο για τα εμπράγματα δικαιώματα και την εθνική ασφάλεια ακόμα. 
Ο Πρόεδρος του Ελληνικού Κτηματολογίου υποστήριξε ότι ο διαγωνισμός αυτός που αφορά στα εκατόν πενήντα άτομα μέσω ιδιώτη αναδόχου -και έχει λήξει ο διαγωνισμός, έχει κριθεί- αφορά υποστηρικτικές εργασίες.
Σας αποδείξαμε ότι αφορά άσκηση δημόσιας εξουσίας. Δεν υπήρξε καμία τεκμηρίωση με την οποία να μας πείσετε για το αντίθετο. Οι περισσότεροι Βουλευτές σάς μίλησαν γι’ αυτόν τον κατάπτυστο διαγωνισμό, που αφορά στην ασφάλεια των συναλλαγών. 
	(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Υπερασπιστήκατε τη λύση που βρήκατε για τον ιδιώτη ανάδοχο ως αναγκαία επιλογή λόγω των ελλείψεων προσωπικού. Την ίδια όμως στιγμή, στο ίδιο νομοσχέδιο επιλέξατε διαφορετική λύση για την ΗΔΥΚΑ. Εκεί παρατείνετε συμβάσεις ορισμένου χρόνου, επικαλούμενοι ακριβώς την ανάγκη επιχειρησιακής συνέχειας μέχρι να ολοκληρωθούν οι διαδικασίες του ΑΣΕΠ. 
Επομένως γιατί το ίδιο σκεπτικό δεν εφαρμόστηκε στο Ελληνικό Κτηματολόγιο; Με ποια συγκριτική αξιολόγηση κρίθηκε ότι στην ΗΔΥΚΑ απαιτείται παράταση συμβάσεων, ενώ στο Κτηματολόγιο η ενδεδειγμένη λύση είναι η ανάθεση σε ιδιώτη;
 Και υπάρχει και το άρθρο 31, οι 80 νέες θέσεις. Ενώ εξακολουθούν να υπάρχουν εύλογα ερωτήματα, δεν απαντάτε με ποια επιχειρησιακή μελέτη προέκυψε ότι απαιτούνται ακριβώς 80 θέσεις. Γιατί οι ανάγκες αυτές χαρακτηρίζονται στην πράξη διαρκείς, αλλά οι θέσεις οργανώνονται με πενταετή θητεία; Γιατί επιλέγεται η αξιοποίηση πίνακα επιλαχόντων προηγούμενης διαδικασίας για την κάλυψη κενών θέσεων; Κανένα από τα κρίσιμα ερωτήματα δεν μπορέσατε να απαντήσετε και μαζί με όλα αυτά -ο χρόνος δεν επαρκεί- φέρνετε και δύο κατάπτυστες τροπολογίες. Με τη μία ομολογείτε την αποτυχία στους ΟΤΑ και με την άλλη φέρνετε αλλαγές για…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Καραγεωργοπούλου.
Τον λόγο έχει ο Πρόεδρος της Ελληνικής Λύσης, ο κ. Κυριάκος Βελόπουλος.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Ευχαριστώ πάρα πολύ, κύριε Πρόεδρε.
 Θα ήθελα να πω κάτι που θεωρώ ότι είναι και εύστοχο: Κύριοι της Νέας Δημοκρατίας, μια ψηφιοποίηση από μόνη της δεν μπορεί να είναι μεταρρύθμιση. Εσείς μεταφέρετε τη γραφειοκρατία από το χαρτί στον υπολογιστή. Με τον τρόπο με τον οποίο λειτουργείτε, δεν φτιάχνεις σύγχρονο κράτος, αλλά ψηφιακή γραφειοκρατία. Και αυτό είναι δεδομένο. Αυτή είναι η γενική μας αρχή σε σχέση με το νομοσχέδιο. Ο εισηγητής μας σας έκανε τις παρατηρήσεις. 
Πάμε, όμως, στην ουσία του προβλήματος. 
Μιλάτε, κύριε Υπουργέ, για ψηφιακό κράτος. Τι δεν λέτε όμως; Ότι αυτό το ψηφιακό κράτος που οραματίζεστε, είναι μια ψηφιακή φυλακή για τον Έλληνα, κανονική ψηφιακή φυλακή. Είναι η τυραννία αδιαφάνειας και η υποταγή του ανθρώπου σε ένα αόρατο χέρι το οποίο θα του ελέγχει τη ζωή, αλλά και τον θάνατο. Να δώσω ένα παράδειγμα: Ξοδέψατε 4 δισεκατομμύρια ευρώ από το Ταμείο Ανάκαμψης γι’ αυτήν την ιστορία με το ψηφιακό κράτος. Αυτά είναι τα ποσά. Ξέρετε 
ότι πληρώσαμε μόνο το χτίσιμο του κράτους αυτού, δηλαδή διακομιστές, πλατφόρμες, καλώδια. Αυτό όμως που σας διαφεύγει είναι ότι Ταμείο Ανάκαμψης τελειώνει. Τώρα που θα τελειώσει, λοιπόν, το Ταμείο Ανάκαμψης, το οποίο απαγορεύει ρητά την κάλυψη αδειών συντήρησης, άδειες, συνδρομές, ασφάλεια, από πού θα καλυφθούν τα χρήματα αυτά; Πού θα τα βρείτε; Μήπως θα γίνουν, όπως τα ολυμπιακά ακίνητα, σκόνη και θρύψαλα; Μήπως δηλαδή πετάξαμε 4 δισεκατομμύρια στον κουβά, άλλα στη συντήρηση, που εκεί είναι τα λεφτά τα πολλά, θα έχουμε αδυναμία πληρωμής, που σημαίνει ότι θα καταστραφεί όλο αυτό το δήθεν οικοδόμημά σας; 
Κύριε Υπουργέ, έχετε πείσει, έχετε χειραγωγήσει τον Έλληνα ότι η ψηφιακή εποχή θα του λύσει τα χέρια. Τον έχετε πείσει -τον νεοέλληνα, όχι όλους τους Έλληνες- ότι θα είναι πιο εύκολη η ζωή του. Το «τυρί», την ευκολία την είδαν οι νεοέλληνες. Οι Έλληνες όμως είδαν και την παγίδα. Ποια είναι η παγίδα; Η δουλεία μέσα από την οποία θα βγει η ψηφιοποίηση, ο έλεγχος, ο παντόπτης,  ο άγνωστος «χ», που θα ελέγχει τα πάντα. Προχωράει κανονικά το σχέδιο. Δεν είναι δικό σας, είναι της Ευρωπαϊκής Ενώσεως. Από εκεί ξεκινάει και εκπορεύεται το σχέδιο, ο έλεγχος των ευρωπαίων πολιτών και κατ’ επέκταση και των Ελλήνων, με συνέπεια όποτε είναι ατίθασος και απείθαρχος στις νόρμες σας, να του κόβετε το ρεύμα, αφού όλα σε ένα τακτοποιημένα θα είναι. Θα του κόβετε τον μισθό, τη σύνταξη, εάν αντιδρά. Εάν δεν αντιδρά και είναι «καλό» παιδί με όσα λέτε να του κάνετε εμβόλια, να του κάνετε ό,τι θέλετε, θα κάνετε τα καλύτερα για τον πολίτη. 
Και ρωτώ την Κυβέρνησή σας: Εάν γίνει ένα μπλακάουτ, όπως έγινε στην Ισπανία -εκείνος ο κακομοίρης ο Αυτιάς, ο Ευρωβουλευτής σας έλεγε «δεν μπορούσα να πάρω ψωμάκι, έγινε μπλακάουτ και δεν μπορούσα να πληρώσω με πλαστικό χρήμα»- πώς θα πληρώνουμε; Γι’ αυτό επιμένουμε: μετρητά και μόνο μετρητά και όχι πλαστικό και ψεύτικο ψηφιακό χρήμα!
(Χειροκροτήματα από την πτέρυγα της Ελληνικής Λύσης)
Και θα σας πω τώρα ποιοι είναι οι αντιδημοκρατικοί κίνδυνοι. Δεν είναι δικά μου λόγια, θα χρησιμοποιήσω τα λόγια του Σνόουντεν.
Κίνδυνος πρώτος: Αν κάποιες από τις φωτογραφίες που έχουμε οπουδήποτε από τις δραστηριότητες στο δίκτυο τοποθετηθούν εκεί που αρμόζει σε κάποιον και εκεί που θέλει, οι αγορές, οι συνδέσεις μας, οι φίλοι μας, οι απόψεις μας, η αποδοκιμασία ή η επιδοκιμασία η ιδεολογική μας, και αν αυτά δεν αρέσουν σε αυτόν που διαχειρίζεται το κεντρικό σύστημα, τον παντόπτη, που λέω εγώ, στο ψηφιακό κράτος, θα μπορεί πλέον να σου κόβει το εισιτήριο στο αεροπλάνο, να σου λέει «δεν ταξιδεύεις», θα μπορεί να σου λέει «δεν μπαίνεις στο λεωφορείο». Εδώ ήταν ο Τουρνάς προχθές που έλεγε ότι «αν δεν πάρετε προσωπικό αριθμό, δεν θα πάρετε μισθό».
Ποιος είσαι, ρε Τουρνά, που επειδή δεν θα πάρω προσωπικό αριθμό εγώ θα μου κόψεις τον μισθό; Ποιος είσαι εσύ επιτέλους;
(Χειροκροτήματα από την πτέρυγα της Ελληνικής Λύσης)
Και δεν ξέρω καν αν είναι εκλεγμένος κιόλας.
(Θόρυβος στην Αίθουσα)
Διορισμένος. 
Θα σου λέει ο άλλος «δεν ήσουν καλό παιδί, δεν θα μπεις στο λεωφορείο και στο ταξί, δεν θα πάρεις διαβατήριο» και μπορεί πλέον να μην είσαι και επιλέξιμος για τη δουλειά γιατί η εταιρεία έχει αγοράσει τα δεδομένα και βλέπει ότι εσύ είσαι αντιδραστικό στοιχείο, είσαι απέναντι στον εργοδότη. Θα σου λέει ο άλλος «δεν μου αρέσει η άποψή σου». Μπορεί στο δημόσιο να μην σε προσλαμβάνει ο άλλος: «Δεν είσαι δικό μας παιδί και φαίνεται από αυτά που γράφεις».
 Κίνδυνος δεύτερος: Τα αρχεία δραστηριότητας, αυτά που η Κυβέρνηση ονομάζει μεταδεδομένα, δημιουργούνται και μοιράζονται, φίλες και φίλοι, συλλέγονται, υποκλέπτονται από εταιρείες και κυβερνήσεις. Αυτό είναι επικίνδυνο για όλους μας.
 Πάμε στο «Ψηφιακό Βήμα». Η Ευρωπαϊκή Κεντρική Τράπεζα μαζί με τη VIG προωθούν τη δημιουργία ψηφιακών νομισμάτων. Δηλαδή θα ξέρουν ό,τι αγόρασα από το περίπτερο μέχρι τι έδωσα για να πάρω τσιγάρα. Αυτό είναι φυλακή. Αυτό είναι η «Φάρμα των Ζώων» και ζώα δεν είναι οι άνθρωποι. Καταλάβετέ το. Ο  άνθρωπος είναι άνθρωπος και το ζώο είναι ζώο. Σε λίγο θα μας τσιπάρετε κιόλας για το καλό μας!
 Το μέλλον που ετοιμάζετε είναι μια μεγάλη «Φάρμα των Ζώων», στην οποία αντιτίθεται η Ελληνική Λύση σθεναρά, διότι ο άνθρωπος έχει ιδιοπροσωπία, έχει προσωπικότητα, έχει πνεύμα και ψυχή. Δεν είναι αριθμός. Και εδώ είναι το περίεργο: Δεν μιλάει κανείς, ούτε ο Τσίπρας, ούτε ο Ανδρουλάκης, ούτε ο Μητσοτάκης. Όλοι καταπίνουν αμάσητο το ψηφιακό χρήμα, την προσωπική κάρτα. Γιατί; Διότι είναι συστημικοί. Θέλουν κάμερες υποχρεωτικές σε όλα τα αυτοκίνητα με εντολή της Ευρωπαϊκής Ένωσης. Καινούργιο δεδομένο. Μας κοιτάει και μέσα η κάμερα και έξω. Έτσι θα λειτουργούν τα νέα αυτοκίνητα. Θέλουν chat control, ψηφιακό ευρώ σε τελική φάση, ψηφιακή ταυτότητα, βιομετρική επαλήθευση ηλικίας, αναγνώριση προσώπου σε δημόσιους χώρους, κάμερα στο αυτοκίνητό μας, κάμερα στο πρόσωπό μας. Ψηφιακή «Φάρμα των Ζώων»!
 Επαναλαμβάνω και προκαταλαμβάνω και προειδοποιώ: Έρχονται δύσκολες μέρες για όλη την ανθρωπότητα. Έρχονται δύσκολες μέρες για όλους τους ανθρώπους. Να μην επιτρέψει η Ελληνική Βουλή τουλάχιστον αυτό να εφαρμοστεί. Οδηγούμαστε σε έναν ευρωχιτλερισμό. Αποφασίζει η Ούρσουλα, την οποία ψήφισε και ο Ανδρουλάκης και ο Μητσοτάκης με την ανοχή του Τσίπρα και της παρέας του και εκτελούν όλοι οι υπόλοιποι. Η δημοκρατία θα μετεξελιχθεί σε κουκλοθέατρο. Κάποιες ελίτ αφανώς θα έχουν τεχνολογική και άλλη δυνατότητα να χειραγωγούν πολίτες ψηφοφόρους. Εμείς υποσχόμαστε ότι θα παλέψουμε να μην επιτρέψουμε να γίνουν όλα αυτά τα αντιδημοκρατικά!
(Χειροκροτήματα από την πτέρυγα της Ελληνικής Λύσης)
 Και γιατί δεν θέλουμε έναν προσωπικό αριθμό; Υπάρχουν άπειρα αρνητικά:
 Πρώτον, δεν υπάρχει ανωνυμία. Μόνιμη καταγραφή κάθε πτυχής της ζωής μας. Ό,τι κάνουμε, όπου κινούμαστε, όπου πορευόμαστε, ό,τι λέμε καταγράφεται, αγορές, μετακινήσεις, ιατρικές πράξεις, κοινωνικές αλληλεπιδράσεις.

Και το χειρότερο απ’ όλα, όλο αυτό δεν είναι αναστρέψιμο. Δεν μπορεί να διαγραφεί. Υπάρχει εσαεί. Η ακραία εξάρτηση από το κράτος, ιδιώτες που συνεργάζονται με το κράτος. Και όταν λέμε ιδιώτες, δεν εννοούμε τον κ. Βιλιάρδο, εννοούμε τον Μπιλ Γκέιτς και όλα αυτά τα παιδάκια που εφαρμόζουν απάνθρωπα αντιδημοκρατικά μέτρα. 
Έτσι, λοιπόν, ο οποιοσδήποτε πολίτης που διαχειρίζεται τα δεδομένα αυτά μαζί με το κράτος, μπορούν ανά πάσα ώρα και στιγμή να σου παγώσουν μετακινήσεις, τραπεζικούς λογαριασμούς. Θέλετε παράδειγμα; Στον Καναδά, όταν γίνονταν οι αντιδράσεις των φορτηγατζήδων και πήγαιναν προς τα κάτω στην πρωτεύουσα εκατοντάδες χιλιάδες φορτηγά, με ένα κουμπί ο Τριντό τους έκλεισε τους τραπεζικούς λογαριασμούς, δεν μπορούσαν να βάλουν ούτε βενζίνη ούτε πετρέλαιο, με συνέπεια να επιστρέψουν. Έτσι θέλετε τη δημοκρατία; Με τα κουμπιά να απαγορεύετε διαδηλώσεις, να απαγορεύετε διαμαρτυρίες, να φιμώνετε πολίτες; Δεν θα το επιτρέψουμε.
(Χειροκροτήματα από την πτέρυγα της Ελληνικής Λύσης)
 Και εδώ να πω κάτι. Έχουμε ΑΦΜ, έχουμε ΑΜΚΑ, έχουμε ταυτότητα, έχουμε IBAN και θέλετε να μας πείσετε ότι είναι καλύτερα να βάλουμε τα πάντα σε έναν αριθμό, σε ένα χρηματοκιβώτιο, αντί για τέσσερα κλειδιά και τέσσερις κωδικούς να έχουμε έναν μόνο. Γελάνε όλοι οι χάκερς του ντουνιά. Θα γίνει το πανηγύρι του χάκερ. Θα χάνονται λεφτά, θα χάνονται δεδομένα, θα μπαίνει και θα υποκλέπτει ο καθένας από την τράπεζα ό,τι θέλει. 
Και μια αντίφαση. Γιατί τέτοια αγωνία να τα εφαρμόσετε μόνο στην Ελλάδα, στους Έλληνες; Οι Έλληνες έχουν ταυτότητες, τους υποχρεώνετε να έχουν προσωπικό αριθμό. Ρωτώ. Οι λαθρομετανάστες θα έχουν προσωπικό αριθμό; Ρωτώ. Γιατί τον Έλληνα τον εμβολιάσατε με το ζόρι; Οι λαθρομετανάστες δεν εμβολιάστηκαν. Αυτά να τα κάνετε στα δύο εκατομμύρια λαθρομεταναστών με τα δέκα επίθετα, τα είκοσι ονόματα που δεν μπορείτε να τους βρείτε. Όχι στους Έλληνες, κύριε Πλεύρη και η παρέα σου των δήθεν δεξιών. 
(Χειροκροτήματα από την πτέρυγα της Ελληνικής Λύσης)
 Και πάμε και στα άλλα. Είστε μια Κυβέρνηση που στηρίζετε τους ολιγάρχες, είστε η Κυβέρνηση θεραπαινίδα των ολιγαρχών και αυτό εμένα με ενοχλεί ως άνθρωπο. Θέλετε αέρα; Θα σας πω, λοιπόν, πώς φτιάχνατε ένα έργο με αέρα κοπανιστό. 
Πουλάει το κράτος έναν δρόμο σχεδόν τζάμπα. Μπορεί να λέγεται Εγνατία Οδός -λέω τώρα εγώ- αλλά όταν τον πουλάει τον δρόμο, μετά από λίγο αλλάζει και τα δεδομένα ασφαλείας, να είναι δηλαδή πιο σκληρά. Τι σημαίνει αυτό; Αλλάζετε τα δεδομένα ασφαλείας, πρέπει να αποζημιωθεί ο εργολάβος, να πάρει λεφτά. ΓΕΚ, ΤΕΡΝΑ, Εγνατία Οδός. Σύμπτωση, λέω τώρα ονόματα εγώ, έτσι. Δεν λέω ότι υπάρχει. Συμπτωματικά βγαίνει από εδώ ένας Υπουργός μετά και λέει ότι ο δρόμος είναι επικίνδυνος, γι’ αυτό και πρέπει να κλείσουν όλα τα τούνελ στην Εγνατία Οδό, διότι είναι επικίνδυνος. Και τι κάνει ο επενδυτής, ο τζάμπα επενδυτής; Παίρνει και αποζημίωση καπέλο από πίσω. Ωραίες δουλίτσες! Ωραίες δουλίτσες! Είστε και μηχανικοί και αρχιτέκτονες και απ’ όλα. Δουλειές για τους ολιγάρχες υπάρχουν. Δουλειές για τους πολίτες δεν κάνετε. 
Από την άλλη, ο ίδιος ο Πρωθυπουργός έχει έναν κολλητό ολιγάρχη, τον οποίο τον είχε πάρει αλά μπρατσέτα ο Τσίπρας και τον αθώωσε με τους ποινικούς κώδικες τον ολιγάρχη, με δικό του Ποινικό Κώδικα και με έναν καθηγητή που έκανε τους ποινικούς κώδικες που ήταν κολλητός του ολιγάρχη. Δείτε τώρα, Γιάννης κερνάει, Γιάννης πίνει. Ποιον βόλεψαν οι ποινικοί κώδικες; Γι’ αυτό πήγα κι έκανα μηνυτήρια αναφορά. Θα πάει κάθε κατεργάρης στον πάγκο του. Θα σας πάμε τρένο μέχρι τέλους, σας το λέω. 
(Χειροκροτήματα από την πτέρυγα της Ελληνικής Λύσης)
 Ποιον βόλεψε η αλλαγή στον Ποινικό Κώδικα; Τον ολιγάρχη. Ποιος έκανε τους ποινικούς κώδικες; Ο κολλητός του ολιγάρχη. Αλα μπρατσέτα ο Τσίπρας, ο αδέκαστος, ο έντιμος, παραμύθια της Χαλιμάς. Ποιον άλλο βόλεψε; Τον παιδεραστή φερόμενο της Νέας Δημοκρατίας. Γιατί δεν τα λέει αυτά ο κύριος λαλίστατος Αντιπρόεδρος της Νέας Δημοκρατίας; 
(Χειροκροτήματα από την πτέρυγα της Ελληνικής Λύσης)
 Και ακούστε τι άλλο έκανε ο Μητσοτάκης στον κολλητό, τον ολιγάρχη, του Τσίπρα. Έκοψε την παραγωγή του λιγνίτη στη Δυτική Μακεδονία, αλλά ο ολιγάρχης πηγαίνει στα Σκόπια τον ελληνικό λιγνίτη, ο οποίος δεν είναι καλός είπε εδώ ο άλλος, ο Καιρίδης, ο ειδικός επί των περιβαλλοντολογικών. Πήρε τον λιγνίτη, λοιπόν, τον ακυρώνει στην Ελλάδα και πάει ο λιγνίτης στα Σκόπια με φορτηγά, τριακόσια-πεντακόσια την ημέρα, γίνεται ρεύμα εκεί και μας το πουλάνε οι Σκοπιανοί. Και η αχλάδα εγκαταλελειμμένη, ρημαγμένη η Δυτική Μακεδονία ερημώνει και κανείς δεν μιλάει! Κανείς! Ούτε ο Τσίπρας ο έντιμος από τα Λιντλ ούτε ο Ανδρουλάκης. 
(Χειροκροτήματα από την πτέρυγα της Ελληνικής Λύσης)
 Δεν μιλάει κανένας και πρέπει να μιλάτε, κύριε Μάντζο.
ΔΗΜΗΤΡΙΟΣ ΜΑΝΤΖΟΣ: Τα λέμε, τα λέμε.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Μιλάτε για τον ολιγάρχη; 
ΔΗΜΗΤΡΙΟΣ ΜΑΝΤΖΟΣ: Για την Πτολεμαΐδα δεν λέμε;
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Για τον ολιγάρχη λέω, κύριε Μάντζο. 
Ποιος να μιλήσει για τον ολιγάρχη, βρε παιδιά; Ποιος να μιλήσει για τον ολιγάρχη εδώ μέσα; Τον εκλεκτό, τον αξιαγάπητο, τον αξιότιμο, έλεγε ο Πρωθυπουργός. Ολιγάρχη. Τον είχε μπροστά του. 
Πάμε και στα υπόλοιπα, για να δείτε ότι είστε θεραπαινίδες των ολιγαρχών. Financial Times, η σημερινή, εδώ είναι τα χαΐρια της Νέας Δημοκρατίας: Ο Πρωθυπουργός της Ελλάδος βάζει βέτο για νέες κυρώσεις κατά της Ρωσίας, αλλά μόνο για τον εφοπλιστή Προκοπίου και όχι για τον Έλληνα αγρότη κτηνοτρόφο. Και δεν ντρέπεται! Δεν ντρέπεται! Πάρτε το δημοσίευμα σας παρακαλώ. 
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος  καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
(Χειροκροτήματα από την πτέρυγα της Ελληνικής Λύσης)
 Ξεφτίλα διεθνώς γινόμαστε κάθε μέρα. Ξεφτίλα! 
Και επειδή όλοι μας αντιγράφετε με πόνο ψυχής το λέω, αλλά και χαρά, γιατί σημαίνει ότι κάνουμε δουλειά. Μητσοτάκης, δεν θέλει εξορύξεις το 2017, 2018, 2019, χθες εδώ στη Βουλή έλεγε στον κ. Ανδρουλάκη «Κάνουμε εξορύξεις για πρώτη φορά μετά από σαράντα χρόνια για να βρούμε δικό μας φυσικό αέριο». Αντιγραφή στην αντιγραφή, αντιγραφέας στην αντιγραφή. 
Όταν τα είπα εγώ εδώ το 2021, με αποκάλεσε ψεκασμένο ο Πρωθυπουργός για το φυσικό αέρα και το πετρέλαιο. Ε, συνωμοσιολόγος! Στη γραμμή μας έρχονται ό,τι και να κάνουν. Είμαστε η κραταιά δύναμη της ελληνικής Μεταπολιτεύσεως.
(Χειροκροτήματα από την πτέρυγα της Ελληνικής Λύσης)
 Πάμε και στα άλλα. Έκθεση Ευρωκοινοβουλίου σημερινή. «Τα κόκκινα δάνεια αλλάζουν την αγορά κατοικίας στην Ελλάδα. Μοναδική περίπτωση ληστείας των δανειοληπτών η Ελλάδα στην Ευρωπαϊκή Ένωση μέσω των ανεξέλεγκτων funds». Σημερινή έκθεση. 
Και να ρωτήσω και κάτι. Γιατί κανένας πολιτικός αρχηγός και τα νέα υποκομματίδια, ο Τσίπρας και τα υπόλοιπα, οι φούσκες του συστήματος, δεν λένε να κλείσουν τα funds και μόνο η Ελληνική Λύση λέει ότι θα κλείσουμε τα funds; Να βγουν δημοσίως και να μας πουν πόσοι έχουν πάρει σπίτια από funds και από τράπεζες που έχουν ληστέψει τους Έλληνες επισήμως, να μας το πουν και επωνύμως. Όχι σαν το άλλο το υποκομματίδιο, το δεκανικάκι που δεν ήξερε, δεν ρώταγε, αλλά είχε πάρει ακίνητα από funds. Εμείς θα τα κλείσουμε τα funds, θα μπει τέλος για να προστατεύσουμε την κατοικία των Ελλήνων. 
(Χειροκροτήματα από την πτέρυγα της Ελληνικής Λύσης)
 Και υπάρχει και το οξύμωρο: κόμματα φαντάσματα παρουσιάζονται κατά παράβαση της νομοθεσίας στα κανάλια του συστήματος. Φαντάζομαι εδώ δεν υπάρχουν, ούτε Βουλευτές, οι αρχηγοί τους, ο ένας κρύβεται δεν βγαίνει ποτέ και ο άλλος κρύβεται και ο Τσίπρας. Κρύβονται όλοι. Απλά βγαίνουν κάποιοι εκπρόσωποι. Δεν είναι στη Βουλή, δεν έχουν πρόγραμμα και τα μέσα ενημέρωσης τους καλούν. 
Το τίποτα δεν προσφέρει τίποτα, παρά μόνο υπηρεσίες στους ολιγάρχες και αυτά τα κόμματα του Τσίπρα και τα υπόλοιπα είναι τίποτα, στην υπηρεσία του Μητσοτάκη και του Μαξίμου. Και βέβαια όλοι οι δημοσιογράφοι τους έχουν στα όπα όπα. Πάμε εμείς και μας επιτίθενται. Πάνε άλλα κόμματα του Κοινοβουλίου και τους επιτίθενται. Πάνε αυτοί, στα όπα όπα. Ε, κάπου όπα, ρε παιδιά, όπα την υποκρισία και την κοροϊδία των συστηματικών μέσων ενημερώσεως. Υπηρέτες των ολιγαρχών δεν χρειάζεται η Ελλάδα. Χρειάζεται υπηρέτες των πολιτών, της ελληνικής κοινωνίας. 
(Χειροκροτήματα από την πτέρυγα της Ελληνικής Λύσης)
 Και επειδή μας ζαλίσατε με τον Μητσοτάκη, να πω το εξής. Μητσοτάκης-Τσίπρας είναι οι δύο όψεις του ίδιου συστήματος. Παριστάνουν ότι είναι σε διαρκή σύγκρουση. Παριστάνουν ότι μαλώνουν. Ο ένας υπογράφει όμως και ο άλλος εφαρμόζει: πάροχοι ενέργειας, funds, συνεχώς. Επειδή το κράτος έχει συνέχεια, ο ένας έχει ανάγκη τον άλλον για να υπάρχει. Αλλά στην πράξη κάνουν την ίδια τα δουλειά. Είναι κάλπικο νόμισμα με δύο διαφορετικές όψεις. Καμία αξία και οι δυο τους. 
(Χειροκροτήματα από την πτέρυγα της Ελληνικής Λύσης)
 Και τώρα που ήρθαν τα μαντάτα από την Ευρωπαϊκή Εισαγγελία, τι κάνουμε; Τι κάνουμε; Δεν ξέρω αν δικαίως ή αδίκως διώκονται για πλημμέλημα οι Υπουργοί σας. Εγώ ξέρω ένα πράγμα. Μέχρι χθες λέγατε ότι δεν υπάρχει σκάνδαλο ούτε κάποιο πλημμέλημα για τον ΟΠΕΚΕΠΕ. Τώρα θα πιείτε τον πικρό φραπέ, γιατί τέσσερις είναι οι υπόδικοι. Δεν ξέρω αν είναι κατηγορούμενοι με την έννοια να είναι αθώοι ή ένοχοι. Δεν με ενδιαφέρει. Ξέρω ότι ο Φραπές και η παρέα του ήταν γαλάζιοι λαγοκέφαλοι μαζί με την άλλη, τη Σεμερτζίδου με τις Πόρσε. Δεν ήτανε ούτε ροζ ούτε κίτρινοι. Αυτά τα ξέρουμε. 
(Χειροκροτήματα από την πτέρυγα της Ελληνικής Λύσης)
 Πονάει η αλήθεια. Αλλά εμείς θα σας τη λέμε. Πονάτε; Θα τα λέμε. Θα τα λέμε συνεχώς. Εμείς θα σας ρίξουμε με επιχειρήματα, όχι με φληναφήματα, με επιχειρήματα.
Απευθυνόμαστε στους Έλληνες και τους λέμε κάτι αυτονόητο. Όταν δεν θέλεις να δεις, δεν θα δεις ποτέ. Εάν ο Έλληνας θέλει να αλλάξει την Ελλάδα, πρέπει ο ίδιος να αλλάξει, να δει την αλήθεια κατάματα και να δει ποιος τον πρόδωσε, ποιος του έκοψε μισθούς, ποιος του έκοψε τη σύνταξη, ποιος του έκοψε το μέλλον και την ελπίδα, ποιος του δίνει την ευκαιρία για μια καλύτερη Ελλάδα με δουλειά, δουλειά, δουλειά, οργάνωση και σχέδιο, ποιος είναι ο λαοπλάνος, ποιος είναι ο ψεύτης, ποιος χρησιμοποιεί τα μέσα ενημερώσεως, ποιος χρησιμοποιεί τους ολιγάρχες, ποιος υπηρετεί τους ολιγάρχες. (XS)
Όλο το πολιτικό σύστημα είναι υποταγμένο στο σκοτάδι της ολιγαρχίας και της πλουτοκρατίας. Υπάρχει μια όαση εδώ μέσα, που δεν έχει βγει ποτέ με εφοπλιστή ο Πρόεδρός της, που δεν έχει πάει ποτέ σε σπίτια εφοπλιστών, που δεν παρακαλάει και δεν εξυπηρετεί κανέναν από αυτούς τους ολιγάρχες και καναλάρχες, που είναι όρθιο το κόμμα αυτό παρά τον πόλεμο και κάθε φορά πριν τις εκλογές, βγάζετε υποκομματίδια. Ό,τι και να κάνετε, ό, τι και να πείτε, η μοναδική πολιτική σταθερά στην ελληνική δημοκρατία, είναι η Ελληνική Λύση. 
(Χειροκροτήματα από την πτέρυγα της Ελληνικής Λύσης)
 Ό,τι και να κάνετε -απευθυνόμαστε στους Έλληνες- εμείς θα κάνουμε αναδιανομή του πλούτου. Εξάλλου -θα πω κάτι απλό, κύριε συνάδελφε και συμφωνείτε και εσείς- πολιτισμένη δεν είναι μια χώρα όπου οι πλούσιοι έχουν πολυτελή αυτοκίνητα. Όχι! Είναι η χώρα στην οποία οι φτωχοί μπορούν να πάνε στον οδοντίατρο. Αυτή είναι η πολιτισμένη χώρα. Γι’ αυτή τη χώρα εμείς αγωνιζόμαστε. Είναι οι φτωχοί, που μπορούν να πάνε εύκολα το παιδί τους στο γιατρό. Γι’ αυτή τη χώρα αγωνιζόμαστε και αυτή θα την κάνουμε γιατί θα κυβερνήσουμε. 
(Χειροκροτήματα από την πτέρυγα της Ελληνικής Λύσης)
Ο Έλληνας αυτό απαιτεί, εμείς θα τα δώσουμε στον Έλληνα. Να είστε καλά. 
Ευχαριστώ πάρα πολύ. 
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο Πρόεδρο.  
Τον λόγο έχει ο κ. Γεώργιος Σταμάτης από τη Νέα Δημοκρατία. 
ΓΕΩΡΓΙΟΣ ΣΤΑΜΑΤΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, κύριε Υπουργέ, σήμερα ουσιαστικά συζητάμε κάτι το οποίο έχει μια προοπτική στο μέλλον. Και η προοπτική στο μέλλον και η πρόκληση, εάν θέλετε, είναι η τεχνητή νοημοσύνη. 
Στην κοινή λογική, πολλές φορές, είναι δύσκολο να χωρέσει αυτό που ονομάζουμε τεχνητή νοημοσύνη και πάντα τίθενται στον δημόσιο διάλογο τα ερωτήματα: Τι μπορεί να συμβεί όσον αφορά τα ανθρώπινα δικαιώματα; Τι μπορεί να συμβεί όσον αφορά τα πνευματικά δικαιώματα; Όμως και γενικότερα και σε πράγματα τα οποία έχουν να κάνουν με τη χειραγώγηση, με τα fake news και γενικά σε συστήματα στα οποία πρέπει να είμαστε πάρα πολύ προσεκτικοί, όπως για παράδειγμα τα θεμελιώδη δικαιώματα, η ασφάλεια και η υγεία. 
Νομίζω ότι κάθε ενσωμάτωση εφαρμογής μιας ευρωπαϊκής Οδηγίας ή ενός Κανονισμού εν προκειμένω, κατ’ αρχάς δείχνει πάντα τον προσανατολισμό της χώρας και αυτό είναι πάρα πολύ σημαντικό και δεν πρέπει να το ξεχνάμε. Κυρίως δεν πρέπει να ξεχνάμε τι θα είχε συμβεί εάν η χώρα μας δεν είχε μπει στον κλειστό πυρήνα των χωρών της Ευρωπαϊκής Ένωσης, με ό,τι αυτό συνεπάγεται για τις ζωές των πολιτών μας. 
Θέλω να πιστεύω, κύριε Υπουργέ, ότι το πρόβλημα που έρχεται επί της ουσίας να επιλύσει και να βοηθήσει -εάν θέλετε- αυτός ο Κανονισμός, έχει να κάνει με τα ζητήματα που προκύπτουν από την τεράστια, ταχεία ανάπτυξη της τεχνητής νοημοσύνης και πώς εμείς μπορούμε ως χώρα, ως δημοκρατία, να ενσωματώσουμε στο εθνικό κανονιστικό μας πλαίσιο και την εφαρμογή αυτού του Κανονισμού. 
Νομίζω τρία είναι, ίσως, τα πιο χαρακτηριστικά και ενδεικτικά ζητήματα -όπως τα ανέφερε και η εισηγήτριά μας, της Πλειοψηφίας- στο νομοσχέδιο. 
Η χρήση των συστημάτων τεχνητής νοημοσύνης πάντα μπορεί να έχει κινδύνους για την υγεία, την ασφάλεια, τα θεμελιώδη δικαιώματα των πολιτών. Εδώ, λοιπόν, ερχόμαστε να θεσπίσουμε ένα πλαίσιο εποπτείας που διασφαλίζει το σεβασμό στην ανθρώπινη αξιοπρέπεια, την προστασία των προσωπικών δεδομένων και την αποφυγή των διακρίσεων. 
Θέλω εδώ, κύριε Υπουργέ, να τονίσω ότι τέτοιου είδους νομοσχέδια που αφορούν την τεχνητή νοημοσύνη θα πρέπει πάντα και να τα επικαιροποιούμε και πάντα -και αυτή είναι η δική μου πρόταση- θα πρέπει να υπάρχει μια συγκεκριμένη και ειδική ομάδα στο Υπουργείο σας, ώστε να μπορεί να αξιολογεί και όλες τις νομοθεσίες του ελληνικού Κοινοβουλίου, αλλά και όλες τις εξελίξεις στην τεχνητή νοημοσύνη, ώστε να μπορούμε να προλαβαίνουμε και να επιχειρούμε θεσμικά να καλύψουμε ενδεχομένως κάποιο κενό το οποίο μπορεί η τεχνητή νοημοσύνη να μας επιβάλλει. 
Ταυτόχρονα, είναι πάρα πολύ σημαντικό, κυρίες και κύριοι συνάδελφοι, ότι  πολλές φορές υπάρχει μια έλλειψη, όσον αφορά στο κομμάτι της διακυβέρνησης και της εποπτείας. Και εδώ ουσιαστικά ερχόμαστε με σαφείς ρόλους για τις αρχές αλλά και τους υφιστάμενους μηχανισμούς που αφορούν την εποπτεία της αγοράς και βέβαια την ανάγκη για διαφάνεια και λογοδοσία σε συστήματα τεχνητής νοημοσύνης στη δημόσια διοίκηση. 
Εκεί πάντα βέβαια πρέπει να βλέπουμε και πώς το κοινό, οι πολίτες, οι άνθρωποι οι οποίοι λαμβάνουν τις υπηρεσίες τεχνητής νοημοσύνης που αφορούν το Δημόσιο, μπορούν και να εκπαιδευτούν, αλλά ταυτόχρονα, επειδή γηράσκει ο πληθυσμός μας, κύριε Υπουργέ, θα πρέπει να δούμε και το κομμάτι  γενικότερα της ψηφιακής μετάβασης και εκπαίδευσης των ατόμων της τρίτης ηλικίας, που είναι πάρα πολύ σημαντικό και για να προφυλάξουμε αυτούς τους ανθρώπους ενδεχομένως -υπάρχουν άνθρωποι μοναχικοί- από διάφορους κακόβουλους που θέλουν να εκμεταλλευτούν την τεχνητή νοημοσύνη προς ίδιον όφελος. 
Θέλω να πιστεύω ότι το νομοσχέδιο με τη διασφάλιση ενός υψηλού επιπέδου προστασίας της υγείας και ασφάλειας των δικαιωμάτων, προωθώντας παράλληλα την υπεύθυνη καινοτομία και διαφάνεια στη δημόσια διοίκηση, θα έρθει να συνεισφέρει στη δημοκρατία μας, αλλά κυρίως θα έρθει να προστατεύσει και να δημιουργήσει νέες ευκαιρίες, όσον αφορά αυτό που ονομάζουμε «τεχνητή νοημοσύνη».  
Δεν θέλω να πω κάτι περισσότερο από το παρόν νομοσχέδιο. Είναι πολύ θετικό το ότι έρχεται, κυρίως σε μια περίοδο που η μετάβαση στην τεχνητή νοημοσύνη δημιουργεί νέες προκλήσεις. Και εδώ θα τεθεί ένα θέμα και για επαγγέλματα που θα χαθούν, αλλά και για το πώς μπορούμε να εκμεταλλευτούμε τα άλματα της τεχνητής νοημοσύνης και κυρίως, αν θέλετε, και στο κομμάτι της ασφάλειας. 
Και επιτρέψτε μου σε αυτό το σημείο να πω για κάτι το οποίο έχει συμβεί τις τελευταίες μέρες στη χώρα μας. Οι υπεύθυνοι για το ποιος κρατείται στην Αστυνομία είναι οι Αστυνομικές Αρχές. Δεν είναι κανένας πολίτης. Κάθε πολίτης μπορεί να έχει άποψη.  
Από την άλλη -και επειδή πάνω στην Επιτροπή συζητείται το νομοσχέδιο του Υπουργείου Κοινωνικής Συνοχής και Οικογένειας για τα Άτομα με Αναπηρία και κυρίως, για τον προσωπικό βοηθό και την κινητικότητα- τέτοιες πολιτικές, όπως ο προσωπικός βοηθός, δηλαδή οι άνθρωποι που δουλεύουν ως προσωπικοί βοηθοί για τα άτομα με πολύ βαριές αναπηρίες, αυτοί πρέπει να είναι και οι πρεσβευτές σε οτιδήποτε μισαναπηρικό μπορεί να ακούγεται και σε οτιδήποτε μπορεί να δίνει, αν θέλετε, τόπο για διακρίσεις και για απομόνωση των ατόμων με αναπηρία. 
Χαίρομαι που ο Κοινοβουλευτικός μας Εκπρόσωπος, νομίζω χθες, ο κ. Σιμόπουλος, έκανε και μια δήλωση-ανάρτηση, καταδικάζοντας όλο αυτό το πράγμα, γιατί αυτά πρέπει να καταδικάζονται και κυρίως πρέπει να καταδικάζονται και από το Βήμα της Βουλής. 
Μπράβο, κύριε Σιμόπουλε και από τη Βουλή. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Σταμάτη.  
Τον λόγο έχει ο κ. Ευστάθιος Κωνσταντινίδης από τη Νέα Δημοκρατία. 
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, η τεχνητή νοημοσύνη αποτελεί τη σημαντικότερη τεχνολογική τομή των τελευταίων δεκαετιών, έναν πολλαπλασιαστή ισχύος και ανάπτυξης που αναδιατάσσει οικονομίες, παραγωγικές διαδικασίες, αναδιαρθρώνει τις κρατικές δομές και υπηρεσίες, το ίδιο το μοντέλο της ανθρώπινης ζωής. 
Είναι τέτοια τα επιτεύγματα και η ταχύτητα του τομέα που και η υπερβολικότερη πρόβλεψη φαντάζει πλέον εφικτή, για καλό και για κακό. Και αυτό γιατί είναι δύσκολο να τιθασεύσεις τη θηριώδη δύναμή της.  
Από αυτήν την άποψη θα μπορούσε κάποιος να τη συγκρίνει με την επανάσταση που έφερε στη ζωή του homo erectus η φωτιά, πριν από ένα με ενάμισι εκατομμύριο χρόνια και ιδίως η ευρεία καθημερινή χρήση της πριν από περίπου τετρακόσιες χιλιάδες χρόνια. Όπως η τεχνητή νοημοσύνη, έτσι και η φωτιά δεν ήταν απλώς ένα εργαλείο, αλλά καταλύτης που άλλαξε τη βιολογική και κοινωνική πορεία της ανθρωπότητας. Άλλαξε τη διατροφή του ανθρώπου, επηρεάζοντας και την φυσική του μορφή και υπόσταση, πιθανότατα και την ανάπτυξη του εγκεφάλου του. Άλλαξε τη διάσταση του χρόνου, διπλασίασε την ημέρα και άρα την εργασία και την παραγωγικότητα, οδήγησε στην ανακάλυψη νέων εργαλείων, τα οποία ο άνθρωπος μορφοποίησε με τη χρήση της φωτιάς. 
Αντίστοιχα, η τεχνητή νοημοσύνη αποτελεί τον νέο καταλύτη που επεκτείνει τις νοητικές και παραγωγικές μας ικανότητες, φέρνοντας επανάσταση στην επιστήμη, την υγεία, την εργασία, τη βιομηχανία, την ψυχαγωγία, σχεδόν κάθε κοινωνική έκφανση.
Όμως, η φωτιά ζεσταίνει ένα σπίτι, δίνει κίνηση στις μηχανές, φωτίζει δρόμους, αλλά αν μείνει ανεξέλεγκτη μπορεί να κάνει στάχτη μια ολόκληρη πόλη. Το ίδιο θα μπορούσαμε να πούμε και για την τεχνητή νοημοσύνη. Έχει τη δύναμη να θεραπεύσει ακόμα και ανίατες μέχρι χθες ασθένειες, αλλά στα χέρια κακόβουλων μέσων deepfakes ή κυβερνοεπιθέσεων μπορεί να καταστρέψει ζωές, να αποσταθεροποιήσει ακόμα και δημοκρατίες.
Ο άνθρωπος, βεβαίως, δεν απαγόρευσε τη φωτιά επειδή φοβήθηκε τις φλόγες. Έφτιαξε εστίες, τζάκια, φούρνους, λέβητες, λαμπτήρες. Επινόησε μέσα πυρασφάλειας και πυρόσβεσης για την αντιμετώπιση των κινδύνων της. Η λέξη κλειδί συνεπώς είναι ο έλεγχος. Αυτό αντιπροσωπεύει και το ΑΙ Act του οποίου την ενσωμάτωση στην εσωτερική έννομη τάξη συζητούμε σήμερα. Είναι η θεσμική εστία που οριοθετεί τη δύναμη της τεχνολογίας, ώστε να απολαύσουμε το φως και τη ζεστασιά της με ασφάλεια, χωρίς να καούμε. Ένα πλαίσιο κανόνων που επιχειρεί να ισορροπήσει από τη μία την εξέλιξη και την πρόοδο του τομέα στην ευρωπαϊκή ήπειρο -στο πλαίσιο του παγκόσμιου ανταγωνισμού- και από την άλλη, την προστασία της ανθρώπινης αξίας, των προσωπικών δεδομένων, των εργασιακών δικαιωμάτων, της πνευματικής ιδιοκτησίας, της κυβερνοασφάλειας. Καθόλου εύκολη άσκηση, όταν βρίσκεται σε εξέλιξη ένας αδυσώπητος παγκόσμιος ανταγωνισμός για την τεχνολογική κυριαρχία και φυσικά, τα ασύλληπτα κέρδη που τη συνοδεύουν, για τους επιχειρηματικούς κολοσσούς, για τα κράτη και για τους πολίτες τους.
Η άσκηση γίνεται ακόμα δυσκολότερη, αφού πρόκειται για αγαθό άυλο, που διακινείται πολλές φορές από μη ταυτοποιημένους διακομιστές. Ας δούμε τι συμβαίνει γύρω μας. Στην Αμερική το επιεικές ρυθμιστικό πλαίσιο αδυνατεί να αντιμετωπίσει τις συνθήκες, τις περιστάσεις, τις προστριβές, τις καταπατήσεις, με αποτέλεσμα να βρίσκονται σε εξέλιξη μεγάλες δικαστικές διαμάχες. Στην Ασία, στην Κίνα υπάρχει σκληρή επιβολή του κρατικού ελέγχου. Στη Νότια Κορέα προσπαθούν να καταστείλουν την ανεξέλεγκτη δράση των  deepfakes.
Η Ευρώπη απαντά με τον κανονισμό «AI Act I» ορόσημο, το πρώτο παγκοσμίως ολοκληρωμένο νομοθετικό πλαίσιο, στο οποίο βασίζεται και το σημερινό μας νομοσχέδιο. Ποια είναι η φιλοσοφία του; Υιοθέτηση μιας ανθρωποκεντρικής και αξιόπιστης τεχνητής νοημοσύνης.
Στο εθνικό πλαίσιο, τώρα, δεν κάνουμε απλώς μία γραφειοκρατική μεταφορά του ευρωπαϊκού κειμένου. Διαμορφώνουμε τους μηχανισμούς που απαιτούνται, ώστε η χώρα μας να αξιοποιήσει τις δυνατότητες της τεχνολογίας, διασφαλίζοντας ταυτόχρονα το κράτος δικαίου.
Ορίζουμε ξεκάθαρους ρόλους εποπτείας. Η Αρχή Προστασίας Δεδομένων Προσωπικού Χαρακτήρα αναλαμβάνει ρόλο εθνικού σημείου επαφής. Δημιουργούμε στην αρχή ένα ενιαίο σύστημα υποβολής καταγγελιών για παραβιάσεις. Ο πολίτης δεν χρειάζεται να ψάχνει τον αρμόδιο σε δαιδαλώδεις διαδρομές και υπηρεσίες.
Θεσπίζουμε το Ρυθμιστικό Δοκιμαστήριο Τεχνητής Νοημοσύνης που δίνει τη δυνατότητα σε νεοφυείς και μικρομεσαίες επιχειρήσεις να μπορέσουν να δραστηριοποιηθούν σε ένα ελεγχόμενο περιβάλλον, πριν διαθέσουν τα αγαθά τους στην αγορά.
Δημιουργούμε Μητρώο Συστημάτων Τεχνητής Νοημοσύνης Δημοσίου Τομέα, όπου καταγράφουμε με απόλυτη διαφάνεια ποιος φορέας χρησιμοποιεί συστήματα τεχνητής νοημοσύνης, για ποιον σκοπό και με ποια λογοδοσία, αλλά και Κέντρο Συντονισμού και Τεχνογνωσίας για την επιστημονική υποστήριξη του Δημοσίου και την εκπαίδευση των στελεχών του.
Κυρίες και κύριοι συνάδελφοι, η συζήτηση αυτή δεν είναι μόνο θεσμική, είναι βαθιά αναπτυξιακή. Οι επενδύσεις στην τεχνητή νοημοσύνη κινούνται σε ιλιγγιώδη νούμερα, άνω των τετρακοσίων με πεντακόσια δισεκατομμύρια δολάρια ετησίως, με πολλαπλάσιο μάλιστα αντίκτυπο. Πρέπει να βρούμε μερίδιο σε αυτή την αγορά. Στην Ευρώπη ο μέσος όρος υιοθέτησης εργαλείων τεχνητής νοημοσύνης στις επιχειρήσεις βρίσκεται στο 20%. Στην Ελλάδα ο ιδιωτικός τομέας κινείται κοντά στο 9%. Αυτό το κενό καλούμαστε να το καλύψουμε.
Στο ελληνικό Δημόσιο έχουμε περάσει, βέβαια, σε άλλη πίστα. Ο Ψηφιακός Βοηθός mAigov έχει ήδη διεκπεραιώσει πάνω από δύο εκατομμύρια τριακόσιες χιλιάδες διαλόγους. Σκεφτείτε πόσες ώρες γλίτωσε ο πολίτης, πόσες ώρες γλίτωσε το Δημόσιο. Το mAiGreece εξυπηρετεί επισκέπτες σε τριάντα μία γλώσσες. Έχουμε πλέον στη διάθεσή μας πολλές και εξαιρετικά χρηστικές εφαρμογές σε όλες τις υπηρεσίες, σε όλους τους τομείς, στο ελληνικό Κτηματολόγιο, στις δικαστικές διαδικασίες, στην οδική ασφάλεια, στον προγραμματισμό των προσλήψεων.
Στα πολλά και ενδιαφέροντα που ακούστηκαν κατά την επεξεργασία του σχεδίου νόμου, κράτησα την αναφορά του επισπεύδοντος Υπουργού στον όρο «ψηφιακή εθνική κυριαρχία», ο οποίος πέρα από την τεχνική, την οικονομική, την ηθική και βιοηθική διάσταση, βάζει και τη στρατηγική, τη διάσταση της εθνικής μας κυριαρχίας, όχι από την αυτονόητη οπτική της χρήσης της τεχνητής νοημοσύνης στην αμυντική μας βιομηχανία και στην οχύρωση της πατρίδας μας, αλλά από εκείνη της διασφάλισης ημεδαπών βάσεων δεδομένων, μηχανημάτων μεγάλης υπολογιστικής ισχύος, ανθρώπινου δυναμικού με υψηλή κατάρτιση και εξειδίκευση υπηρεσιών και μηχανισμών για την προστασία κρίσιμων κρατικών οντοτήτων. 
Για να κλείσω με την αρχική μεταφορά, τη σύγκριση της τεχνητής νοημοσύνης με τη φωτιά, δεν πρέπει στη χώρα μας να εξαρτόμαστε από ξένες δάδες. Πρέπει να έχουμε τις δικές μας εστίες, τα δικά μας εργαλεία για να προστατεύσουμε τα δεδομένα μας, τη γλώσσα μας, την οικονομία μας, την πατρίδα μας. Γι’ αυτό «τρέξαμε» το ελληνικό εργοστάσιο τεχνητής νοημοσύνης και τον υπερυπολογιστή «Δαίδαλο» για την προαγωγή της δημόσιας υγείας, της ελληνικής γλώσσας και του πολιτισμού μας. Γι’ αυτό δημιουργούμε ένα δεύτερο εργοστάσιο με εξίσου μεγάλη υπολογιστική δύναμη στην Κοζάνη, με έμφαση στη γεωργία και την ενέργεια.
Κλείνοντας, κυρίες και κύριοι συνάδελφοι, στα άλλα μέρη του νομοσχεδίου ρυθμίζονται διάφορα σημαντικά ζητήματα για το Κτηματολόγιο, για την ΗΔΥΚΑ, για την ψηφιοποίηση των ληξιαρχείων.
Φυσικά, να μην ξεχνάμε ποτέ την ανάγκη για συνεχή βελτίωση των υποδομών και των υπηρεσιών για τους συμπολίτες μας με αναπηρία. Με το Ηλεκτρονικό Μητρώο Καταχώρισης Σημείων Πρόσβασης για τα άτομα με αναπηρία οι δήμοι θα καταχωρίζουν εκεί κεντρικά τις ράμπες και τις θέσεις στάθμευσης. Αυτό σημαίνει σεβασμός και προσβασιμότητα για τους συμπολίτες μας.
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Κύριε Υπουργέ, κυρίες και κύριοι συνάδελφοι, το δίλημμα της εποχής δεν είναι αν θα δεχθούμε την τεχνητή νοημοσύνη ή όχι. Αυτό έχει ήδη απαντηθεί από την ιστορία. Το δίλημμα είναι αν θα είμαστε απλοί παρατηρητές ή αν θα διαμορφώσουμε τους κανόνες αυτού του πλαισίου, αυτού του παιχνιδιού. Η Ελλάδα επιλέγει πρωταγωνιστικό ρόλο στις εξελίξεις. Με την ενσωμάτωση του ΑΙ Act προστατεύουμε τον πολίτη, θωρακίζουμε...
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Κωνσταντινίδη.
Τον λόγο έχει ο κ. Παναγής Καππάτος.
ΠΑΝΑΓΗΣ ΚΑΠΠΑΤΟΣ: Ευχαριστώ.
Κύριε Πρόεδρε, κύριε Υφυπουργέ, κυρίες και κύριοι συνάδελφοι, η τεχνητή νοημοσύνη δεν αποτελεί πια μία μακρινή υπόσχεση του μέλλοντος. Αποτελεί ήδη μέρος της οικονομίας, της δημόσιας διοίκησης, της εκπαίδευσης, της εργασίας, της υγείας και της καθημερινής ζωής των πολιτών. Μπορεί να αυξήσει την παραγωγικότητα, να βελτιώσει τις υπηρεσίες του κράτους και να δημιουργήσει νέες ευκαιρίες για τις ελληνικές επιχειρήσεις. Μπορεί, όμως, όταν χρησιμοποιείται χωρίς κανόνες και χωρίς ανθρώπινη εποπτεία, να προκαλέσει διακρίσεις, να προσβάλλει την ιδιωτική ζωή, να επηρεάσει κρίσιμες αποφάσεις και να κλονίσει την εμπιστοσύνη των πολιτών. Γι’ αυτό η πολιτεία οφείλει να κινηθεί με αποφασιστικότητα, σοβαρότητα και αίσθημα ευθύνης.
Με το παρόν σχέδιο νόμου, η Ελλάδα εφαρμόζει τον ευρωπαϊκό κανονισμό για την τεχνητή νοημοσύνη και οικοδομεί ένα σαφές εθνικό πλαίσιο, το οποίο προστατεύει τα θεμελιώδη δικαιώματα, στηρίζει την καινοτομία και διασφαλίζει ότι η τεχνολογική πρόοδος θα υπηρετεί τον άνθρωπο, την κοινωνία και το δημόσιο συμφέρον.
Πρώτο και βασικό βήμα είναι η δημιουργία ενός καθαρού και αξιόπιστου συστήματος εποπτείας. Η Αρχή Προστασίας Δεδομένων Προσωπικού Χαρακτήρα αναλαμβάνει τον κεντρικό ρόλο για τις απαγορευμένες χρήσεις της τεχνητής νοημοσύνης, για τα συστήματα υψηλού κινδύνου και για τις υποχρεώσεις διαφάνειας.
Παράλληλα, η Εθνική Επιτροπή Τηλεπικοινωνιών και Ταχυδρομείων αναλαμβάνει τον τεχνικό και πιστοποιητικό ρόλο, ενώ δημιουργεί κέντρο συντονισμού και τεχνογνωσίας. Με αυτόν τον τρόπο η χώρα αξιοποιεί θεσμούς που διαθέτουν εμπειρία, ανεξαρτησία και τεχνική γνώση, χωρίς να προσθέτει μία ακόμα βαριά γραφειοκρατική δομή.
Ταυτόχρονα, δημιουργείται ενιαίο σύστημα καταγγελιών, ώστε ο πολίτης να μην περιφέρεται από υπηρεσία σε υπηρεσία για να βρει ποιος είναι ο αρμόδιος. Η καταγγελία θα καταγράφεται, θα διαβιβάζεται στην κατάλληλη αρχή και θα παρακολουθείται μέσα σε συγκεκριμένες προθεσμίες. Έτσι, η εποπτεία αποκτά πραγματικό περιεχόμενο και η προστασία του πολίτη γίνεται συγκεκριμένη διοικητική υποχρέωση.
Παράλληλα, το νομοσχέδιο δίνει πραγματικό χώρο στην υπεύθυνη καινοτομία. Στην Εθνική Επιτροπή Τηλεπικοινωνιών και Ταχυδρομείων δημιουργείται ένα Ρυθμιστικό Δοκιμαστήριο Τεχνητής Νοημοσύνης, στο οποίο επιχειρήσεις, ερευνητικές ομάδες και νεοφυείς εταιρείες θα μπορούν να δοκιμάζουν νέα συστήματα μέσα σε ένα ασφαλές και ελεγχόμενο περιβάλλον με τεχνική καθοδήγηση και σαφείς κανόνες. Η πρόβλεψη αυτή έχει ιδιαίτερη σημασία για τις μικρομεσαίες επιχειρήσεις, οι οποίες συχνά διαθέτουν καλές ιδέες, αλλά δεν έχουν την ίδια οικονομική και νομική υποστήριξη με τους μεγάλους διεθνείς ομίλους.
Με τη συνεργασία του «Pharos AI FACTORY», του Ελληνικού Κέντρου Αμυντικής Καινοτομίας και των Ευρωπαϊκών Κόμβων Ψηφιακής Καινοτομίας, δημιουργείται ένα οικοσύστημα που ενώνει την έρευνα με την παραγωγή και την τεχνολογία με την πραγματική οικονομία. Οι δοκιμές συστημάτων υψηλού κινδύνου σε πραγματικές συνθήκες θα γίνονται μόνο με ρητή άδεια, ώστε η ταχύτητα της εξέλιξης να συμβαδίζει με την ασφάλεια και την ευθύνη. 
Ιδιαίτερα σημαντική είναι και η υποχρέωση κάθε δημόσιου φορέα να καταχωρίζει τα συστήματα τεχνητής νοημοσύνης που χρησιμοποιεί σε ενιαίο μητρώο, πριν ακόμη αυτά τεθούν σε λειτουργία. Ο πολίτης πρέπει να γνωρίζει ότι το κράτος δεν ζητά διαφάνεια μόνο από τις επιχειρήσεις, αλλά δεσμεύει και τον ίδιο του τον εαυτό σε κανόνες λογοδοσίας. 
Κάθε σύστημα θα συνοδεύεται από στοιχεία για τον σκοπό του, τα δεδομένα που επεξεργάζεται, τις αποφάσεις που υποστηρίζει, καθώς και τους πιθανούς κινδύνους για τα δικαιώματα των πολιτών. Παράλληλα, το Παρατηρητήριο Τεχνητής Νοημοσύνης θα αξιοποιεί αυτά τα δεδομένα για να παρακολουθεί την εφαρμογή της εθνικής στρατηγικής και να εντοπίζει νέες ανάγκες και ευκαιρίες.
Το νομοσχέδιο προβλέπει ακόμη ουσιαστικές κυρώσεις, δυνατότητα δικαστικής προστασίας και κανόνες διαφάνειας για τα «deep fakes», ώστε η παραποίηση της πραγματικότητας να μην εξελιχθεί σε όπλο εξαπάτησης απέναντι στην κοινωνία και τη δημοκρατία. 
Το σχέδιο νόμου προχωρά όμως και πέρα από το πεδίο της τεχνητής νοημοσύνης, καθώς αντιμετωπίζει πρακτικές δυσλειτουργίες της δημόσιας διοίκησης που επηρεάζουν καθημερινά πολίτες και επαγγελματίες. 
Στο Ελληνικό Κτηματολόγιο επιλύονται εκκρεμότητες νομικού ελέγχου, ενισχύονται οι περιφερειακές υπηρεσίες με εξειδικευμένο προσωπικό και διασφαλίζεται η ομαλή μετάβαση στις νέες ψηφιακές διαδικασίες γεωμετρικών διορθώσεων. Παράλληλα, όλοι οι δήμοι εντάσσονται σε κοινό πλαίσιο ψηφιακών υπηρεσιών, ώστε η ποιότητα εξυπηρέτησης να μην εξαρτάται από τον τόπο κατοικίας του πολίτη. 
Το «support.gov.gr» εξελίσσεται σε έναν ενιαίο χώρο επικοινωνίας με το Δημόσιο, όπου κάθε αίτημα θα μπορεί να καταγράφεται και να παρακολουθείται. Επιπλέον, ψηφιοποιούνται οι ληξιαρχικές πράξεις, ενισχύεται η διάθεση ανοικτών δεδομένων και δημιουργείται Ηλεκτρονικό Μητρώο υποδομών προσβασιμότητας, ώστε τα άτομα με αναπηρία να διαθέτουν αξιόπιστη πληροφόρηση για τις καθημερινές μετακινήσεις τους.
Κυρίες και κύριοι συνάδελφοι, η ψηφιακή μετάβαση δεν είναι μια τεχνική υπόθεση που αφορά μόνο ειδικούς και μηχανικούς. Αφορά τον τρόπο με τον οποίο λειτουργεί το κράτος και προστατεύει τα δικαιώματα, στηρίζει την οικονομία και σέβεται τον χρόνο του πολίτη. Η δική μας παράταξη πιστεύει στην πρόοδο με κανόνες, στην ελευθερία με ευθύνη και στην καινοτομία με θεσμικές εγγυήσεις. Πιστεύουμε σε ένα κράτος σύγχρονο, αποτελεσματικό και αξιόπιστο, το οποίο δεν φοβάται την αλλαγή, αλλά την οργανώνει προς όφελος της κοινωνίας.
Με το παρόν σχέδιο νόμου, η Ελλάδα κάνει ένα ακόμα ουσιαστικό βήμα προς αυτήν την κατεύθυνση. Θέτει όρια εκεί που υπάρχουν κίνδυνοι, ανοίγει δρόμους εκεί που υπάρχουν ευκαιρίες και μετατρέπει την τεχνολογία σε εργαλείο ασφάλειας, ανάπτυξης και καλύτερης καθημερινότητας. 
Για αυτό στηρίζουμε το νομοσχέδιο, γιατί η Ελλάδα του αύριο χρειάζεται θεσμούς που προηγούνται των εξελίξεων, μια διοίκηση που κερδίζει ξανά την εμπιστοσύνη των πολιτών και μια πολιτεία που οδηγεί με σχέδιο, τόλμη και πίστη στις δυνατότητες της χώρας μας. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Καππάτο.
Τον λόγο έχει ο κ. Ιωάννης Κόντης.
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε. 
Κύριε Υπουργέ, κύριε Υφυπουργέ, κυρίες και κύριοι συνάδελφοι, δεν θυμάμαι πόσα νομοσχέδια για την ψηφιακή ανάπτυξη, τη διακυβέρνηση, τις εφαρμογές, τους κανονισμούς και την τεχνητή νοημοσύνη έχουμε ψηφίσει τα τελευταία τρία χρόνια. Είναι κάτι το οποίο υποτίθεται ότι έρχεται για να διευκολύνει τη λειτουργία του κράτους, των δημοσίων και των ιδιωτικών υπηρεσιών, και να διευκολύνει κάπου τη ζωή των πολιτών; 
Όλο αυτό είναι μια προσπάθεια για την επιβολή μιας μεγάλης ψηφιακής φυλακής. Είναι κάτι που δεν ξέρω αν καταλαβαίνετε όλοι, τελικά, πού οδηγεί. Βλέπω ότι όλοι το αποδέχεστε, είτε είστε από την Αριστερά είτε από τη Δεξιά. Το αποδέχεστε ασυζητητί. Υπάρχουν, βέβαια, κάποιες διαφωνίες, αλλά εδώ θα έπρεπε να έχει γίνει σοβαρό θέμα για το πού οδηγούν τις ζωές μας. Στην ουσία, οδηγούν τις ζωές μας στο να υπάρχει ένα ψηφιακό κουμπί. Φανταστείτε τι θα γίνει σε δέκα ή σε είκοσι χρόνια και τι θα ζήσουν τα παιδιά μας. Τα παιδιά μας δεν θα μπορούν να κυκλοφορήσουν πουθενά εάν δεν το θέλει ο «μεγάλος κουμπάρχης» αυτός που θα κρατάει το κουμπί και θα το πατάει για τη ζωή του καθενός μας. Τα παιδιά μας δεν θα μπορούν να μπουν ούτε σε λεωφορείο, ούτε σε τρένο, ούτε σε αεροπλάνο, εάν δεν το θέλει αυτός που ασκεί τον έλεγχο.
Η ανάγκη, όχι απλώς η δυνατότητα, επιβολής αυτών των ψηφιακών καταστάσεων, δεν μπορούμε να καταλάβουμε από πού προκύπτει, για ποιον λόγο γίνεται και ποιος την επιβάλλει. Ποιος επιβάλλει αυτήν την ανάγκη; Από πού προκύπτει; Πού τη χρειάζονται οι πολίτες τόση ψηφιοποίηση πια; Να την κάνουν τι; Για οτιδήποτε θέλουν να κάνουν στη ζωή τους, να υπάρχει ο υπέρτατος έλεγχος και να υπάρχει ένα «ok» από έναν υπολογιστή;
Σε λίγο καιρό, αν κάποιος έχει διαβήτη -και θα το δείτε αυτό να συμβαίνει- δεν θα μπορεί να αγοράσει ζάχαρη από το σούπερ μάρκετ. Θα υπάρχει ένας αυτοματοποιημένος τρόπος ελέγχου τού τι αγοράζει ο καθένας ανάλογα με την ασθένειά του, η οποία θα φαίνεται μέσα από τα μητρώα. Σε λίγο θα του κόβουν και χρήματα για αυτό, γιατί θα λένε: «Αφού έχεις αυτό το πρόβλημα, κακώς πηγαίνεις και αγοράζεις ζάχαρη, κακώς πηγαίνεις και πίνεις ένα ποτό έξω». 
Παρατηρούμε αυτές τις νέες δομές εποπτείας, τα μητρώα και τα παρατηρητήρια της κυρίας φον ντερ Λάιεν. Πιστεύω ότι στην Ευρωπαϊκή Ένωση ούτε ξέρουν τι ψηφίζουν, τα στέλνουν εδώ στις χώρες, χωρίς να καταλαβαίνουν ούτε οι βουλευτές εκεί τι ψηφίζουν. Δεν τα ψηφίζουν εκεί ούτε οι βουλευτές. Μην κοροϊδευόμαστε, από επιτροπές περνάνε και έρχονται μετά στα επιμέρους κοινοβούλια για να εγκριθούν.
Σε αυτό το καινούργιο νομοσχέδιο, σε αυτήν την καινούργια σύμβαση υπάρχει η δυνατότητα δοκιμών συστημάτων τεχνητής νοημοσύνης υψηλού κινδύνου σε πραγματικές συνθήκες. Άλλο πάλι και αυτό! Το νομοσχέδιο προβλέπει τη διαδικασία έγκρισης από τις αρμόδιες αρχές, αλλά παραμένουν τα κρίσιμα ερωτήματα που υπάρχουν πάντοτε για την προστασία των πολιτών, οι οποίοι μπορεί να επηρεαστούν από τέτοιες δοκιμές. Επίσης, προβλέπεται εκτεταμένη συνεργασία και ανταλλαγή πληροφοριών μεταξύ πολλών δημόσιων αρχών, όπως προείπα, ακόμη και όταν αυτές περιλαμβάνουν όλα τα προσωπικά δεδομένα ή πληροφορίες που είναι άκρως ιδιωτικές.
Με το ψηφιακό νόμισμα -και θα γελάσετε- θα ξέρουν και θα ελέγχουν ακόμα και ποιος πηγαίνει για πληρωμένο σεξ κάπου. Αυτή είναι η ιστορία. Θα ξέρουν την ιδιωτική ζωή του καθενός. Και ποιος είναι αυτός που θα ελέγχει τι κάνει ο κάθε πολίτης, και για ποιο λόγο να τον ελέγξει; Επιβάλλεται από κάπου; Το επιβάλλει η ανάγκη επιβίωσης των ανθρώπων; 
Η ανθρώπινη ιστορία μετράει χιλιάδες χρόνια. Τα τελευταία είκοσι χρόνια έχουμε βρει το μοντέλο ώστε να λειτουργήσει σωστά και δίκαια η ζωή των ανθρώπων; Εξελίχθηκαν τα πράγματα τόσο πολύ με όλες αυτές τις ψηφιακές αλλαγές για να ζούμε καλύτερα; Πώς ζούμε καλύτερα; Το βλέπετε στην καθημερινότητά μας. Μήπως οι δημόσιες υπηρεσίες έγιναν καλύτερες με την υπερβολική ψηφιοποίηση; Κάποια γραφειοκρατικά θέματα σίγουρα λύθηκαν, όπως το να κάνει κάποιος μια εξουσιοδότηση ή κάποιες δηλώσεις που βγαίνουν από το «Gov». Μέχρι εκεί! Τι άλλο βλέπουν οι πολίτες; 
Είπε προχθές ο κύριος Υφυπουργός ότι εάν δεν πάρουμε τον προσωπικό αριθμό, δεν θα μπορούμε να πάρουμε τον μισθό μας. Είμαστε καλά; Είμαστε σοβαροί; Είναι δυνατόν να υπάρχει τέτοια συζήτηση, για το αν θα μπορούμε να πάρουμε τον μισθό μας εάν δεν υποταχθούμε σε ένα προσωπικό αριθμό; Για ποιον λόγο; Εγώ δεν θέλω ούτε κινητό τηλέφωνο να έχω -δεν έχω δικαίωμα;- ούτε ψηφιακές ευκολίες, ούτε θέλω να μπαίνω από το κινητό μου σε Gov και σε όλα αυτά. Δεν έχω το δικαίωμα; Ποιος ο λόγος να με υποχρεώσετε; 
Αύριο θα έρθει ένα καινούργιο εμβόλιο -λέω τώρα ένα παράδειγμα και δεν φοβάμαι τα εμβόλια, έχω κάνει ως πρώην πλοίαρχος τα τριπλά απ’ όλους σας, τα καινούργια όμως δεν τα έκανα, γιατί δεν τα θεώρησα δοκιμασμένα- και θα μου λέει πλέον ότι δεν θα μπορείς ούτε να φας εάν δεν κάνεις εμβόλια. Αυτό θα γίνει. Ποιος ο λόγος να οδηγείτε τους ανθρώπους σε τέτοιες υποχρεωτικότητες;
Κύριε Υπουργέ, σκίστε ό,τι σας στέλνει η Ευρωπαϊκή Ένωση για ψηφιακές εντολές, υπηρεσίες κτλ.. Έτσι, θα κάνετε καλό στους Έλληνες και στην ανθρωπότητα. Σκίστε τα όλα αυτά. Παλιότερα, με ένα μπλοκάκι και με ένα σημειωματάριο λειτουργούσε όλη η Ελλάδα. Βρήκαμε την πατέντα και το παραμύθι της φοροδιαφυγής, βρήκαμε ένα σωρό άλλα παραμύθια και βγάλαμε ότι όλες οι ψηφιακές αυτές διευκολύνσεις είναι υπέρ μας. Δεν είναι τίποτα υπέρ μας. 
Η δημοκρατία απαιτεί διαφάνεια. Η Ελλάδα θα μετατραπεί έτσι σε μια χώρα που η εφαρμογή κάθε νέας ψηφιακής πρακτικής γίνεται χωρίς ουσιαστικά δημόσια συζήτηση και χωρίς επαρκείς ασφαλιστικές δικλείδες. Η δικαιοσύνη απαιτεί λογοδοσία. Η τεχνολογία απαιτεί όρια. Θα αφήσουμε την τεχνολογία να φτάσει στα υπέρτατα όρια που θέλει και που θέλει ο κάθε τρελός; Διότι πλέον κάποιοι φτάνουν στο σημείο να σκέφτονται μέχρι και να βάλουν κάμερες στα σπίτια μας, στα αυτοκίνητά μας ή οπουδήποτε αλλού. Σε λίγο θα βάλουν κάμερες στις τουαλέτες μας, να δουν αν κάνουμε σωστά τις λειτουργίες τις ανθρώπινες κάθε μέρα, για να επιβάλλουν πρόστιμα. Ποιοι είναι αυτοί; Για ποιον λόγο να συμβαίνει αυτό; 
Πρέπει να διασφαλίσουμε ότι η τεχνητή νοημοσύνη θα παραμείνει στην υπηρεσία ως εργαλείο σε κάποιες λειτουργίες βιομηχανικές και μόνο βιομηχανικές. Ούτε καν να υπεισέρχεται σε άλλα θέματα. Έχουμε βάλει την ψηφιακή νοημοσύνη, την τεχνητή, σε νομικά θέματα, σε δικηγόρους, συμβολαιογράφους κτλ.. Εκλείπουν πλέον οι άνθρωποι. Βλέπουμε ότι δεν θα χρειάζονται πλέον υπάλληλοι. Οι μεγάλες εταιρείες προσαρμόζονται σε αυτό. Η πλάκα και το αστείο, όμως, είναι ότι και οι ίδιοι οι ολιγάρχες, που ακούω να λένε όλοι, δεν έχουν αντιληφθεί ότι και αυτοί οι ίδιοι μια μέρα θα φυλακιστούν. Δεν φυλακίζονται μόνο οι πολίτες. Θα φυλακιστούν και οι ίδιοι οι ολιγάρχες μέσα σε αυτή τη φυλακή που χτίζουν. Διότι οι φυλακές χτίζονται, αλλά καμιά φορά σε κλείνουν και εσένα μέσα. 
Και μιλάω στην Ολομέλεια, γιατί τουλάχιστον μένουν καταγεγραμμένα στα Πρακτικά. Δεν μιλάω επειδή πιστεύω ότι θα αλλάξετε γνώμη. Τουλάχιστον, ο ιστορικός του μέλλοντος θα δει ότι κάποιοι άνθρωποι προείπαμε και προείδαμε κάποια πράγματα. Δεν τα λέμε ούτε από εμπάθεια ούτε από τίποτε άλλο. Τα λέμε για να μείνουν, να τα δουν τα παιδιά μας, για να μη λένε ότι κάναμε κάτι ή δεν κάναμε. 
Σκίστε, λοιπόν, όλες τις ψηφιακές εντολές. Κοιτάξτε, να κάνετε κάτι καλό για τους Έλληνες, για τους αγρότες μας, την πρωτογενή παραγωγή και αφήστε την πράσινη ανάπτυξη. Είδαμε πού μας οδήγησε η πράσινη ανάπτυξη. Μας οδήγησε σε βουνά χωρίς δέντρα, σε φωτοβολταϊκά φυτεμένα παντού, σε αγροτική παραγωγή μηδενική, σε αγρότες οι οποίοι δεν μπορούν να παράγουν, σε ανεμόμυλους οι οποίοι βρίσκονται σε όλα τα βουνά, σε αλλαγή του κλίματος. Διότι η αλλαγή του κλίματος -δεν το λένε- οφείλεται στο ότι δεν υπάρχουν πλέον δέντρα, δεν υπάρχουν δάση, δεν υπάρχει πνεύμονας οξυγόνου και ό,τι απαιτεί η ζωή μας. Και γι’ αυτόν τον λόγο, έχουμε ό,τι έχουμε, πλημμύρες, ξηρασίες, οτιδήποτε. Όλα τα άλλα, είναι διευκολύνσεις που θα οδηγήσουν σε άλλα θέματα και όχι σε αυτά που μας λένε.
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε, κύριε Κόντη. 
Τον λόγο έχει ο κ. Θεόδωρος Δρίτσας. 
ΘΕΟΔΩΡΟΣ ΔΡΙΤΣΑΣ: Ευχαριστώ πάρα πολύ, κύριε Πρόεδρε. 
Αυτό που με έχει εντυπωσιάσει ιδιαίτερα και στις μέρες των συνεδριάσεων στην Επιτροπή, που τις παρακολούθησα είτε άμεσα είτε μέσω ZOOM, αλλά και σήμερα, είναι η τεχνητή αυτοπεποίθηση που καλλιεργούν οι εκπρόσωποι της Πλειοψηφίας, οι Βουλεύτριες και οι Βουλευτές, ότι η Κυβέρνηση ελέγχει, προχωράει, ανοίγει δρόμους για το μέλλον, ότι η τεχνητή νοημοσύνη θα μας βοηθήσει πάρα πολύ και εμείς είμαστε έτοιμοι αυτό το στοίχημα να το αντιμετωπίσουμε. ΄
Βέβαια, άκουσα στην Επιτροπή, μία και δύο και τρεις φορές, τον κύριο Υπουργό, τον κ. Παπαστεργίου, ο οποίος κάτι περισσότερο ξέρει, και ήταν πολύ πιο προσεκτικός. Φυσικά και εκείνος ήταν προς την κατεύθυνση μιας καλλιέργειας αυτοπεποίθησης, αλλά πολύ προσεκτικά. Μας είπε στην Επιτροπή ότι οι Έλληνες, όπως και οι Κύπριοι, φοβούνται τη χρήση της τεχνητής νοημοσύνης, την ίδια στιγμή που είναι και υπέρ και ότι έχουν προσδοκίες. 
Αυτό δεν το λένε οι Έλληνες και οι Κύπριοι μόνο, τα λέει η ανθρωπότητα ολόκληρη και η πανεπιστημιακή κοινότητα. Το λέει ακόμη και ο Ντράγκι, όταν μόλις πρότινος είπε ότι μας ξεφεύγει και τουλάχιστον δύο χρόνια να το παγώσουμε και να ετοιμάσουμε όλο το πλαίσιο και μετά να δούμε την εφαρμογή της τεχνητής νοημοσύνης και την αδειοδότηση ιδιωτικών και δημόσιων φορέων προς την κατεύθυνση της χρήσης της τεχνητής νοημοσύνης. Το δήλωσε, κύριοι συνάδελφοι, αυτό ο Ντράγκι. Ψάξτε να το βρείτε.
Για τον λόγο αυτό, δεν μπορεί να γίνεται αυτή η συζήτηση, όπως γίνεται, γιατί και ο κύριος Υπουργός έχει ομολογήσει ότι ο Κανονισμός του Ευρωπαϊκού Κοινοβουλίου και της Ευρωπαϊκής Επιτροπής εν συνεχεία είναι ένα πολύ χαλαρό πλαίσιο, ώστε, όπως είπε ο Υπουργός, να ισορροπήσει ανάμεσα στην καινοτομία και στη ρύθμιση. 
Μα, πώς να ισορροπήσει; Η καινοτομία δεν είναι καινούργιο πράγμα. Κανείς μπορεί να θαυμάσει στο Λαύριο από την αρχαιότητα την καινοτομία του αρδευτικού συστήματος, που είναι υψηλής τεχνολογίας. Η ανθρωπότητα ολόκληρη διήνυσε περιόδους -και όχι μόνο τις μεγάλες ιστορικές, τον ατμό, τον ηλεκτρισμό και τους υπολογιστές- με μεγάλες αλλαγές και τομές στην επιστήμη, στην έρευνα, στην τεχνολογία και σε όλα αυτά, που άλλοτε βοήθησαν, άλλοτε έγιναν εφιάλτης. Και όλα τα ζητήματα έχουν να κάνουν με το ποιος ελέγχει και στην υπηρεσία ποιανού τίθενται αυτά τα ζητήματα. Δεν είναι ουδέτερα και δεν μπορεί να είναι ουδέτερα. 
Και εδώ, υπάρχει μια ανευθυνότητα. Τι σημαίνει ρύθμιση με αυτό εδώ το νομοθέτημα εκ των υστέρων; Εκ των προτέρων, όλες αυτές οι περίφημες αρχές, δομές ομολογείτε ότι δεν είναι έτοιμες και δεν θα είναι τουλάχιστον στην επόμενη διετία και αν. 
Η τεχνητή νοημοσύνη, όμως, είναι επιλογή ισχυρών οικονομικών συμφερόντων, επιχειρήσεων και μάλιστα, εντελώς μονοπωλιακών. Ο ίδιος ο Πρόεδρος των Ηνωμένων Πολιτειών είναι χρήστης της τεχνητής νοημοσύνης, μαζί με άλλους πέντε, δέκα, είκοσι που ελέγχουν τον πλανήτη και βγάζουν τεράστια ποσά και κέρδη από αυτή την ιστορία και αλλάζουν τα πάντα. 




Κύριε Υπουργέ, η τεχνητή νοημοσύνη για να είναι επ’ ωφελεία της ανάπτυξης, της κοινωνίας, του λαού, των ανθρώπων, για να είναι πρόοδος, πρέπει να αξιοποιηθεί -χαιρετίζω και τον κ. Λιβάνιο- για κάτι πολύ απλό σήμερα, τόσο επιτακτικό, τόσο επείγον, που μόνο ως απλό, αναγκαίο, δηλαδή αδιαμφισβήτητο, πρέπει να αντιμετωπιστεί: Τέσσερις-πέντε ώρες την εβδομάδα εργασία, διπλάσια αγοραστική δύναμη στους ανθρώπους, στους πολίτες όλους. Για βάλτε ένα τέτοιο ερώτημα σε ένα προχωρημένο μοντέλο τεχνητής νοημοσύνης, για δουλέψτε προς αυτήν την κατεύθυνση, και αν θα μείνετε μία μέρα μετά στη θέση σας ως Κυβέρνηση μπροστά στα σκυλιασμένα μονοπωλιακά κεφάλαια, που δεν έχουν μόνο οικονομική ισχύ, έχουν πολιτική ισχύ, ελάτε να μου μιλήσετε μετά. 
Αυτά τα ξέρετε. Μην καμώνεστε, λοιπόν, ότι είναι ένα ζήτημα ρύθμισης, για να μην εμποδίσουμε την καινοτομία. Δεν έχει να κάνει τίποτα με αυτό. Η τεχνητή νοημοσύνη ως μια νέα επανάσταση στον τομέα της δυνατότητας αύξησης της παραγωγικότητας και σύνδεσης πολλών παραμέτρων του πολιτισμού, της εκπαίδευσης, της επιστήμης, της παραγωγής, το ένα, το άλλο, μόνο σε μία κατεύθυνση μιας άλλης επανάστασης, μιας οικοσοσιαλιστικής επανάστασης μπορεί να είναι πραγματικά όφελος. Αλλιώς γίνεται εφιάλτης. Γοητευτικός για ορισμένους εφιάλτης, αλλά εφιάλτης. Γιατί είναι ακριβώς η κορυφαία δυνατότητα των ολίγων να μπορούν να ελέγχουν τους πολλούς.
Μάλιστα, διακόσιοι επιστήμονες, οικονομολόγοι, μεταξύ των οποίων δεκαέξι  νομπελίστες, πρόσφατα εξέδωσαν σχετικό μήνυμα και ανακοίνωση και λένε ακριβώς αυτά. Ο ατμός, ο ηλεκτρισμός, οι υπολογιστές εξελίχθηκαν σε χρονικό ορίζοντα πολλών, πολλών, πολλών δεκαετιών. Η τεχνητή νοημοσύνη είναι άμεση, ανατρέπει. Και λέμε τώρα ότι θα ψηφίσουμε έναν κανονισμό, ο οποίος κάποια στιγμή θα έχει ετοιμάσει κάποιες δυνατότητες για να ελέγξει τι; Αυτά τα οποία θα έχουν δημιουργηθεί και θα τρέχει από πίσω κάθε κράτος και κάθε κυβέρνηση και η ελληνική και όλα αυτά. Δεν ισχύουν αυτά; Είναι υπερβολές μιας αριστερής σκέψης; Είναι απολύτως η πραγματικότητα και στην πραγματικότητα ο κύριος Υπουργός, επειδή τα ξέρει, τα υπονόησε στην ομιλία του με πολύ προσεκτικό τρόπο. 
Εγώ ξέρω να διαβάζω τον πολιτικό λόγο. Δεν μπορεί να με διαψεύσει. Είναι τα κείμενα συγκεκριμένα, πόσο προσεκτικός ήταν στην κάθε διατύπωση. Και έτσι είναι. Εντάξει, είστε κυβέρνηση του κεφαλαίου. Ε και; Τόσο πολύ θα ανοίξετε τη δεκτικότητά σας να γίνει γης μαδιάμ παντού στο όνομα ότι η τεχνητή νοημοσύνη φέρνει ανάπτυξη; Βεβαίως φέρνει ανάπτυξη. Τι ανάπτυξη;
ΠΡΟΕΔΡΕΥΩΝ (Ιωάννης Πλακιωτάκης): Δυστυχώς ολοκληρώσατε. 
Ευχαριστούμε τον κ. Δρίτσα. 
Θα ξεκινήσουμε τώρα τη συζήτηση για την ένσταση αντισυνταγματικότητας που έχει κατατεθεί. 
Κύριε Υπουργέ, μήπως επιθυμείτε να λάβετε τον λόγο;
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Μετά. 
ΠΡΟΕΔΡΕΥΩΝ (Ιωάννης Πλακιωτάκης): Αμέσως μετά. Ωραία.
Θα ξεκινήσουμε, λοιπόν, τη συζήτηση για την αίτηση για την ένσταση αντισυνταγματικότητας η οποία έχει κατατεθεί από Βουλευτές της Πλεύσης Ελευθερίας. Θα εφαρμόσουμε την παράγραφο 2 του άρθρου 100 του Κανονισμού της Βουλής. Δικαίωμα να μιλήσουν έχουν ο λέγων, ο αντιλέγων, οι Πρόεδροι των Κοινοβουλευτικών Ομάδων ή οι Κοινοβουλευτικοί Εκπρόσωποι και οι αρμόδιοι Υπουργοί, ο καθένας για πέντε λεπτά της ώρας.
Θα ξεκινήσουμε, λοιπόν, με τον λέγοντα, τον κ. Καζαμία.
Παρακαλώ, κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ κύριε Πρόεδρε.
Οι Βουλευτές της Πλεύσης Ελευθερίας κατέθεσαν ένσταση αντισυνταγματικότητας για τις δύο τροπολογίες οι οποίες εισάγονται στη συνεδρίαση που διεξάγεται αυτήν τη στιγμή μαζί με το νομοσχέδιο του Υπουργείου Ψηφιακής Διακυβέρνησης. Οι τροπολογίες αυτές προέρχονται η πρώτη από το Υπουργείο Εσωτερικών, γι’ αυτόν τον λόγο ήρθε μόλις προ ολίγου και ο Υπουργός Εσωτερικών για να υποστηρίξει την τροπολογία του, και η δεύτερη από τα Υπουργεία Ψηφιακής Διακυβέρνησης και Εθνικής Οικονομίας μαζί. 
Σύμφωνα με το άρθρο 74 του Συντάγματος παράγραφος 5, οι τροπολογίες που δεν είναι σχετικές με το αντικείμενο του νομοσχεδίου, αλλά και οι τροπολογίες που δεν εισάγονται προς συζήτηση τουλάχιστον τρεις μέρες πριν από τη σχετική συνεδρίαση δεν πρέπει να συζητούνται στην Ολομέλεια. Διαβάζω συγκεκριμένα από το άρθρο 74: «Προσθήκη ή τροπολογία άσχετη με το κύριο αντικείμενο του νομοσχεδίου ή της πρότασης νόμου δεν εισάγεται για συζήτηση». Και παρακάτω, το ίδιο άρθρο του Συντάγματος 74 παράγραφος 5: «Προσθήκες ή τροπολογίες Υπουργών συζητούνται μόνο αν έχουν υποβληθεί τρεις τουλάχιστον ημέρες πριν από την έναρξη της συζήτησης στην Ολομέλεια». 
Οι δύο αυτές τροπολογίες, κύριε Πρόεδρε, εισήχθησαν χθες το βράδυ. Του Υπουργείου Εσωτερικών κατατέθηκε στις 20.00΄ το βράδυ ακριβώς, ενώ η δεύτερη τροπολογία κατατέθηκε στις 22.10΄ το βράδυ, δηλαδή δεκατρείς ώρες πριν την έναρξη της συνεδρίασης στις 9.00΄ το πρωί και έντεκα ώρες πριν την έναρξη της συνεδρίασης το πρωί. Αυτό δεν πληροί την προθεσμία των τριών ημερών. 
Κύριε Πρόεδρε, το θέμα δεν είναι μόνο τυπικό, είναι ουσιαστικό. Δεν είναι η πρώτη φορά που η Πλεύση Ελευθερίας επισημαίνει σε συνεδριάσεις της Ολομέλειας ότι είναι αντισυνταγματική η πρακτική με την οποία κατατίθενται οι τροπολογίες από την Κυβέρνηση και από τους Υπουργούς αναφορικά με το άρθρο 74 του Συντάγματος και διότι είναι άσχετες με το αντικείμενο σχεδόν πάντοτε. Και πολύ συχνά, θα έλεγα μία στις δύο συνεδριάσεις -κατά προσέγγιση- έχουν τροπολογίες από Υπουργεία, όπου έρχονται προς συζήτηση και ψήφιση στην Ολομέλεια ζητήματα τα οποία θα έπρεπε να είχαν κανονιστεί από πριν, τα οποία τα Υπουργεία και οι ηγεσίες των Υπουργείων σκέφτονται την τελευταία στιγμή και παραβιάζουν με τον τρόπο αυτό το άρθρο του Συντάγματος που λέει ότι οι τροπολογίες πρέπει να είναι σχετικές. Νομίζω ότι δεν υπήρξε ούτε μία περίπτωση στα τρία χρόνια που είμαστε με τους συναδέλφους μου της Πλεύσης Ελευθερίας Βουλευτές όπου να έχει έρθει μια τροπολογία τρεις μέρες πριν από την έναρξη της συνεδρίασης στην Ολομέλεια, στην οποία θα πρέπει να συζητηθεί και να ψηφιστεί.
Αυτά τα πράγματα, επειδή ακριβώς αποτελούν τάσεις διαρκείας, δηλαδή συστηματική πρακτική, υποδηλώνουν κατά την άποψή μας μία εμφανή πρόθεση της Κυβέρνησης να υπονομεύει τις κοινοβουλευτικές διαδικασίες και το Κοινοβούλιο το ίδιο. Και η υπονόμευση του Κοινοβουλίου είναι κάτι το οποίο δεν μπορεί να γίνεται ανεκτό. Το λέμε κάθε φορά στην αρχή της συνεδρίασης, ζητώντας τον λόγο επί της διαδικασίας. Το λέμε ξανά, όταν ανεβαίνουμε στο Βήμα να μιλήσουμε και σχολιάζουμε τις τροπολογίες και απ’ ό,τι φαίνεται μιλάμε σε άτομα τα οποία δεν ακούν ή μάλλον πιο σωστά, κύριε Πρόεδρε, άτομα τα οποία παριστάνουν πως δεν ακούν. Η αυθαιρεσία και η αλαζονεία της Κυβέρνησης, της εκτελεστικής εξουσίας απέναντι στις διαδικασίες της Βουλής πρέπει να έχει και ένα όριο, δεν μπορεί να γίνεται αποδεκτή. 
Εμείς εδώ είμαστε Βουλευτές της Αντιπολίτευσης που απαιτούμε τον στοιχειώδη σεβασμό από την πλευρά της Κυβέρνησης, όχι προς εμάς, αλλά προς το Σύνταγμα και προς τη Βουλή συνολικά. Θα πρέπει αυτές οι τροπολογίες να αποσυρθούν τώρα, διότι παραβιάζει το Σύνταγμα η υποβολή τους στη συνεδρίαση αυτή για τους δύο λόγους που αναφέραμε. 
Επομένως, καταθέσαμε αυτήν την ένσταση αντισυνταγματικότητας και ζητάμε και από τα άλλα κόμματα να τοποθετηθούν. Δεν υπάρχει ούτε ένα επιχείρημα, κατά την άποψη μας, που να υποστηρίζει τη συνταγματικότητα της διαδικασίας που ακολουθείται και που ακολουθείται εδώ και χρόνια συστηματικά σχεδόν κάθε φορά από την πλευρά της Κυβέρνησης, ούτε ένα. 
Και θα περιμένουμε με πολύ ενδιαφέρον να δούμε τι θα σκαρφιστεί πάλι η Πλειοψηφία για να υποστηρίξει αυτές τις απαράδεκτες πρακτικές της Κυβέρνησης της Νέας Δημοκρατίας, την οποία υποστηρίζει.
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Καζαμία.
Τον λόγο έχει ο αντιλέγων, ο κ. Ευστράτιος Σιμόπουλος, Κοινοβουλευτικός Εκπρόσωπος από τη Νέα Δημοκρατία.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Η αντισυνταγματικότητα είναι το σοβαρότερο κοινοβουλευτικό εργαλείο που διαθέτει η Αντιπολίτευση. Αφορά στον έλεγχο της συνταγματικής τάξης και απαιτεί σοβαρότητα, τεκμηρίωση και σεβασμό στους θεσμούς. Γι’ αυτό, προκαλεί απογοήτευση η εικόνα που επιλέγει να παρουσιάσει σήμερα η Πλεύση Ελευθερίας. Όταν μια τόσο σοβαρή κοινοβουλευτική διαδικασία αντιμετωπίζεται με προχειρότητα, με ένα κείμενο -θα το καταθέσω μετά στα Πρακτικά- που θυμίζει περισσότερο πρόχειρο σημείωμα παρά τεκμηριωμένη νομικά επιχειρηματολογία, δεν υποβαθμίζεται η Κυβέρνηση. Υποβαθμίζεται το κύρος της Βουλής.
Η πολιτική αντιπαράθεση είναι αναγκαία, η κριτική είναι θεμιτή. Η ένσταση αντισυνταγματικότητας, όμως, δεν πρέπει να είναι επικοινωνιακή διαδικασία, όπως απεδείχθη, με αυτό το χαρτί, το οποίο δεν θέλω να σχολιάσω, σεβόμενος και τους συναδέλφους και τη Βουλή.
Οι πολίτες περιμένουν σοβαρές προτάσεις, ουσιαστική επιχειρηματολογία, υπεύθυνη στάση, όχι κινήσεις εντυπωσιασμού, που απαξιώνουν το επίπεδο του κοινοβουλευτικού διαλόγου.
Ας αναβαθμίσουμε, λοιπόν, τη συζήτηση, ας αντιπαρατεθούμε πολιτικά με επιχειρήματα και όχι με εικόνες σαν αυτή που δεν τιμούν το Κοινοβούλιο. Αυτά είναι τα τυπικά.
Επί της ουσίας, λοιπόν, θα έλεγα ότι θα μπορούσα να παραπέμψω τη συζήτηση στο 2015 για το τι συνέβαινε τότε με τις νυχτερινές τροπολογίες, με το πώς λειτουργούσε τότε η Βουλή και να αναφερθώ στα τεράστια, στα θεαματικά βήματα που έχουν γίνει τα τελευταία χρόνια με τις τροπολογίες. Έχουμε βελτιώσει πάρα πολύ σημαντικά το επίπεδο με το οποίο λειτουργεί σήμερα η Βουλή.
Με όλα τα προηγούμενα, θα έλεγα ότι, προφανώς, πρέπει να απορριφθεί η ένσταση αντισυνταγματικότητας.
(Στο σημείο αυτό ο Βουλευτής κ. Ευστράτιος (Στράτος) Σιμόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Σιμόπουλο.
Τον λόγο έχει ο κ. Τσιρώνης.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε.
Άκουσα για σοβαρότητα, άκουσα από τον κ. Σιμόπουλο ότι πρέπει να υπάρχουν σοβαρά επιχειρήματα, πολιτικά επιχειρήματα.
Εγώ δεν άκουσα κανένα επιχείρημα για ποιον λόγο γίνεται αυτό που γίνεται σταθερά στο 80% περίπου των τροπολογιών να έρχονται νύχτα. Δεν άκουσα ένα πολιτικό επιχείρημα.
Άκουσα, αντιθέτως, δύο επιχειρήματα. Ένα ότι δεν είναι καλό το χαρτί που καταθέσατε, δεν ήταν σωστό. Αυτό είναι τύπος και όχι ουσία. Για την ουσία δεν άκουσα τίποτα.
Και άκουσα κάτι που το έχετε ξανακάνει στην υπόθεσή του ΟΠΕΚΕΠΕ: Τι γινόταν το 2015. Δηλαδή, πιαστήκατε με τη γίδα στην πλάτη και λέμε «μα και οι προηγούμενοι έκλεψαν!». Ό,τι ακριβώς είπατε στον ΟΠΕΚΕΠΕ σηκωθήκατε σήμερα και το είπατε εδώ, τι έκαναν το 2015. Σήμερα τι γίνεται! Είναι σωστός, είναι συνταγματικός ο τρόπος που έρχονται οι τροπολογίες;
Και μπράβο στην Κοινοβουλευτική Ομάδα της Πλεύσης Ελευθερίας, αλλά έχει συζητηθεί από όλους. Έχουμε κάνει παράπονο σχεδόν κάθε φορά που έρχονται έτσι οι τροπολογίες. Δεν είναι πολιτικά επιχειρήματα αυτά.
Και επειδή θέλω να το συνδέσω και με το παρόν νομοσχέδιο, εάν δεν μπορείτε, εάν δεν καταλαβαίνετε τι λέει το Σύνταγμα, βάλτε την τεχνητή νοημοσύνη να σας το απλοποιήσει και θα έρθει πάρα πολύ σωστά την ώρα που πρέπει. Διότι εδώ φτάσαμε, τα αυτονόητα να μη μπορούν να γίνουν.
Στηρίζουμε την ένσταση της Πλεύσης Ελευθερίας.
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Τσιρώνη.
Τον λόγο έχει ο κ. Κωνσταντίνος Χήτας από την Ελληνική Λύση.
ΚΩΝΣΤΑΝΤΙΝΟΣ ΧΗΤΑΣ: Τι να πω, παιδιά; Δηλαδή, εδώ δεν χρήζει συνταγματικής ερμηνείας. Εδώ διαβάζεις και λέει: Απαγορεύεται. Εδώ είναι, όπως είπατε, ότι ένα και ένα κάνουν δύο, δεν κάνουν είκοσι δύο.
Μισό λεπτό! Εδώ είναι απλά πράγματα. Σου λέει το Σύνταγμα «φίλε, δεν μπορείς να μου βάλεις τροπολογία άσχετη με το νομοσχέδιο, εντάξει;». Εντάξει. Το λέει και εσύ το βάζεις. Και τι λες εσύ; Το βάζω, γιατί το βάζουν και άλλοι. Γιατί να μην το βάλω και εγώ; Αυτό λέτε.
Τι άλλο σου λέει το Σύνταγμα; Εάν την καταθέσεις, να είναι τρεις μέρες πριν. Μήπως λέει τρεις ώρες; Κάτσε να δούμε. Τρεις μέρες πριν. Εσύ την καταθέτεις.
Να πω κάτι; Την ώρα, δηλαδή, χθες το βράδυ που η ελληνική κοινωνία κοιμόταν ή έβλεπε Μουντιάλ -δεν ξέρω τι έκανε- εσείς βάλατε δύο τροπολογίες. Ούτε το ματς δεν μας αφήσατε να δούμε! Δηλαδή, είναι φοβερό! Βάλατε δύο τροπολογίες μέσα στη νύχτα σαν τους κλέφτες, δύο νομοθετήματα-φαντάσματα!
Λέει: Προσθήκη ή τροπολογία άσχετη με το αντικείμενο του νομοσχεδίου δεν εισάγεται για συζήτηση. Δεν πάτε να φέρετε τον Ευάγγελο Βενιζέλο, δεν πρόκειται να το σώσει αυτό. Δεν σώζεται. Ποιος είναι ο κορυφαίος συνταγματολόγος στην Ελλάδα; Ποιον θέλετε εσείς; Δεν σώζεται αυτό το πράγμα με τίποτα! Σου λέει το Σύνταγμα αυτό.
Τι άλλο λέει; Ότι οι τροπολογίες Υπουργών συζητούνται μόνο αν έχουν υποβληθεί τρεις τουλάχιστον ημέρες πριν. Εσείς το καταλαβαίνετε αυτό; Το καταλαβαίνετε;
Θα εγερθείτε σε λίγο οι της Νέας Δημοκρατίας για να πείτε ότι είναι νόμιμο αυτό που κάνει η Κυβέρνηση;
Φέρτε το τη Δευτέρα, Υπουργέ μου. Εδώ θα είμαστε, πρώτα ο Θεός, να είμαστε υγιείς. Τη Δευτέρα, η Βουλή θα είναι ανοιχτή. Φέρτε τις τροπολογίες να τις συζητήσουμε, να περάσουν. Τόσο σπουδαίες είναι οι τροπολογίες αυτές που αν δεν ψηφιστούν σήμερα, θα πέσει ο κόσμος;
Όμως, ας πάμε στην ουσία της συνταγματικής απάτης που έχετε στήσει. Τι λέει το Σύνταγμα στην ίδια παράγραφο; Και εδώ το μη σοβαρόν. Σε περίπτωση αμφισβήτησης αποφαίνεται η Βουλή. Μάλιστα. Και ποια είναι η Βουλή που θα αποφανθεί σήμερα; Εσείς, η Πλειοψηφία, η δική σας τυφλή κυβερνητική Πλειοψηφία.
Και εδώ δεν είναι ένα νομικό κομμάτι που χρήζει συνταγματικής ανάλυσης ή ερμηνείας διαφορετικής. Εδώ είναι ξεκάθαρο. Είναι σαν να μου λέτε ότι απαγορεύεται να περάσεις με κόκκινο, τιμωρείται με αφαίρεση διπλώματος και εσύ περνάς με κόκκινο και να αποφασίζει η Πλειοψηφία ότι είναι νόμιμο. Αυτό συμβαίνει σήμερα. Δεν υπάρχει κάτι άλλο, δεν χρειάζονται οι συνταγματολόγοι. Εγώ είμαι δημοσιογράφος και το καταλαβαίνω. Δεν έχω τίποτα, καμία συνταγματική γνώση. Ό,τι έχω εδώ εμπειρικά από τη Βουλή επτά χρόνια ακριβώς. Αυτό.
Δηλαδή, είναι φοβερό! Γιατί τέτοιος πανικός; Γιατί τέτοια σπουδή; Διότι, όταν νομοθετείτε νύχτα, σημαίνει ότι ντρέπεστε για αυτό που πάτε να ψηφίσετε. Αυτό καταλαβαίνουμε εμείς. Όταν αιφνιδιάζετε το Κοινοβούλιο, σημαίνει ότι θέλετε να κρύψετε κάτι, κάνα δωράκι για έναν εκλεκτό ή κάτι τέτοιο. Δεν ξέρω.
Όταν στερείτε από την Αντιπολίτευση τον χρόνο να διαβάσει, να μελετήσει, να εκτιμήσει, να εξετάσει το ζήτημα το οποίο φέρνετε προς ψήφιση, σημαίνει ότι φοβάστε να αποκαλυφθεί η αλήθεια.
Κύριε Υπουργέ, κύριε Λιβάνιε, είστε πραγματικά από τους πιο σοβαρούς Υπουργούς. Εγώ στη θέση σας θα έλεγα: Ούτε συνταγματικότητες ούτε τίποτα, παιδιά. Συγγνώμη, λάθος. Κακώς το φέραμε νύχτα. Το Σύνταγμα λέει κάτι άλλο. Σέβομαι την Αντιπολίτευση.
Δεν είμαστε εδώ πέρα κομπάρσοι εμείς. Δεν είμαστε κομπάρσοι ούτε συμπληρώνουμε την τετράδα για να παίξουμε κάτι. Όχι. Είμαστε Βουλευτές της Αντιπολίτευσης, εκπρόσωποι του ελληνικού λαού. Θέλουμε τον χρόνο μας.
Τι θα έλεγα εγώ; Την αποσύρω. Την τρίτη έχει νομοσχέδιο ολομέλεια. Έχει άλλη ολομέλεια. Θα το φέρω την Τρίτη και ψηφίστε το ή καταψηφίστε το. Κάντε ό,τι θέλετε. Ωραία πράγματα, σοβαρά, να δείξετε ότι μας εκτιμάτε και μας σέβεστε.
Εδώ δεν συζητάμε κάτι άλλο σήμερα. Μέχρι το βράδυ να μιλάμε, ένα και ένα κάνουν δύο. Δεν υπάρχει κάτι άλλο. Πραγματικά, να δω πώς θα σηκωθείτε. Θα σηκωθείτε τώρα όρθιοι και θα πείτε ότι είναι νόμιμο αυτό που κάνετε;
Αφού δεν είναι νόμιμο, βρε παιδιά! Το λέει το Σύνταγμα. Δηλαδή, πάνω, σε μια άλλη αίθουσα φάγαμε έναν μήνα από τη ζωή μας να μιλάμε για την Αναθεώρηση του Συντάγματος. Αναθεωρούμε το Σύνταγμα.
Τι να το κάνουμε το Σύνταγμα; Αφού δεν υπάρχει λόγος να υπάρχει Σύνταγμα. Εσείς έχετε την κυβερνητική Πλειοψηφία, εκατόν πενήντα έναν, εκατόν πενήντα πέντε, δεν ξέρω, και δύο, τρία «αδέσποτα» και κάνετε τη δουλίτσα σας. Δεν υπάρχει λόγος! Πολιτικά αδέσποτα, εννοώ. Τα συμπαθούμε τα αδέσποτα, αλλά έχετε πολιτικά «αδέσποτα» τα οποία έρχονται, φεύγουν, κάθονται, ανάλογα.
Θεωρούμε ότι είναι σωστό απέναντι στην Εθνική Αντιπροσωπεία να αποσυρθούν οι τροπολογίες -και εννοείται ότι στηρίζουμε αυτό το πολύ λογικό αίτημα- και να προχωρήσει η διαδικασία και να έρθουμε την Τρίτη και να ψηφίσουμε ή να καταψηφίσουμε τις τροπολογίες. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε. 
Τον λόγο έχει ο κ. Θεόφιλος Ξανθόπουλος από τον ΣΥΡΙΖΑ-Προοδευτική Συμμαχία.
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ, κύριε Πρόεδρε. 
Δεν είναι μόνον οι εκπρόθεσμες τροπολογίες οι οποίες είναι απότοκο της νοοτροπίας της κυβερνητικής Πλειοψηφίας. Όσον αφορά τη διαδικασία στις επιτροπές, έχουμε πει τόσες φορές ότι ο Κανονισμός δεν τηρείται ούτε κατ’ ελάχιστον. Εγώ είμαι Βουλευτής από το 2019 και έχω να πω ότι ποτέ δεν τηρήθηκε ο Κανονισμός για τις προθεσμίες στις επιτροπές και πάντα γίνεται επίκληση του κατεπείγοντος. Ως δικηγόρος καταλαβαίνω πάρα πολύ καλά το κατεπείγον και συντάσσονται από τώρα a priori, εκ των προτέρων. Ωστόσο, ας μου εξηγήσει κάποιος λογικός άνθρωπος από την Πλειοψηφία το εξής: Από το 2019 μέχρι σήμερα τα εκατοντάδες νομοθετήματα που ψηφίσαμε είχαν όλα τον χαρακτήρα του κατεπείγοντος; 
Και έρχομαι στη συγκεκριμένη περίπτωση. Εδώ λοιπόν όντως, κύριε Λιβάνιε, επιρρωνύω, ενισχύω, την άποψη του κ. Χήτα, ότι είστε από τους πιο σοβαρούς Βουλευτές- διότι φαίνεται ότι εσείς…
ΚΩΝΣΤΑΝΤΙΝΟΣ ΧΗΤΑΣ: Υπουργός είπαμε!
ΘΕΟΦΙΛΟΣ ΞΑΝΘΟΠΟΥΛΟΣ: Lapsus linguae! 
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Στο τέλος θα κατέβω!
ΠΡΟΕΔΡΕΥΩΝ (Ιωάννης Πλακιωτάκης): Καλομελέτα!
ΘΕΟΦΙΛΟΣ ΞΑΝΘΟΠΟΥΛΟΣ: …ως Υπουργός καταθέσατε τουλάχιστον την τροπολογία στις 22.00΄ ακριβώς πριν τον αγώνα Αγγλίας-Αργεντινής, ενώ ο επόμενος Υπουργός, πιο πονηρός, των Οικονομικών την κατέθεσε 22.10΄. Σου λέει, θα έχουν στηθεί, θα βλέπουν το μουντιάλ…
ΔΗΜΗΤΡΙΟΣ ΜΑΝΤΖΟΣ: Στο ημίχρονο!
ΘΕΟΦΙΛΟΣ ΞΑΝΘΟΠΟΥΛΟΣ: …και θα διαλάθει της προσοχής. 
Και αυτό σας το λέω για να καταλάβουμε το επίπεδο της αντιπαράθεσης, διότι μας δημιουργείτε την ανάγκη να επιχειρηματολογήσουμε για τα αυτονόητα. Και θα πω αυτό που είπα ως σχόλιο προηγουμένως στην τοποθέτηση του συναδέλφου. Βεβαίως το Σύνταγμα στο άρθρο 16 έλεγε ότι είναι αποκλειστικά υπόθεση των νομικών προσώπων δημοσίου δικαίου η παροχή ανώτατης παιδείας και ήρθε το Συμβούλιο της Επικρατείας και αποφάσισε άλλως. 
Σε ό,τι αφορά τώρα αυτή καθαυτή την ένσταση της συνταγματικότητας, νομίζω ότι είναι προφανής η αμηχανία του Κοινοβουλευτικού Εκπροσώπου της Πλειοψηφίας, ο οποίος επικαλέστηκε τη μορφή του αιτήματος, γιατί δεν μπορεί να αντικρούσει την ουσία. 
Είναι προφανές ότι με βάση το άρθρο 74 παράγραφος 5 και οι δύο τροπολογίες είναι απαράδεκτες. Να δεχθώ τη μομφή ότι έτσι γινόταν και το 2015 και δεν θα πω ότι ήταν έκτακτες οι συνθήκες, μνημόνια, αυτά και εκείνα.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Και μετά!
ΘΕΟΦΙΛΟΣ ΞΑΝΘΟΠΟΥΛΟΣ: Ενδεχομένως και το 2010, ενδεχομένως και πριν το 2000. Όμως, όταν έρχεται η στιγμή της κρίσης -και απευθύνομαι στους Βουλευτές της Πλειοψηφίας- για ένα προφανές ζήτημα, εγώ για να διατηρήσω την επιστημονική μου αξιοπρέπεια -για όσους είστε δικηγόροι- και την πολιτική -όσον αφορά τους υπόλοιπους-, θα έφευγα από την Αίθουσα και δεν θα σηκωνόμουν για να ενισχύσω την άποψη της Κυβέρνησης, ότι όλα είναι καλώς καμωμένα. 
Τέλος, ευκαιρίας δοθείσης για το θέμα αυτό και μολονότι εμείς δεν ασκήσαμε ένσταση αντισυνταγματικότητας, θα ήθελα να πω ότι το άρθρο 31 είναι προδήλως αντισυνταγματικό, διότι οι προσλήψεις στο δημόσιο γίνονται είτε με διαγωνισμό είτε με σειρά προτεραιότητας για τις θέσεις που προκηρύχθηκαν. Δεν υπάρχει λίστα αναμονής, όπως λέει ο κύριος Υπουργός, ότι από εκεί θα αντλήσει το απαραίτητο προσωπικό. Όμως, εν πάση περιπτώσει, δεν είναι αυτό το ζήτημά μας τώρα. Αυτό που θέλω να καταδείξω είναι ότι η αδιαφορία της Κυβέρνησης για τις συνταγματικές προβλέψεις είναι πάγια και διαρκής και γίνεται τραγική, γιατί ακριβώς μόλις χθες ολοκληρώσαμε τη διαδικασία της Συνταγματικής Αναθεώρησης σε επίπεδο επιτροπής. Επομένως, αφού διαβλέπετε ότι το άρθρο 74 παράγραφος 5 κατέστη ανενεργό από την αντίθετη πρακτική των δεκαετιών, γιατί δεν το τροποποιείτε; Και πείτε ότι με μια αυξημένη πλειοψηφία και κάτω από ειδικές συνθήκες δεν πληρούνται οι προθεσμίες. Μην τσαλαπατάτε τόσο προκλητικά το Σύνταγμα.
Και κλείνω με το εξής: Η Αναθεώρηση είναι ύψιστη διαδικασία και βαθιά πολιτική διαδικασία. Ωστόσο, πριν την Αναθεώρηση του Συντάγματος απαιτείται ο σεβασμός του. Δυστυχώς, όμως, έχουμε μια Κυβέρνηση η οποία έχει αποδείξει παντοειδώς και πολλαπλώς ότι δεν το σέβεται είτε με τις παράνομες παρακολουθήσεις είτε με την αλλαγή της διοίκησης των ανεξάρτητων αρχών και ερμηνεύοντας ότι τα 2/5 είναι λιγότερα από 2/5 κ.λπ. είτε με την πρακτική που ακολουθεί στη διαδικασία των τροπολογιών. Με αυτή την έννοια και μολονότι πρόκειται για μια αενάως επαναλαμβανόμενη διαδικασία, έχουμε την ευχέρεια σήμερα να πούμε ένα στοπ.
Και καταλήγω με τον αφορισμό που λέει ότι αν το τέρας που αντικρίζεις δεν σε τρομάζει, σημαίνει ότι του μοιάζεις. Ας μη συναινέσουμε, λοιπόν, όλοι μαζί στην καταστρατήγηση του Συντάγματος. Σας δίνετε μία εξαιρετική ευκαιρία να αποδείξετε την πολιτική σας ανεξαρτησία και την επιστημονική σας επάρκεια, όσοι είστε δικηγόροι.
Ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Ξανθόπουλο.
Τον λόγο έχει τώρα ο κ. Καραθανασόπουλος από το Κομμουνιστικό Κόμμα Ελλάδας.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Παρά τις προβλέψεις του Συντάγματος για τη λεγόμενη «καλή νομοθέτηση» -λες και αν ακολουθούνταν οι προβλέψεις και οι τυπικές διαδικασίες του Συντάγματος, δεν θα είχαν αντιλαϊκό περιεχόμενο οι τροπολογίες - όλες οι κυβερνήσεις μέχρι τώρα εδώ και πάρα πολλά χρόνια ακολούθησαν και ακολουθούν αυτή την πεπατημένη, φέρνουν δηλαδή τροπολογίες εκπρόθεσμες και άσχετες με το περιεχόμενο του νομοσχεδίου παραβιάζοντας τις προβλέψεις του Συντάγματος και παρά το γεγονός ότι πίνουν νερό στο όνομα του αστικού Συντάγματος. Προφανώς, λοιπόν, οι διατάξεις είναι καθαρές.
Από την άλλη μεριά, είναι προφανής και η αμηχανία του Κοινοβουλευτικού Εκπροσώπου της Νέας Δημοκρατίας γι’ αυτήν την καραμπινάτη παραβίαση των προβλέψεων. Όμως, από την άλλη και το ίδιο το Σύνταγμα αυτοαναιρείται δίνοντας κάθε φορά τη δυνατότητα στην εκάστοτε κυβερνητική Πλειοψηφία να το ερμηνεύει κατά το δοκούν, μετατρέποντας δηλαδή με αυτόν τον τρόπο η εκάστοτε κυβερνητική Πλειοψηφία το αστικό Σύνταγμα σε κουρελόχαρτο. 
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο κ. Δημήτρης Μάντζος από ΠΑΣΟΚ.
Παρακαλώ, κύριε Μάντζο, έχετε τον λόγο. 
ΔΗΜΗΤΡΙΟΣ ΜΑΝΤΖΟΣ: Ευχαριστώ, κύριε Πρόεδρε. 
Θα μιλήσω επί της ενστάσεως αντισυνταγματικότητας, αλλά θα απευθυνθώ και στον Υπουργό, γιατί νομίζω ότι θα κλείσετε εσείς, κύριε Υπουργέ, αυτή τη διαδικασία. Οπότε, είπα να εκμεταλλευτούμε την παρουσία σας και για την τροπολογία. 
Επί της ενστάσεως, λοιπόν, πράγματι η ένσταση έχει ελλιπές περιεχόμενο και πρέπει να συμπληρωθεί. Και θα συμπληρωθεί και από εμάς. Όμως, είναι εύλογη και βάσιμη. Πώς να το κάνουμε, δηλαδή; Και ξέρετε, η απάντηση του Κοινοβουλευτικού Εκπροσώπου της Πλειοψηφίας είναι ακόμα πιο ελλειμματική και ακόμα πιο προβληματική, διότι δεν είναι θέμα αισθητικής, δεν είναι δηλαδή θέμα του πώς συγκρίνεται ένα εκτυπωμένο κείμενο με ένα μη εκτυπωμένο. Διότι αν υπάρχει κάτι σοβαρό που κάνουμε εδώ -και δεν μπορώ να βρω κάτι σοβαρότερο- αυτό είναι ο τρόπος που νομοθετούμε, ο τρόπος που θέτουμε τους κανόνες δικαίου που θα ισχύσουν για όλους τους συμπολίτες μας. Δεν υπάρχει κάτι σοβαρότερο και ιερότερο από αυτό. Και δεν νομίζω ότι το να νομοθετούμε με τροπολογίες μονίμως άσχετες και ασύνδετες και εκπρόθεσμες στην ουσία και όχι τύποις είναι ένας καλός τρόπος να νομοθετούμε. 
Επίσης, δεν είναι καλή απάντηση, κύριε Σιμόπουλε, ότι αυτά συνέβαιναν και το 2015 ή ακόμα παλαιότερα ή και πιο πρόσφατα. Διότι το να συγκρίνεστε διαρκώς όσον αφορά την οικονομική και κοινωνική πολιτική είτε την αμιγώς νομοτεχνική σας πρακτική με τα μνημονιακά έτη δεν περιποιεί καμία τιμή στην Κυβέρνησή σας. Δεν περιποιεί καμία απολύτως τιμή σε σας να συγκρίνεστε και να μας λέτε ότι είστε λιγότερο ή εξίσου παράτυποι ή αντισυνταγματικοί με τους προηγούμενους. Αυτή είναι μια αδιέξοδη λογική. 

Και, ξέρετε, όλα αυτά τα οποία υπονοεί η ένσταση και ερείδονται στο άρθρο 74, παράγραφος 5 του Συντάγματος, να το πούμε καθαρά, τα έχουμε πει εκατοντάδες φορές, δεκάδες έστω, πολλές δεκάδες φορές στη Διάσκεψη των Προέδρων όλα τα περασμένα χρόνια για τις άσχετες, της ουσία εκπρόθεσμες τροπολογίες που έρχονται χωρίς οποιαδήποτε διαβούλευση, ως μικρά σχέδια νόμου, όπως αυτό που έρχεται σήμερα, από το Υπουργείο Οικονομικών, το Υπουργείο Εσωτερικών, και μας αναγκάζουν να τοποθετούμαστε όλες οι δυνάμεις της Αντιπολίτευσης με μία ψήφο επί περισσότερων άρθρων. 
Αυτή είναι μια στρεβλή αντισυνταγματική και αντικοινοβουλευτική πρακτική, που πρέπει να τελειώσει. Και αυτό, κύριε Πρόεδρε, διά του προσώπου σας προς τον Πρόεδρο της Βουλής πια, η ευθύνη είναι στον επικεφαλής του Σώματος να σταματήσει αυτή την αντισυνταγματική διαχείριση και μεταχείριση του Κοινοβουλίου από την Κυβέρνηση. Αυτή είναι ευθύνη του Προέδρου της Βουλής. 
Και ξέρετε, είναι και πολύ υποκριτικό, είναι ακόμα περισσότερο υποκριτικό αυτό που συμβαίνει σήμερα σε αυτό το σχέδιο νόμου, όταν πριν από δέκα ημέρες, στο πλαίσιο της Επιτροπής Αναθεώρησης, στην οποία και εγώ συμμετέχω, όπως πολλοί συνάδελφοι από το Σώμα, ήρθε η Πλειοψηφία να συζητήσει την πρότασή της για την συνταγματική κατοχύρωση των αρχών της καλής νομοθέτησης. Ε, πόση ειρωνεία πια; Δηλαδή, θέλετε στο Σύνταγμα να υιοθετήσετε τις αρχές της καλής νομοθέτησης, μάλιστα λέτε «της επαρκούς προνομοθετικής διαβούλευσης» και μετά έρχεστε στα σχέδια νόμου στην Ολομέλεια και φέρνετε αυτά χωρίς διαβούλευση, χωρίς ακρόαση φορέων, χωρίς οποιαδήποτε συζήτηση. 
Δηλαδή, θέλετε από τη μία και λέτε στους ψηφοφόρους σας: «Εμείς θέλουμε να εφαρμόζουμε την καλή νομοθέτηση» και έρχεστε εδώ μέσα και ζητάτε τη σφραγίδα και την υπογραφή και το χειροκρότημα, για να φύγετε να πάτε στα Υπουργεία σας. Αυτό είναι νομοθετική πρωτοβουλία καλής νομοθέτησης; Σοβαρά τώρα; 
Και επί της τροπολογίας, επειδή πράγματι, κατανοώ και εγώ, υπάρχουν κάποια ζητήματα τα οποία πρέπει να ρυθμιστούν. Όμως, είστε περήφανος, κύριε Υπουργέ, που εδώ πριν από λίγες μόνο ημέρες ήρθατε, μας παρουσιάσατε δήθεν έναν ολοκληρωμένο Κώδικα Τοπικής Αυτοδιοίκησης, μια βαθιά τομή η οποία αποδεικνύεται ότι ψηφίστηκε χωρίς επαρκή νομοτεχνική επεξεργασία, με λάθος παραπομπές σε άρθρα που δεν υπάρχουν, με ελλιπέστατες μεταβατικές, με 199 καταργούμενες που δεν τις είχατε δει; Με 199, και τις είδατε τώρα μετά την ψήφιση στη Βουλή. Και αυτό τώρα είναι όλα καλά καμωμένα; 
Λέτε στην αιτιολογική έκθεση ότι πρέπει να αποτραπεί η σύγχυση και να διασφαλιστεί η ασφάλεια δικαίου. Εγώ ξέρετε, τι διαβάζω a contrario; Ότι τώρα είχαμε ανασφάλεια δικαίου και είχαμε σύγχυση εξαιτίας της νομοθέτησής σας. Αυτό είναι εξ αντιδιαστολής επιχείρημα που βγαίνει από το δικό σας έγγραφο.
Και όλα αυτά χωρίς -επαναλαμβάνω- οποιαδήποτε κοινοβουλευτική διαφάνεια, χωρίς οποιαδήποτε διαβούλευση, χωρίς οποιαδήποτε συζήτηση, με μια τροπολογία η οποία έπρεπε να έχει έρθει στο συγκεκριμένο σχέδιο νόμου ως διάταξη, ως διατάξεις, γιατί είναι η Επιτροπή Δημόσιας Διοίκησης η αρμόδια που συζήτησε αυτό το σχέδιο νόμου. 
Άρα, αυτά έπρεπε να τα έχουμε συζητήσει στην Επιτροπή με φορείς, με την ΚΕΔΕ, με τους εργαζομένους στους δήμους, να τα ξαναδούμε όλα. Έτσι γίνεται η νομοθέτηση. Και ήταν τύχη αγαθή που είχαμε την Επιτροπή εν λειτουργία αυτήν την εβδομάδα και δεν το πράξατε. Φέρατε μία τροπολογία για θέματα τα οποία είναι γνωστά, για τους έπαρχους που ζητούσαν την επαναφορά τους, τους κάνετε απλώς εντεταλμένους περιφερειακούς συμβούλους. Τα είχαμε θέσει αυτά εδώ και μέρες, τα γνωρίζετε από την Επιτροπή; 
Άρα, εμείς ζητούμε, κύριε Πρόεδρε, να σταματήσει επιτέλους, έστω στο τέλος της θητείας της, η αλαζονεία της Κυβέρνησης προς τη Βουλή, αυτή η αλαζονεία η οποία θα τιμωρηθεί από τους συμπολίτες μας στις εκλογές.
Και, κύριε αξιότιμε Κοινοβουλευτικέ Εκπρόσωπε της Πλειοψηφίας, αντί να κάνετε μαθήματα σοβαρότητας στην Αντιπολίτευση, κοιταχτείτε καλύτερα στον καθρέφτη σας συνολικά για όσα έχετε κάνει στο Κοινοβούλιο. Σε λίγες μέρες έχουμε το ένα έτος, την επέτειο από τη θεσμική εκτροπή τού πώς προστατεύσατε, με το άρθρο 86 και την καταστρατήγηση της ποινικής προστασίας των Υπουργών, τους δύο Υπουργούς σας. Σήμερα, ασκούνται ποινικές διώξεις εναντίον των Βουλευτών σας. 
Δείτε λίγο στον καθρέφτη σας με συστολή και ειλικρίνεια, το τι έχετε κάνει στο Κοινοβούλιο και στη Δημοκρατία μας και στο κράτος δικαίου μας και μετά απευθυνθείτε στην Αντιπολίτευση για να της κάνετε μαθήματα σοβαρότητας.
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Μάντζο.
Πριν δώσω τον λόγο στον Υπουργό Εσωτερικών για να κλείσουμε τη συζήτηση για την ένσταση αντισυνταγματικότητας, θέλω να ανακοινώσω στο Σώμα ότι ο Βουλευτής κ. Κωνσταντίνος Μπάρκας και η Βουλευτής κ. Καλλιόπη Βέττα, με τις από 16 Ιουλίου 2026 επιστολές τους προς τον Πρόεδρο της Βουλής, μας γνωστοποιούν την ανεξαρτητοποίησή τους από την Κοινοβουλευτική Ομάδα «ΣΥΡΙΖΑ - Προοδευτική Συμμαχία». 
(Οι προαναφερθείσες επιστολές καταχωρίζονται στα Πρακτικά και έχουν ως εξής:






ΠΡΟΕΔΡΕΥΩΝ (Ιωάννης Πλακιωτάκης): Επίσης, κυρίες και κύριοι συνάδελφοι, θέλω να θέσω υπόψη σας ότι η Διακομματική Κοινοβουλευτική Επιτροπή με αντικείμενο «τη μελέτη των προβλημάτων και την επεξεργασία προτάσεων για την ενίσχυση του πρωτογενούς τομέα, στη βάση των σύγχρονων προκλήσεων και των διεθνών εξελίξεων», για την οποία η Ολομέλεια της Βουλής με νέα απόφασή της είχε ορίσει προθεσμία για την ολοκλήρωση των εργασιών της την 5η Αυγούστου του 2026, ζητά παράταση μέχρι την 5η Σεπτεμβρίου 2026. 
Συμφωνεί το Σώμα να δοθεί παράταση λειτουργίας της εν λόγω Διακομματικής Κοινοβουλευτικής Επιτροπής μέχρι και την 5η Σεπτεμβρίου 2026;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε ομοφώνως.
Και τέλος, κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 17 Ιουλίου 2026.
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1185/7-7-2026 επίκαιρη ερώτηση του Βουλευτή Χίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Σταύρου Μιχαηλίδη προς τον Υπουργό Εθνικής Άμυνας με θέμα: «Πριμοδότηση αθλητών/αθλητριών με υψηλές επιδόσεις για την εισαγωγή τους σε στρατιωτικές σχολές και σχολές σωμάτων ασφαλείας». 
2. Η με αριθμό 1194/9-7-2026 επίκαιρη ερώτηση του Βουλευτή Λαρίσης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Βασιλείου Κόκκαλη προς τον Υπουργό Ανάπτυξης με θέμα: «Υπέρμετρες αυξήσεις κοινοχρήστων, επιβολή «υπερτιμήματος» και ζητήματα διαφάνειας στη διαχείριση της Βιομηχανικής Περιοχής (ΒΙ.ΠΕ.) Λάρισας από την ΕΤΒΑ ΒΙΠΕ Α.Ε.». 
3. Η με αριθμό 1181/6-7-2026 επίκαιρη ερώτηση του Βουλευτή Σερρών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Κωνσταντίνου Μπούμπα προς τον Υπουργό Εθνικής Άμυνας με θέμα: «Δυσμενή διάκριση όσον αφορά στο χορηγούμενο επίδομα προβληματικών και παραμεθόριων περιοχών υφίστανται τα υπηρετούντα στις παραμεθόριες περιοχές της Περιφερειακής Ενότητας Σερρών στελέχη των Ενόπλων Δυνάμεων». 
4. Η με αριθμό 1180/6-7-2026 επίκαιρη ερώτηση του Βουλευτή Αχαΐας της Κ.Ο. ΝΙΚΗ κ. Σπυρίδωνος Τσιρώνη προς τον Υπουργό Εθνικής Άμυνας με θέμα: «Νομική βασιμότητα και σκοπιμότητα της υποχρεωτικής επιβολής νέου τύπου αστυνομικών ταυτοτήτων στους νεοεισερχόμενους σπουδαστές των Στρατιωτικών Σχολών». 
5. Η με αριθμό 1209/13-7-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΠΛΕΥΣΗ ΕΛΕΥΘΕΡΙΑΣ κ. Γεωργίας (Τζώρτζιας) Κεφαλά προς την Υπουργό Εργασίας και Κοινωνικής Ασφάλισης με θέμα: «Θεσμική κατοχύρωση της εργασίας στις ψηφιακές πλατφόρμες και προστασία των αυτοαπασχολούμενων διανομέων».
6. Η με αριθμό 1197/10-7-2026 επίκαιρη ερώτηση της Ανεξάρτητης Βουλευτού Φλωρίνης κ. Θεοπίστης (Πέτης) Πέρκα προς τον Υπουργό Προστασίας του Πολίτη με θέμα: «Επιτακτική η διερεύνηση των συνθηκών του θανάσιμου τραυματισμού 20χρονου από αστυνομικά πυρά στο Άργος». 
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1182/6-7-2026 επίκαιρη ερώτηση του Βουλευτή Α΄ Ανατολικής Αττικής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Στυλιανού Φωτόπουλου προς τον Υπουργό Εθνικής Άμυνας με θέμα: «Ερωτήματα για την αξιοποίηση πρωτοβουλίας δοκίμων της Σχολής Μονίμων Υπαξιωματικών Αεροπορίας (ΣΜΥΑ) στην ανάπτυξη μη επανδρωμένου αεροχήματος (UAV)». 
2. Η με αριθμό 1210/13-7-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Προστασίας του Πολίτη με θέμα: «Δολοφονική αστυνομική βία και ρατσισμός οδήγησαν στον θάνατο ενός νέου με Αναπηρία-Αυτισμό στο Άργος».
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο Υπουργός Εσωτερικών, ο κ. Θοδωρής Λιβάνιος επί της ενστάσεως και αμέσως μετά θα λάβει τον λόγο για την τροπολογία. 
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Ευχαριστώ, κύριε Πρόεδρε. 
Έχουμε μια ευκαιρία σήμερα ως παρεμπίπτον θέμα να εξετάσουμε λίγο την ποιότητα της νομοθέτησης τα τελευταία χρόνια. Και η αλήθεια είναι ότι τα τελευταία χρόνια έχουν γίνει πολλά σημαντικά βήματα προς την καλή νομοθέτηση και πολλές φορές για κακή τύχη των Υπουργών και ακόμα και για κακή τύχη των Βουλευτών της Πλειοψηφίας. 
Να πω μερικά στοιχεία, τα οποία έχω πρόχειρα. Οι τροπολογίες ήταν κατά τη διάρκεια των προηγούμενων ετών και όχι μόνο την περίοδο της κρίσης γύρω στις επτά ανά νομοσχέδιο. Τώρα είμαστε κάτω από δύο. Οι βουλευτικές τροπολογίες, οι οποίες γίνονται δεκτές και οι οποίες ήταν πολλές φορές ένα όχημα συνεννόησης να περάσει πέντε λεπτά πριν την ψήφιση, γιατί ερχόντουσαν και τροπολογίες πέντε και δέκα λεπτά πριν την ψήφιση, πλέον είναι μηδενικές. Η δημόσια διαβούλευση κατά πάγιο κανόνα, εκτός ελαχίστων εξαιρέσεων, είναι δεκαπέντε ημέρες. Οι συζητήσεις στις Επιτροπές, τουλάχιστον στην Επιτροπή Δημόσιας Διοίκησης που έχω παρακολουθήσει σε όσα νομοσχέδια είχα την τιμή να εισηγηθώ, ήταν εκτενέστατες. Και μάλιστα ένα κακό, θα έλεγα, έθιμο, ήταν η συνεδρίαση των φορέων και των άρθρων να γίνεται την ίδια μέρα και αυτό πλέον, τουλάχιστον στην Επιτροπή Δημόσιας Διοίκησης δεν γίνεται. Άρα, λοιπόν, διευρύνεται και ο κοινοβουλευτικός διάλογος.
Δεν είναι μόνο, αγαπητέ κύριε Μάντζο, η περίοδος της κρίσης. Λίγο διαγώνια είδα νόμους και την περίοδο έως το 2004 -τυχαία εντελώς, δηλαδή, είδα σειριακά μερικούς νόμους, τέσσερις υπουργικές τροπολογίες, επτά βουλευτικές τροπολογίες, ο ν.3106-, τυχαία ένα δείγμα. Να υπενθυμίσω ότι την ώρα που γινόταν η διαπραγμάτευση στις Βρυξέλλες για την ύπαρξη της χώρας τον Ιούνιο του 2015 σε νομοσχέδιο για τα άτομα με αναπηρία 30 άρθρων μπήκαν 11 υπουργικές τροπολογίες, που ρύθμιζαν από οφειλές για ναυάγια μέχρι συστάσεις επιτροπών. 
Να υπενθυμίσω ότι η ποιότητα της νομοθέτησης στον «Κλεισθένη», που το έχω πρόχειρα, ήταν «η περίπτωση δ στο άρθρο 186 διαγράφεται» και όλη η Εθνική Αντιπροσωπεία ψήφισε, καλώς ή κακώς, κάτι το οποίο μετέφερε την ευθύνη καθαρισμού των ποταμών στις περιφέρειες. Κανένας δεν κατάλαβε, όμως. 
Έχουν γίνει όλα τέλεια; Προφανώς δεν έχουν γίνει όλα τέλεια. Έχουν γίνει όλα καλύτερα; Ναι, έχουν γίνει καλύτερα. Ναι, η κοινοβουλευτική διαδικασία είναι πιο συνεπής. Ναι, έχουν σταματήσει να έρχονται τροπολογίες εν ώρα ολομέλειας. Ναι, έχουνε σταματήσει να γίνονται συνεννοήσεις για τροπολογίες. 
Να υπενθυμίσω, αξιότιμοι κυρίες και κύριοι της Αντιπολίτευσης, βουλευτικές τροπολογίες τις οποίες καταθέτατε σε νομοσχέδια, πόσες φορές είχαν σχέση με το σώμα του νόμου το οποίο συζητείται; Ποτέ σχεδόν! Καταθέτετε τροπολογίες σε νομοσχέδια, οι οποίες κατά κανόνα δεν έχουν σχέση με το νομοσχέδιο το οποίο συζητείται. Κι όμως …
ΘΕΟΦΙΛΟΣ ΞΑΝΘΟΠΟΥΛΟΣ: Για την ένσταση αντισυνταγματικότητας συζητάμε! Πείτε μία κουβέντα και για την ένσταση!
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Ξανθόπουλε!
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Μην ενοχλείστε όταν ακούτε -γιατί όντως εσείς δεν ήσασταν Βουλευτής, δυστυχώς, εκείνη την εποχή- ότι ήταν μια παγιωμένη τακτική στη Βουλή.
ΘΕΟΦΙΛΟΣ ΞΑΝΘΟΠΟΥΛΟΣ: Το προσυπογράφουμε.
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Το να έρχεστε και να εγκαλείτε την Πλειοψηφία, την Κυβέρνηση, το Προεδρείο της Βουλής για μια πολύ βελτιωμένη κατάσταση, δεν το καταλαβαίνω. Το Σύνταγμα είναι σαφές ποιος αποφασίζει για τη συνάφεια και την αποδοχή της. Και, βεβαίως, υπάρχει ο ανώτατος κριτής που είναι η ψήφος των Βουλευτών, των Κοινοβουλευτικών Ομάδων και όλων σε κάθε διάταξη του νομοσχεδίου. 
Ναι, μπορούν να γίνουν καλύτερα πράγματα. Έχετε δίκιο πολλές φορές. Συμφωνώ σε αυτό που λέτε ότι θα μπορούσαν οι τροπολογίες να ψηφίζονται κατ’ άρθρο, ώστε αυτό να διευκολύνει. Το λέει πολλές φορές και το Κομμουνιστικό Κόμμα Ελλάδας ή το λένε όλα τα κόμματα. Αυτό είναι κάτι το οποίο μπορεί να συζητηθεί στον Κανονισμό της Βουλής και προφανώς με τη Συνταγματική Αναθεώρηση να μπουν ακόμα πιο σαφείς κανόνες. Εμείς δεν έχουμε πρόβλημα στο να κάνουμε καλύτερα τη δουλειά που πρέπει προς όφελος της νομοθετικής λειτουργίας. Όμως, επαναλαμβάνω ότι ήμασταν σε ένα πολύ χειρότερο επίπεδο, με άπειρες βουλευτικές τροπολογίες, με άπειρες υπουργικές τροπολογίες και έχουν μειωθεί δραστικά. Και αυτό το αναγνωρίζουν ακόμα και οι πιο αυστηροί κριτές της καλής νομοθέτησης. Και σας λέω ειλικρινά πως δεν είναι και εύκολο για τους Υπουργούς που πολλές φορές έχουμε και επείγοντα θέματα τα οποία χρήζουν νομοθέτησης, να περιμένουμε χρόνο για να ολοκληρωθεί η τυπική διαδικασία. 
Έχουμε, λοιπόν, την ευκαιρία και με τη Συνταγματική Αναθεώρηση που βαίνει προς ολοκλήρωση στο πρώτο στάδιο και μετά που θα αποφασίσει η Βουλή να θωρακίσει τις διαδικασίες, αλλά επαναλαμβάνω ότι τα πράγματα είναι σαφώς καλύτερα και σαφώς πολύ πιο βελτιωμένα προς όφελος της λειτουργίας και του Κοινοβουλίου, αλλά και της ασφάλειας δικαίου. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Κυρίες και κύριοι συνάδελφοι, ολοκληρώθηκε η συζήτηση βάσει του άρθρου 100 του Κανονισμού της Βουλής για το θέμα της αντισυνταγματικότητας που ετέθη.
Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας, παρακαλώ να εγερθούν.
(Εγείρονται οι αποδεχόμενοι την πρόταση)
Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.
Συνεπώς, η ένσταση αντισυνταγματικότητας απορρίπτεται.
Θα δώσω τώρα τον λόγο στον Υπουργό Εσωτερικών για να υποστηρίξει την τροπολογία με γενικό αριθμό 524 και ειδικό αριθμό 20. 
Παρακαλώ, κύριε Υπουργέ, έχετε τον λόγο. 
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Ευχαριστώ, κύριε Πρόεδρε. 
Πριν μπω στην ουσία της τροπολογίας, να πω δύο πράγματα και για διατάξεις οι οποίες είναι μέσα στο σώμα του νομοσχεδίου και έχουν ένα ενδιαφέρον  για πάρα-πάρα πολλούς πολίτες. Έχει μέσα μια μεγάλη απλοποίηση της δήλωσης των ληξιαρχικών γεγονότων, είτε αυτά είναι ευχάριστα, είτε αυτά είναι δυσάρεστα. Για παράδειγμα, δεν χρειάζεται πλέον ειδικό πληρεξούσιο για να δηλωθεί από κάποιον τρίτο ένα ληξιαρχικό γεγονός. Αυτό αφορά ιδίως τους Έλληνες της Ομογένειας, το οποίο τους δυσκόλευε πάρα πολύ, αλλά αρκεί και μία εξουσιοδότηση μέσω του «Gov.gr.» ή αντίστοιχο ξένο έγγραφο, ξένη συμβολαιογραφική πράξη. 
Επίσης, απλοποιούνται πολλά από τα γεγονότα της ζωής. Δηλαδή, οι δηλώσεις των γάμων και των βαπτίσεων θα μπορούν να γίνονται από τον ιερέα ο οποίος τέλεσε το μυστήριο και θα γίνεται αυτόματη καταχώρηση ληξιαρχικής πράξης, χωρίς να χρειάζεται να πηγαίνει ο γονέας ή ο ανάδοχος στο ληξιαρχείο. Η δήλωση θανάτου, ένα πολύ επώδυνο γεγονός, θα μπορεί να γίνεται από τον ιατρό κατευθείαν, χωρίς να χρειάζεται η παρουσία, είτε απευθείας, είτε μέσω γραφείου τελετών, στα ληξιαρχεία. 
Με τους πολιτικούς γάμους, ο δήμος δήλωνε στον δήμο έναν γάμο -αυτό είναι κάτι παράλογο- και ανεβοκατέβαιναν ορόφους. Θα μπορεί πλέον να δηλώνεται από τον αντιδήμαρχο ή τον δήμαρχο ο οποίος τέλεσε τον γάμο. Και, βέβαια, αντίστοιχα θα γίνεται και η λύση του συμφώνου συμβίωσης ή του συναινετικού διαζυγίου και αυτό θα μπορεί να δηλώνεται από τον συμβολαιογράφο ο οποίος συνέταξε την πράξη. Είναι στο γενικότερο πνεύμα απλοποιήσεων διαδικασιών και ιδίως των γεγονότων της ζωής, τα οποία δημιουργούν σημαντικές νησίδες γραφειοκρατίας. 
Πάμε τώρα λίγο στα του Κώδικα. Ο Κώδικας ήταν ένα νομοσχέδιο επτακοσίων εβδομήντα τεσσάρων άρθρων. Παρεμπιπτόντως, οι καταργούμενες διατάξεις ήταν και στον Κώδικα. Γίνεται μια αναδιατύπωση προς όφελος, προκειμένου να ξεκαθαριστούν κάποια πράγματα, διότι για πρώτη φορά Κώδικας Αυτοδιοίκησης μπήκε στη διαδικασία κατάργησης προηγούμενων διατάξεων. Ούτε ο ν.3463 μπήκε σ’ αυτή τη διαδικασία ούτε ο ν.3852. Ούτε ο «Καλλικράτης» ούτε ο Κλεισθένης μπήκε σ’ αυτή τη διαδικασία. Κατάλαβα εκ των υστέρων γιατί δεν μπήκαν. Ήτανε τιτάνιο έργο. Και ναι, εκεί χρειάστηκε να γίνουν ορισμένες συμπληρώσεις, διότι είναι συναφές με αυτό που συζητήσαμε στη ένσταση αντισυνταγματικότητας. Το άρθρο, για παράδειγμα, των αρμοδιοτήτων της Δημοτικής Επιτροπής είχε αλλάξει από το 2010 γύρω στις είκοσι φορές. Μία φορά κάθε έξι μήνες αλλάζαμε ένα άρθρο. Όλοι φταίμε, αλλά το αλλάζαμε για τον άλφα, βήτα, γάμμα λόγο, γιατί έπρεπε να συμπληρωθούν ή να διορθωθούν πράγματα. Σ’ αυτό, λοιπόν, έπρεπε να γίνει μία αναθεώρηση.
Το δεύτερο είναι ότι, πράγματι, ιδίως μετά τη διαβούλευση, αφαιρέθηκε ένα άρθρο το οποίο δεν χρειάστηκε να μπει και δημιουργήθηκαν τρία-τέσσερα λάθη παραπομπών.
Κύριε Μάντζο, συγγνώμη, αλλά σε ένα νομοσχέδιο επτακοσίων εβδομήντα τεσσάρων άρθρων εγώ το βρίσκω εύλογο. Είχα πει και στην Ολομέλεια, αλλά και στις επιτροπές, πως ό,τι χρειαστεί να διορθωθεί θα διορθωθεί.
Το τρίτο κομμάτι είναι η εισαγωγή μιας σειράς μεταβατικών διατάξεων. Παρόλο που η συντριπτική πλειοψηφία ήταν γνωστές στην αυτοδιοίκηση ήδη από τον Δεκέμβρη του 2025 και παρόλο που δεν έγινε αναφορά για την αναγκαιότητα μεταβατικών διατάξεων, αυτή η ανάγκη προέκυψε κυρίως μετά την ψήφιση. Κάποιοι ενδεχομένως περίμεναν ότι δεν θα ισχύσει, ότι δεν θα ψηφιζόταν ποτέ ο Κώδικας.
Άρα, λοιπόν, έρχεται μία σειρά μεταβατικών διατάξεων μέχρι το τέλος της αυτοδιοικητικής θητείας, αντιλαμβανόμενοι -αν θέλετε- και δεχόμενοι τον προβληματισμό ορισμένων αιρετών ότι έχουν κάνει έναν άλφα, βήτα, γάμμα προγραμματισμό. Επαναλαμβάνω, όμως, ότι η συντριπτική πλειοψηφία αφορά διατάξεις οι οποίες έχουν μεταβατικό χαρακτήρα, αλλά ήταν και γνωστές εδώ και μήνες και σίγουρα κατά την περίοδο της διαβούλευσης.
Άρα, λοιπόν, δεν έχω κανένα πρόβλημα -εντός ή εκτός εισαγωγικών- «εγωισμού» να παραδεχτώ ότι θα κάνουμε κάποιες συμπληρώσεις και κάποια πανωγράμματα, κάποια εκ των οποίων οι εμπειρότεροι κοινοβουλευτικοί εδώ πέρα ξέρουν ότι θα μπορούσαν να γίνουν και στο τυπογραφείο ως διορθώσεις σφαλμάτων. Όμως, προτιμώ να είναι ξεκάθαρο προς την Εθνική Αντιπροσωπεία τι ακριβώς αλλάζει.
Βέβαια, εισάγουμε και μία σειρά μικρών μεταβατικών διατάξεων και αποσαφηνίσεων κάποιων άρθρων, προκειμένου να μη δημιουργηθεί πρόβλημα σε αυτήν την αυτοδιοικητική περίοδο, να γίνουν οι απαραίτητες νομοτεχνικές κυρίως βελτιώσεις και βέβαια να προχωρήσει γρήγορα η εφαρμογή του Κώδικα. Ήδη έχει βγει μια πρώτη σειρά υπουργικών αποφάσεων. Έχει προχωρήσει η έκδοση πολλών ερμηνευτικών εγκυκλίων και έρχονται πολλά περισσότερα το επόμενο χρονικό διάστημα.
 Επαναλαμβάνω, όμως, ότι η συντριπτική πλειοψηφία όλων αυτών ήταν έτσι δομημένα ακόμα και προ της διαβούλευσης. Η ανάγκη προέκυψε μετά την εφαρμογή, μετά την ψήφιση και ερχόμαστε -αποδεχόμενοι την ενδεχόμενη αναστάτωση που μπορεί να έχουν κάποιοι- και φέρνουμε μια σειρά διατάξεων οι οποίες ομαλοποιούν τον τρόπο διοίκησης ορισμένων Οργανισμών Τοπικής Αυτοδιοίκησης που είχανε τέτοιο πρόβλημα. Επαναλαμβάνω για άλλη μια φορά ότι οτιδήποτε χρειάζεται θα χρειάζεται. Κάποιες διατάξεις έχουν μεταβατικό χαρακτήρα, όπως για παράδειγμα οι εντεταλμένοι σύμβουλοι της περιφέρειας. Κάποια στιγμή προς το τέλος της θητείας θα επαναξιολογηθούν και θα γίνουν -όποτε χρειαστεί- και οι απαραίτητες διορθώσεις. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Ιωάννης Πλακιωτάκης): Πριν δώσω τον λόγο στους Κοινοβουλευτικούς Εκπροσώπους, ο Υπουργός κ. Παπαστεργίου θέλει να καταθέσει κάποιες νομοτεχνικές βελτιώσεις.
Ορίστε, κύριε Υπουργέ, έχετε τον λόγο.
ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης): Σε συνέχεια και της συζήτησης που προηγήθηκε, καταθέτουμε τις νομοτεχνικές βελτιώσεις, οι οποίες καλύπτουν δύο πολύ σημαντικά ζητήματα που τέθηκαν και από φορείς, αλλά και από εκπροσώπους, καθώς και κάποιες άλλες λεκτικές διορθώσεις. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Καταθέτω τις νομοτεχνικές βελτιώσεις για τα Πρακτικά.
(Στο σημείο αυτό ο Υπουργός Ψηφιακής Διακυβέρνησης κ. Δημήτριος Παπαστεργίου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:






ΠΡΟΕΔΡΕΥΩΝ (Πάρις Κουκουλόπουλος): Ο κ. Καζαμίας έχει τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Προτού σχολιάσω την τροπολογία των 19 σελίδων που μας παρουσίασε μόλις τώρα ο κύριος Υπουργός των Εσωτερικών, θα ήθελα να κάνω κάποιες παρατηρήσεις για την προηγούμενη συζήτηση αναφορικά με την ένσταση αντισυνταγματικότητας που κατέθεσε η Πλεύση Ελευθερίας για τις δύο τροπολογίες που μας έχουν έρθει και σε πολύ σύντομη προθεσμία κατά παράβαση του άρθρου 74 του Συντάγματος και το γεγονός ότι είναι εκτός αντικειμένου. 
Ο Κοινοβουλευτικός Εκπρόσωπος της Νέας Δημοκρατίας, ο κ. Σιμόπουλος, πραγματικά ξεπέρασε τον εαυτό του με κάθε τρόπο, επινοώντας λόγους για τους οποίους οι Βουλευτές της Πλειοψηφίας της Νέας Δημοκρατίας, δεν υποστήριξαν την ένσταση αντισυνταγματικότητας. Οι δύο λόγοι, κύριε Πρόεδρε, ήταν οι εξής: Δεν του άρεσε το χαρτί πάνω στο οποίο η Πλεύση Ελευθερίας κατέθεσε την ένσταση αντισυνταγματικότητας και θα τον παρακαλούσα να μας παρουσιάσει σε μελλοντική του παρέμβαση τις ακριβείς προδιαγραφές του χαρτιού πάνω στο οποίο θα θέλει η Πλεύση Ελευθερίας να καταθέτει έγγραφα στον Πρόεδρο. 
Σε κάθε περίπτωση πρέπει να πω ότι ο κ. Γεωργαντάς από τη Νέα Δημοκρατία προήδρευε και δέχτηκε το έγγραφο ως έγκυρο και το υπέγραψε. Οπότε αυτά τα παραμύθια περί χαρτιού και ότι δεν είναι το χαρτί που θα θέλατε, καλό θα είναι να τα αφήσετε κατά μέρος, αλλά όταν δεν έχετε τι να πείτε βέβαια επινοείτε ό,τι μπορείτε. 
Το δεύτερο που έχω να παρατηρήσω είναι για το 2015, όποτε βρίσκετε τα σκούρα θυμάστε το 2015,  με όποιον τρόπο θέλετε εσείς βέβαια, γιατί δεν το θυμάστε και σωστά. Το θυμάστε όπως το φαντάζεστε το 2015, όταν είσαι «στη γωνία», 2015. Το αναφέρατε και εγώ δεν ήξερα πραγματικά σε τι αναφέρεστε. Εν πάση περιπτώσει, η συζήτηση γίνεται το 2026 και αν είναι να πάψουν αυτές οι πρακτικές, οι οποίες βέβαια υπήρχαν και στο παρελθόν επί Νέας Δημοκρατίας πολλές άλλες χρονιές, αλλά εσείς μένετε μόνο στο 2015 και το επικαλείστε κατά το δοκούν, καλό θα είναι κάποια στιγμή να σεβόμαστε και το Σύνταγμα. 
Η Πλεύση Ελευθερίας, ωστόσο, πρέπει να πω ότι κατάφερε να κάνει την Αντιπολίτευση και όλα τα κόμματα της Αντιπολίτευσης να ενωθούν πάνω στο ζήτημα αυτό, κάτι το οποίο μας χαροποιεί και υποδηλώνει ξεκάθαρα ότι στην Αίθουσα αυτή και στη Βουλή που εκπροσωπεί τον ελληνικό λαό, τελικά η Αντιπολίτευση ξέρει να υπερασπίζεται τη συνταγματικότητα και το Σύνταγμα και η μόνη Κοινοβουλευτική Ομάδα που τα παραβιάζει αυτά ωμά είναι η Κοινοβουλευτική Ομάδα της Νέας Δημοκρατίας και ήταν ντροπή που δεν σηκωθήκατε, παρά το γεγονός ότι ήταν ξεκάθαρο πως οι τροπολογίες αυτές παραβίαζαν το Σύνταγμα. 
Κύριε Υπουργέ, στην τροπολογία που φέρατε είναι δεκαεννέα σελίδων αλλαγές και τη φέρατε χθες ώρα 8, δεκαεννιά σελίδες τροποποιήσεις. Δεν είναι μόνο παροράματα, υπάρχουν και ουσιαστικές τροποποιήσεις, για τις οποίες θα έπρεπε να είχαμε περισσότερο χρόνο για να μελετηθούν. Όσο για τα παροράματα, στο τρίτο άρθρο της τροπολογίας αυτής -εσείς, κύριε Υπουργέ, τώρα μιλάτε και δεν ακούτε, ελπίζω να σας ενημερώσει κάποιος για το τι λέω- έχουμε διακόσια παροράματα τα οποία θα πρέπει να πάμε στον Κώδικα να τα ελέγξουμε κι έρχονται λίγες ώρες πριν τα μεσάνυχτα για μια συζήτηση που ξεκινάει το πρωί. Αυτό είναι υποβάθμιση της Βουλής και εμείς θεωρούμε πλέον ότι αυτή η πρακτική πρέπει να σταματήσει. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ο κ. Ξανθόπουλος, Κοινοβουλευτικός Εκπρόσωπος του ΣΥΡΙΖΑ, έχει τον λόγο για μία παρέμβαση.
ΘΕΟΦΙΛΟΣ ΞΑΝΘΟΠΟΥΛΟΣ: Επί της τροπολογίας μόνο, κύριε Πρόεδρε. 
Κύριε Υπουργέ, αν κατάλαβα καλά, οι μεταβατικές διατάξεις τέθηκαν μετά από απαίτηση της ΚΕΔΕ;
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Αίτημα.
ΘΕΟΦΙΛΟΣ ΞΑΝΘΟΠΟΥΛΟΣ: Αίτημα. Συγγνώμη, λάθος δικό μου. Εντάξει, ωραία. 
Λοιπόν τώρα, κύριε Υπουργέ, τροποποιούμε τον 5314/2026, τον οποίο ψηφίσαμε προ ελαχίστων εβδομάδων, μετά από μια διαδικασία την οποία την πιστωθήκατε, το έχω πει και δημόσια, καλέσατε τους φορείς, συζητήσαμε, ήταν ένα νομοθέτημα 774 άρθρων, ήταν Κώδικας και δεν ακολουθήσατε τη διαδικασία των κωδίκων, αλλά της κλασικής νομοθέτησης, για να μιλήσουμε επί των άρθρων. Έγινε μια λεπτομερής δουλειά και δυο μήνες μετά υπάρχει η ανάγκη για μια τροπολογία δεκαεννέα σελίδων, όπως ανέφερε ο κ. Καζαμίας, σε ένα νομοθέτημα το οποίο πραγματικά το ξεψαχνίσαμε, έτσι νομίζαμε τουλάχιστον. Έτσι νομίζαμε.
Και έρχεται μια τροπολογία με 199 παροράματα χθες το βράδυ, με δεκαεννέα σελίδες έκταση και βεβαίως εγώ καλόπιστα θα δεχτώ ότι γίνεται για την αντιμετώπιση των προβλημάτων που ανέκυψαν, αλλά δεν μπορώ να μην εκφράσω την επιφύλαξή μου για το τι μας περιμένει. Διότι αν σε αυτό το νομοθέτημα, το οποίο είναι εμβληματικό για την κατάσταση των ΟΤΑ της χώρας και έγινε μετά από τόση επεξεργασία, ανά δύο ή τρεις μήνες καταθέτετε τροπολογίες για τις ανάγκες που προέκυψαν, σε λίγο θα φτάσουμε σε ένα καθεστώς παρόμοιο με αυτό που κληθήκατε να αντιμετωπίσετε, και με την έννοια αυτή ψηφίζουμε «Παρών», γιατί ακριβώς θέλουμε να δείξουμε την ανησυχία μας σε σχέση με τη διαδικασία που ακολουθείτε και γιατί δεν είναι δυνατόν ένας κώδικας που ψηφίστηκε προ δύο μηνών να έχει τόσο εκτεταμένες, έστω και σημειακού χαρακτήρα, παρεμβάσεις.
 Σας ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος):  Ο κ. Μάντζος έχει ζητήσει τον λόγο για μία τρίλεπτη παρέμβαση.
ΔΗΜΗΤΡΙΟΣ ΜΑΝΤΖΟΣ:  Ευχαριστώ, κύριε Πρόεδρε.
Επί της τροπολογίας και σε συνέχεια της συζήτησης που προηγήθηκε, που ήταν πολύ παραγωγική και ειλικρινής κύριε Υπουργέ, κατ’ αρχάς χαίρομαι που λέτε ότι είναι απολύτως εύλογο το αίτημα της Αντιπολίτευσης να ψηφίζονται οι τροπολογίες κατ’ άρθρον. Πράγματι όλες οι δυνάμεις της Αντιπολίτευσης αυτό το ζητούμε χρόνια από τον Πρόεδρο της Βουλής. Χαιρόμαστε που τώρα έχουμε και τη συνηγορία του Υπουργού των Εσωτερικών. Θα περιμένουμε την εισήγησή σας προς τον Πρόεδρο της Βουλής αυτό να γίνει πράξη επιτέλους. Επιτέλους, ειπώθηκε από έναν Υπουργό αυτό. Σας ευχαριστούμε. 
Τώρα, επιμένετε να συγκρίνεστε με το παρελθόν, κύριε Υπουργέ και το κατανοώ γιατί. Γιατί τα προηγούμενα μνημονιακά χρόνια ήταν πράγματι πολύ δύσκολα για τη χώρα και το Κοινοβούλιο. Είπατε ότι δεν είναι μόνο τα μνημονιακά χρόνια και πήγατε πιο πίσω. Φτάσατε έως το 2004, αν άκουσα καλά. Εντάξει, το μετά το 2004 η αλήθεια είναι ότι δεν είναι μια εποχή αξιόπιστων στατιστικών. Είναι βέβαιο ότι και τα αξιόπιστα στατιστικά της Βουλής μάλλον δεν ήταν τότε πολύ αξιόπιστα, όπως δεν ήταν αξιόπιστα και τα δημοσιονομικά στατιστικά της Κυβέρνησης της Νέας Δημοκρατίας, του κ. Καραμανλή, που πτώχευσαν τη χώρα με τα ψέματα στην Ευρωπαϊκή Επιτροπή. Αλλά αυτό είναι μια άλλη ιστορία.
Δεν είναι θέμα προσωπικό η κριτική που σας ασκείται ώστε να θίγεται ο πολιτικός ή προσωπικός σας εγωισμός. Μακριά από εμάς αυτό. Πολιτική κριτική ασκούμε στην Κυβέρνηση και στο Υπουργείο σας. Γιατί; Γιατί εδώ φοβάμαι ότι, παρά το μεγαλεπήβολο του Κώδικα, δεν προηγήθηκε η επαρκής νομοτεχνική επεξεργασία ώστε να έχουν αποφευχθεί ενδεχομένως παροράματα και σφάλματα και φοβάμαι ότι όλη η ουσία αυτής της πρωτοβουλίας έφυγε από τέτοιου είδους διατάξεις κρίσιμες και πήγε στην αλλαγή του εκλογικού συστήματος στους οργανισμούς Τοπικής Αυτοδιοίκησης που ο παρακαθήμενός σας Υφυπουργός το διαφήμισε και ως τεράστια πρωτοβουλία στο Tik Tok και στα social media επανειλημμένως.
 Και επειδή ανησυχούμε με την προσέγγισή σας για την τοπική αυτοδιοίκηση, γι’ αυτό και είμαστε πολύ σκεπτικοί και δύσπιστοι απέναντι στις πρωτοβουλίες σας και σε σχέση με το Σύνταγμα. Διότι αυτές τις περασμένες ημέρες συζητήσαμε, για παράδειγμα κύριε Υπουργέ, σας ενημερώνω, ότι το άρθρο 101 πρέπει να αναθεωρηθεί ώστε να καταργηθεί το τεκμήριο αρμοδιότητας των Αποκεντρωμένων Διοικήσεων και το άρθρο 102 πρέπει να αναθεωρηθεί ώστε να μπορεί ο κοινός νομοθέτης να καταργεί κάποιον από τους βαθμούς της τοπικής αυτοδιοίκησης. Και εγώ αναρωτιέμαι, κοιτάζω τον Υφυπουργό: Να περιμένουμε και νέα βιντεάκια όπου θα παιανίζετε και θα λέτε ότι θα καταργήσουμε και τους δήμους και θα καταργήσουμε και τις περιφέρειες,…
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Το ΠΑΣΟΚ τα έκανε αυτά.
ΔΗΜΗΤΡΙΟΣ ΜΑΝΤΖΟΣ: …γιατί κοστίζουν ή γιατί μπορεί να πάνε και σε άλλες παρατάξεις εκτός από τη Νέα Δημοκρατία; Μπορείτε να πάρετε τον λόγο, κύριε Υφυπουργέ και να απαντήσετε. Να περιμένουμε κι άλλα επεισόδια σε αυτό το σίριαλ της επικοινωνιακής σας διαχείρισης των οργανισμών τοπικής αυτοδιοίκησης που τις βλέπετε σαν τα «μακριά χέρια» της Κυβέρνησης, όποτε σας βολεύει ή, όποτε δεν είναι «γαλάζιου» χρώματος, ως ένα πάρκινγκ εναπόθεσης αρμοδιοτήτων και ευθυνών, χωρίς πόρους και προσωπικό; Εγώ αυτό ρωτώ και είναι πραγματικό πολιτικό ερώτημα.
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Έναν σύντροφό σας να ρωτήσετε, το ΠΑΣΟΚ τα έκανε αυτά. 
ΔΗΜΗΤΡΙΟΣ ΜΑΝΤΖΟΣ: Και έρχομαι με ένα ερώτημα επί της τροπολογίας, -για να κλείσω, κύριε Πρόεδρε, και σας ευχαριστώ πολύ- κατανοώντας προφανώς, όπως είπα, και το βάσιμο πολλών τροπολογιών που έρχονται κατ’ ουσίαν μετά από αίτημα και των δημάρχων. 

Ως προς το άρθρο που αφορά στους επάρχους, κύριε Υπουργέ, το έθεσε και στην Επιτροπή και στην Ολομέλεια ο Παναγιώτης ο Δουδωνής, ο εισηγητής μας, τότε. Οι έπαρχοι ζητούν την αποκατάστασή τους και όχι το να είναι εντεταλμένοι περιφερειακοί σύμβουλοι, διότι ο εντεταλμένος περιφερειακός σύμβουλος δεν έχει τη σύνδεση τη χωρική, τη σαφή χωρική και θεσμική υπόσταση που είχε ο έπαρχος, έχει ένα γενικό χαρτοφυλάκιο.
Η ερώτηση είναι γιατί προτάσσετε τη μία επιλογή έναντι της άλλης που ζητούν εκείνοι.
Σας ευχαριστώ, κύριε Πρόεδρε. 
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο κύριος Υπουργός.
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Ευχαριστώ, κύριε Πρόεδρε. Θα είμαι πολύ σύντομος.
Κατ’ αρχάς να πω για τον θεσμό -εντός ή εκτός εισαγωγικών- των επάρχων. Κατά την άποψή μου δίνουμε μεγαλύτερη δυνατότητα στους περιφερειάρχες να επιλέξουν και να κατανείμουν τα καθήκοντα όπως θεωρούν καλύτερα. Άρα μπορεί να υπάρχει ο εντεταλμένος σύμβουλος επαρχίας Άνδρου, Τήνου, Μυκόνου ή Κω, ο οποίος μπορεί να έχει και τα τοπικά καθήκοντα, αλλά μπορεί να πάρει πλέον για πρώτη φορά και οριζόντιες ή κάθετες αρμοδιότητες στον τομέα διοίκησης των περιφερειών. Οπότε ουσιαστικά δίνουμε τη δυνατότητα στους περιφερειάρχες να αναδιανείμουν όπως κρίνουν καλύτερα τις δυνάμεις τους και κυρίως να ενισχύσουν.
Η φιλοσοφία του κώδικα ήταν η στήριξη και των ορεινών και των νησιωτικών δήμων, η παροχή περισσότερων εργαλείων, το σπάσιμο, αν θέλετε, των στενών τοπικών ορίων. Να υπενθυμίσω ότι τα παλιά επαρχεία, που καταργήθηκαν επί Καποδίστρια και δεν εισήλθαν στον «Καλλικράτη», αλλά μπήκαν μετά ως τροποποίηση το 2014, διατηρήθηκαν ως εκλογική περιφέρεια. Γιατί; Για να  βεβαιωθούμε ότι κάθε ομάδα νησιών ή ακόμα και μεμονωμένο νησί θα έχει την εκπροσώπησή του στο επόμενο και σε κάθε περιφερειακό συμβούλιο και γι’ αυτό αυξήθηκε ο αριθμός των μελών του Περιφερειακού Συμβουλίου Νοτίου Αιγαίου στα πενήντα ένα μέλη, ώστε περισσότεροι εκπρόσωποι να εκλέγονται και να υπάρχει καλύτερη αντιπροσώπευση των νησιών. 
Μία τελευταία πρόταση θέλω να πω. Έχει μέσα αλλαγές. Οι περισσότερες είναι νομοτεχνικού χαρακτήρα. Το 199 είναι οι καταργούμενες διατάξεις που υπήρχαν και στον προηγούμενο νόμο. Μην δημιουργούμε σε αυτό το κόμματι τουλάχιστον λανθασμένες εντυπώσεις. Ναι, έγινε μια εξονυχιστική εργασία, ώστε να απλοποιηθούν κάποιες διατάξεις, να αναδιατυπωθούν και να μπουν μεταβατικές διατάξεις. Επαναλαμβάνω ότι όλα και πάντα παρακολουθούνται και εξετάζονται και ακούμε αν τυχόν έχει δημιουργηθεί κάποιο ζήτημα το οποίο χρειάζεται επέμβαση. Θεωρώ πάντως ότι με αυτό το πακέτο διατάξεων το οποίο έρχεται σήμερα ως τροπολογία λύνονται πάρα πολλά προβλήματα. 
Σας ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Επανερχόμαστε στον κατάλογο των ομιλητών με τη Βουλευτή Ημαθίας της Νέας Δημοκρατίας κ. Στεργιανή Αραμπατζή.
Κυρία συνάδελφε, έχετε τον λόγο.
ΣΤΕΡΓΙΑΝΗ (ΣΤΕΛΛΑ) ΑΡΑΜΠΑΤΖΗ: Κύριε Πρόεδρε, κύριε Υπουργέ, κυρίες και κύριοι συνάδελφοι, το παρόν σχέδιο νόμου που συζητάμε στη σημερινή Ολομέλεια της Βουλής, είναι το πιο χειροπιαστό παράδειγμα και η πιο ρεαλιστική ταυτόχρονα απόδειξη της συνεκτικής στρατηγικής που εφαρμόζει η Κυβέρνησή μας της Νέας Δημοκρατίας τα τελευταία χρόνια για τον ψηφιακό μετασχηματισμό και την αξιοποίηση της τεχνητής νοημοσύνης. 
Να θυμίσω ότι η χώρα μας ότι ήταν από τις πρώτες στην Ευρώπη που διαμόρφωσαν εθνική στρατηγική για την τεχνητή νοημοσύνη. Παράλληλα δημιουργήθηκε το ελληνικό εργοστάσιο τεχνητής νοημοσύνης «Pharos»-ΑΙ Factory που εντάσσει την Ελλάδα στο ευρωπαϊκό δίκτυο υπερυπολογιστικών υποδομών και καινοτομίας. Δεν είναι άλλωστε καθόλου τυχαίο ότι ο Πρωθυπουργός μας Κυριάκος Μητσοτάκης έχει θέσει την τεχνητή νοημοσύνη στο επίκεντρο του αναπτυξιακού σχεδιασμού της χώρας, επισημαίνοντας πως η Ελλάδα οφείλει να συμμετέχει ενεργά στη διαμόρφωση της ψηφιακής εποχής και όχι να ακολουθεί τις εξελίξεις, όπως επίσης ότι το Σύνταγμα του 1975, που υπηρέτησε τη χώρα με επιτυχία, οφείλει πλέον να ανταποκριθεί στις μεγάλες προκλήσεις του 21ου αιώνα, όπως η τεχνητή νοημοσύνη και η κλιματική κρίση. Και αυτό γιατί συγχρόνως συνεχίζεται και η συζήτηση της συνταγματικής αναθεώρησης. 
Με βάση, λοιπόν, τις τρέχουσες αλλαγές η Κυβέρνησή μας, η Κυβέρνηση της Νέας Δημοκρατίας επιλέγει συνειδητά με το παρόν σχέδιο νόμου να νομοθετεί για το σήμερα με πυξίδα όμως το αύριο και να διαμορφώνει παράλληλα τους θεσμούς που θα προστατεύσουν τις επόμενες γενιές. 
Κύριε Πρόεδρε, κύριοι Υπουργοί, κυρίες και κύριοι συνάδελφοι, η τεχνητή νοημοσύνη έχει ήδη εισβάλει για τα καλά στη ζωή μας και αξιοποιείται, όπως γνωρίζουμε όλοι, ήδη πιλοτικά σε κρίσιμους τομείς του δημοσίου όπως στην εξυπηρέτηση των πολιτών μέσω του ψηφιακού βοηθού στο «gov.gr», στην ενίσχυση της κυβερνοασφάλειας, στην αναβάθμιση των υπηρεσιών υγείας, στην ανάλυση δεδομένων για την αντιμετώπιση φυσικών καταστροφών και στη βελτίωση της λειτουργίας της δημόσιας διοίκησης. 
Με το παρόν σχέδιο νόμου η Κυβέρνησή μας ολοκληρώνει το θεσμικό σκέλος αυτής της προσπάθειας, διασφαλίζοντας ότι η ανάπτυξη της τεχνητής νοημοσύνης θα συνοδεύεται από κανόνες διαφάνειας, προστασίας των δικαιωμάτων και ενίσχυσης της καινοτομίας προς όφελος πρώτα και πάντα της κοινωνίας και της οικονομίας. 
Το παρόν νομοσχέδιο δημιουργεί για πρώτη φορά ένα ολοκληρωμένο εθνικό πλαίσιο εποπτείας, προστασίας των πολιτών και ενίσχυσης της καινοτομίας, ώστε η Ελλάδα να αξιοποιήσει υπεύθυνα τις δυνατότητες της νέας τεχνολογίας.
 Πιο συγκεκριμένα, το άρθρο 6 με το οποίο δημιουργείται Κέντρο Συντονισμού και Τεχνογνωσίας για την τεχνητή νοημοσύνη είναι μια ιδιαιτέρως σημαντική θεσμική παρέμβαση, καθώς το κέντρο θα παρέχει επιστημονική και τεχνική υποστήριξη στις αρμόδιες αρχές, θα εκπαιδεύει στελέχη, θα προωθεί κώδικες δεοντολογίας και θα στηρίζει τις ελληνικές επιχειρήσεις και ιδιαίτερα τις μικρομεσαίες και τις νεοφυείς επιχειρήσεις στην ασφαλή αξιοποίηση της τεχνητής νοημοσύνης. 
Εξίσου σημαντικό το άρθρο 7 που θεσπίζει Ενιαίο Σύστημα Υποβολής Καταγγελιών. Για πρώτη φορά κάθε πολίτης θα μπορεί να καταγγέλλει πιθανές παραβιάσεις του κανονισμού για την τεχνητή νοημοσύνη μέσω ενός ενιαίου μηχανισμού, ενισχύοντας και πάλι τη διαφάνεια, τη λογοδοσία και την αποτελεσματική προστασία των δικαιωμάτων του. 
Με το άρθρο 12, με το οποίο δημιουργείται το Ρυθμιστικό Δικαστήριο Τεχνητής Νοημοσύνης -ΑΙ Sandbox-, επιτρέπεται σε ελληνικές επιχειρήσεις, σε πανεπιστήμια και νεοφυείς εταιρείες να αναπτύσσουν και να δοκιμάζουν καινοτόμα συστήματα τεχνητής νοημοσύνης, αλλά πάντοτε υπό την εποπτεία των αρμόδιων αρχών, μειώνοντας το ρυθμιστικό κόστος και ενισχύοντας την ανταγωνιστικότητα της ελληνικής οικονομίας.
 Επιπρόσθετα το άρθρο 16 προβλέπει ένα σαφές σύστημα διοικητικών κυρώσεων για όσους παραβιάζουν τις διατάξεις του κανονισμού. Η ύπαρξη αποτελεσματικών και αναλογικών κυρώσεων αποτελεί προϋπόθεση για να υπάρχει εμπιστοσύνη των πολιτών στις εφαρμογές τεχνητής νοημοσύνης.
 Ακόμα το άρθρο 21 είναι κομβικής σημασίας, καθώς δημιουργεί Μητρώο Συστημάτων Τεχνητής Νοημοσύνης στο Δημόσιο. Οι πολίτες θα γνωρίζουν πού και πώς χρησιμοποιούνται εφαρμογές τεχνητής νοημοσύνης από το κράτος, ενισχύοντας τη διαφάνεια και τη λογοδοσία στη δημόσια διοίκηση. 
Με το άρθρο 22 θεσμοθετείται Παρατηρητήριο Τεχνητής Νοημοσύνης, το οποίο θα παρακολουθεί την εφαρμογή της εθνικής στρατηγικής και τις εξελίξεις στον τομέα, ώστε η χώρα μας να μπορεί να προσαρμόζεται στις συνεχώς μεταβαλλόμενες τεχνολογικές εξελίξεις. 
[bookmark: _Hlk235106076]Τέλος, ιδιαίτερη σημασία έχει το άρθρο 23 που απαγορεύει την αφαίρεση των σημάνσεων διαφάνειας από περιεχόμενο deep fake, ενισχύοντας έτσι την προστασία των πολιτών απέναντι στην παραπληροφόρηση και τη χειραγώγηση της κοινής γνώμης. Σε μια εποχή που η αξιοπιστία της πληροφορίας δοκιμάζεται καθημερινά η συγκεκριμένη πρόβλεψη για τα deep fake αποκτά ιδιαίτερη αξία για τη δημοκρατία μας και για την ενημέρωση. 
Κύριε Πρόεδρε, κύριε Υπουργέ, κυρίες και κύριοι συνάδελφοι, η τεχνητή νοημοσύνη δεν είναι απλώς και μόνο η καθημερινή μας πραγματικότητα, αλλά  αποτελεί πλέον την καθημερινή μας πραγματικότητα. Είναι η πραγματικότητα που μετασχηματίζει τον τρόπο με τον οποίο ζούμε, εργαζόμαστε και επικοινωνούμε και είναι ευθύνη της πολιτείας να διασφαλίσει ότι αυτή η αλλαγή θα γίνει με όρους δημοκρατίας, διαφάνειας και κοινωνικής δικαιοσύνης. 
Η Κυβέρνησή μας, η Κυβέρνηση της Νέας Δημοκρατίας, αποδεικνύει για ακόμη μια φορά ότι διαθέτει σχέδιο για τη χώρα τού αύριο, ένα σχέδιο που συνδυάζει τον ψηφιακό μετασχηματισμό με ισχυρούς θεσμούς, την τεχνολογική πρόοδο με την προστασία των δικαιωμάτων και την οικονομική ανάπτυξη με τη βελτίωση της καθημερινότητας κάθε πολίτη. 
Θέλουμε τεχνητή νοημοσύνη με επίκεντρο τον άνθρωπο, το περιβάλλον, τη δικαιοσύνη, την ισότητα, με επίκεντρο τα δικαιώματα και την ασφάλεια των παιδιών μας, κάτι πάρα πολύ σημαντικό για μένα. Γιατί η πραγματική πρόοδος δεν μετριέται μόνο από την ταχύτητα με την οποία εξελίσσεται η τεχνολογία, μετριέται από το κατά πόσο αυτή η τεχνολογία υπηρετεί τον άνθρωπο, ενισχύει τη δημοκρατία και δημιουργεί για όλους μας μια καλύτερη Ελλάδα. 
Γι’ αυτούς τους λόγους υπερψηφίζουμε το παρόν σχέδιο νόμου. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Αραμπατζή.
Ολοκληρώνουμε τον κατάλογο των Βουλευτών με την αγόρευση της Βουλευτού Λασιθίου της Κοινοβουλευτικής Ομάδας του ΠΑΣΟΚ, την κ. Κατερίνα Σπυριδάκη. 
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Σας ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, όλοι πλέον γνωρίζουμε, ακόμα και οι μεγαλύτεροι από εμάς, ότι όταν κάνουμε λόγο για την τεχνητή νοημοσύνη, μιλάμε για το σήμερα και όχι για κάποια τεχνολογία του αύριο. Δεν μιλάμε λοιπόν για κάτι που θα έρθει στη ζωή μας. Μιλάμε για κάτι που είναι ήδη εδώ. 
Μιλάμε για συστήματα τα οποία είναι παρόντα και απολύτως ενταγμένα σε καίριους τομείς της καθημερινότητας, στην εργασία, στην εκπαίδευση, στην υγεία, ακόμα και στον τρόπο με τον οποίο λαμβάνονται κρίσιμες αποφάσεις. Κι εμείς φυσικά δεν έχουμε την πολυτέλεια να μείνουμε πίσω ούτε ως κράτος ούτε ως πολίτες. Είναι τέτοιες οι εξελίξεις που δεν θα επιτρέψουν να μην προσαρμοστούμε και να μην αξιοποιήσουμε τις σχετικές δυνατότητες για να έχουμε καλύτερες υπηρεσίες, μεγαλύτερη παραγωγικότητα και περισσότερη καινοτομία. 
Ωστόσο, δεν πρέπει να ξεχνά κανείς ότι δεν μιλάμε για ένα ουδέτερο εργαλείο. Μιλάμε για ένα όπλο. Ένα όπλο στα χέρια ακατάλληλου χρήστη μπορεί να είναι καταστροφικό. Μπορεί να διευρύνει ανισότητες, μπορεί να επηρεάσει δικαιώματα και φυσικά να δημιουργήσει νέους κινδύνους, εάν δεν συνοδεύεται από επαρκείς ασφαλιστικές δικλείδες. 
Άρα, ο πυρήνας της προβληματικής είναι πώς όλο αυτό το όπλο θα γίνει πραγματικά εργαλείο προόδου με δίκαιους όρους. Το ερώτημα δεν είναι να έρθουμε σε αυτήν την Αίθουσα και να πούμε αν καλώς ή κακώς εφαρμόζεται ο κανονισμός ή αν μας επηρεάζει και πού. Διότι και νομικά το ερώτημα αυτό είναι ρητορικό από τη στιγμή που μιλάμε για κανονισμό ο οποίος έχει άμεση ισχύ στα κράτη μέλη. 
Το ερώτημα λοιπόν είναι πώς, στο πλαίσιο των ευρωπαϊκών μας υποχρεώσεων που έχουμε ως κράτος μέλος της Ευρωπαϊκής Ένωσης, θα καταφέρουμε τα καινούργια μέτρα που καλούμαστε να εφαρμόσουμε να έρθουν με τρόπο που θα είναι αποδοτικός και θα εξυπηρετούν αυτούς τους σκοπούς. Και αν κάπου βλέπουμε ότι χωλαίνει το δικό μας σύστημα, να δούμε πώς και τι παραπάνω πρέπει να κάνουμε. 
Εν προκειμένω λοιπόν, εκεί που υστερούμε είναι σε θεμελιώδη ζητήματα στελέχωσης και πόρων, ώστε οι άνθρωποι που θα κληθούν να επιτελέσουν τα καθήκοντα αυτά στο τέλος να μην κινδυνεύσουν να μην μπορούν να το κάνουν. Μήπως λοιπόν να στρέψουμε τη συζήτηση στο πραγματικό πρόβλημα και όχι αν στο καλώς ή κακώς το AI έχει μπει στη ζωή μας; Και τι εννοώ με αυτό; 
Αν, για παράδειγμα, ένας ορειβάτης θέλει να ανέβει ένα ψηλό και δύσκολο βουνό, δεν αρκεί να κοιτάζει την κορφή ούτε πρέπει να απελπίζεται για το αν νιώθει ότι δεν θα τα καταφέρει. Πριν λοιπόν κάνει το πρώτο βήμα, πρέπει να ελέγξει τον εξοπλισμό του, τα εργαλεία που έχει στα χέρια του, τη διαδρομή που πρέπει να ακολουθήσει, τους συνοδοιπόρους του. Το ερώτημα λοιπόν δεν είναι αν καλώς ξεκινάει η σχετική ανάβαση, αλλά αν πραγματικά είμαστε επαρκώς εξοπλισμένοι για να γίνουν πράξη οι σκοποί του κανονισμού αυτού. 
Πράγματι, ένα σύγχρονο πλαίσιο για την τεχνητή νοημοσύνη είναι απαραίτητο. Υπάρχουν όμως ζητήματα στα οποία δεν μπορούμε να κλείσουμε τα μάτια. Και αν μας ρωτάτε αν θα το φέρναμε έτσι εμείς, όχι, δεν θα το φέρναμε έτσι, αλλά πρέπει αυτήν τη στιγμή να ελέγξουμε κάποιες δικλείδες ασφαλείας, αυτές που εσείς φέρνετε. 
Πρώτον, το ζήτημα των ανεξάρτητων αρχών. Το νομοσχέδιο τους αναθέτει νέες αρμοδιότητες, ιδιαίτερα απαιτητικές. Η Αρχή Προστασίας Προσωπικών Δεδομένων καλείται να διαχειριστεί ένα εξαιρετικά σύνθετο πεδίο. Και ρωτώ το εξής απλό. Διαθέτει το προσωπικό; Διαθέτει την απαραίτητη τεχνική εξειδίκευση και τους πόρους; 
Οι ίδιοι οι φορείς, κύριε Υπουργέ, μας είπαν ότι απαιτείται ουσιαστική ενίσχυση, ότι χρειάζεται εξειδικευμένο επιστημονικό προσωπικό, μηχανικούς πληροφορικής, ειδικούς στην τεχνητή νοημοσύνη και αναγκαίους οικονομικούς πόρους. Το ίδιο επισήμαναν και οι εργαζόμενοι στις ανεξάρτητες αρχές. 
Και ας σταθούμε λίγο σ’ αυτό, διότι για να διασφαλιστούν όσα η αρχή προασπίζει, μία διάταξη νόμου είναι μόνο η αρχή. Θα δοκιμαστεί κατά την εφαρμογή της. Θα εξασφαλιστεί με ανθρώπους που έχουν γνώση, μέσα, ανεξαρτησία να ελέγχουν την εφαρμογή του και στο τέλος η γενικευμένη χαμένη εμπιστοσύνη των πολιτών δεν θα κριθεί στο πόσο σύγχρονα είναι τα συστήματα και οι αλγόριθμοι, αλλά από το αν γνωρίζουν ότι συνεχίζει και υπάρχει λογοδοσία και έλεγχος. Η συζήτηση δεν είναι αν γράψαμε σωστά τις αρμοδιότητες, είναι αν δημιουργούμε τις πραγματικές προϋποθέσεις για να ασκηθούν. 
Το ίδιο ισχύει και με το Εθνικό Μητρώο Συστημάτων Τεχνητής Νοημοσύνης. Η δημιουργία του είναι σωστή. Όμως θα ήθελα να ξέρω κάτι απλό. Αν ένας πολίτης λάβει διοικητική πράξη, η οποία στηρίχτηκε σε σύστημα τεχνητής νοημοσύνης, θα το γνωρίζει; Θα έχει δικαίωμα για ανθρώπινη επανεξέταση; Θα γνωρίζει ποιος λογοδοτεί για την απόφαση αυτή; Γιατί εκεί κρίνεται αν το μητρώο θα λειτουργήσει ως εργαλείο διαφάνειας ή αν θα παραμείνει μια ακόμα διοικητική καταγραφή. 
Δεύτερο μείζον σημείο, το ζήτημα της κυβερνοασφάλειας. Η εθνική αρχή, μια κρίσιμη υποδομή που κλήθηκε στην ακρόαση και τελικά δεν ακούσαμε τις απόψεις της. Χρειάζεται ισχυρότερες εγγυήσεις ανεξαρτησίας, ουσιαστικότερη λογοδοσία απέναντι στη Βουλή. 
Η θεσμική θωράκιση, ξέρετε, είναι η προϋπόθεση της αξιοπιστίας και θα σταθώ σε κάτι ακόμα, στο πρόσφατο περιστατικό. Και δεν το αναφέρω για να ασκήσω αυτήν τη στιγμή προσωπική κριτική, το αναφέρω γιατί ανέδειξε ένα ευρύτερο ζήτημα. Ακούσαμε αρχικά ότι χρησιμοποιήθηκαν ιδιαίτερα προηγμένες μέθοδοι. Στη συνέχεια δημοσιοποιήθηκαν διαφορετικές εκδοχές. Αυτό που είναι σημαντικό είναι ότι αναδείχθηκε μια συζήτηση για τις ίδιες τις αδυναμίες του κράτους στα ζητήματα που κρίνονται κάθε μέρα, στα πρωτόκολλα, στην εκπαίδευση, στην ετοιμότητα και εκεί πρέπει να επενδύσουμε. 
Και τώρα σε μια άλλη πληγή που έρχεται στο νομοσχέδιο: Κτηματολόγιο και άρθρο 31. Θα μου πείτε, κύριοι της Κυβέρνησης, αφού δημιουργούνται 80 νέες θέσεις νομικών στο Ελληνικό Κτηματολόγιο, αυτό δεν είναι θετικό; Φυσικά και είναι και καλώς γίνεται. Το αναγνώρισε και ο σύλλογος εργαζομένων. Ο ίδιος όμως ο φορέας είπε και κάτι ακόμα, είπε ότι οι ανάγκες του Κτηματολογίου δεν εξαντλούνται σε αυτήν τη ρύθμιση, ότι απαιτείται συνολική ενίσχυση και ολοκληρωμένος σχεδιασμός. 
Πάλι οι φορείς έχουν δίκιο, γιατί στο Λασίθι το Κτηματολόγιο βασανίζει εκατοντάδες πολίτες που συναντώ καθημερινά. Έχουμε κάνει συνεχείς κοινοβουλευτικές παρεμβάσεις για τις προθεσμίες κτηματογράφησης, τις αλληλοεπικαλύψεις με δασικούς χάρτες και για την άνιση μεταχείριση περιοχών της Κρήτης, για σφάλματα πολιτών οι οποίοι δεν είναι ούτε μηχανικοί ούτε νομικοί και για την ανασφάλεια που βιώνουν οι πολίτες και οι ιδιοκτήτες. Ιδιοκτήτες που έχουν φτάσει να ζουν με ανεξέλεγκτη ακρίβεια. 
Ο Αθηναίος πλέον πληρώνει πιο ακριβά τη βενζίνη από τον Νεοϋορκέζο. Τα ενοίκια καταπίνουν τους μισθούς, οι αγορές στις κατοικίες συνεχίζουν να αυξάνονται, το κόστος στο σουπερμάρκετ ανεβαίνει και αυτοί οι άνθρωποι που ό,τι παίρνουν το δίνουν καλούνται να δώσουν κι άλλα κι άλλα κι άλλα. Γιατί; Για να αποδείξουν ότι η ιδιοκτησία τους τους ανήκει. 
Και όταν συζητώ μαζί τους, με ρωτούν πότε θα τελειώσει αυτή η ταλαιπωρία, πότε θα σταματήσουν να πηγαίνουν από υπηρεσία σε υπηρεσία, πότε θα πάψουν να πληρώνουν δικηγόρους και μηχανικούς για να αποδείξουν στο ίδιο το κράτος ότι η περιουσία τους είναι δική τους. 
Είναι, λοιπόν, εύλογο να αναρωτηθεί κανείς αν τα προβλήματα που όλοι γνωρίζουμε ως διαχρονικά και διαρθρωτικά αντιμετωπίζονται έτσι. Η απάντηση για μένα είναι όχι. Η απάντηση για μένα είναι ότι αυτό μπορεί να είναι μόνο μια μικρή αρχή και να μην σταματάει στην ταμπέλα της ψηφιοποίησης. 
Κυρίες και κύριοι συνάδελφοι, η συμμόρφωση με το ευρωπαϊκό δίκαιο είναι υποχρέωση κάθε κράτους μέλους. Δεν αποτελεί όμως από μόνη της πολιτικό επίτευγμα. Το πολιτικό επίτευγμα είναι άλλο. Είναι να μετατρέπεις τη συμμόρφωση σε ένα καλύτερο κράτος, γιατί εκεί θα κριθούν όλα, όχι από το αν γρήγορα ενσωματώσαμε οδηγίες ή εφαρμόσαμε κανονισμούς, για να λέμε ότι καλώς τα έχουμε κάνει όλα πεπραγμένα. 
Όταν ο κόσμος θα έρθει αντιμέτωπος ξανά με αυτό που λέμε κράτος, να διαπιστώσει ότι όλα γίνονται καλύτερα. Και αυτό με τη δική σας Κυβέρνηση σε πολλούς τομείς το έχουμε δει να μη συμβαίνει. Αλλά αυτό είναι στην ουσία και αυτό που πρέπει να απαντήσουμε, αν κάθε ενσωμάτωση που έχει ένα θετικό σκοπό, ερχόμενη στη χώρα μας με τον τρόπο που την ενσωματώνουμε, δίνει ένα κράτος πιο δίκαιο, πιο αποτελεσματικό και πιο διαφανές. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Σπυριδάκη. Ολοκληρώθηκε ο κατάλογος των Βουλευτών.
Έχει ζητήσει τον λόγο για την κεντρική του παρέμβαση ο Κοινοβουλευτικός Εκπρόσωπος της Κοινοβουλευτικής Ομάδας ΝΙΚΗ, ο κ. Σπυρίδων Τσιρώνης, διάρκειας, εν προκειμένω, έξι λεπτών, δεδομένης της προηγηθείσας αγόρευσης του Προέδρου της ΝΙΚΗΣ. 
Έχουν ολοκληρωθεί, κύριε Μάντζο, οι Βουλευτές. Έχουμε τώρα τις δευτερολογίες, τους εκπροσώπους και την αγόρευση του Υπουργού φυσικά, όταν ζητήσει τον λόγο.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε.
Πριν μπω στα θέματα της ομιλίας, κύριε Υπουργέ, εάν γράψετε και ρωτήσετε την τεχνητή νοημοσύνη, αν τελικά  είναι αντισυνταγματικός ο τρόπος που φέρνετε τις τροπολογίες, θα σας απαντήσει η τεχνητή νοημοσύνη. Κάντε το και θα δείτε ότι θα πάρετε την απάντηση από την τεχνητή νοημοσύνη, την οποία στηρίζετε και σήμερα στο νομοσχέδιο. 
Θα ξεκινήσω με το θέμα, που όσο και εάν το Μέγαρο Μαξίμου προσπαθεί να θάψει, τόσο περισσότερο επιστρέφει στο προσκήνιο. Και αναφέρομαι στο σκάνδαλο των υποκλοπών. Τις τελευταίες μέρες είχαμε δύο εξελίξεις, που κανείς δεν μπορεί να αγνοήσει, παρά μόνο αυτοί που θέλουν να το αγνοούν γιατί δεν συμφέρει επικοινωνιακά. 
Πρώτα απ’ όλα, είναι η συνέντευξη του κ. Δημητριάδη, του ανθρώπου που παραιτήθηκε από το Μέγαρο Μαξίμου όταν ξέσπασε το σκάνδαλο. Και όπως είπε ο ίδιος -δήλωσε πριν λίγες μέρες- ήταν για να «φάει» αυτός τη σφαίρα και να τη γλιτώσει το αφεντικό, με όρους, δηλαδή, μαφίας. Η ορολογία είναι μαφιόζικη 100%. Και δεν ίδρωσε το αυτί κανενός. 
Και το δεύτερο, από τον δικηγόρο του θύματος του Predator, ο οποίος μίλησε για το δικαστικό έγγραφο που επιβεβαιώνει, ότι ο Ταλ Ντίλιαν πούλησε το παράνομο λογισμικό στις κρατικές αρχές της Ελλάδος. Στη δικαιοσύνη του Ισραήλ το έγγραφο της εταιρείας. Τι άλλο θα πρέπει πραγματικά να συμβεί για να κινηθεί η ελληνική δικαιοσύνη αυτεπάγγελτα; Πόσες ακόμη δημόσιες τοποθετήσεις; Πόσες ακόμα αποκαλύψεις; Πόσα ακόμη στοιχεία πρέπει να έρθουν στο φως για να γίνει αυτό; Γιατί μπορεί η κυβερνητική πλειοψηφία να χρησιμοποιεί τους αριθμούς μέσα στη Βουλή, για να απορρίπτει αιτήματα, να μπλοκάρει κλήσεις μαρτύρων και να περιορίζει τον κοινοβουλευτικό έλεγχο, αλλά αυτό είναι πολιτική επιλογή και θα κριθεί από τον ελληνικό λαό. 
Υπάρχει κάθε φορά το ερώτημα για αυτοδύναμη κυβέρνηση ή όχι για έναν άνθρωπος που ψηφίζει, για έναν πολίτη που ψηφίζει. Εάν θέλει αυτοδύναμη κυβέρνηση, πρέπει να θυμάται τον κ. Γεωργιάδη που λέει: «Έχουμε την πλειοψηφία. Η πλειοψηφία αποφάσισε έτσι, άρα είναι έτσι». Αυτό πρέπει να θυμάται, αν θέλει, τελικά αυτοδύναμη κυβέρνηση,  αν θέλει αυτούς τους όρους της δημοκρατίας ή όχι. 
Η δικαιοσύνη, όμως, δεν μπορεί να λειτουργεί με όρους κοινοβουλευτικής πλειοψηφίας. Η δικαιοσύνη οφείλει να λειτουργεί ανεξάρτητα, να ερευνά, να καλεί όσους πρέπει να καταθέσουν, να μην μείνει θεατής όταν δημόσιες δηλώσεις δημιουργούν νέα ερωτήματα για μια από τις σοβαρότερες υποθέσεις θεσμικής εκτροπής που γνώρισε η χώρα μετά τη Μεταπολίτευση. 
Σήμερα, η Κυβέρνηση βρίσκεται πολιτικά εγκλωβισμένη και φανερά εκβιαζόμενη. Από τη μία ο άνθρωπος που δηλώνει δημόσια ότι ανέλαβε το πολιτικό κόστος, για να προστατεύσει την Κυβέρνηση και από την άλλη ο επιχειρηματίας, που επιμένει να μιλά για τις δραστηριότητες της εταιρείας του, να μιλά για Νίξον, φωτογραφίζοντας τον Πρωθυπουργό. 
Αυτό δεν είναι εικόνα ισχυρής Κυβέρνησης, αλλά Κυβέρνησης σε ομηρία. Και απευθύνομαι -δυστυχώς μόνο ένας ή δύο, υπάρχουν- στους Βουλευτές της Πλειοψηφίας. Έχετε ευθύνη. Γιατί κάθε φορά, που αρνείστε τη διερεύνηση, κάθε φορά που απορρίπτετε την κλήση κρίσιμων προσώπων να καταθέσουν, κάθε φορά που αντιμετωπίζετε τις αποκαλύψεις ως επικοινωνιακό πρόβλημα -που δεν αφορά τη δημοκρατία, αλλά αφορά μόνο μικροπολιτικά το συμφέρον σας- αναλαμβάνετε το δικό σας μερίδιο αυτής της πολιτικής ευθύνης. Αλλά, η δημοκρατία δεν φοβάται την αλήθεια που φοβάστε εσείς. Μόνο όσοι φοβούνται την αλήθεια, φοβούνται και την έρευνα και τη λογοδοσία που απαιτεί η δημοκρατία.
Δεν προδικάζουμε ποινικές ευθύνες για κανέναν, όσο και αν αυτές είναι όλο και πιο ορατές. Αυτές τις αποδίδει μόνο η ανεξάρτητη δικαιοσύνη, όταν την αφήνετε να είναι ανεξάρτητη. Αλλά προειδοποιούμε πολιτικά ότι καμία κυβέρνηση δεν μπορεί η επ’ άπειρον να εμποδίζει τη διερεύνηση μιας τόσο σοβαρής υπόθεσης, χωρίς να πληρώνει βαρύ θεσμικό τίμημα. 
Και θα το πω ξεκάθαρα, γιατί το είχα ξαναπεί άλλη μία φορά. Κάθε φορά που προστατεύετε το αφεντικό, θα χρειαστεί να έρθει μια επόμενη φορά που θα πέσετε συνειδησιακά, πολιτικά, στα μάτια του κόσμου ακόμη πιο χαμηλά για να προστατέψετε το αφεντικό. Αυτό θα συμβαίνει κάθε φορά. Και απορώ πού είναι εκείνη η γραμμή, η κόκκινη γραμμή συνείδησης, αυτή που αν την είχατε δεν θα είχατε χάσει την επαφή με τον κόσμο εκεί έξω. Ελπίζω πραγματικά να μην έρθει η φωτογραφική διάταξη για αυτό το σκάνδαλο, για να αθωωθούν.  Και αν τολμήσει και έρθει, ελπίζω ότι εκεί μια κόκκινη γραμμή υπάρχει μέσα στη συνείδησή σας. Πολύ το ελπίζω.
 Για τα θέματα της τεχνητής νοημοσύνης αν είναι ένα κόμμα στη Βουλή που έχει μιλήσει τόσο πολύ -να το υπερηφανευτούμε- είναι η Νίκη. Κάθε εποχή έχει τη μεγάλη της πρόκληση, πρόκληση πάντα για την ελευθερία, για τη δημοκρατία. Μπορεί τον προηγούμενο αιώνα να ήταν μάχη απέναντι σε ολοκληρωτικά καθεστώτα. Σήμερα, όμως, η μεγάλη πρόκληση δεν έρχεται ούτε με τανκς, ούτε με όπλα. Έρχεται με αλγόριθμους, έρχεται με τεχνητή νοημοσύνη, έρχεται με την αλόγιστη συγκέντρωση δεδομένων και το ποιος τα επεξεργάζεται.  Έρχεται με ένα κράτος που γνωρίζει όλο και περισσότερα για τον πολίτη, ενώ ο πολίτης γνωρίζει όλο και λιγότερα για το κράτος. Και αυτό παρουσιάζεται ως πρόοδος. Η Κυβέρνηση πανηγυρίζει γιατί ψηφιοποιεί τα πάντα.
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
 Και εμείς ρωτάμε, πού τελειώνει η εξυπηρέτηση και η διευκόλυνση του πολίτη και πού αρχίζει η ψηφιακή επιτήρηση και η επιβολή; Γιατί περί αυτού πρόκειται, αυτό θα γίνει στο μέλλον. Πού σταματάει η καινοτομία και πού ξεκινάει η απώλεια της ιδιωτικότητας και της ατομικής ελευθερίας;  Πού βρίσκεται το όριο όταν η τεχνητή νοημοσύνη αποκτά ολοένα και μεγαλύτερο ρόλο στη διοίκηση, στην αξιολόγηση, στη λήψη αποφάσεων, στη διαχείριση προσωπικών δεδομένων; 
Γιατί κανένα λογισμικό δεν έχει δημοκρατική νομιμοποίηση. Κανένας αλγόριθμος δεν εκλέγεται από τον ελληνικό λαό. Κανένα σύστημα τεχνητής νοημοσύνης δεν λογοδοτεί. Λογοδοτούν μόνο όσοι παραχωρούν σε αυτή την εξουσία. Και πραγματικά δεν το καταλαβαίνετε -ή αν το καταλαβαίνετε είστε υπεύθυνοι- ότι και εσείς θα μπείτε μέσα σε αυτόν τον ψηφιακό ολοκληρωτισμό; Σε αυτή την ψηφιακή φυλακή και εσείς θα είστε μέσα. Είναι δεδομένο. Απλά τώρα σας χρησιμοποιούν για να περάσουν αυτά.  
Θέλω τελειώνοντας -γιατί πραγματικά θα μπορούσα να μιλάω ώρες κύριε Παπαστεργίου, το ξέρετε, για αυτό το θέμα- να δώσω συγχαρητήρια για μία ακόμη φορά στα παιδιά που μπήκαν στις σχολές αξιωματικών. Και όχι για διευκόλυνση, εδώ φαίνεται ότι δεν ήταν για διευκόλυνση- λέτε ότι εάν δεν έχουν την καινούργια ταυτότητα, δεν θα μπορούν να μπουν μέσα. Και το λέτε σε τέτοια γεωπολιτική περίοδο; Λέτε στους αξιωματικούς, στην πυροσβεστική, στην αστυνομία, στον στρατό ότι πρέπει οπωσδήποτε να βγάλουν νέα ταυτότητα; Για να διευκολυνθούν ή για να διευκολύνουν τους άλλους να τους παρακολουθούν;
 Εδώ φαίνονται όλα τα ψέματα και θα τα χτυπάμε μέχρι τέλους τα ψέματα για να μην έρθει…
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Τσιρώνη.
Συνεχίζουμε με τους ειδικούς αγορητές και εισηγητές με την προβλεπόμενη αντιστροφή…
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κύριε Πρόεδρε, τελείωσαν οι Κοινοβουλευτικοί; 
ΠΡΟΕΔΡΕΥΩΝ (Πάρις Κουκουλόπουλος): Όχι, μα δεν ζήτησε κανείς τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Περιμέναμε ότι θα μας ρωτούσατε.
ΠΡΟΕΔΡΕΥΩΝ (Πάρις Κουκουλόπουλος): Ωραία. Δεν διευκρινίσατε ότι θα προηγηθείτε. Ρωτούσαμε και δεν είχαμε απαντήσεις.
Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας, κ. Καζαμίας για την βασική του αγόρευση.
 ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Θέλετε να ανακοινώσετε τα παιδιά; 
ΠΡΟΕΔΡΕΥΩΝ (Πάρις Κουκουλόπουλος): Δεν έχουν έρθει ακόμα όλοι.
ΑΛΕΞΑΝΔΡΟΣ ΚΑΖΑΜΙΑΣ: Εντάξει. Θα τους καλωσορίσω εγώ εκ μέρους της Πλεύσης Ελευθερίας. Καλωσορίσατε αγαπητά παιδιά, νέοι και νέες.
  Κυρίες και κύριοι Βουλευτές, χθες ήταν η 52η επέτειος από το πραξικόπημα της Χούντας κατά του Αρχιεπισκόπου Μακαρίου, το οποίο υπήρξε το ξεκίνημα της προδοσίας που κατέληξε με την τουρκική εισβολή και παράνομη κατοχή του βόρειου τμήματος του νησιού. Η  μνήμη αυτών των ημερών δεν πρέπει να παραλείπεται. 
Δεν πρέπει να ξεχνάμε, ότι δυστυχώς, πενήντα δύο χρόνια μετά έχουμε την επαίσχυντη κατάσταση κατά την οποία ο εκλεκτός του πρώην δικτάτορα Παπαδόπουλου, ο Βουλευτής της Νέας Δημοκρατίας Μάκης Βορίδης, έχει αναγορευθεί με απόφαση της Κοινοβουλευτικής Ομάδας της Νέας Δημοκρατίας, σε Πρόεδρο της Επιτροπής Αναθεώρησης του Συντάγματος του 1975, δηλαδή του Συντάγματος που εδραίωσε τη μετάβαση από τη δικτατορία στη Δημοκρατία στη χώρα μας, παρά το γεγονός ότι έχει αυτό το μαύρο παρελθόν. 
Η Πλεύση Ελευθερίας εις ένδειξη διαμαρτυρίας δεν συμμετέχει και δεν νομιμοποιεί την παρουσία του Μάκη Βορίδη ως Προέδρου της Επιτροπής Αναθεώρησης του Συντάγματος. Επισημαίνουμε και αυτές τις ημέρες, που είναι ημέρες μνήμης του πραξικοπήματος και της τουρκικής εισβολής και παράνομης κατοχής στην Κύπρο, ότι είναι προσβολή στους δημοκρατικούς αγώνες του ελληνικού λαού, να έχουμε Πρόεδρο της Επιτροπής Αναθεώρησης του Συντάγματος έναν Βουλευτή, ο οποίος υπήρξε πρόεδρος της νεολαίας του κόμματος του Γιώργου Παπαδόπουλου, που ίδρυσε από τη φυλακή. Μάλιστα, είχε πάει στη φυλακή για να λάβει το χρίσμα και να αναλάβει αυτόν τον ρόλο. Είναι προσβολή, επίσης, για τον Κυπριακό λαό, αλλά είναι και προσβολή προς το Δημοκρατικό μας Σύνταγμα. 
Θα ήθελα επίσης, κύριε Πρόεδρε, να επισημάνω ότι τις τελευταίες μέρες έχει αρχίσει στην κοινωνία και ιδίως μεταξύ των νέων, να εκδηλώνεται ένα, κατά την άποψή μας, υγιές αίσθημα αποτροπιασμού και αγανάκτησης απέναντι σε αυτό που οι ίδιοι αποκαλούν «το κράτος που δολοφονεί».
Αναφέρομαι στις κινητοποιήσεις που είχαμε στα Προπύλαια χθες το βράδυ και στο Άργος, κυρίως από νέα παιδιά, τα οποία διαμαρτύρονται για την επίθεση και το θάνατο του εικοσάχρονου Θοδωρή στο Άργος από δύο αστυνομικούς. Διαμαρτύρονται συνολικά για την αστυνομική βία, η οποία, δυστυχώς, έχει την ανοχή και της Κυβέρνησης και Υπουργών της Κυβέρνησης.
Αναφερθήκαμε στο θέμα αυτό ήδη σε προηγούμενες συνεδριάσεις. Αύριο θα συζητήσω επίκαιρη ερώτηση στις 09.15΄ το πρωί με τον Υφυπουργό Προστασίας του Πολίτη, ακριβώς για να του θέσω το ζήτημα της αστυνομικής βίας και του γεγονότος ότι δεν υπάρχουν μέτρα πρόληψης αστυνομικής βίας, αλλά και δεν υπάρχουν αυστηρά πρωτόκολλα και κυρώσεις κατά των αστυνομικών που χρησιμοποιούν ρατσιστικές εκφράσεις και οι οποίοι πυροβολούν, χρησιμοποιώντας, όπως είδαμε στο βίντεο, άκρως ρατσιστικές εκφράσεις.
Η αστυνομία είναι για να προστατεύει τους πολίτες και όχι για να τους σκοτώνει. Η στάση της Κυβέρνησης απέναντι στην αστυνομική βία υπήρξε πάντοτε χαλαρή. Δεν ακούσαμε καμία καταδίκη, μα καμία καταδίκη της αστυνομικής βίας από την Κυβέρνηση στην περίπτωση αυτή, παρά το γεγονός ότι όταν έχουμε άλλες περιπτώσεις βίας, τις οποίες εμείς καταδικάζουμε, η Νέα Δημοκρατία ισχυρίζεται -ψευδώς- ότι καταδικάζει τη βία από όπου και να προέρχεται. Δεν καταδικάζετε τη βία από όπου και αν προέρχεται. Την καταδικάζετε μόνο από εκεί που σας ενοχλεί και την ανέχεστε όταν διαπράττεται από αστυνομικούς, οι οποίοι χρησιμοποιούν και ρατσιστικές εκφράσεις.
Η μητέρα του θύματος, απαντώντας στις απαράδεκτες δηλώσεις του Δημάρχου Άργους, τις οποίες καταδικάσαμε εδώ χθες, είπε ότι οι αστυνομικοί άρχισαν να παρακολουθούν τον εικοσάχρονο γιο της από την Ασίνη, δίπλα στο Άργος. Από εδώ και στο εξής νομίζω ότι ο γνωστός κούφιος ήχος του μεταλλικού προσωπείου, τον οποίο αναφέρει ο Σεφέρης στο γνωστό ποίημα του για την Ασίνη στη δεκαετία του ’30, θα ταυτιστεί πλέον στη συλλογική συνείδηση με τον ήχο από τις σφαίρες των αστυνομικών που άσκησαν ακραία βία ενάντια σε αυτόν τον αδικοχαμένο νεαρό, ο οποίος βρισκόταν στο φάσμα του αυτισμού και φαίνεται πως δεν έκανε τίποτα απολύτως για να υποστεί αυτή την τύχη.
Την ώρα που συμβαίνουν αυτά, ο Πρωθυπουργός περιφέρεται σε μία προεκλογική ευφορία, καθώς φαίνεται, να εγκαινιάζει κέντρα υγείας, μονάδες τεχνητού νεφρού, όπως αυτήν στην Ιστιαία στη Βόρεια Εύβοια. Οπως μαθαίνουμε, ωστόσο, από τους εργαζόμενους του Νοσοκομείου Χαλκίδας, ενώ ο Πρωθυπουργός εγκαινιάζει αυτές τις μονάδες με μηχανήματα υψηλής τεχνολογίας, δεν υπάρχει προσωπικό και δεν υπάρχει γιατρός για να τα λειτουργήσει. Αλλά τέτοιες είναι, δυστυχώς, οι ανεπάρκειες του Εθνικού Συστήματος Υγείας και τέτοια είναι η αμηχανία της Κυβέρνησης απέναντι σε αυτές, ώστε εγκαινιάζει μηχανήματα χωρίς γιατρούς, για να παραστήσει, δήθεν, ότι ενδιαφέρεται για την υγεία των πολιτών.
Παράλληλα, ο ανιψιός του Πρωθυπουργού και πρώην Διευθυντής του Γραφείου του, υπεύθυνος και για την ΕΥΠ -όχι μόνο ο ίδιος αλλά και ο Πρωθυπουργός είχε άμεση ευθύνη-, δίνει συνεντεύξεις στις οποίες λέει ξανά -γιατί τα είχε πει και στο παρελθόν, πριν από δυο μήνες-, ότι θυσιάστηκε για την πατρίδα, χωρίς να εξηγήσει ακριβώς τι σημαίνει. Τώρα μας είπε ότι «έφαγε σφαίρα» για να γλιτώσει ο Πρωθυπουργός. Θα μπορούσε να τον πει «ο μεγάλος», όπως τον έλεγαν κάποιοι στους διαλόγους για τον ΟΠΕΚΕΠΕ. Ταυτόχρονα, παραπάνω από μία φορά αναφέρθηκε με την αυτοπεποίθηση εμπειρογνώμονα στο πώς λειτουργούν οι μαφίες και στην Ιταλία. Αναφέρθηκε και στον υπόκοσμο, τον οποίο μας είπε ότι γνωρίζει. Τελικά, η παρουσία του όλη, προδίδει έναν αέρα υποκόσμου και μια σχέση με τις παρακρατικές λειτουργίες, η οποία μας ανησυχεί ιδιαίτερα.
Ο κ. Δημητριάδης θα έπρεπε να παραστεί στην Επιτροπή Θεσμών και Διαφάνειας της Βουλής, όπου έχει κληθεί, να καταθέσει τι ξέρει για το τεράστιο σκάνδαλο των υποκλοπών, να μας πει ποιους ακριβώς εκβιάζει με τα ατέλειωτα υπονοούμενα τα οποία χρησιμοποίησε στη διάρκεια αυτής της συνέντευξης.
Εν πάση περιπτώσει, έχουμε πάρα πολλά αναπάντητα ερωτήματα αναφορικά με αυτό το τεράστιο σκάνδαλο, το ελληνικό Watergate του Κυριάκου Μητσοτάκη, το οποίο σε μια άλλη χώρα -αν ήμασταν- θα έπρεπε να είχε ξεσηκώσει όλο τον κόσμο και ακόμη έχουμε μία κυβερνητική πλειοψηφία εδώ στη Βουλή, η οποία προσπαθεί να το κουκουλώσει με κάθε τρόπο, μανιπιουλάροντας τους θεσμούς και αποκλείοντας με ψηφοφορίες, τις οποίες εφεύρει, την κλήτευση κρίσιμων μαρτύρων στην Επιτροπή Θεσμών και Διαφάνειας, για να ξεκαθαρίσουν τι ακριβώς συμβαίνει.
Το νομοσχέδιο που συζητάμε σήμερα για την τεχνητή νοημοσύνη έρχεται να ενσωματώσει έναν κανονισμό του 2024 της Ευρωπαϊκής Ένωσης και με τον τρόπο αυτό, σύμφωνα με το πώς το παρουσιάζει η Κυβέρνηση, να θέσει ένα κανονιστικό, ένα ρυθμιστικό πλαίσιο, δηλαδή κάποιον έλεγχο στον τρόπο με τον οποίο χρησιμοποιείται η τεχνητή νοημοσύνη.
Η τεχνολογία γενικότερα δεν μπορεί από μόνη της να περιορίσει τον άνθρωπο, τα δικαιώματά του και τις ελευθερίες του. Η τεχνολογία ποτέ δεν δρα από μόνη της. Πίσω από κάθε τεχνολογία και κάθε νέα τεχνολογία υπάρχει μία εξουσία που τη χρησιμοποιεί, την εφαρμόζει, την εξελίσσει και την υλοποιεί. 
Η τεχνητή νοημοσύνη δεν είναι εξαίρεση. Η προσπάθεια ένταξής της στη ζωή μας γίνεται από κέντρα συγκεκριμένα, τα οποία είναι δύο. Είναι οι μεγάλες επιχειρήσεις που τη χρησιμοποιούν κατά κόρον στην αγορά, είναι και το κράτος. Ο Κανονισμός που έρχεται από την Ευρωπαϊκή Ένωση δεν προστατεύει επαρκώς τους πολίτες. Θα ήθελα να σας διαβάσω ένα απόσπασμα το οποίο προέρχεται από απάντηση που έλαβα όταν ρώτησα μηχανή τεχνητής νοημοσύνης για τον Κανονισμό. Ρώτησα το εξής απλό ερώτημα: «Πόσα πράγματα αφήνει εκτός ελέγχου το «AI Act» της Ευρωπαϊκής Ένωσης;». 
Η απάντηση που έλαβα από την τεχνητή νοημοσύνη είναι η εξής: «Αφήνει σημαντικά κενά εκτός ελέγχου, καθώς εξαιρεί ολόκληρους τομείς από το πεδίο εφαρμογής. Οι βασικοί τομείς που μένουν εκτός ελέγχου εντοπίζονται στα εξής σημεία. Εθνική ασφάλεια και στρατός. Η γκρίζα ζώνη της αστυνόμευσης των συνόρων. Μοντέλα γενικής τεχνητής νοημοσύνης». Εδώ αναφέρεται σε εταιρείες που καλούνται να αξιολογήσουν μόνες τους το μοντέλο που παρουσιάζει συστημικό κίνδυνο. Με άλλα λόγια, δεν υπάρχει έλεγχος από τον Κανονισμό αυτό πάνω στις επιχειρήσεις, αλλά υπάρχει αυτοαξιολόγηση από τις ίδιες τις επιχειρήσεις για να μας πουν πόσο επικίνδυνη είναι η τεχνητή νοημοσύνη που χρησιμοποιούν. Επιπλέον, η μηχανή τεχνητής νοημοσύνης συνεχίζει να μας λέει ότι η ρυθμιστική αρχή παρεμβαίνει κυρίως εκ των υστέρων. Επίσης, θεωρεί η ίδια η τεχνητή νοημοσύνη ότι δεν υπάρχει παρέμβαση στην παραποίηση περιεχομένου εκτός «deep fakes». Και μας λέει, τέλος, ότι όλες οι εφαρμογές χαμηλού ρίσκου που ορίζει ο Κανονισμός αφορούν το υπόλοιπο -έτσι λέει- 85% των εφαρμογών. Και αναφέρεται συγκεκριμένα σε αυτές. 
Με άλλα λόγια, έχουμε από την Ευρωπαϊκή Ένωση ένα ρυθμιστικό πλαίσιο το οποίο αφορά ένα πολύ μικρό μέρος της εφαρμογής της τεχνητής νοημοσύνης. Αυτό το μέρος δεν παρέχει αρκετή προστασία στους πολίτες από τη χρήση και κατάχρηση αυτής της νέας τεχνολογίας από τις εξουσίες της αγοράς, τις μεγάλες επιχειρήσεις και το κράτος.
Κυρίες και κύριοι Βουλευτές, η πολιτεία, η Ευρωπαϊκή Ένωση και το ελληνικό κράτος δεν πρόκειται να προστατεύσουν τους πολίτες από τους κινδύνους της τεχνητής νοημοσύνης. Δημιουργούν, όπως βλέπουμε και με αυτό το νομοσχέδιο, ένα χαλαρό κανονιστικό πλαίσιο. Δυστυχώς, οι ρυθμιστικές αρχές που καλούνται να  το εποπτεύσουν είναι υποστελεχωμένες. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Λάβαμε αρκετά υπομνήματα, κύριε Υπουργέ, από τους εργαζόμενους στις ανεξάρτητες αρχές, αλλά και από την ίδια την Αρχή προστασίας προσωπικών δεδομένων που λένε ότι όλο το επιστημονικό προσωπικό είναι ανεπαρκές. Παράλληλα, λένε ότι οι γνώσεις που θα έπρεπε να διαθέτουν οι υπάλληλοι της ανεξάρτητης αρχής είναι ανεπαρκείς, ενώ δεν υπάρχουν κίνητρα για την προσέλκυση επιστημόνων.
Επομένως, όλο το ρυθμιστικό πλαίσιο είναι σαθρό. Ο βαθμός ρύθμισης της εφαρμογής της τεχνητής νοημοσύνης είναι περιορισμένος. Και, με τον τρόπο αυτό, οι πολίτες δεν πρόκειται να προστατευθούν από τα κράτη και την Ευρωπαϊκή Ένωση έναντι της βιοπολιτικής και της τεχνοβιοπολιτικής, δηλαδή της μέσω της τεχνολογίας χειραγώγησης της ζωής τους
Η μόνη εγγύηση απέναντι σε αυτά είναι οι ίδιοι οι πολίτες, τα κοινωνικά κινήματα, τα κόμματα όπως η Πλεύση Ελευθερίας που ενσαρκώνουν αυτά τα κοινωνικά κινήματα και, βεβαίως, η διαρκής γνώση και εγρήγορσή μας. Καταψηφίζουμε το νομοσχέδιο.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
 ΠΡΟΕΔΡΕΥΩΝ (Πάρις Κουκουλόπουλος): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα πέντε ομογενείς φοιτήτριες και φοιτητές από τις Ηνωμένες Πολιτείες Αμερικής και τον Καναδά και ένας συνοδός, φιλοξενούμενοι του Αμερικανικού Κολεγίου Ελλάδος (DEREE) με το Πρόγραμμα «HERITAGE GREECE».
Η Βουλή σάς καλωσορίζει με τα καλύτερα συναισθήματα.
(Χειροκροτήματα από όλες τις πτέρυγες της Βουλής)
Συνεχίζουμε με τον κ. Σιμόπουλο ο οποίος ζήτησε τον λόγο για να κάνει μια τρίλεπτη παρέμβαση. Θα ακολουθήσει ο κ. Μάντζος.
Κύριε Σιμόπουλε, έχετε τον λόγο.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. 
Θα ήθελα να αναφερθώ στο θέμα του «ΟΠΕΚΕΠΕ». Σήμερα, όπως το γνωρίζουμε όλοι σε αυτή την Αίθουσα, η Ευρωπαϊκή Εισαγγελία αρχειοθέτησε επτά από τις έντεκα υποθέσεις -είχε αρχειοθετήσει άλλες δύο- και άσκησε ποινικές διώξεις σε βαθμό πλημμελήματος για τέσσερις συναδέλφους μας από τη Νέα Δημοκρατία.
Πριν από λίγη ώρα ήταν εδώ ο Πρόεδρος της Ελληνικής Λύσης, ο οποίος πάλι αναφέρθηκε σε «υποδίκους». Επιμένω ότι αυτή η προσέγγιση θεμάτων που αφορούν Βουλευτές πρέπει να σταματήσει σε αυτή την Αίθουσα. Είναι συνάδελφοι, όπως άλλοι εξήντα τρεις των οποίων έχει αρθεί η ασυλία, οι οποίοι παραπέμπονται και είναι πολύ πιθανό να αθωωθούν. 
Χαιρετίζω, λοιπόν, τον τρόπο με τον οποίο προσέγγισε το θέμα ο κ. Μάντζος, ο οποίος μίλησε για ποινικές διώξεις. Ελπίζω αυτό να κάνει και το κόμμα του από εδώ και πέρα. Διότι από την Ελληνική Λύση δεν περιμένω κάτι τέτοιο. Ούτε περιμένω, βέβαια, να ζητήσουν συγγνώμη για όλα αυτά τα οποία είπαν όλο το προηγούμενο διάστημα, τροφοδοτώντας την τοξικότητα και ακολουθώντας άλλα κόμματα της αντιπολίτευσης σε αυτό τον δρόμο. Ελπίζω, όμως, να ρίξει τους τόνους τουλάχιστον η Αξιωματική Αντιπολίτευση, γιατί από άλλες πλευρές δεν το περιμένω. 
Όσον αφορά τώρα το θέμα των υποκλοπών, έχουμε πει σε όλους τους τόνους ότι η υπόθεση είναι στη δικαιοσύνη. Και η δικαιοσύνη θα αποφασίσει, όπως θα αποφασίσει και για τους υπόλοιπους συναδέλφους μου. Το να καθόμαστε τώρα και μία συνέντευξη να τη διυλίζουμε, να απομονώνουμε κάποιες φράσεις και με βάση αυτές να καταλήγουμε σε συμπεράσματα για τον τρόπο που λειτουργούμε στη χώρα, για τον τρόπο που λειτουργεί η δικαιοσύνη και για τον τρόπο που λειτουργεί η δημοκρατία μας, θεωρώ ότι είναι απολύτως άδικο. 
Όσον αφορά στην υπόθεση του Άργους, έχω τοποθετηθεί και εγώ. Βέβαια, καλύπτει τα πάντα αυτό που δήλωσε ο Υπουργός Προστασίας του Πολίτη, ο οποίος είπε ότι η δουλειά της Αστυνομίας είναι να συλλαμβάνει εγκληματίες και όχι να σκοτώνει αθώα παιδιά. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Σιμόπουλο.
Συνεχίζουμε με την αγόρευση του Κοινοβουλευτικού Εκπροσώπου του ΠΑΣΟΚ κ. Δημητρίου Μάντζου.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, πρώτα και κύρια, μια διαδικαστική αλλά πολύ κρίσιμη παρατήρηση. Εκτός από την τροπολογία του Υπουργείου Εσωτερικών, υπάρχει και μία τροπολογία του Υπουργείου Οικονομικών, την οποία δεν έχει υποστηρίξει κανείς από την Κυβέρνηση. 
Κύριε Υπουργέ -και καταλαβαίνω ότι εσείς δεν έχετε την πολιτική ευθύνη, οπότε δεν οφείλετε να την υποστηρίξετε, ωστόσο την έχετε δεχτεί στο νομοσχέδιό σας- εάν μέχρι το πέρας της συζητήσεως δεν προσέλθει κάποιος από το Υπουργείο Οικονομικών να την υποστηρίξει, πρέπει να αποσυρθεί. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Λέτε για τη ΔΕΘ:
ΔΗΜΗΤΡΙΟΣ ΜΑΝΤΖΟΣ: Ευχαριστώ τον κ. Σιμόπουλο. Εκτός από τη Διεθνή Έκθεση Θεσσαλονίκης που η χρηματοδότησή της είναι ένα σοβαρό ζήτημα που πρέπει να συζητήσουμε, εδώ συναθροίζεται αυτή η ρύθμιση, για παράδειγμα, με την «ΗΔΥΚΑ» και δημοσιονομικές διορθώσεις και σπατάλες, καθώς και ζητήματα που αφορούν στο Ταμείο Ανάκαμψης και στα ορόσημα που χάνονται. 
Και επειδή άκουσα -και το επαναλαμβάνω, γιατί συμφωνώ απολύτως μαζί του- τον κ. Λιβάνιο να λέει ότι οι διατάξεις των τροπολογιών πρέπει να ψηφίζονται μία μία, εγώ αναρωτιέμαι: Ποιος θα την υποστηρίξει; Ποιος έχει την πολιτική ευθύνη; Και ποιος θα σπάσει αυτή την τροπολογία σε περισσότερες διατάξεις, ώστε να τοποθετηθούμε. 
ΑΛΕΞΑΝΔΡΟΣ ΚΑΖΑΜΙΑΣ: Θα έρθει κάποιος;
ΔΗΜΗΤΡΙΟΣ ΜΑΝΤΖΟΣ: Να έρθει. Αυτό ρωτώ και εγώ. Αλλιώς, αν δεν έρθει, να αποσυρθεί. 
Τώρα, όσον αφορά στα ζητήματα του «ΟΠΕΚΕΠΕ». Εγώ ευχαριστώ πολύ τον κ. Σιμόπουλο για τη διακριτή αναφορά που έκανε στο πρόσωπό μου. Όμως, εγώ αισθάνομαι ότι έκανα το αυτονόητο. Είπα αυτό το οποίο έπρεπε να λέμε όλοι σήμερα, ότι υπάρχει η ποινική δίωξη. Αλλά να έχουμε και πλήρη συναίσθηση του τι σημαίνει ποινική δίωξη.
Διότι το δικαστικό δελτίο σήμερα δεν περιποιεί τιμή, κύριε συνάδελφε, στη Νέα Δημοκρατία. Διότι τέσσερις συνάδελφοί μας, πράγματι, δέχθηκαν ποινική δίωξη για το σκάνδαλο διασπάθισης ευρωπαϊκών πόρων μέσω του «ΟΠΕΚΕΠΕ», για ηθική αυτουργία σε συγκεκριμένες πράξεις διασπάθισης. 
Αντί, λοιπόν, για σκυμμένα κεφάλια και συστολή που σας ζήτησα -όχι προσωπικά, αλλά στην παράταξή σας- να υπάρξει, όλο αυτό το διάστημα τι βλέπουμε; Και όσο κάθομαι και μελετώ την επικαιρότητα, εκτός από το κοινοβουλευτικό μας έργο, διαβάζω και ακούω για παιάνες, για πανηγυρισμούς. Δεν προλαβαίνω να μετρώ δηλώσεις Υπουργών, Βουλευτών και στελεχών της Νέας Δημοκρατίας, οι οποίοι καλούν την αντιπολίτευση -και δη την αξιωματική αντιπολίτευση, που χαίρομαι ότι αναγνωρίζετε πως στέκεται καλύτερα και πιο θεσμικά στο ζήτημα αυτό- να ζητήσει συγγνώμη.
Να ζητήσουμε συγγνώμη εμείς, που αποκαλύψαμε το σκάνδαλο και ζητήσαμε τη διερεύνηση και τη δικαιοσύνη; Και η Νέα Δημοκρατία, που έχει τις ποινικές διώξεις εις βάρος της, θα ζητήσει συγγνώμη; Η Νέα Δημοκρατία, εξαιτίας της λειτουργίας ορισμένων μελών της, έχει προκαλέσει μεγάλη ζημιά στους αγρότες που έχασαν κρίσιμους πόρους για χάρη «Φραπέδων» και «Χασάπηδων», θα ζητήσει μια συγγνώμη; Η Νέα Δημοκρατία, που ο Πρόεδρος οργανισμού και  υποψήφιος Ευρωβουλευτής της είναι ήδη καταδικασμένος, θα ζητήσει μια συγγνώμη; Θα ζητήσει μία συγγνώμη που όρθωσε τείχος προστασίας για τους Υπουργούς της, πέρσι, τέτοια εποχή εδώ μέσα με θεσμική εκτροπή; Εμείς θα ζητήσουμε συγγνώμη; 
Δεν έχει ενημερωθεί κανένας, τι σημαίνει ποινική δίωξη; Ο κ. Γεωργιάδης ,που βγαίνει σήμερα και λέει ότι θα αθωωθούν όλοι, προεξοφλώντας δικαστικές κρίσεις, παρεμβαίνει στο κράτος δικαίου και στη δικαιοσύνη την ελληνική και την ευρωπαϊκή; Ναι ή όχι; Εγώ λέω ναι. Ο κ. Βορίδης, που αντί να είναι ελεγχόμενος μάς ζητάει να πούμε και συγγνώμη, προσβάλλει το Κοινοβούλιο; Εγώ λέω ναι. Ο κ. Μαρινάκης, ο Κυβερνητικό Εκπρόσωπος, Υπουργός, ζητά από το ΠΑΣΟΚ και την Αντιπολίτευση να πει συγγνώμη. Εκείνος προσβάλλει την κοινωνία μας και το αγροτικό κίνημα, τον αγροτικό χώρο, τον πρωτογενή τομέα; Εγώ λέω ναι. Αυτά συμβαίνουν. 
Άρα, όλοι να είμαστε απολύτως νηφάλιοι και σοβαροί και προσηλωμένοι στην ουσία. Διότι εμείς γνωρίζουμε τι θα πει, ποινική δίωξη, ότι σε νομικό επίπεδο, ναι, η δικαιοσύνη με σεβασμό στο τεκμήριο αθωότητας θα πει τι ισχύει και τι όχι. Όμως, σε πολιτικό επίπεδο πιστοποιείται ότι έχει υπάρξει μια εγκληματική οργάνωση με πολιτική κάλυψη και προστασία. Και ήρθε η παράταξή σας να συνταγματοποιήσει και το ρουσφέτι στην Αναθεώρηση και να μας πει ότι πρέπει να ρυθμίσουμε τον τρόπο που το Σύνταγμα επιτρέπει στους Βουλευτές να επικοινωνούν με την περιφέρεια τους και με το κράτος, ότι δηλαδή τα έκαναν όλα μια χαρά, στο πλαίσιο του ρουσφετιού και τους έφταιγε το Σύνταγμα και πρέπει να το αναθεωρήσουμε.  Δεν είναι έτσι. 
Έρχομαι πιο κοντά στο σχέδιο νόμου και στο αντικείμενό της. Διότι, σήμερα, μιλάμε, πράγματι, για την ασφάλεια δεδομένων και έχουν περάσει μέρες από τη συνέντευξη του πρώην Γενικού Γραμματέα του Πρωθυπουργού, του κ. Γρηγόρη Δημητριάδη κι όμως κανείς από τη Νέα Δημοκρατία δεν έχει βρει μια λέξη να πει και να αποδοκιμάσει την ορολογία μαφίας, την οποία χρησιμοποίησε ο κ. Δημητριάδης σε αυτήν την τηλεοπτική του συνέντευξη, την οποία, ναι, πρέπει να διυλίσουμε και πρέπει να εξάγουμε όλα τα συμπεράσματα τα κρίσιμα, κυρίες και κύριοι συνάδελφοι της Πλειοψηφίας. 
Διότι δεν μπορώ να ακούω τον πρώην Γενικό Γραμματέα του Πρωθυπουργού να λέει ότι έφαγε μια σφαίρα εκείνος για να μην τη φάει το αφεντικό -«αφεντικό» είναι όρος μαφίας- ή ότι θα τα πάρει όλα στον τάφο, ότι δεν θα μιλήσει για το καλό όλων. Η ομερτά είναι νόμος της μαφίας. Όταν όλα αυτά υπάρχουν και εσείς δεν τα κατονομάζετε και δεν τα καταδικάζετε, τα υιοθετείτε. Το modus operandi της μαφίας το υιοθετείτε. Και δεν είστε όλοι το ίδιο. Γιατί το κάνετε; 
Γιατί ορισμένοι από εσάς -ο κ. Λαζαρίδης πριν από λίγη ώρα- λειτουργείτε ως συνήγοροι του κ. Δημητριάδη, παραινώντας τον μάλιστα, να κάνει και μηνύσεις σε στελέχη του ΠΑΣΟΚ, όπως στον Θανάση Γκλαβίνα, εκλεγμένο Βουλευτή του Μαΐου στη Β΄ Θεσσαλονίκης και μέλος του πολιτικού συμβουλίου. Πριν από λίγη ώρα έκανε δημόσια παραίνεση, συνηγορία. Γιατί λειτουργείτε ως συνήγοροι του κ. Δημητριάδη; Αυτόν και τον κ. Ντίλιαν, που εκβιάζει τον Πρωθυπουργό της χώρας, αυτούς παρεμποδίσατε να έρθουν στην Επιτροπή Θεσμών και Διαφάνειας και να καταθέσουν για το σκάνδαλο των υποκλοπών, βόμβα στον πυρήνα της δημοκρατίας μας. Γιατί το κάνετε; Γιατί είστε όλοι το ίδιο; 
Και όλα αυτά, την ώρα που αυτός ο καταδικασμένος πρώην αξιωματούχους του ισραηλινού στρατού καταθέτει αγωγή στη χώρα του και μιλάει ευθέως για την πώληση του παράνομου κατασκοπευτικού λογισμικού του Predator στις ελληνικές κρατικές αρχές. Είναι το ίδιο λογισμικό που οι ελληνικές κρατικές αρχές, το Υπουργείο των Εξωτερικών ενέκρινε την εξαγωγή του από τη χώρα μας σε αφρικανικές χώρες. Είναι το ειδικό λογισμικό που χρησιμοποιήθηκε αποδεδειγμένα στη χώρα μας εις βάρος σειράς δημοσίων αξιωματούχων, παράλληλα ή διαδοχικά με την Εθνική Υπηρεσία Πληροφοριών, η όποια Εθνική Υπηρεσία Πληροφοριών κατά τα λοιπά, επικαλέστηκε την εθνική ασφάλεια για να κάνει επίσημες παρακολουθήσεις δημοσίων αξιωματούχων. Αυτά θα τα βάλουμε κάτω από το χαλί; Θα φάμε κι εμείς τη σφαίρα; Για ποιον; Ποιον πρέπει επιτέλους αυτό το Κοινοβούλιο και αυτή η πολιτική ζωή να προστατεύει και ως πότε; 
Και μιλάμε για την εθνική ασφάλεια μάλιστα, κύριε Υπουργέ και κυρίες και κύριοι συνάδελφοι, στην οποία κατά τα λοιπά, η Κυβέρνησή τής έχει επιφυλάξει και Γενική Γραμματεία, ο Γενικός Γραμματέας της οποίας, παρά ταύτα, αισθάνθηκε την ελευθερία σε μη διασφαλισμένη και μη επιβεβαιωμένη διαδικτυακή σύνδεση να κάνει και εκτιμήσεις σε σχέση με το ουκρανικό ζήτημα και την επίδρασή του στον χρόνο των εκλογών, να μοιραστεί διαβαθμισμένες πληροφορίες σε σχέση με την παρουσία του Διοικητή της ΕΥΠ σε τρίτες πρωτεύουσες και η Κυβέρνηση τον κράτησε στη θέση του. Τον κράτησε στη θέση του στο όνομα της εθνικής ασφάλειας, υποθέτω, λέγοντας ότι δέχτηκε υβριδική επίθεση και ενώ οι ίδιοι οι δράστες αυτής της επίθεσης μιλούν απλώς για μια εξαπάτηση μέσω ενός κοινού e-mail. Γιατί μας εκπλήσσει ότι δεχθήκαμε επίθεση, αν δεχθήκαμε επίθεση; Δεν έπρεπε να το περιμένουμε; Δεν  έπρεπε να είμαστε θωρακισμένοι; 
Εδώ, απαιτείται όμως και ειλικρίνεια. Πρέπει να είμαστε ειλικρινείς με τους ορισμούς. Τι είναι το deepfake; Τι είναι η βαθυπαραποίηση; Τι είναι η φάρσα; Τι είναι υβριδική επίθεση; Τι είναι μια ερασιτεχνική παγίδα μέσω e-mail; Απαιτείται ειλικρίνεια, όχι όλα στην επικοινωνία. Διότι, ναι, οι κίνδυνοι είναι υπαρκτοί, αλλά πρέπει πρώτα να τους αναγνωρίζουμε και ύστερα να τους αντιμετωπίζουμε στις πραγματικές τους διαστάσεις. Άρα, ναι, απαιτείται θωράκιση και απαιτείται κυβερνοασφάλεια. 
Και γι’ αυτό είναι μείζον ζήτημα ότι σε αυτό το σχέδιο νόμου, για παράδειγμα, όπως σωστά είπε ο εισηγητής μας, ο Απόστολος Πάνας, δεν ήρθε η αρμόδια Εθνική Αρχή Κυβερνοασφάλειας, σε ένα τόσο σημαντικό σχέδιο νόμου, για να συνεισφέρει στη διαβούλευση. Και εμείς λέμε ότι πρέπει να υπάρχει προνομοθετημένη διαβούλευση, θεσμοθετημένη με συμμετοχή όλων των αναγκαίων φορέων. Σωστά το είπε ο εισηγητής μας ήδη από το πρωί. 
Σε αυτό το κλίμα λοιπόν και σε αυτό το πλαίσιο συζητούμε το σημερινό σχέδιο νόμου για την ευθυγράμμιση της ελληνικής έννομης τάξης προς τον Κανονισμό της Ευρωπαϊκής Ένωσης για την τεχνητή νοημοσύνη. Με τεκμηρίωση, με νηφαλιότητα, με θετικό και δημιουργικό τρόπο, ο εισηγητής μας, ήδη από την Επιτροπή, αλλά και στην Ολομέλεια, ξεκαθάρισε τη θέση μας. 
Ο Κανονισμός της Ευρωπαϊκής Ένωσης, προφανώς, είναι το πιο αποτελεσματικό, το πιο πλήρες αυτή τη στιγμή εργαλείο που διαθέτει η ευρωπαϊκή ήπειρος για την προστασία από την τεχνητή νοημοσύνη, σε συνάρτηση με το GDPR, τα ζητήματα της ιδιωτικότητας των επικοινωνιών, την ασφάλεια στον κυβερνοχώρο, συμπλέοντας, φυσικά, με τη Σύμβαση Πλαίσιο του Συμβουλίου της Ευρώπης. 
Εδώ, λοιπόν, έχουμε έναν Κανονισμό, ο οποίος έχει γενική και άμεση εφαρμογή. Άρα, δεν κρίνουμε τον Κανονισμό. Εδώ, κάνουμε συζήτηση για το πώς αυτός έρχεται να εφαρμοστεί στη χώρα μας και πώς ακριβώς επιλέγει η Κυβέρνηση να τον εφαρμόσει και πώς θα υπάρχει και αν υπάρχει μια αρχή που μπορεί να επιφορτιστεί με όλες αυτές τις αρμοδιότητες και να έχει και τον βαθμό ανεξαρτησίας και το προσωπικό και τους επαρκείς πόρους για να εκπληρώσει την αποστολή της.
Και εκεί, ακριβώς, υπάρχουν βάσιμες και εύλογες ανησυχίες. Διότι αυτή η Κυβέρνηση δεν μας έχει πείσει ότι έχει μεγάλη ευαισθησία ως προς τα ανθρώπινα δικαιώματα και την προστασία των προσωπικών δεδομένων. Δεν μας έχει πείσει ότι σέβεται τις ανεξάρτητες αρχές και τους επικεφαλής τους και τα πρόσωπα που τη στελεχώνουν. Δεν μας έχει πείσει ότι αντιμετωπίζει καν συνολικά το δημόσιο και τους λειτουργούς και υπαλλήλους του δημοσίου τομέα με αξιοπρέπεια, αλλά αντίθετα, τους αντιμετωπίζει σχεδόν εχθρικά και με δυσπιστία. Το μεταφέρω αυτό και από την Επιτροπή Αναθεώρησης και στη σχετική συζήτηση που έγινε χθες για το άρθρο 103 και την άρση της μονιμότητας. 
Ναι, η τεχνητή νοημοσύνη, από θέση αρχής -για όλους, νομίζω, είναι αυτό πασίδηλο- είναι κάτι άγνωστο, κάτι το οποίο δεν μπορεί προφανώς να περιγραφεί, να προβλεφθεί, πολλώ δε μάλλον, να περιοριστεί από ένα νομοθέτημα. Δεν είναι σίγουρα μια απλή τεχνολογική πρόοδος. Δεν είναι καν μία τεχνολογική επανάσταση. Είναι κάτι πολύ περισσότερο. Είναι αλλαγή πολιτιστικού προτύπου. Είναι μια κοινωνική μετατόπιση. Και δεν τίθεται ερώτημα, αν δεχόμαστε θετικά ή όχι την τεχνητή νοημοσύνη. Όποιος δεν τη δέχεται έχει τεχνοφοβικό πρόβλημα. Το ζήτημα εδώ είναι εάν αυτήν την τεχνητή νοημοσύνη θα βρούμε τον τρόπο να τη ρυθμίσουμε, έναν τρόπο, grosso modo. Η ανησυχία, δηλαδή, είναι αν θα υπάρξουν οι διασφαλίσεις, τα εργαλεία θωράκισης των δικαιωμάτων, των δεδομένων προσωπικού χαρακτήρα και η προστασία από τυχόν κυβερνοεπιθέσεις. Άρα, είμαστε υποχρεωμένοι, ευρωπαϊκά και εθνικά, να μιλήσουμε για ρύθμιση που θα κινείται παράλληλα με την καινοτομία, θα την ακολουθεί χωρίς να την εμποδίζει και για ένα κοινωνικό περιβάλλον, το οποίο θα εξασφαλίζει επενδύσεις και ανάπτυξη και καινοτομία και έρευνα αφενός, αλλά από την άλλη θα δημιουργεί την εμπιστοσύνη στους πολίτες ότι τα δικαιώματά τους γίνονται σεβαστά. 
Άρα, αυτή είναι μια ρύθμιση που αφορά και στον κοινό νομοθέτη, αλλά αφορά, κατά την άποψή μας, και στο Σύνταγμα. Και εδώ, υπάρχει και πεδίο συναίνεσης και με την Πλειοψηφία, προφανώς και με άλλες δυνάμεις της Αντιπολίτευσης που τοποθετηθήκαμε για το άρθρο 5 -το άρθρο 5Β, λέμε εμείς- για την τεχνητή νοημοσύνη. Διότι στην Επιτροπή Αναθεώρησης έγινε συζήτηση για την τεχνητή νοημοσύνη και την τεχνολογική πρόοδο, στο πλαίσιο των ατομικών δικαιωμάτων, των συνταγματικών ελευθεριών και διαπιστώθηκε από κοινού η ανάγκη πολιτεία μας πράγματι, να μην ξεπεραστεί από την πρόοδο της τεχνολογίας, να προσπαθεί να την ακολουθήσει ρυθμιστικά, όσο ιδεαλιστικό και αν ακούγεται αυτό, όσο τεχνικά δύσκολο ή έως και ανέφικτο -θα έλεγε κανείς- ακούγεται αυτό. Είναι, όμως, μία ένδειξη, μια κατεύθυνση την οποία πρέπει όλοι να ακολουθήσουμε, γιατί όλοι την συνομολογούμε. 

Άρα, και το συνταγματικό κείμενο, εκτός από τον AI Act σε ευρωπαϊκό επίπεδο, τον νόμο που θα ψηφιστεί και θα δημοσιευθεί, κατά την άποψή μας, οφείλει να συνομιλεί με την τεχνολογική πρόοδο όσο αλματώδης ή απρόβλεπτη κι αν είναι αυτή. Και αυτό γίνεται κατ’ εξοχήν μέσα από την καθιέρωση νέων δικαιωμάτων και εγγυήσεων απέναντι στις συνέπειες που μπορεί να έχει η χρήση τεχνολογικών εφαρμογών και μέσων ιδίως στην εποχή που ζούμε και αυτό έχει ήδη αναγνωριστεί από το 2001 με την Κοινωνία της Πληροφορίας. Ένας λόγος παραπάνω σήμερα ο ψηφιακός συνταγματισμός να εμπεδωθεί, να ενισχυθεί, έτσι ώστε να δοθεί και από το Σύνταγμα της χώρας μια κατεύθυνση στις δικαστικές κρίσεις που θα ακολουθήσουν, μια νέα νομολογία που είναι υπό διαμόρφωση και που πρέπει να λάβει υπόψη της ότι πρώτα και κύρια προέχει η αναγνώριση και η διασφάλιση νέων δικαιωμάτων στην ψηφιακή εποχή. 
Η προστιθέμενη αξία, λοιπόν, της ρύθμισης, κατά την άποψή μας, με το νέο άρθρο 5Β του Συντάγματος που πρέπει να υπάρξει, είναι η απαγόρευση του ψηφιακού αποκλεισμού και η ελευθερία πρόσβασης όλων στις νέες τεχνολογίες. Και εκεί για εμένα -εκεί καταλήγω- είναι και η βασική εστία ανισότητας σήμερα. Έχουμε την ανισότητα πρόσβασης και την ανισότητα αντίληψης και γνώσης, δηλαδή ποιος έχει πρόσβαση στα νέα μέσα και ποιος καταλαβαίνει τι είναι τα νέα μέσα και τι έρχεται ενώπιόν του, πώς αλλάζει η ζωή μας, ποιος το κατανοεί. Και όταν έχουμε το ακριβότερο ίντερνετ και το πιο αργό διαδίκτυο στην Ευρωπαϊκή Ένωση και το κόστος ενός gigabyte είναι διπλάσιο σχεδόν από τον ευρωπαϊκό μέσο όρο, σύμφωνα με την Ευρωπαϊκή Επιτροπή, όταν η πρόσβαση είναι πολυτελές προνόμιο για λίγους, όταν η ψηφιακή συμπερίληψη είναι ζητούμενο και ο αποκλεισμός είναι δεδομένο, όταν δεν έχουμε διασφαλίσει ότι όλοι θα έχουν ισότιμη πρόσβαση, γνώση και χρήση των ψηφιακών τεχνολογιών, για ποια ψηφιακή ισότητα μιλούμε; Αντίστοιχα, όταν υπάρχει πρόσβαση -όπου υπάρχει- και δεν υπάρχει η παιδεία, η εκπαίδευση, η γνώση, ώστε να γίνεται αντιληπτό με όρους διαφάνειας τι προέρχεται και παράγεται από τεχνητή νοημοσύνη και τι είναι αξιόπιστο, τότε έχεις και νέα εστία ανισότητας, την ανισότητα αντίληψης. 
Άρα, το ζητούμενο εδώ είναι η ρύθμιση και στα δύο επίπεδα, και στην πρόσβαση και στην αντίληψη και γνώση, να υπάρχει υπεύθυνη χρήση των αλγορίθμων ώστε να είναι εφικτή και η λογοδοσία, ιδίως στο κέντρο της διοίκησης, στο λογισμικό της δημόσιας διοίκησης, στο κράτος που πρέπει να εργάζεται διαρκώς για την άρση των ανισοτήτων και στο ψηφιακό επίπεδο με τη διευκόλυνση της πρόσβασης στο διαδίκτυο, με την υποστήριξη της εκπαίδευσης και με τη δίκαιη πρόσβαση όλων στην τεχνολογία, με εργαλεία διαφάνειας και λογοδοσίας, εγγυήσεις δημοκρατίας για όλους που θα στηρίξουν τον ψηφιακό μετασχηματισμό έμπρακτα, την καινοτομία, την έρευνα, αλλά πάνω και πρώτα από όλα με ισότητα πρόσβασης, συμπερίληψη και υπέρβαση των ψηφιακών ανισοτήτων. 
Ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης έχει τον λόγο επί της τροπολογίας.
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Επί της τροπολογίας με γενικό αριθμό 525 και ειδικό 21, στο άρθρο 1, για να μπορέσουμε να επιταχύνουμε όλες τις διαδικασίες, χωρίς βεβαίως ποτέ να αλλάζουμε την τελική απόφαση και την τελική κρίση, η οποία παραμένει στα αρμόδια όργανα, προχωράμε στην εισαγωγή τεχνητής νοημοσύνης στο Ολοκληρωμένο Πληροφοριακό Σύστημα Κρατικών Ενισχύσεων, το ΟΠΣΚΕ, για να μπορέσει να βοηθήσει στην επιτάχυνση των αιτήσεων και βεβαίως για να μπορέσουμε να εξυπηρετήσουμε πολύ πιο γρήγορα τον κόσμο, να μην υπάρχουν καθυστερήσεις, επιμένω και λέω ότι δεν υπάρχει καμία αλλαγή στην τελική κρίση. Πάντοτε η διοίκηση ελέγχει και τελικά η απόφαση παραμένει στα αρμόδια όργανα.
Με το άρθρο 2 συστήνεται Διεύθυνση Διαχείρισης του Υποπρογράμματος «Τομέα Δημοσίων Επενδύσεων και Χρηματοδοτικών Εργαλείων» στο τομεακό Πρόγραμμα Ανάπτυξης του Υπουργείου Εθνικής Οικονομίας και Οικονομικών. Είναι για την καλύτερη διαχείριση του Προγράμματος Δημοσίων Επενδύσεων και των χρηματοδοτικών εργαλείων.
Στο άρθρο 3 προσδιορίζουμε ότι όλη η χρηματοδότηση της ανάπλασης της Διεθνούς Έκθεσης Θεσσαλονίκης περιέρχεται συνολικά στο πρόγραμμα του Υπουργείου Εθνικής Οικονομίας και Οικονομικών. Εξασφαλισμένη, λοιπόν, η πλήρης χρηματοδότηση για την ανάπλαση της ΔΕΘ. 
Αυτά, κύριε Πρόεδρε. Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο κ. Μάντζος.
ΔΗΜΗΤΡΙΟΣ ΜΑΝΤΖΟΣ: Ευχαριστώ.
Καταρχάς, κύριε Υπουργέ, ευχαριστούμε που ήρθατε έστω στο 85΄. Και η Αργεντινή έτσι το γύρισε, μετά το 85΄, κύριε Υπουργέ, ως άλλος Μέσι. 
Λοιπόν, τώρα, η ερώτηση είναι η εξής. Όσο λείπατε, ο κ. Λιβάνιος, ο Υπουργός των Εσωτερικών, έκανε κάτι το οποίο εγώ το καλωσόρισα και όλη η Βουλή. Είπε ότι είναι σωστό το αίτημά μας να σπάνε οι τροπολογίες σε περισσότερα άρθρα. Εγώ, λοιπόν, σας παρακαλώ, κύριε Υπουργέ, να ζητήσετε από τον Πρόεδρο της Βουλής, από το Προεδρείο της Βουλής, αυτή η ρύθμιση να σπάσει σε περισσότερες διατάξεις, ώστε να τοποθετηθούμε επ’ αυτών διακριτά.
Δεν είναι δυνατόν, για παράδειγμα, οι Θεσσαλονικείς που έχουν δεχτεί εμπαιγμό δεκαετιών με τη Διεθνή Έκθεση Θεσσαλονίκης να έρχονται να μαθαίνουν μέσα από τροπολογία της 10ης βραδινής την προηγουμένη αυτής της συνεδρίασης τι θα γίνει με την ανάπλαση της Διεθνούς Εκθέσεως και να μαθαίνουν μέσα από τροπολογίες για ένα πρόγραμμα και πώς θα χρηματοδοτηθεί ένα πρόγραμμα που υποτίθεται ότι θα τους αναβαθμίσει την ποιότητα ζωής και την αναπτυξιακή προοπτική της πόλης. Αυτή η ρύθμιση πρέπει να είναι διακριτή. 
Δεν μπορεί αυτή η ρύθμιση να τεθεί και να συναθροιστεί μαζί, για παράδειγμα, με τις δημοσιονομικές διορθώσεις στην «ΗΔΥΚΑ Μονοπρόσωπη Ανώνυμη Εταιρεία» στο άρθρο 4. Δεν είναι δυνατόν η ρύθμιση της ΔΕΘ να είναι μαζί με αυτήν, που δεν μπορούμε κανένας από εμάς να ξέρει γιατί δίνεται αυτή η δυνατότητα για πολλοστή φορά και ποιος φορέας και ποιο όργανο επέβαλε δημοσιονομικές διορθώσεις στην ΗΔΥΚΑ, ποια είναι η αιτία, ποιο είναι το ύψος τους. Εδώ μιλάμε για σπατάλες, μιλάμε για δαπάνες που νομιμοποιούνται, που καλύπτονται. Οι δημοσιονομικές αυτές διορθώσεις ποιος φταίει που υπάρχουν; Και γιατί αυτό εμείς πρέπει να το ψηφίσουμε μαζί με όλες τις άλλες διατάξεις;
Ή στο άρθρο 5, τα ορόσημα του Ταμείου Ανάκαμψης, όπου το σκανδαλώδες άρθρο 116 του ν.5316/2026, το οποίο έχουμε αποδομήσει και στο σχετικό σχέδιο νόμου και στην επίκαιρη επερώτηση του Ταμείου Ανάκαμψης και Ανθεκτικότητας -το θυμάστε, Υπουργέ-, επεκτείνεται και συμπληρώνεται. Δηλαδή την ανωριμότητα των έργων του Ταμείου Ανάκαμψης και Ανθεκτικότητας θα την πληρώσουν οι Έλληνες φορολογούμενοι, ενώ οι εργολάβοι θα ολοκληρώσουν ό,τι μπορούν με το αζημίωτο. 
Ο κ. Σκυλακάκης που μας έλεγε για την ωριμότητα των έργων του Ελλάδα 2.0 που είναι σήμερα; Όλα αυτά τα ετερόκλητα μεταξύ τους πώς μπορούν να ψηφιστούν; Γιατί εμείς θέλουμε να καταψηφίσουμε ρυθμίσεις και κάποιες άλλες να τις υπερψηφίσουμε, όπως τη Διεθνή Έκθεση Θεσσαλονίκης. Εμείς πώς θα τοποθετηθούμε, κύριε Υπουργέ, σε αυτό; Υπάρχει μία συνεκτική απάντηση σε αυτήν την αντικοινοβουλευτική πρακτική και προφανώς επιμέρους απαντήσεις στα ερωτήματα που σας έθεσα; 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μάντζο.
Τον λόγο έχει ο κ. Καζαμίας για την τρίλεπτη παρέμβασή του.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Κατ’ αρχάς, να πω ότι η τροπολογία αυτή είναι μία από τις δύο για τις οποίες η Πλεύση Ελευθερίας, κύριε Παπαθανάση, κατέθεσε ένσταση αντισυνταγματικότητας. Επειδή η Νέα Δημοκρατία έχει την πλειοψηφία εδώ, κατάφερε να μας κάνει να πιστέψουμε ότι έχουν έρθει εντός των συνταγματικών προθεσμιών οι τροπολογίες αυτές και ότι είναι σχετικές με το αντικείμενο. Ούτε το ένα είναι ούτε το άλλο. Όμως, όπως είπε και ο κ. Γεωργιάδης, πλειοψηφία έχετε, ό,τι θέλετε κάνετε. Και το Σύνταγμα λάστιχο μπορείτε να το κάνετε με την πλειοψηφία. 
Τώρα, για τα άρθρα στα οποία εμπλέκεται το δικό σας Υπουργείο, γιατί δεν είναι όλα του δικού σας Υπουργείου, νομίζω ότι -αν σας άκουσα καλά- αναφερθήκατε στο 2 και στο 3, αλλά όχι στο άρθρο για το Ταμείο Ανάκαμψης, το άρθρο  5. 
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Μετά. 
ΑΛΕΞΑΝΔΡΟΣ ΚΑΖΑΜΙΑΣ: Μετά θα μιλήσετε, ωραία.
Λοιπόν θα ξεκινήσω γι’ αυτά που είπατε, κατ’ αρχάς, που είναι το άρθρο 2. Αυτό αναφέρεται στη σύσταση διεύθυνσης για υποπρόγραμμα του τομέα δημοσίων επενδύσεων και λέει ότι «συστήνεται η διεύθυνση» κ.λπ.. Πώς θα στελεχωθεί αυτή η διεύθυνση; Δεν λέει τίποτα το σχετικό άρθρο. Θα μπορούσατε να μας διαφωτίσετε; Πόσα στελέχη θα έχει; Τι διαδικασίες θα υλοποιηθούν, ούτως ώστε να αποκτήσει τα μέλη του, το προσωπικό αυτό το συγκεκριμένο τμήμα του Υπουργείου; Αυτή είναι η πρώτη ερώτηση.     
Η δεύτερη παρατήρηση που έχω να κάνω σχετίζεται με τη χρηματοδότηση του έργου ανάπλασης της Διεθνούς Έκθεσης Θεσσαλονίκης. Εδώ θα πρέπει να πω ότι υπάρχει μια πρωτοβουλία πολιτών η οποία έχει την ονομασία «ΔΕΘ Μητροπολιτικό Πάρκο» -την οποία η Πλεύση Ελευθερίας υποστηρίζει- συγκεντρώνει δεκάδες χιλιάδες υπογραφών, με σκοπό τη δημιουργία Μητροπολιτικού Πάρκου στη Θεσσαλονίκη, σε μια πόλη η οποία έχει πάρα πολύ χαμηλό ποσοστό πρασίνου σε σχέση με το μπετόν που υπάρχει εκεί. Και παρόλα αυτά, η Κυβέρνηση κωφεύει και προχωράει στην υλοποίηση έργων εκεί τα οποία δεν λαμβάνουν καμία, μα καμία μέριμνα για την προστασία του περιβάλλοντος και για τη δημιουργία ενός χώρου πρασίνου για τους πολίτες.
Αυτό μας βρίσκει αντίθετους και το γεγονός ότι φροντίζετε να χρηματοδοτήσετε αυτά ερήμην των πολιτών δείχνει πόσο σοβαρά λαμβάνετε υπ’ όψιν τη φωνή των πολιτών στην ανάπτυξη της συμπρωτεύουσας. Τους αγνοείτε παντελώς. Δεν σας ενδιαφέρουν οι πολίτες. Αυτή είναι όλη η προσέγγιση της Κυβέρνησης όσον αφορά στο Πρόγραμμα Επενδύσεων, να είναι από πάνω προς τα κάτω, κάθετα και αντιδημοκρατικά.
Έρχομαι, τέλος, στη διάταξη του άρθρου 5, που σχετίζεται με τα ορόσημα για τα έργα που χρηματοδοτούνται από το Ταμείο Ανάκαμψης. Εδώ έχουμε θέσει ξανά εντονότατα τις ενστάσεις μας για τη διαδικασία αυτή. Πρόκειται για έργα τα οποία είναι άνω των 100 εκατομμυρίων. Έχουμε μια σχεδόν φωτογραφική διάταξη εδώ, γιατί δεν περιμένουμε ότι θα είναι πολλά αυτά τα έργα. Ξέρουμε από προηγούμενες τροπολογίες ότι τα έχετε υπ’ όψιν και μπορεί κάποιοι Υπουργοί σας, εν πάση περιπτώσει, να τα κατονομάζουν.
Ως προς αυτά τα έργα, αναλαμβάνει το Δημόσιο να αποζημιώσει αυτούς που τα έχουν με δικά του χρήματα, επειδή δεν μπορεί να τα εκτελέσει στην ώρα τους. Αυτό είναι απαράδεκτο.
Ευχαριστώ, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Πριν δώσω τον λόγο στον κύριο Υπουργό, έχει ζητήσει τρίλεπτη παρέμβαση ο Κοινοβουλευτικός Εκπρόσωπος -από τη Θεσσαλονίκη- της Νέας Δημοκρατίας, ο κ. Στράτος Σιμόπουλος.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Στα πλαίσια, κύριε Πρόεδρε, της συζήτησης της τροπολογίας.
Κύριε Πρόεδρε, η Θεσσαλονίκη αλλάζει πίστα. Αλλάζει πίστα σε επίπεδο υποδομών, κυρίως με ευθύνη της Κυβέρνησης και του ίδιου του Πρωθυπουργού, ο οποίος είναι Βουλευτής Θεσσαλονίκης. Θυμίζω ότι σε λίγες εβδομάδες θα έχουμε την επέκταση του μετρό προς Καλαμαριά. Θυμίζω ότι το Flyover, η υπερυψωμένη περιφερειακή θα είναι έτοιμη, σύμφωνα με το χρονοδιάγραμμα, την άνοιξη του 2027. Θυμίζω ότι προχωρά και θα παραδοθεί στις αρχές του 2027 το Παιδιατρικό Νοσοκομείο στο Φίλυρο. Προχωράει ο διαγωνισμός για τη μετεγκατάσταση του Αντικαρκινικού Νοσοκομείου «Θεαγένειο» στο στρατόπεδο Καρατάσιου, ο έκτος προβλήτας ξεκίνησε, παρά τα αρχικά προβλήματα. Ο προαστιακός που αφορά κυρίως στις δυτικές συνοικίες, είναι στο επίπεδο του διαλόγου με τις εταιρείες οι οποίες ενδιαφέρονται στις ήδη υπάρχουσες γραμμές να έχουμε προαστιακό.
Υπάρχουν και μικρότερα έργα, όπως είναι η ανάπλαση στο Παλατάκι, όπως είναι η Μαρίνα στην Κρήνη, όπως είναι το αλιευτικό καταφύγιο, επίσης στην Κρήνη, όπως είναι ακόμη και η ανάπλαση της Πλατείας Διοικητηρίου.
Αλλάζουμε πίστα και έρχεται τώρα και η ανάπλαση της ΔΕΘ, ένα έργο ταλαιπωρημένο επί δεκαετίες και αυτή η Κυβέρνηση δίνει λύσεις. Δίνει λύσεις σύμφωνα με αυτό που θέλουν οι φορείς και όχι οι γνωστές ομάδες, οι οποίες επί δεκαετίες, όταν είναι να έρθουν πόροι στην πόλη, βρίσκουν έναν τρόπο να τους σαμποτάρουν. Αυτές, λοιπόν, οι ομάδες είναι στο «…» και είναι στο «…» και πολιτικά, αλλά είναι και ουσιαστικά μέσα από τους φορείς της πόλης.
Στην ανάπλαση, λοιπόν, ένα έργο που θα ξεκινήσει, ένα έργο πολύ σημαντικό για την πόλη, θα έχουμε έναν χώρο πρασίνου, έναν χώρο ανάπτυξης όσον αφορά στις εγκαταστάσεις της ΔΕΘ, χωρίς ξενοδοχεία, χωρίς μεγάλες εγκαταστάσεις, που θα συνδυάσει και την ανάγκη να έχουμε ένα σημαντικό εκθεσιακό κέντρο και ταυτόχρονα, την ανάγκη να υπάρχει ένας πνεύμονας στην πόλη.
Υπό την έννοια αυτή, χαιρετίζω προφανώς αυτό το οποίο μέσω της τροπολογίας σήμερα έρχεται, το ότι αυτό το έργο θα συνεχίσει με τη χρηματοδότηση η οποία έχει ανακοινωθεί, με τον τρόπο που έχει ανακοινωθεί. Και βέβαια, επειδή για λόγους που αφορά στο Δημόσιο κυρίως, δεν είναι δυνατόν οι πόροι να εκταμιευθούν από το Ταμείο Ανάκαμψης, η Κυβέρνηση παραμένει προσηλωμένη σε αυτά τα οποία έχει εξαγγείλει και είναι ένα έργο που σε δύο-τρία χρόνια θα το δούμε στην πόλη.
Η πόλη το 2030 θα είναι άλλη. Θα είναι μια πόλη στην οποία θα έχει βάλει σφραγίδα η σημερινή Κυβέρνηση και ο σημερινός Πρωθυπουργός.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Κύριε Παπαθανάση, πριν δώσω τον λόγο σε εσάς για την απάντησή σας, μία νομοτεχνική θέλει να καταθέσει ο κύριος Υπουργός Ψηφιακής Διακυβέρνησης για το νομοσχέδιο.
ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης): Ευχαριστώ πολύ, κύριε Πρόεδρε.
Μια νομοτεχνική επί της 525 τροπολογίας που κατατέθηκε σήμερα.
Ευχαριστώ πολύ.
(Στο σημείο αυτό ο Υπουργός Ψηφιακής Διακυβέρνησης κ. Δημήτριος Παπαστεργίου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:


ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Ο Αναπληρωτής Υπουργός Εθνικής Οικονομίας και Οικονομικών, ο κ. Παπαθανάσης, έχει τον λόγο για την απάντησή του.
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Κύριε Πρόεδρε, υποστηρίζω από την τροπολογία τα τρία πρώτα άρθρα. Για το πέμπτο άρθρο, κύριοι συνάδελφοι, θα έρθει εδώ ο κ. Ταχιάος και θα την υποστηρίξει. Έρχεται εντός ολίγου.
Άλλωστε, όπως ξέρετε, το Ταμείο Ανάκαμψης, το οποίο ολοκληρώνεται σε περίπου σαράντα ημέρες, είχε ως σκοπό να στηρίξει τις υποδομές, την κοινωνική συνοχή, την ψηφιοποίηση, την πράσινη μετάβαση και η Ελλάδα έχει καταφέρει, αφενός, το ένα σκέλος, το δανειακό να ολοκληρώσει στο 100%%. Στο σκέλος των επιδοτήσεων ολοκληρώνουμε και εμείς θεωρούμε ότι δεν θα χάσουμε ούτε ένα ευρώ.
Ο λόγος που όλα τα χρηματοδοτικά εργαλεία είναι σε ένα σημείο είναι για να μπορέσει να γίνεται καλύτερη διαχείριση των χρηματοδοτικών αυτών μέσων, έτσι ώστε ποτέ να μην απωλέσουμε πόρους και ένα έργο το οποίο δεν μπορεί να ολοκληρωθεί, επειδή υπάρχουν χρονικοί περιορισμοί στο Ταμείο Ανάκαμψης, να μεταφέρεται στο ΕΣΠΑ και από το ΕΣΠΑ να μεταφέρεται στο Ταμείο Ανάκαμψης.
Πάντως, σε κάθε περίπτωση, πρέπει όλοι να συμφωνήσουμε ότι τα έργα αυτά, είτε λέγονται έργα προληπτικών εξετάσεων, ανακαίνισης των νοσοκομείων είτε αύξησης της ψηφιοποίησης του κράτους, έχουν ένα αποτύπωμα για την επόμενη μέρα.
Επειδή κατάλαβα, κύριε συνάδελφε, κύριε Μάντζο, ότι δεν διαφωνείτε με τα τρία άρθρα, προφανώς θέλετε να είναι σε διακριτές τροπολογίες, για να τα ψηφίσετε ίσως. Επομένως, το καταγράφω αυτό.
Για τον κ. Καζαμία, θέλω να σας πω, κύριε συνάδελφε, ότι σήμερα είναι μια σημαντική μέρα για τη Θεσσαλονίκη, γιατί με αυτή την τροπολογία εξασφαλίζεται πλήρως, 100%, η χρηματοδότηση της ανάπλασης αυτού του εμβληματικού έργου για τη Θεσσαλονίκη. Δεν είναι μόνο το Flyover ή το μετρό και αυτό, επειδή βρίσκεται στην καρδιά της Θεσσαλονίκης. Ποτέ δεν αλλάξαμε τον σχεδιασμό μας, δηλαδή να γίνει το έργο αυτό εκεί.
Με τη συγκεκριμένη διάταξη θεωρείται σίγουρη η χρηματοδότηση του έργου και βέβαια, η δημοπράτηση του έργου, του οποίου αυτή τη στιγμή και η ωρίμανση και η δημοπράτηση περνάει στο Υπερταμείο.
Με το άρθρο 2, όπως γνωρίζετε, έχουμε το Εθνικό Πρόγραμμα Ανάπτυξης, το οποίο, λόγω της δημοσιονομικής πορείας που είχαμε -και εδώ θα το δούμε μπροστά μας τα επόμενα χρόνια- σε σχέση με το 2021-2025 είναι υπερδιπλάσιο. Δηλαδή, είχαμε 10 δισεκατομμύρια σε πόρους ακριβώς επειδή η οικονομία μάς δίνει τη δυνατότητα να ενισχύσουμε αυτό το πρόγραμμα, το οποίο αφορά στην καθημερινότητα των πολιτών. Έχουμε για κάθε Υπουργείο το Τομεακό Πρόγραμμα Ανάπτυξης.
Εκεί, λοιπόν, λόγω των διακριτών αναγκών του Υπουργείου και των αναγκών που έχουν οι ευρωπαϊκοί πόροι, δημιουργήσαμε μια διακριτή διεύθυνση που θα στελεχωθεί από υπαλλήλους του Υπουργείου Οικονομικών, από υπαλλήλους της ΜΟΔ και βεβαίως, θα έχει δύο τμήματα με συνολικό αριθμό εργαζομένων επτά.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, θα μπορούσα να κάνω μία ερώτηση διευκρινιστικά;
ΠΡΟΕΔΡΕΥΩΝ (Πάρις Κουκουλόπουλος): Ορίστε, κύριε Μάντζο, έχετε τον λόγο.
ΔΗΜΗΤΡΙΟΣ ΜΑΝΤΖΟΣ: Διευκρινιστικά, για να μην υπάρχει κάποια παρεξήγηση, υπάρχει, για παράδειγμα, ανησυχία και για το άρθρο 2 σε σχέση με το πώς η διάταξη αποτελεί ενδεχομένως μια παράκαμψη της διοίκησης από την πολιτική ηγεσία, διότι εδώ, αν διαβάζουμε σωστά, καταλαβαίνουμε ότι η Κυβέρνηση μπορεί να προχωρήσει και σε επιλεκτική επιλογή διευθυντή και υπαλλήλων ορισμένου χρόνου για την εκτέλεση του δικού της σκέλους του ΠΔΕ. Και είτε είναι μια προχειρότητα, είτε είναι μια πολιτική σκοπιμότητα. 
Άρα και εδώ δεν εξηγείτε επαρκώς για το άρθρο 2. Το λέω, επειδή λέτε για τα πρώτα τρία άρθρα, κύριε Υπουργέ και επιμένω σε αυτά. Όμως, για την ερώτησή μου, μιας και δεν εισηγείστε εσείς πια για το Ταμείο Ανάκαμψης, περιμένουμε τον κ. Ταχιάο.
Για το άρθρο 4 και για την ΗΔΥΚΑ, ποιος θα εισηγηθεί; Εσείς, φαντάζομαι, κύριε Υπουργέ. Άρα, το ερώτημα ποιος φορέας επέβαλε τις δημοσιονομικές διορθώσεις, σε ποιο ύψος και ποια είναι η αιτία που έχουμε αυτές τις σπατάλες για μία ακόμα φορά, θα μας το απαντήσετε εσείς.
 Το αίτημά μου, ωστόσο, να σπάσει η τροπολογία για να μην καταψηφιστεί στο σύνολό της, καταλαβαίνω ότι δεν γίνεται δεκτό. Δεν ικανοποιείται από την Κυβέρνηση. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ο κ. Καζαμίας έχει τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, κατ’ αρχάς να παρατηρήσω ότι είμαστε στο κατώφλι του κλεισίματος της συνεδρίασης, των δευτερολογιών. Δεν ξέρω αν πρόκειται να μιλήσει άλλος Κοινοβουλευτικός Εκπρόσωπος. Αν πρόκειται, είναι ίσως ένας, ο κ. Καραθανασόπουλος…
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κι εγώ θα μιλήσω.
ΑΛΕΞΑΝΔΡΟΣ ΚΑΖΑΜΙΑΣ: Άλλοι δύο. Θα μιλήσει και ο κ. Σιμόπουλος.
Όμως, το να συζητάμε τώρα τις τροπολογίες οι οποίες κατατέθηκαν αργά το βράδυ χθες και να έρχονται και νομοτεχνικές βελτιώσεις από τον κύριο Υπουργό αυτή τη στιγμή, δηλαδή πριν αρχίσουν οι τελευταίες ομιλίες των Κοινοβουλευτικών Εκπροσώπων και οι δευτερολογίες, είναι άλλη μία υποβάθμιση της συζήτησης. 
Τώρα, άκουσα τον κ. Σιμόπουλο, ο οποίος είναι και Κοινοβουλευτικός Εκπρόσωπος της Νέας Δημοκρατίας, αλλά και Βουλευτής της Θεσσαλονίκης, να μας λέει ότι οι άνθρωποι, οι δεκάδες χιλιάδες των πολιτών που υποστηρίζουν την πρωτοβουλία ΔΕΘ-Μητροπολιτικό Πάρκο, μας είπε ότι οι άνθρωποι αυτοί είναι ομάδες στο «….». Στο «….»! Είναι «……» ομάδες, με άλλα λόγια. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Δεν είπα κάτι τέτοιο.
ΑΛΕΞΑΝΔΡΟΣ ΚΑΖΑΜΙΑΣ: Αυτό είπατε, κύριε Σιμόπουλε. Σας άκουσα. Και χρησιμοποιήσατε τη λέξη «….».
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Είπα τη λέξη «….»; Αν είπα τη λέξη «….», την αποσύρω.
ΑΛΕΞΑΝΔΡΟΣ ΚΑΖΑΜΙΑΣ: Την αποσύρετε; 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ναι, αν την είπα. Αν είπα τη λέξη «….», την αποσύρω. Αν την είπα!
ΑΛΕΞΑΝΔΡΟΣ ΚΑΖΑΜΙΑΣ: Την αποσύρετε τη λέξη «….». Εντάξει. Εγώ σας άκουσα και σημείωσα.
ΠΡΟΕΔΡΕΥΩΝ (Πάρις Κουκουλόπουλος): Αν υπάρχει, παρακαλώ να διαγραφεί.
Ωραία. Θετική η παρέμβαση.
Συνεχίστε, κύριε Καζαμία.
ΑΛΕΞΑΝΔΡΟΣ ΚΑΖΑΜΙΑΣ: Ναι, αν την αποσύρετε, έχει καλώς. Νομίζω ότι καλό είναι να ανακαλούνται πράγματα τα οποία δεν έπρεπε να ειπωθούν.
Τώρα, η πρωτοβουλία αυτή, ανεξάρτητα από το σχόλιο που είχα να κάνω, είναι μια πρωτοβουλία η οποία υποστηρίζεται από δεκάδες χιλιάδες πολίτες. Το να προσπαθούμε να υποστηρίξουμε ότι αυτοί οι πολίτες για κάποιον λόγο -όχι για τη λέξη που άκουσα να αναφέρει ο κ. Σιμόπουλος και που την αποσύρει και καλώς κάνει- δεν πρέπει να έχουν φωνή στα έργα ανάπλασης του κέντρου της πόλης, αυτό είναι άκρως απογοητευτικό. Άκρως απογοητευτικό! Θα έπρεπε να έχουμε μία ανάπτυξη και δημοκρατική και συμπεριληπτική. Δηλαδή, δεν νοείται η ανάπτυξη, ιδίως του αστικού χώρου μιας μεγάλης πόλης, της συμπρωτεύουσας, η οποία να μην είναι συμπεριληπτική. 
Επομένως, η Πλεύση Ελευθερίας δεν μπορεί παρά να συνεχίσει να καταδικάζει την προσπάθεια αυτή, η οποία δεν εμπλέκει τους πολίτες και τη φωνή των πολιτών στον τρόπο που θέλουν η πόλη τους να αναπτυχθεί. 
Όσον αφορά τώρα τον κ. Ταχιάο, ο οποίος μπήκε, και αυτό πάλι εντάσσεται στα πλαίσια της απαξίωσης του Κοινοβουλίου από την Κυβέρνηση. Έρχεται τώρα, λίγο πριν κλείσει η συνεδρίαση, να υποστηρίξει ένα άρθρο στην τροπολογία. Θα τον ακούσω -και νομίζω ότι έχω παρέμβαση επί της τροπολογίας μόλις μιλήσει, γιατί αναφέρθηκα ήδη σε αυτό το άρθρο- αλλά θα ήθελα να παρατηρήσω, κύριε Πρόεδρε, ότι έχουμε μπερδευτεί και εμείς και οι Κοινοβουλευτικοί Εκπρόσωποι της Αξιωματικής Αντιπολίτευσης συγκεκριμένα, για το ποια άρθρα υποστηρίζει ποιο Υπουργείο. Οι τροπολογίες έρχονται σαν μία σαλάτα από ασύνδετα άρθρα μεταξύ τους -και αναφέρομαι σε μία τροπολογία τώρα, όχι σε σχέση με το νομοσχέδιο- και δυσκολευόμαστε πάρα πολύ να καταλάβουμε ποιο Υπουργείο έρχεται και φέρνει ποιο άρθρο της τροπολογίας και ποιο Υπουργείο υποστηρίζει ποιο άρθρο της τροπολογίας. Καλό είναι αυτά να διευκρινίζονται και εγγράφως τουλάχιστον, για να μπορούμε να παρακολουθήσουμε τι γίνεται. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Πριν δώσω τον λόγο στον κ. Ταχιάο, κύριε Παπαθανάση, θέλετε να πείτε κάτι επί των νεότερων; Αν δεν έχετε, να δώσω τον λόγο στον κ. Ταχιάο.
ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών): Όχι, κύριε Πρόεδρε, δεν θέλω να πω κάτι.
ΠΡΟΕΔΡΕΥΩΝ (Πάρις Κουκουλόπουλος): Επομένως, τον λόγο έχει ο κ. Ταχιάος.
Ορίστε, κύριε Υπουργέ, έχετε τον λόγο για το άρθρο 5 της τροπολογίας.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Ναι, κύριε Πρόεδρε. Έχει κατατεθεί και μια νομοτεχνική. Θέλω να ξεκαθαρίσω το εξής: Κατανοώ πολύ καλά ότι  οι Βουλευτές της Αντιπολίτευσης -και όχι κατ’ ανάγκη μόνο της Αντιπολίτευσης- αντιλαμβάνονται ότι η κατάθεση τέτοιων τροπολογιών τους καταλαμβάνει εξ απήνης και πιθανόν να υπάρχει ένα θέμα και με την ουσία τους. 
Θα είμαι, λοιπόν, απολύτως ξεκάθαρος. Μιλάμε για μια πολύ δυναμική διαδικασία. Είναι αυτή της ολοκλήρωσης των έργων του Ταμείου Ανάκαμψης, τα οποία είναι απολύτως περιοριστικά. Γιατί είναι περιοριστικά; Διότι ο χρόνος στον οποίον αυτά τα έργα πρέπει να περαιωθούν, δεν ορίζεται από τις αντικειμενικές συνθήκες του έργου μόνο ούτε από τις συμβατικές υποχρεώσεις, αλλά από το γεγονός ότι πρέπει μέσα στα χρονικά όρια του Ταμείου Ανάκαμψης να εξαντληθούν όλα εκείνα τα περιθώρια, ώστε τα έργα αυτά να παραδοθούν και πλήρη, αλλά και λειτουργικά. Αυτός είναι ο λόγος για τον οποίον η εκτέλεση αυτών των έργων υπακούει σε εξαιρετικές διαδικασίες, οι οποίες επιβάλλουν, όπως φαίνεται και από τη νομοτεχνική, πολλές φορές τα πράγματα να έχουν τρέξει πολύ γρηγορότερα από τον τρόπο με τον οποίο τρέχει η εκτέλεση ενός δημοσίου έργου, σύμφωνα με τον ν.4412 ή οποιαδήποτε άλλη νομοθεσία, αν αφορά έργο που δεν αποτελεί μια κλασική δημόσια σύμβαση. 
Πρέπει να σας πω ότι η αντίληψη ότι τα δημόσια έργα εκτελούνται σώνει και καλά με διοικητικές πράξεις, δεν είναι μία αντίληψη η οποία ανταποκρίνεται ακόμα και στην ουσία του δικαίου των δημοσίων έργων. Ξέρετε ότι από την ώρα που υπογράφεται μία σύμβαση, ακόμα και αν το ένα από τα αντισυμβαλλόμενα μέρη, είναι το Δημόσιο, η σύμβαση αυτή έχει και χαρακτηριστικά τα οποία πρέπει να υπακούουν στα συναλλακτικά ήθη. Όταν, λοιπόν, αναγκάζεις τον ανάδοχο και του λες «Θέλω να τελειώσει το έργο στη συγκεκριμένη προθεσμία», η οποία δεν μπορούσε να προβλεφθεί ούτε κατά τον χρόνο της σύμβασης ούτε ήταν πάρα πολύ εύκολο να επιτευχθεί με την κλασική μεθοδολογία εκτέλεσης του έργου στον χρόνο στον οποίο απαιτούσε το Ταμείο Ανάκαμψης να παραταθεί το έργο, είναι προφανές ότι πρέπει να υπάρξει και σχετική αποζημίωση. Μιλάμε για μία αποζημίωση η οποία έρχεται ως αποτέλεσμα του γεγονότος ότι πρόκειται για μία πράξη η οποία επιβάλλεται αναγκαστικά και δεν έχει αυτά τα αμφοτεροβαρή χαρακτηριστικά τα οποία επιβάλλει μία σύμβαση ή μία τροποποίηση σύμβασης.
Αυτός είναι ο λόγος για τον οποίο εισάγουμε τη συγκεκριμένη τροπολογία, με τις νομοτεχνικές παρατηρήσεις οι οποίες έχουν γίνει και οι οποίες ξεκαθαρίζουν ότι αυτή η τροπολογία αφορά μόνο έργα του Ταμείου Ανάκαμψης, τα οποία είναι άνω των 100 εκατομμυρίων ευρώ και είναι οδικά ή σιδηροδρομικά έργα. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Πάρις Κουκουλόπουλος): Ο κ. Καζαμίας έχει τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Κύριε Ταχιάο, έχουμε ξανασυζητήσει αυτό το άρθρο. Θα ήταν χρήσιμο να λέγατε στη Βουλή και να μας ενημερώνατε πόσες συμβάσεις τέτοιες υπάρχουν. Πρόκειται για συμβάσεις από το Ταμείο Ανάκαμψης για οδικά έργα άνω των 100 εκατομμυρίων ευρώ. Δεν πρέπει να είναι πολλές, πρέπει να είναι πολύ λίγες. Αν είναι πάρα πολύ λίγες, τότε έχουμε εδώ πέρα τον κίνδυνο μιας φωτογραφικής διάταξης. Και αυτό θα πρέπει να το γνωρίζει η Βουλή, γιατί οι φωτογραφικές διατάξεις, δηλαδή άρθρα σε τροπολογίες ή σε νόμους που εφαρμόζονται σε πάρα πολύ λίγες περιπτώσεις οι οποίες μπορούν να αναγνωριστούν μέσα από τους όρους και τις προϋποθέσεις της διάταξης, δεν είναι σύμφωνες με το νόμο. 
Σε κάθε περίπτωση, εδώ έχουμε μία συνθήκη, μία κατάσταση, η οποία είναι προβληματική, ιδιαιτέρως προβληματική. Τι λέει το σχετικό άρθρο το οποίο είναι μακροσκελές; Λέει ότι αν επειδή έχει καθυστερήσει η λήψη πόρων από το Ταμείο Ανάκαμψης, χρειαστεί το Δημόσιο να επιβάλλει σε κάποια στάδια ενός έργου σύντμηση, δηλαδή συντόμευση των προθεσμιών, τότε αυτός που έχει πάρει το έργο, ο ανάδοχος, δικαιούται αποζημίωσης. 
Αυτό το «δικαιούται αποζημίωσης», ανοίγει τώρα μια τεράστια διαδικασία για το ποιος θα αποφασίσει πόση είναι η αποζημίωση. Η διαδικασία, που προβλέπεται εδώ, είναι  να συσταθεί μια τριμελής επιτροπή διαιτησίας, στην οποία το ένα από τα τρία μέλη ορίζεται από την ίδια την εταιρεία, το άλλο από την Κυβέρνηση από το τμήμα του Υπουργείου που επιτηρεί το έργο και η τρίτη εποπτεύουσα διαιτήτρια ή διαιτητής θα πρέπει να οριστεί είτε από το Δημόσιο είτε, αν δεν συμβεί αυτό, θα πρέπει να συμφωνήσουν και οι δύο. 
Με άλλα λόγια ανοίγεται εδώ ένα παράθυρο, ώστε ο ανάδοχος, η επιχείρηση, η οποία θα είναι μεγάλη επιχείρηση, γιατί είναι μια επιχείρηση που αναλαμβάνει έργο άνω των 100 εκατομμυρίων ευρώ, θα μπορεί να έχει τον ίδιο λόγο που έχει και η Κυβέρνηση στη σύσταση μιας επιτροπής, που θα ορίζει τι αποζημίωση θα πάρουν, επειδή οι προθεσμίες συντομεύονται. Αυτό δίνει τεράστια επιρροή σε μεγάλες επιχειρήσεις του ιδιωτικού τομέα στο να ορίζουν τι χρήματα θα τους δώσει το Δημόσιο ως αποζημίωση. 
Αυτό υπήρξε στο παρελθόν -και το γνωρίζετε πολύ καλά- πηγή τεράστιων σκανδάλων όσον αφορά τα έργα οδοποιίας στη χώρα μας. Γι’ αυτό και το κόστος του χιλιομέτρου στην Ελλάδα, είναι πολλές φορές μεγαλύτερο από ό,τι είναι το κόστος κατασκευής ενός χιλιομέτρου αυτοκινητόδρομου στην υπόλοιπη Ευρώπη.
Επομένως είμαστε υποχρεωμένοι να καταγγείλουμε αυτήν τη διάταξη. Θεωρούμε ότι δίνει στις μεγάλες επιχειρήσεις του ιδιωτικού τομέα τη δυνατότητα να απομυζούν χρήματα των φορολογουμένων, έστω του Ταμείου Ανάκαμψης. Είναι πάλι φορολογούμενοι, είναι δημόσια χρήματα και θα έπρεπε να προβλέπεται μια εντελώς διαφορετική διαδικασία, που να διασφαλίζει τους πόρους του Δημοσίου και να μη δίνει σε αυτές τις επιχειρήσεις την αίσθηση ότι το Δημόσιο είναι ξέφραγο αμπέλι στο οποίο θα μπορούν να μπαίνουν με διαδικασίες σχεδόν φωτογραφικές, όπως αυτές που φέρνετε εδώ, για να παίρνουν ένα ακόμη μεγαλύτερο μερίδιο της πίτας του Ταμείου Ανάκαμψης.
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ο κ. Μάντζος έχει τον λόγο.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Κύριε Υφυπουργέ, πριν τρεις εβδομάδες σε αυτήν εδώ την Αίθουσα ψηφίσαμε τη διάταξη του άρθρου 116 του ν.5313/2026, όχι εμείς, η Πλειοψηφία. Γιατί την καταψηφίσαμε; Διότι τη θεωρούμε σκανδαλώδη. Θεωρούμε ότι μετακυλίεται στον εθνικό προϋπολογισμό για έργα 100 εκατομμυρίων και πλέον ευρώ το κόστος της δικής σας ανεπάρκειας να ολοκληρώσετε το Ταμείο Ανάκαμψης και Ανθεκτικότητας μέσα από εύλογες αποζημιώσεις, οι οποίες καλύπτονται πια από τον εθνικό προϋπολογισμό. 
Προσοχή. Μιλάμε για περιπτώσεις που είναι γνωστές και έρχεστε τώρα με αναδρομική σκοπιμότητα πια, αποδεδειγμένα με την τροπολογία σας, να καταλάβετε, να συμπληρώσετε αυτό το άρθρο 116 και με προϋπάρχουσες περιπτώσεις. Άρα, ωμά η Κυβέρνηση μετακυλίει το κόστος της αποτυχίας σας στους Έλληνες φορολογούμενους. Αυτό πια δεν είναι Ελλάδα 2.0, αυτό είναι Ελλάδα 0,2.
Όσες και να ήταν οι διαβεβαιώσεις, όσες και να ήταν οι δηλώσεις ότι το Ταμείο Ανάκαμψης και Ανθεκτικότητας δεν χάνει τα ορόσημά του, δεν χάνει τα έργα του, αποδείξαμε σε κάθε συζήτηση, σε σχέδια νόμου αντίστοιχα και κυρίως στην επίκαιρη επερώτηση της Κοινοβουλευτικής μας Ομάδας προς την Κυβέρνηση, ότι αυτό δεν ίσχυε. Και σήμερα το αποδεικνύετε και εσείς, όταν έρχεστε εκ νέου να συμπληρώσετε αυτήν τη σκανδαλώδη -επαναλαμβάνω- ρύθμιση του άρθρου 116 του ν. 5313/2026 και με ακόμα περισσότερα έργα. 
Εδώ πρέπει να απαντηθεί, κύριε Πρόεδρε, κάτι σαφές, επειδή ξέρετε έχω κουραστεί και προσωπικά και συλλογικά να μας ρωτούν για οτιδήποτε λέμε πόσο κοστίζει και πού θα τα βρούμε. Εδώ πρέπει να απαντήσει η Κυβέρνηση πόσο κοστίζει η δική της ανεπάρκεια να ολοκληρώσει εγκαίρως, εμπροθέσμως και προσηκόντως τα έργα που έχει αναλάβει στο πλαίσιο του σχεδίου Ελλάδα 2.0 και του Ταμείου Ανάκαμψης και Ανθεκτικότητας, που περνά πιστοποιημένα πια ως μια ιστορική ευκαιρία χαμένη για την πατρίδα μας. 
Γιατί το λέω αυτό, κύριε Πρόεδρε; Διότι στην Ειδική Έκθεση του Γενικού Λογιστηρίου του Κράτους, το Γενικό Λογιστήριο λέει ότι η εν λόγω δαπάνη από την καταβολή εύλογης αποζημίωσης στους αναδόχους έργων του Χρηματοδοτούμενου Ταμείου Ανάκαμψης, στην περίπτωση αναγνωρισμένης από το Ελληνικό Δημόσιο καθυστέρησης των έργων, δεν μπορεί να προσδιοριστεί, διότι εξαρτάται από πραγματικά στοιχεία. 
Το Γενικό Λογιστήριο, λοιπόν, δεν μπορεί να προσδιορίσει. Οφείλει η Κυβέρνηση και ο Υφυπουργός να μας πει πόσο κοστίζει στον Έλληνα φορολογούμενο η δική της ανεπάρκεια. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο κ. Σιμόπουλος.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κύριε Πρόεδρε, έτυχε στη συνεδρίαση που συζητήθηκε η επερώτηση του ΠΑΣΟΚ, να είμαι παρών. Νομίζω καταδείχτηκε πλήρως σε αυτήν τη συζήτηση ότι αυτά τα οποία λέτε, κύριε Μάντζο, αυτά τα οποία ισχυρίζεται το ΠΑΣΟΚ, είναι έπεα πτερόεντα,.
ΔΗΜΗΤΡΙΟΣ ΜΑΝΤΖΟΣ: Είναι χρήματα πτερόεντα. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κοιτάξτε, κύριε Μάντζο. Κατ’ αρχήν μιλάμε για ένα Ταμείο Ανάκαμψης, το οποίο δημιουργήθηκε χάρη στη σημαντικότατη συμβολή της Κυβέρνησης και ιδίως του Πρωθυπουργού. Μιλάμε για ένα Ταμείο Ανάκαμψης που τα έργα του «τρέχουν» σε όλη την Ελλάδα, αφορούν όλους τους Έλληνες, είτε είναι υγεία, είτε είναι παιδεία, είτε είναι πολιτισμός, είτε είναι υποδομές, αλλάζοντας τη χώρα. Και εσείς έρχεστε και κατηγορείτε αυτήν την Κυβέρνηση χωρίς επιχειρήματα, μια Κυβέρνηση η οποία έχει καλύψει μάλιστα και όλα τα ορόσημα και βέβαια δεν θα χαθούν και χρήματα. 
Κάνετε αντιπολίτευση, κύριε Μάντζο, στον αέρα. Και όσο για αυτό το οποίο λέτε περί ανεπάρκειας της Κυβέρνησης, βάσει της οποίας χάνονται πόροι, μήπως πρέπει να αναρωτηθείτε για τη δική σας ανεπάρκεια ως Αντιπολίτευση, για τον τρόπο με τον οποίο κάνατε ως κόμμα, όχι προσωπικά, μέχρι σήμερα, αντιπολίτευση, για τον τρόπο με τον οποίον πολιτικά συμπεριφερθήκατε και σήμερα είστε τρίτο κόμμα και όχι δεύτερο, γιατί ακολουθήσατε κατά γράμμα την Αντιπολίτευση, ακόμη και την Πλεύση Ελευθερίας στην Αντιπολίτευση, γιατί αφήσατε πεδίο δόξης λαμπρό στα άλλα κόμματα να κάνουν αντιπολίτευση, γιατί αφήσατε τον χώρο του Κέντρου, ουσιαστικά κοιτώντας, αλληθωρίζοντας προς τα αριστερά; 
Αυτή είναι η αντιπολίτευση που κάνατε. Αυτή είναι η αντιπολίτευση που κάνετε ως κόμμα, ακόμη και για το Ταμείο Ανάκαμψης. 
ΠΡΟΕΔΡΕΥΩΝ (Πάρις Κουκουλόπουλος): Βάλτε μας στο Ταμείο Ανάκαμψης όλη την Αντιπολίτευση να ανεβούμε.
Τον λόγο έχει ο κ. Ταχιάος.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κατ’ αρχάς θα συμφωνήσω ότι πραγματικά μιλάμε για λεφτά. Και από την ώρα που μιλάμε για χρήματα, προφανώς η κουβέντα έχει ένα ενδιαφέρον. Πρέπει κανένας να είναι κατά το δυνατόν ακριβής και ξεκάθαρος. 
Θα πω λοιπόν κατ’ αρχάς στον κ. Καζαμία το εξής. Δεν διαβάσατε καλά τη διάταξη. Προσδιορίζει μέσα με ποιον τρόπο γίνεται ο υπολογισμός του ποσού. Λέει κατ’ αναλογίαν προς το άρθρο 137 του ν. 4412. Το άρθρο 137 του ν. 4412 είναι το άρθρο με το οποίο υπολογίζονται οι θετικές ζημίες στα δημόσια έργα και περιγράφει έναν πολύ συγκεκριμένο μηχανισμό. Κατ’ αναλογία, προς το συγκεκριμένο, λοιπόν, θα υπολογίζεται ή υπολογίζεται το κόστος της επίσπευσης, το οποίο προκύπτει από τη σύντμηση των προθεσμιών για λόγους επίτευξης των οροσήμων του Ταμείου Ανάκαμψης.
Τώρα έχετε μία αντίρρηση -και την έχετε ξαναπεί, δεν την λέτε πρώτη φορά στη Βουλή- σε ό,τι αφορά τη διαιτησία. Ξέρετε, η διαιτησία είναι ένας μηχανισμός ο οποίος κατ’ απαίτηση και της Ευρωπαϊκής Επιτροπής επεκτείνεται στα έργα στην Ευρώπη. Η διαιτησία είναι ένας μηχανισμός ο οποίος εισάγεται στο δίκαιο παντού, ακριβώς γιατί πρέπει να λύσει τις συναλλακτικές διαφορές που υπάρχουν σε όλα τα έργα και σε συμβάσεις δημόσιες ακόμα. Είναι ένας μηχανισμός ο οποίος έχει τα χαρακτηριστικά δικαστηρίου. Μιλάμε για διαιτητικό δικαστήριο. Έτσι, συγκροτείται ένα διαιτητικό δικαστήριο και οι επιλογές των προσώπων έχουν ακριβώς αυτά τα χαρακτηριστικά που επιτρέπουν να υπάρχει το τεκμήριο της ακεραιότητας στην απόφαση η οποία εκδίδεται. Μπορεί να έχετε διαφωνία να το ονομάσετε επιτροπή ή όπως θέλετε να το ονομάσετε, αλλά έτσι έχουν τα πράγματα. 
Τώρα σε ό,τι αφορά τον κ. Μάντζο, άκουσα πολύ προσεκτικά τις παρατηρήσεις του. Δεν θα ήθελα να παρακολουθήσω αυτούς τους τόνους. 
Κύριε Βουλευτά, ακούστε. Αν νομίζετε ότι υπάρχει ένα έργο το οποίο κλείνει ή κλείνει στον προϋπολογισμό του πάρα πολύ εύκολα, νομίζω ότι δεν έχετε μεγάλη εξοικείωση με το αντικείμενο. Δεν υπάρχει το τέλειο δημόσιο έργο που ξεκινά από μία τέλεια μελέτη και από μία μελέτη απολύτως ακριβή η οποία περιγράφει το φυσικό αντικείμενο και το κόστος και το οποίο στο πεδίο βρίσκει εκείνες τις συνθήκες τις οποίες έχει υιοθετήσει θεωρητικά στον σχεδιασμό του. Αυτό το έργο δεν υπάρχει πουθενά στον κόσμο. Τα έργα εκ των πραγμάτων γεννούν πρόσθετες ανάγκες, συναντούν έκτακτα γεγονότα, κάτι που συνέβη σε όλες τις περιπτώσεις και του Ταμείου Ανάκαμψης. 
Και επειδή μιλάμε για τα έργα, να σας θυμίσω, για παράδειγμα, ότι εδώ μιλάμε για τα σιδηροδρομικά έργα. Ένα σιδηροδρομικό έργο, λοιπόν, που εκτελείται αυτή τη στιγμή είναι η κεντρική γραμμή Αθήνας-Θεσσαλονίκης στην περιοχή της Θεσσαλίας. Τα ξέρει ο κύριος Υπουργός. Αυτό είναι ένα έργο το οποίο χρηματοδοτήθηκε εκτάκτως και για λόγους ρευστότητας, κάτι που ήταν πάρα πολύ φυσικό, από το Ταμείο Ανάκαμψης. Είναι ένα έργο που χρειάστηκε να γίνει με πραγματικές συνθήκες, οι οποίες είχαν τον χαρακτήρα του έκτακτου. Ήταν αδύνατο αυτό το έργο να μην βγάλει πρόσθετες δαπάνες και αυτές οι πρόσθετες δαπάνες καλύπτονται μέσα από αυτή τη διάταξη. 
Ο λόγος τώρα για τον οποίον δημιουργούμε τον μηχανισμό του διαιτητικού δικαστηρίου είναι διότι προφανέστατα το δημόσιο θα υπερασπιστεί τα συμφέροντά του. Και επειδή δεν είναι ανάγκη να συμφωνήσουμε με τον οποιοδήποτε ανάδοχο στη φάση του υπολογισμού της αποζημίωσης, νομίζω ότι μία δικαστική απόφαση ενός διαιτητικού δικαστηρίου είναι αυτή που θα επικυρώσει τα πραγματικά δεδομένα και θα δώσει μία απόφαση η οποία θα διαφυλάττει ακριβώς τα συμφέροντα του ελληνικού λαού. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει τώρα για τη βασική του αγόρευση ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε. 
Κύριε Υπουργέ, δεν μπορούμε να κρυβόμαστε πίσω από το δάχτυλό μας. Άλλωστε, δεν χωράμε. Και το άρθρο 3 και το άρθρο 5 της συγκεκριμένης τροπολογίας είναι δωράκια προς τους επιχειρηματικούς ομίλους. Να μιλάμε καθαρά και ξάστερα, διότι πάντοτε το κράτος και το δημόσιο συμφέρον υποκλίνονται στις ανάγκες και τα συμφέροντα των επιχειρηματικών ομίλων. 
Ας πάμε, όμως, στα συνολικότερα ζητήματα. Αλήθεια, τι συγκαλύπτει η Κυβέρνηση, αλλά και όλα τα άλλα κόμματα της βολικής Αντιπολίτευσης, συστημικά ή ψευτοαντισυστημικά, οι διάφοροι δηλαδή επίδοξοι σωτήρες και μαθητευόμενοι μάγοι που καλλιεργούν ψεύτικες ελπίδες στον λαό; Όμως, και τα συστημικά μέσα μαζικής ενημέρωσης συγκαλύπτουν τις εκθέσεις που έρχονται αλλεπάλληλα η μία μετά την άλλη των διάφορων διεθνών οργανισμών, όπως είναι το Διεθνές Νομισματικό Ταμείο, ο ΟΟΣΑ, οι μηχανισμοί της Ευρωπαϊκής Ένωσης και ο Μηχανισμός Σταθερότητας, οι οποίες καθορίζουν το έδαφος πάνω στο οποίο θα πρέπει να κινηθεί και η επόμενη κυβέρνηση, ανεξάρτητα από το ποια θα είναι αυτή, εκτός κι αν ο λαός αποφασίσει να ανατρέψει αυτή την κατάσταση και να γίνει πρωταγωνιστής των εξελίξεων.
Και ποιο είναι αυτό το έδαφος που καθορίζουν όλες οι εκθέσεις χωρίς να εξαιρείται καμία; Πρώτον, ότι είναι απαραίτητη η αυστηρή τήρηση από όλα τα κράτη μέλη της Ευρωπαϊκής Ένωσης, αλλά και συνολικότερα, της αυστηρής δημοσιονομικής πειθαρχίας, για να μπορούν να βρεθούν οι πρόσθετοι πόροι που θα χρηματοδοτήσουν τις πλεονάζουσες ανάγκες για μετατροπή της οικονομίας σε οικονομία πολέμου και της προετοιμασίας πολέμου, όπως προκύπτει και από τις πρόσφατες αποφάσεις της Συνόδου Κορυφής του ΝΑΤΟ.
Έτσι, λοιπόν, υπό τη δαμόκλειο σπάθη της δημοσιονομικής πειθαρχίας μπαίνουν οι μισθοί, οι συντάξεις, αλλά και το σύνολο των κοινωνικών αναγκών σε υγεία, παιδεία και πρόνοια για τον λαό. Από αυτήν την άποψη, δεν είναι τυχαίο ότι η συζήτηση που γίνεται για τα κοστολογημένα μέτρα αποτελεί το άλλοθι για την κλιμάκωση της αντιλαϊκής επίθεσης, όπως βεβαίως αποτελεί και το προσκλητήριο που σαλπίζει η Κυβέρνηση και τα άλλα κόμματα στον λαό για νέες θυσίες, ακόμη και της ίδιας του της ζωής. Έτσι, λοιπόν, έχουμε μια αλληλοσύνδεση ανάμεσα στη δημοσιονομική πειθαρχία και την οικονομία του πολέμου, την πολεμική προετοιμασία. 
Μάλιστα, δεν σταματάνε μόνο σε αυτό. Σήμερα ο «Ριζοσπάστης» αποκαλύπτει την έκθεση του ΟΟΣΑ. Ο ΟΟΣΑ, λοιπόν, λέει για απελευθέρωση των απολύσεων και μάλιστα των ομαδικών απολύσεων, να μην υπάρχουν κόφτες και εμπόδια, ούτε προειδοποίηση ούτε αποζημίωση ούτε διαβουλεύσεις με τα εργατικά σωματεία και τα συνδικάτα, προκειμένου να μπορεί έτσι να βελτιωθεί η κινητικότητα των εργαζομένων, να γίνουν δηλαδή ακόμη πιο αναλώσιμοι και χωρίς δικαιώματα για τις ανάγκες των επιχειρηματικών ομίλων. 
Και δεν σταματάει εκεί ο ΟΟΣΑ. Λέει ότι επειδή τα ανταποδοτικά ασφαλιστικά συστήματα θα επιφέρουν επιπλέον δαπάνες και ανάγκες που δεν μπορούν να βρεθούν στο όνομα της πολεμικής οικονομίας, τι να κάνουμε; Να αυξήσουμε ακόμη περισσότερο το επόμενο χρονικό διάστημα τα όρια συνταξιοδότησης με προοπτική μέχρι το 2030, ακόμα και το 2040, να φτάσουμε και στα 70, στα 72, ακόμα και στα 75 χρόνια. Άλλωστε, τέτοια προγράμματα προετοιμασίας υπάρχουν και από τη ΔΥΠΑ στη χώρα μας.
Από αυτή την άποψη, λοιπόν, οι εκθέσεις των διεθνών οργανισμών και οι δεσμεύσεις που έχει αναλάβει η χώρα μας από τη συμμετοχή της στην Ευρωπαϊκή Ένωση και στο ΝΑΤΟ είναι αυτά που καθορίζουν το αυστηρό πλαίσιο, αλλά και τα όρια μέσα στα οποία θα πρέπει να κινηθεί η επόμενη κυβέρνηση για τα επόμενα πολλά χρόνια. 
Και το ερώτημα που τίθεται είναι γιατί όλες αυτές οι υποδείξεις που κάνουν. Διότι βεβαίως όλες αυτές οι υποδείξεις έρχονται λόγω της αβεβαιότητας της πορείας της παγκόσμιας καπιταλιστικής οικονομίας και της εκδήλωσης μιας νέας μεγάλης καπιταλιστικής κρίσης. Από πού προκύπτουν αυτές οι αβεβαιότητες; Από το γεγονός ότι ζούμε σε έναν κόσμο που φλέγεται από τις ιμπεριαλιστικές συγκρούσεις, από συγκρούσεις που έχουν ως υπόβαθρο τα τεράστια αδιέξοδα που έχει το ίδιο το σύστημα, αλλά και από την όξυνση των αντιθέσεων και των ανταγωνισμών ανάμεσα στα μεγάλα ιμπεριαλιστικά κέντρα και ιδιαίτερα ανάμεσα στις Ηνωμένες Πολιτείες και την Κίνα για την πρωτοκαθεδρία του παγκόσμιου συστήματος. 
Όμως, αυτή την περίοδο εμφανίζεται και κάτι άλλο επιπλέον. Ποιο είναι αυτό; Εμφανίζονται ρήγματα στο εσωτερικό των ίδιων των συμμαχιών. Πριν από δύο, τρία χρόνια, όταν κάποιος στην Ελλάδα έλεγε ότι ανήκουμε στη Δύση, εννοούσε μία ενιαία Δύση, αφού Ευρωπαϊκή Ένωση, Ηνωμένες Πολιτείες και ΝΑΤΟ πάλευαν μαζί για τις ίδιες προτεραιότητες, για τους ίδιους στόχους. 
Σήμερα όταν κάποιος λέει ότι ανήκουμε στη Δύση, σε ποια Δύση εννοεί; Στη Δύση όπου τις προτεραιότητες τις καθορίζουν οι Ηνωμένες Πολιτείες ή στη Δύση στην οποία τις προτεραιότητες τις καθορίζει η Ευρωπαϊκή Ένωση που όχι μόνο δεν συγκλίνουν, αλλά είναι και αντιφατικές; Αυτό είναι ένα ακόμη στοιχείο των τεράστιων δυσκολιών και αδιεξόδων, όπως προκύπτουν και στη διαχείριση της οικονομίας, αλλά και στο ίδιο το αστικό πολιτικό σύστημα και αφορούν το πώς θα διαχειριστεί αυτή τη σύνθετη και πολύπλοκη κατάσταση, τα ελάχιστα περιθώρια ελιγμών που προκύπτουν από τους δημοσιονομικούς κόφτες -δεν μπορεί πλέον να μοιράσει χρήματα-, όπως βεβαίως και την εντεινόμενη δυσαρέσκεια από τον λαό. Γι’ αυτόν ακριβώς τον λόγο και η αστική τάξη, ως φρονίμως πλούσια, δημιουργεί πολλαπλές εναλλακτικές λύσεις, νέους πολιτικούς σχηματισμούς οι οποίοι μπορούν να πάρουν τη σκυτάλη την επομένη των εκλογών, για να συνεχιστεί η αντιλαϊκή και βάρβαρη πολιτική. 
Και δεν δημιουργεί μόνο πολλαπλές επιλογές για την αστική τάξη και την επόμενη μέρα, αλλά και ταυτόχρονα πολλαπλά αναχώματα, ώστε όλα αυτά τα αναχώματα να μπορέσουν να εγκλωβίσουν τη λαϊκή δυσαρέσκεια εντός των τειχών του συστήματος. Διότι αυτή η δυσκολία προκύπτει από το γεγονός ότι στις σημερινές συνθήκες γίνεται ακόμη πιο ορατό σε ευρύτερα λαϊκά στρώματα, στην εργατική τάξη, στους βιοπαλαιστές αγροτοκτηνοτρόφους, στους αυτοαπασχολούμενους, στη νεολαία των λαϊκών στρωμάτων, το εξής γεγονός: Ότι σήμερα από όλες αυτές τις επιλογές κερδίζει μόνιμα το μεγάλο κεφάλαιο και οι επιχειρηματικοί όμιλοι στα πλαίσια της γεωστρατηγικής αναβάθμισης της χώρας και ότι οι δικές τους ανάγκες γίνονται θυσία στον βωμό της κερδοφορίας των επιχειρηματικών ομίλων, των δύο πατρίδων που συγκρούονται.
 

Και απ’ αυτήν την άποψη δεν μπορεί να υπάρξει μία συνοχή που να αμβλύνει αυτήν ακριβώς τη σύγκρουση. 
Γιατί γίνεται πλέον φανερό σε πολύ περισσότερους ανθρώπους το γεγονός ότι για να μπορέσει να κερδίσει πραγματικά ο λαός, κάποιος πρέπει να χάσει. Δεν μπορεί να υπάρχουν δυο καρπούζια κάτω απ’ την ίδια μασχάλη. Δεν μπορούμε να πατάμε σε δυο βάρκες, όπως λέει και ο λαός μας. Ή θα είσαι με τα μονοπώλια, το κεφάλαιο, το αστικό κράτος και τα συμφέροντά τους ή θα είσαι με τις ανάγκες και τα συμφέροντα του λαού. Τρίτος δρόμος, δυστυχώς, δεν υπάρχει. Έχει χρεοκοπήσει ο τρίτος δρόμος εδώ και πολλές δεκαετίες. Γι’ αυτόν, ακριβώς, τον λόγο και αυξάνεται το ρεύμα αμφισβήτησης της κυρίαρχης πολιτικής, το οποίο βάζει στο επίκεντρο και το αστικό κράτος ως θεματοφύλακα του συστήματος. 
Γι’ αυτό, ακριβώς, το λέω και δεν είναι τυχαίο ότι σ’ αυτές τις αναδιατάξεις και στις αβεβαιότητες οι οποίες υπάρχουν, η Κυβέρνηση και η αστική τάξη συνολικά επισπεύδει τη Συνταγματική Αναθεώρηση, για να προχωρήσει σε ακόμα πιο αντιδραστικές αναδιαρθρώσεις του Συντάγματος με τη διαδικασία fast track. 
Στοχεύοντας τι; Αφενός μεν να συνταγματοποιήσει τους δημοσιονομικούς κόφτες για τις ανάγκες του λαού, της εργατικής τάξης και των υπόλοιπων λαϊκών στρωμάτων και από την άλλη να συνταγματοποιήσει νέα προνόμια για τους επιχειρηματικούς ομίλους, νέες φοροαπαλλαγές, όπως απολαμβάνουνε οι εφοπλιστές, για τις στρατηγικού χαρακτήρα επενδύσεις. Επίσης, να φαλκιδεύει ακόμα περισσότερο τα δικαιώματα του λαού και της εργατικής τάξης, όπως για παράδειγμα η αναθεώρηση του άρθρου 16 για πρόσβαση σε δωρεάν ανώτατη εκπαίδευση και όχι εκπαίδευση-εμπόρευμα και πτυχία της αγοράς, αλλά και να επιβάλλει και τη λογική του σιωπητηρίου στους δημόσιους υπάλληλους, στην κρατική υπαλληλία. 
Γι’ αυτό, ακριβώς, και κραδαίνει τον κώδωνα της άρσης και κατάργησης της μονιμότητας, αλλά και συνολικά μέτρα θωράκισης του συστήματος, τις αλλαγές τις αντιδραστικές στο εκλογικό σύστημα, μια σειρά διατάξεις για τη λειτουργία των κομμάτων που θέλουν να θωρακίσουν ακόμα περισσότερο αυτό το αντιδραστικό σύστημα. 
Να αμφισβητήσει την ίδια την Ευρωπαϊκή Ένωση και το ΝΑΤΟ, αλλά και συνολικότερα το σύστημα της αδικίας. Δεν μπορεί αυτό το σύστημα να γίνει δίκαιο. Δεν μπορεί να υπάρξει μια δίκαιη ανάπτυξη στο πλαίσιο του συστήματος γιατί πριν από είκοσι χρόνια συζητάγαμε για εκατομμυριούχους, δέκα χρόνια μετά συζητάγαμε για δισεκατομμυριούχους και τώρα συζητάμε για τρισεκατομμυριούχους σε παγκόσμιο επίπεδο, με το να μεγαλώνει η πίτα σε ελάχιστους και, ταυτόχρονα, η συντριπτική πλειοψηφία των λαών να ζει υπό συνθήκες εξαθλίωσης. Έτσι, λοιπόν, δίκαιη ανάπτυξη στον καπιταλισμό δεν μπορεί να υπάρξει, εκτός και αν ο ήλιος αποφασίσει να βγει από τη δύση και όχι από την ανατολή. 
Από αυτήν την άποψη το ρεύμα αμφισβήτησης πρέπει να είναι σε συμπόρευση με το ΚΚΕ, γιατί αποτελεί όχι μία ακόμα επιλογή για τον λαό, αλλά την άλλη επιλογή, τον στρατηγικό αντίπαλο των σχεδιασμών της αστικής τάξης, για την ανατροπή αυτής της βαρβαρότητας. 
Βεβαίως, στο συγκεκριμένο νομοσχέδιο τοποθετήθηκε αναλυτικά η εισηγήτριά μας, η Αφροδίτη Κτενά. Τι έχει αυτό το νομοσχέδιο; Μια παρέμβαση, επί της ουσίας, της Ευρωπαϊκής Ένωσης και των αστικών κρατών-μελών, για να μπορέσει να αντιμετωπίσει την τεράστια υστέρηση την οποία έχει η Ευρωπαϊκή Ένωση στον ανταγωνισμό με την Κίνα και τις Ηνωμένες Πολιτείες όσον αφορά την τεχνητή νοημοσύνη, αλλά και να καθορίσει τη λειτουργία της αγοράς στη βάση των αναγκών των ευρωπαϊκών επιχειρηματικών ομίλων. 
Έτσι, το θεσμικό πλαίσιο διαμορφώνεται με βάση αυτές τις στρατηγικές επιλογές, αλλά και τις ανάγκες των επιχειρηματικών ομίλων και απ’ αυτήν την άποψη αποτελεί πρόκληση να μιλάει για προστασία των δικαιωμάτων η Ευρωπαϊκή Ένωση. Η Ευρωπαϊκή Ένωση της σήψης και της διαφθοράς, η Ευρωπαϊκή Ένωση των υποκλοπών και των παρακολουθήσεων, η Ευρωπαϊκή Ένωση των τρομονόμων ή το αστικό κράτος θα προστατεύσει τα δικαιώματα του λαού; 
Ευρωπαϊκή Ένωση και αστικό κράτος δεν θέλουν και δεν μπορούν να προστατεύσουν τα δικαιώματα. Γιατί; Γιατί θυσιάζουν τα λαϊκά δικαιώματα, τις ελευθερίες, τις ανάγκες, αλλά και την ίδια τη ζωή του λαού στον βωμό της κερδοφορίας των επιχειρηματικών ομίλων, το οποίο αποτελεί και το ιερό δισκοπότηρο του συστήματος. 
Καμία εμπιστοσύνη δεν πρέπει να έχει ο λαός στην Ευρωπαϊκή Ένωση των λόμπι και της διαφθοράς, αλλά και στο αστικό κράτος ότι θα προστατεύσουν τα δικαιώματά του. Η προστασία των δικαιωμάτων πάνε χέρι-χέρι με την πάλη την οποία πρέπει να κάνει για την ανατροπή αυτού του συστήματος, αλλά η ουσία είναι ότι όλα αυτά τα νέα επιτεύγματα της τεχνολογίας, της επιστήμης πολλαπλασιάζουν τεράστια τις δυνατότητες για να μπορέσουν να ικανοποιηθούν οι λαϊκές ανάγκες από τη μία μεριά και από την άλλη έχουμε τη μεγάλη αντίφαση ότι οι ανάγκες αυτές υπονομεύουν ακόμα περισσότερο, δηλαδή συμπιέζουν όλο και περισσότερο το επίπεδο ικανοποίησης αυτών των λαϊκών αναγκών παρά την έκρηξη των δυνατοτήτων. Και αυτό δεν είναι αποτέλεσμα των νέων τεχνολογιών, γιατί εμείς δεν είμαστε ούτε τεχνοφοβικοί, αλλά ούτε και τεχνολάγνοι. 
Γιατί υπάρχει αυτή η τεράστια αντίφαση; Γιατί έχει σημασία ποιος κατέχει τις τεχνολογίες στα χέρια του και για ποιο σκοπό τις αξιοποιεί. Αυτοί που τις κατέχουν τις αξιοποιούν για το κέρδος που, αντί να απελευθερώνει τους εργαζόμενους και τους λαούς, τους δεσμεύει ακόμα περισσότερο. Δεσμεύει ακόμα περισσότερο την εργατική τάξη με τη λεγόμενη διευθέτηση του χρόνου εργασίας που είναι σε βάρος του ελεύθερου χρόνου της. Υπονομεύει ακόμα περισσότερο την ικανοποίηση των αναγκών των λαών στο όνομα του κέρδους και της προστασίας. 
Απ' αυτήν την άποψη, η έγκριση αυτή των νέων χρονολογιών και της τεχνητής νοημοσύνης, τι σημαίνει; Πού οδηγεί αναγκαστικά; Οδηγεί αναγκαστικά σήμερα να είναι ακόμα πιο επίκαιρο, αλλά και πιο ώριμο το αίτημα ότι αυτός ο κόσμος της βαρβαρότητας πρέπει να ανατραπεί και ότι μόνο ο σοσιαλισμός αποτελεί διέξοδο για τον λαό. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καραθανασόπουλο.
Ολοκληρώνουμε, πριν περάσουμε στις δευτερολογίες των ειδικών αγορητών και εισηγητών, με την αγόρευση του Κοινοβουλευτικού Εκπροσώπου της Νέας Δημοκρατίας, του κ. Ευστράτιου (Στράτου) Σιμόπουλου, Βουλευτή Θεσσαλονίκης. 
Ορίστε, έχετε τον λόγο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Επιτέλους να μιλήσουμε για το νομοσχέδιο. 
Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο που αφορά μία από τις σημαντικότερες τεχνολογικές και κοινωνικές προκλήσεις της εποχής μας. Είναι ήδη παρούσα στην οικονομία, στην υγεία, στην εκπαίδευση, στη δημόσια διοίκηση, στη βιομηχανία, στη γεωργία, στις μεταφορές, στη ναυτιλία, στον πολιτισμό. Το ερώτημα είναι αν θα επιλέξουμε να τη διαμορφώσουμε με τρόπο που να υπηρετεί τον άνθρωπο, τη δημοκρατία, την οικονομική ανάπτυξη και την κοινωνική συνοχή. 
Με τον κανονισμό για την τεχνητή νοημοσύνη, το γνωστό ΑΙ Act, η Ευρώπη γίνεται η πρώτη περιοχή στον κόσμο που δημιουργεί ένα ολοκληρωμένο πλαίσιο κανόνων για την ανάπτυξη και τη χρήση συστημάτων τεχνητής νοημοσύνης. Ο ΑΙ Act βασίζεται στην αρχή ότι δεν είναι όλες οι εφαρμογές της τεχνητής νοημοσύνης ίδιες. Άλλες είναι οι εφαρμογές χαμηλού κινδύνου, όπως ένα εργαλείο που βοηθά στην εξυπηρέτηση πολιτών και άλλες επηρεάζουν κρίσιμους τομείς, όπως είναι η υγεία, η εκπαίδευση, η εργασία, η δικαιοσύνη ή η δημόσια διοίκηση. Όσο μεγαλύτερη είναι η επίδραση μιας εφαρμογής στα δικαιώματα και στις επιλογές των πολιτών, τόσο μεγαλύτερες πρέπει να είναι και οι απαιτήσεις διαφάνειας, ελέγχου και λογοδοσίας. 
Η Ελλάδα έχει κάθε λόγο να συμμετέχει ενεργά στη νέα αυτή εποχή. Η χώρα μας διαθέτει σημαντικό επιστημονικό δυναμικό, αξιόλογα πανεπιστήμια και ερευνητικά κέντρα, δυναμικές νεοφυείς επιχειρήσεις και ανθρώπους με υψηλή τεχνογνωσία. Το ζητούμενο σήμερα είναι να δημιουργήσουμε τις υποδομές και το κατάλληλο περιβάλλον, ώστε αυτή η γνώση και αυτή η δημιουργικότητα να παραμείνουν και να αναπτυχθούν στη χώρα μας. Σε αυτήν τη στρατηγική εντάσσεται και η δημιουργία του ελληνικού ΑΙ Factory με το όνομα «Pharos». 
 Η Ελλάδα συμμετέχει στην ευρωπαϊκή πρωτοβουλία για τα ΑΙ Factories αξιοποιώντας τον νέο εθνικό υπερυπολογιστή «ΔΑΙΔΑΛΟ».
Ο «Φάρος» είναι μια επένδυση στο μέλλον της χώρας. Θα παρέχει υπολογιστική ισχύ, ασφαλή περιβάλλοντα δεδομένων και εργαλεία ανάπτυξης εφαρμογών τεχνητής νοημοσύνης σε πανεπιστήμια, ερευνητικά κέντρα, νεοφυείς επιχειρήσεις και μικρομεσαίες επιχειρήσεις. Με αυτόν τον τρόπο δημιουργούμε τις προϋποθέσεις ώστε η Ελλάδα να μην είναι απλώς καταναλωτής τεχνολογίας, αλλά παραγωγός καινοτομίας. 
Η αξία της τεχνητής νοημοσύνης βρίσκεται στις εφαρμογές της και στο πώς αυτές βελτιώνουν την καθημερινότητα των πολιτών. Η Ελλάδα έχει ήδη αποδείξει ότι μπορεί να αξιοποιεί την τεχνολογία για να αλλάζει τη σχέση κράτους και πολίτη. 
Το gov.gr, η ψηφιακή συνταγογράφηση, οι ηλεκτρονικές υπεύθυνες δηλώσεις, οι ψηφιακές εξουσιοδοτήσεις και εκατοντάδες άλλες υπηρεσίες απέδειξαν ότι ο ψηφιακός μετασχηματισμός μπορεί να μειώσει τη γραφειοκρατία και να κάνει το κράτος αποτελεσματικό. Το επόμενο βήμα είναι η αξιοποίηση της τεχνητής νοημοσύνης. Ο πολίτης ενδιαφέρεται να εξυπηρετείται γρηγορότερα, να λαμβάνει καλύτερες υπηρεσίες, να έχει ένα κράτος που ανταποκρίνεται στις ανάγκες του. 
Οι δυνατότητες της τεχνητής νοημοσύνης αποτυπώνονται ακόμη πιο καθαρά, όταν δούμε πώς μπορεί να συμβάλλει σε κρίσιμους τομείς της κοινωνίας και της οικονομίας. Πρώτος και σημαντικότερος τομέας είναι η υγεία. Η τεχνητή νοημοσύνη μπορεί να αποτελέσει έναν πολύτιμο σύμμαχο για το Εθνικό Σύστημα Υγείας. Μπορεί να συμβάλλει στην έγκαιρη διάγνωση σοβαρών ασθενειών, όπως ο καρκίνος και τα καρδιακά νοσήματα, να υποστηρίξει την ανάλυση ιατρικών εικόνων, να βοηθήσει στην αξιοποίηση μεγάλων όγκων ιατρικών δεδομένων και να ενισχύσει την τηλεϊατρική, ιδιαίτερα για τους πολίτες που ζουν σε νησιωτικές και απομακρυσμένες περιοχές. 
Ιδιαίτερη σημασία έχει και η αξιοποίησή της στη δικαιοσύνη. Η δικαιοσύνη είναι ένας θεσμός όπου η ταχύτητα, η αποτελεσματικότητα και η ποιότητα των διαδικασιών έχουν άμεση σχέση με την εμπιστοσύνη των πολιτών στο κράτος δικαίου. Η τεχνητή νοημοσύνη μπορεί να συμβάλλει στην καλύτερη οργάνωση μεγάλου όγκου δικογραφιών, στη γρηγορότερη αναζήτηση νομολογίας και νομοθεσίας, στην αυτοματοποίηση επαναλαμβανόμενων διοικητικών εργασιών και στη βελτίωση της διαχείρισης των δικαστικών υποθέσεων.
 Η τεχνητή νοημοσύνη μπορεί, επίσης, να αποτελέσει ένα σημαντικό εργαλείο για την ενίσχυση της ίδιας της δημοκρατικής λειτουργίας. Για τα κοινοβούλια μπορεί να υποστηρίξει την επεξεργασία σύνθετων νομοθετικών κειμένων, να διευκολύνει την αναζήτηση πληροφοριών, να συγκρίνει διεθνείς καλές πρακτικές και να βοηθήσει στην καλύτερη τεκμηρίωση των νομοθετικών επιλογών. Μπορεί, ακόμη, να συμβάλλει ώστε η νομοθετική διαδικασία να γίνει πιο προσβάσιμη στους πολίτες, με απλούστερη παρουσίαση των νόμων, αυτόματη απομαγνητοφώνηση, μετάφραση και εργαλεία που διευκολύνουν τη συμμετοχή των ατόμων με αναπηρία. 
Στον ιδιωτικό τομέα, η τεχνητή νοημοσύνη αποτελεί πλέον έναν από τους σημαντικότερους παράγοντες ανταγωνιστικότητας. Στη βιομηχανία η χώρα μας εισέρχεται στην εποχή του Industry 4.0. Με εφαρμογές προληπτικής συντήρησης, υπολογιστικής όρασης για τον ποιοτικό έλεγχο, έξυπνης διαχείρισης της παραγωγής
και βελτιστοποίηση της κατανάλωσης ενέργειας, οι ελληνικές επιχειρήσεις μπορεί να αυξήσουν την παραγωγικότητα και να μειώσουν το κόστος. Αυτό σημαίνει πιο ανταγωνιστικές επενδύσεις, περισσότερες και καλύτερες αμειβόμενες θέσεις εργασίας. 
Ιδιαίτερα σημαντικές είναι οι εφαρμογές της τεχνητής νοημοσύνης στη ναυτιλία. Η τεχνητή νοημοσύνη μπορεί να συμβάλλει στη βελτιστοποίηση των δρομολογίων, στη μείωση της κατανάλωσης καυσίμων, στην προγνωστική συντήρηση των πλοίων και στην ενίσχυση της ασφάλειας της ναυσιπλοΐας. Μπορεί ακόμη να συμβάλλει σε οικονομικότερες και περιβαλλοντικά πιο φιλικές μεταφορές. 
Ανάλογες δυνατότητες υπάρχουν στον τουρισμό, έναν από τους σημαντικότερους πυλώνες της ελληνικής οικονομίας. Η τεχνητή νοημοσύνη μπορεί να προσφέρει εξατομικευμένες εμπειρίες στους επισκέπτες, να βελτιώσει τη διαχείριση των τουριστικών ροών, να αναδείξει λιγότερο γνωστούς προορισμούς και να συμβάλλει στην επιμήκυνση της τουριστικής περιόδου. 
Στον αγροδιατροφικό τομέα η τεχνητή νοημοσύνη μπορεί να δώσει νέες δυνατότητες στους Έλληνες παραγωγούς. Η γεωργία ακριβείας επιτρέπει καλύτερη χρήση του νερού, των λιπασμάτων και της ενέργειας, αυξάνει την παραγωγικότητα και μειώνει το κόστος παραγωγής. Με τη χρήση αισθητήρων, δορυφορικών δεδομένων και συστημάτων πρόβλεψης, ο παραγωγός μπορεί να γνωρίζει πότε ακριβώς χρειάζεται άρδευση ή προστασία η καλλιέργειά του. 
Και βέβαια ιδιαίτερη κοινωνική αξία έχει η χρήση της τεχνητής νοημοσύνης για τα άτομα με αναπηρία. Εδώ η τεχνολογία αποτελεί εργαλείο ισότητας. Συστήματα αυτόματης μεταγραφής ομιλίας, εφαρμογές για άτομα με προβλήματα όρασης, ψηφιακοί βοηθοί, υποστήριξη της ελληνικής νοηματικής γλώσσας και εξατομικευμένες εκπαιδευτικές εφαρμογές μπορούν να ενισχύσουν ουσιαστικά την αυτονομία και τη συμμετοχή των πολιτών. 
Μία από τις σημαντικότερες συζητήσεις αφορά και στο μέλλον της εργασίας. Κάποιες εργασίες θα αυτοματοποιηθούν, νέες ειδικότητες θα δημιουργηθούν και πολλές υπάρχουσες θέσεις εργασίας θα απαιτούν νέες δεξιότητες. Η απάντηση είναι μία. Να προετοιμαστούμε για αυτή την αλλαγή με εκπαίδευση, με επανειδίκευση, με αναβάθμιση ψηφιακών δεξιοτήτων, με συνεργασία του κράτους, των πανεπιστημίων, των επιχειρήσεων και των κοινωνικών εταίρων. 
Όλα όσα προανέφερα, δείχνουν ότι η τεχνητή νοημοσύνη μπορεί να αποτελέσει ένα ισχυρό μοχλό ανάπτυξης καινοτομίας και κοινωνικής προόδου. Όμως, για να αξιοποιήσουμε αυτή τη μεγάλη ευκαιρία, χρειάζεται ένα σταθερό και σαφές και αξιόπιστο πλαίσιο κανόνων. Το σχέδιο νόμου, «Μέτρα εφαρμογής του Κανονισμού (ΕΕ) 2024/1689 του Ευρωπαϊκού Κοινοβουλίου και του Συμβουλίου της 13ης Ιουνίου 2024 (Κανονισμός για την τεχνητή νοημοσύνη) - Τροποποίηση του ν. 4961/2022 (Α΄ 146) και άλλες διατάξεις», αποτελεί το αναγκαίο εθνικό βήμα για την εφαρμογή του ευρωπαϊκού πλαισίου στην Ελλάδα. Πρόκειται για τη δημιουργία της εθνικής αρχιτεκτονικής που θα επιτρέψει στη χώρα μας να αξιοποιήσει την τεχνητή νοημοσύνη με ασφάλεια, διαφάνεια και υπευθυνότητα.
Πρώτο και βασικό στοιχείο του νομοσχεδίου είναι η δημιουργία ενός ολοκληρωμένου εθνικού συστήματος εποπτείας της τεχνητής νοημοσύνης. Η Ελλάδα αποκτά έναν οργανωμένο μηχανισμό παρακολούθησης της εφαρμογής του AI ACT με σαφείς αρμοδιότητες και συνεργασία μεταξύ των εμπλεκόμενων φορέων. Η Αρχή Προστασίας Δεδομένων Προσωπικού Χαρακτήρα ορίζεται ως αρμόδια εποπτική αρχή για την εφαρμογή συγκεκριμένων υποχρεώσεων του Κανονισμού σε συνεργασία με τις λοιπές αρμόδιες αρχές ανάλογα με τον τομέα εφαρμογής. Η επιλογή αυτή έχει ιδιαίτερη σημασία, γιατί η προστασία των προσωπικών δεδομένων, η διασφάλιση της ιδιωτικότητας και η υπεύθυνη χρήση των δεδομένων, αποτελούν θεμελιώδεις προϋποθέσεις για την αξιόπιστη ανάπτυξη της τεχνητής νοημοσύνης. 

Δεύτερο σημαντικό στοιχείο είναι η δημιουργία του Κέντρου Συντονισμού και Τεχνογνωσίας για την τεχνητή νοημοσύνη. Το κέντρο αυτό θα λειτουργήσει ως ένας εθνικός κόμβος γνώσης και συνεργασίας, θα υποστηρίζει τη δημόσια διοίκηση στην εφαρμογή νέων κανόνων, θα συγκεντρώνει τεχνογνωσία, θα ενισχύσει τη συνεργασία ανάμεσα στο κράτος, τα πανεπιστήμια, τα ερευνητικά κέντρα και τις επιχειρήσεις. 
Τρίτο σημαντικό στοιχείο είναι η δημιουργία του ρυθμιστικού δοκιμαστηρίου τεχνητής νοημοσύνης, του AI Regulatory Sandbox. Πρόκειται για ένα ασφαλές περιβάλλον δοκιμών όπου επιχειρήσεις, νεοφυείς εταιρείες και ερευνητές θα μπορούν να αναπτύσσουν και να δοκιμάζουν καινοτόμες εφαρμογές τεχνητής νοημοσύνης υπό ελεγχόμενες συνθήκες και με καθοδήγηση από τις αρμόδιες αρχές. Αυτό είναι ιδιαίτερα σημαντικό για τις μικρομεσαίες επιχειρήσεις και τις start ups γιατί η καινοτομία χρειάζεται χώρο για να αναπτυχθεί, αλλά χρειάζεται και ασφάλεια. Ιδιαίτερη σημασία έχει και η δημιουργία του Μητρώου Συστημάτων Τεχνητής Νοημοσύνης που χρησιμοποιούνται από το Δημόσιο. 
Παράλληλα, το νομοσχέδιο δημιουργεί μηχανισμούς προστασίας των πολιτών. Προβλέπονται διαδικασίες καταγγελιών, έλεγχοι και κυρώσεις για περιπτώσεις μη συμμόρφωσης με τους κανόνες. Το νομοσχέδιο δεν περιορίζεται μόνο στην εφαρμογή του κανονισμού για την τεχνητή νοημοσύνη. Περιλαμβάνει και σημαντικές ψηφιακές ρυθμίσεις που ενισχύουν τον συνολικό ψηφιακό μετασχηματισμό της χώρας. Προχωρά στη δημιουργία της πλατφόρμας support.gov.gr, ενός σύγχρονου μηχανισμού υποστήριξης πολιτών και επιχειρήσεων, ώστε η πρόσβαση σε βοήθεια και πληροφορίες να γίνεται πιο εύκολη και πιο αποτελεσματική. 
Δημιουργεί -και είναι σημαντικό- ηλεκτρονικό μητρώο για σημεία πρόσβασης και θέσεις στάθμευσης για άτομα με αναπηρία, δίνοντας στους δήμους τη δυνατότητα να καταγράφουν οργανωμένα ράμπες, θέσεις στάθμευσης και υποδομές προσβασιμότητας. Περιλαμβάνει επίσης τεχνικές βελτιώσεις στα ληξιαρχεία καθώς και ρυθμίσεις για την παράταση των συμβάσεων του προσωπικού στην ΗΔΙΚΑ. 
Το νομοσχέδιο που συζητούμε σήμερα έχει ως στόχο να δημιουργήσει τις προϋποθέσεις ώστε η Ελλάδα να αξιοποιήσει την τεχνητή νοημοσύνη με ασφάλεια, υπευθυνότητα και όφελος για την κοινωνία και να ενισχύσει την καινοτομία, να στηρίξει τις επιχειρήσεις, να προσελκύσει επενδύσεις υψηλής τεχνολογίας, να βελτιώσει τις ψηφιακές υπηρεσίες προς τους πολίτες και ταυτόχρονα να προστατέψει τα θεμελιώδη δικαιώματα. 
Η τεχνητή νοημοσύνη δεν είναι ούτε απειλή ούτε πανάκεια, αλλά ένα ισχυρό εργαλείο. Η αξία της θα κριθεί από τις επιλογές μας, από τους κανόνες που θα θέσουμε, από τις αξίες που θα υπηρετήσουμε. Η Ελλάδα δεν καλείται απλώς να ακολουθήσει μία παγκόσμια τεχνολογική εξέλιξη. Στο τέλος της ημέρας η τεχνολογία δεν έχει αξία από μόνη της. Αξία έχει ο σκοπός για τον οποίο την χρησιμοποιούμε. Βάσει των ανωτέρων, προφανώς, σας καλώ να ψηφίσετε το νομοσχέδιο.
Κύριε Πρόεδρε, επειδή τυχαίνει να είμαι και Πρόεδρος της Επιτροπής Έρευνας και Τεχνολογίας της Βουλής, γι’ αυτό ανέπτυξα αρκετά το θέμα κυρίως όσον αφορά τις εφαρμογές της τεχνητής νοημοσύνης.
Ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Σιμόπουλο.
Καλείται στο Βήμα ο Υπουργός Ψηφιακής Διακυβέρνησης, ο κ. Δημήτρης Παπαστεργίου, για την κεντρική του ομιλία. 
ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης): Ευχαριστώ πολύ, κύριε Πρόεδρε.
Κυρίες και κύριοι Βουλευτές, σήμερα συζητάμε για έναν εφαρμοστικό νόμο, για το πώς ο κανονισμός για την Πράξη Τεχνητής Νοημοσύνης έρχεται να λειτουργήσει στη χώρα μας. Πρόκειται για ένα πυροτέχνημα; Είναι κάτι το οποίο έρχεται πρώιμα χωρίς να έχει προηγηθεί καμία άλλη προετοιμασία; Ή είναι κομμάτι μιας δομημένης στρατηγικής; Προφανώς το δεύτερο. Να θυμίσω ότι η χώρα μας αρκετά νωρίς, εδώ και τουλάχιστον πέντε χρόνια, είχε βγάλει την πρώτη έκδοση της στρατηγικής της για την τεχνητή νοημοσύνη κάτι το οποίο επικαιροποιήθηκε την χρονιά που πέρασε με ευθύνη και της Γενικής Γραμματείας Μακροπρόθεσμου Σχεδιασμού και έχει αναπτυχθεί βέβαια και στο σχετικό site. 
Η Ελλάδα λοιπόν όλα αυτά τα χρόνια έχει κάνει πολύ σημαντικά βήματα και το λέω αυτό γιατί εύλογα τέθηκε και από τον κ. Ξανθόπουλο και από τον κ. Γραμμένο το κατά πόσο η χώρα μας συμμετέχει ενεργά στις εξελίξεις γύρω από την τεχνητή νοημοσύνη ή απλά ακολουθεί τα δεδομένα. 
Η Ελλάδα ήταν μία από τις πρώτες επτά χώρες η οποία συμμετείχε στην ευρωπαϊκή πρωτοβουλία για τα εργοστάσια τεχνητής νοημοσύνης. Μάλιστα στο Λαύριο τις μέρες αυτές ολοκληρώνεται η κατασκευή του πρώτου εθνικού μας υπερυπολογιστή, του «ΔΑΙΔΑΛΟΥ», μία πολύ χρήσιμη και κρίσιμη υποδομή για να μπορούμε να παράξουμε πλέον τεχνητή νοημοσύνη εδώ, στη χώρα μας. Είναι πολύ σημαντικό ότι αυτό το μηχάνημα είναι σήμερα το τριακοστό πρώτο μεγαλύτερο στον κόσμο και η χώρα μας έχουσα αυτήν την υποδομή η δέκατη τέταρτη σε μέγεθος υποδομών χώρα του κόσμου, ενώ έρχεται και η υποδομή της Κοζάνης, ένα δεύτερο, ακόμα μεγαλύτερο, μηχάνημα σε σχέση με τον «ΔΑΙΔΑΛΟ». 
Να θυμίσω πως τον προηγούμενο μήνα βγήκε στον αέρα και το Data.gov.gr η πύλη με τα ανοιχτά δεδομένα του δημοσίου, πηγή αν θέλετε για να τροφοδοτήσεις νέες εφαρμογές δεδομένων, αλλά και πηγή διαφάνειας για το τι γίνεται. Όλα αυτά έρχονται να συγκλίνουν στο ότι δουλεύουμε πολύ σοβαρά και με σχεδιασμό για την κυριαρχία και των δεδομένων, αλλά και των υποδομών, την ελληνική και ευρωπαϊκή κυριαρχία, την ώρα που ανοίγει την ερχόμενη εβδομάδα η πρόταση για τα gigafactories, πρωτοβουλία στην οποία η χώρα μας μέσω της ΔΕΗ επίσης έχει δηλώσει ότι συμμετέχει. Όλη αυτή λοιπόν η διαδικασία, όλος αυτός ο σχεδιασμός, τρέχει και με τη βοήθεια της Ειδικής Γραμματείας για την Τεχνητή Νοημοσύνη και τα Δεδομένα, ειδική γραμματεία που έγινε ακριβώς για αυτόν τον σκοπό. 
Συνεπώς με αυτήν τη στρατηγική, με πολύ σημαντικές συνεργασίες που έχουμε ήδη δομήσει, με το μνημόνιο συνεργασίας που έχουμε υπογράψει και με τον Αρχιμήδη -εξαιρετική η παρουσία του και πρέπει να τη στηρίξουμε στην πράξη, αυτό κάναμε- αλλά και τα μνημόνια συνεργασίας με τη Mistral και με την ElevenLabs, δείχνουμε ότι η χώρα προχωρά συγκροτημένα και δομημένα σε αυτήν της την πορεία προς την τεχνητή νοημοσύνη. 
Αυτό καταγράφεται και σε δείκτες. Καλό είναι να θυμίσουμε ότι στην πρόσφατη φετινή έκθεση του ΟΟΣΑ για την ψηφιακή σύγκλιση των κρατών-μελών του η Ελλάδα πλέον είναι στη δέκατη πέμπτη θέση από σαράντα τέσσερις χώρες με πολύ ευμενή σχόλια -σε δεκαεννέα σημεία μνημονεύεται η χώρα μας στην έκθεση αυτή- αλλά και στον ευρωπαϊκό δείκτη της ψηφιακής δεκαετίας, στον πρώην δείκτη DESI, πλέον σε επτά υποδείκτες με τους οποίους πλέον καταγράφεται η ψηφιακή σύγκλιση η Ελλάδα βρίσκεται πάνω από τον ευρωπαϊκό μέσο όρο. Και πάλι να θυμίσω ότι στο παρελθόν αυτόν τον δείκτη για να μη κουραζόμαστε και για να βρούμε τη θέση της χώρας τον διαβάζαμε από το τέλος προς την αρχή, γιατί συνήθως ήμασταν ή τελευταίοι ή προτελευταίοι.
Τι γίνεται όμως στην κοινωνία σε σχέση με την τεχνητή νοημοσύνη; Γιατί αν τα νούμερα ευημερούν, η κοινωνία ενστερνίζεται αυτήν την ευημερία; Υπάρχουν δύο αντικρουόμενες στατιστικές και μελέτες. Στη μεν μία φαίνεται η χώρα μας να είναι στις δύο πρώτες θέσεις μαζί με την Κύπρο στη χρήση γενικής τεχνητής νοημοσύνης από νεανικό πληθυσμό. Από την άλλη όμως υπάρχει μια δεύτερη μελέτη που δείχνει ότι η χώρα μας φοβάται και θέλει να παρθούν μέτρα για να ρυθμιστεί η τεχνητή νοημοσύνη. 
Αυτό ακριβώς λοιπόν κάνουμε τώρα με το AI Act, γιατί στο δίλημμα «καινοτομία ή ρύθμιση» η απάντηση είναι προφανώς καινοτομία με ρύθμιση. Αυτό ακριβώς κάνει το AI Act. Να βάλουμε λοιπόν όρους στον τρόπο με τον οποίο ο κανονισμός θα λειτουργήσει στην Ελλάδα. Να γνωρίζει ο πολίτης πραγματικά πώς δουλεύουν αυτά τα μοντέλα, αλλά και ποιος είναι υπεύθυνος, αν νομίζει ότι προσβάλλεται ή κινδυνεύει. Και ο επιχειρηματίας που θέλει να βάλει μία νέα εφαρμογή ή θέλει να χρησιμοποιήσει μια εφαρμογή τεχνητής νοημοσύνης να γνωρίζει σε ποιους φορείς θα πρέπει να απευθυνθεί. 
Μάλιστα ο κανονισμός δεν βάζει οριζόντιες απαγορεύσεις στις εφαρμογές ή δεν καλύπτει όλες τις εφαρμογές, κάποιες δεν υπάρχει λόγος να τις καλύψεις, αλλά πηγαίνει με μία λογική εκτίμησης του ρίσκου ή του κινδύνου ή των επιπτώσεων από τη χρήση μιας εφαρμογής. Ξεκαθαρίζει ποιες είναι απαγορευμένες εφαρμογές. Υπάρχουν εφαρμογές οι οποίες απλά δεν επιτρέπονται, για παράδειγμα, η χρήση βιομετρικών δεδομένων από δημόσιο υλικό, αλλά και πολλές άλλες περιπτώσεις, η βαθμολόγηση των πολιτών. Και βέβαια βάζει από εκεί και πέρα όρους και προϋποθέσεις για το σε ποιες περιπτώσεις πρέπει να γίνει τι για να λειτουργήσουν τα μοντέλα αυτά, κυρίως για αυτά τα οποία χαρακτηρίζονται ως μοντέλα υψηλού κινδύνου. 
Ποιες είναι οι βασικές έννοιες του νομοσχεδίου; Πρώτον, κεντρική αρχή εποπτείας ορίζεται η Αρχή Προστασίας Δεδομένων Προσωπικού Χαρακτήρα. Κυρίως για ποιον λόγο; Διότι ακόμα και αν ορίζουμε μία άλλη αρχή θα ερχόμασταν στο θέμα των προσωπικών δεδομένων, άρα για να μην έχουμε μία δυαρχία, να μην έχουμε δύο φορείς ή δύο αρχές που θα κάνουν την ίδια δουλειά, ορίζουμε αυτήν ως κεντρική αρχή. 
Όμως πολύ σημαντικός είναι και ο ρόλος της ΕΕΤΤ, της Εθνικής Επιτροπής Τηλεπικοινωνιών και Ταχυδρομείων, προκειμένου εκεί να έχουμε πιο τεχνική προσέγγιση στα θέματα τεχνητής νοημοσύνης. Να είναι η αρχή κοινοποίησης, η αρχή η οποία θα ελέγχει τους φορείς ή τις εταιρείες που θα ελέγχουν τα μοντέλα, τους κοινοποιημένους φορείς, αλλά και αυτή η οποία θα είναι υπεύθυνη για τη λειτουργία κάτι πολύ σημαντικού, ενός πιο απομονωμένου περιβάλλοντος ελέγχου και δοκιμής μοντέλων τεχνητής νοημοσύνης, των γνωστών ως sandboxes. (CB)
Σήμερα λοιπόν παράλληλα δημιουργούμε και ένα μητρώο για εφαρμογές τεχνητής νοημοσύνης, προκειμένου να είναι καταγεγραμμένες όλες αυτές οι εφαρμογές που στο δημόσιο θα έρθουνε να λύσουν προβλήματα με χρήση των τεχνολογιών αυτών. 
Τι προέκυψε από τη συζήτηση στις προηγούμενες τέσσερις συνεδριάσεις αλλά και από την ακρόαση των φορέων; Όλοι, μα όλοι οι φορείς είπαν πως το νομοσχέδιο κινείται προς τη σωστή κατεύθυνση, αλλά θα πρέπει να είμαστε πιο ξεκάθαροι για το ποιος κάνει τι και θεωρώ πως και με όλες αυτές τις οδηγίες που θα δοθούν στην πορεία θα μπορέσουμε να έχουμε ένα πολύ συμπαγές πλαίσιο. 
Για τον λόγο αυτό μάλιστα η Ελλάδα είναι μία από τις επτά πρώτες χώρες που έρχονται να ψηφίσουν το AI Act, ακριβώς για να προετοιμαστούν και οι φορείς που θα αναλάβουν πλέον τον ρόλο και την αρμοδιότητα αυτή. Ναι, θα συμφωνήσω ότι πρέπει να στηρίξουμε τους φορείς και πρέπει και προσωπικό αλλά και περισσότερα κίνητρα να δώσουμε, γιατί τα πράγματα αλλάζουν, η τεχνολογία προχωρά και δεν μπορούμε να χειριστούμε με παλιές προσεγγίσεις αλλά και παλιό λογισμικό ή γνώσεις το καινούργιο το οποίο έρχεται. 
Τι άλλο σημαντικό νομοθετούμε στο νομοσχέδιο αυτό; Στο άρθρο 23 νομοθετούμε κάτι απλό αλλά πάρα πολύ για τα deepfake, για βίντεο τα οποία έχουν κατασκευαστεί με τεχνητή νοημοσύνη ή φωτογραφίες και κάποιος χρήστης τελικά απομονώνει αυτή την πληροφορία, αφαιρεί πιθανά οι υδατογραφήματα και με τον τρόπο αυτό μπορεί να παραπλανήσει κάποιον πολίτη. 
Πάμε και στο δεύτερο μέρος του νομοσχεδίου. Και εκεί συναντάμε πολύ σημαντικές διατάξεις. Πρώτον, το Κτηματολόγιο. Το Κτηματολόγιο προχωρά με ζητήματα τα οποία υπήρχαν. Αν δεν υπήρχαν ζητήματα, δεν θα κάναμε τριάντα χρόνια ως χώρα για να αποκτήσουμε κτηματολόγιο, αλλά έγινε μια πάρα πολύ σημαντική τομή, ένα πολύ σημιτικό βήμα ή ορόσημο. Και είναι εδώ και ο αρμόδιος Υφυπουργός. Καταφέραμε να φτάσουμε στο 99% της κτηματογράφησης. Μας μένουν συγκεκριμένες περιοχές, Βόρειο Αιγαίο, Κέρκυρα, αλλά και εκεί οι μελέτες θα ολοκληρωθούν. 
Προχωράει χωρίς προβλήματα; Προφανώς και όχι. Αυτά τα προβλήματα ερχόμαστε με διατάξεις και άρθρα να τα διορθώσουμε, κυρίως στα Δωδεκάνησα, ένα πολύ παλιό κτηματολόγιο, από το 1929, προκύπτουν ζητήματα και με την επανεκτίμηση της αξίας του ακινήτου αλλά και του τι κάνουμε με δικαστικές αποφάσεις οι οποίες πρέπει να αναπεμφθούν διότι δεν μπορούν να εφαρμοστούν. 
Στο άρθρο 31 κάνουμε νομίζω κάτι πολύ αυτονόητο και απαραίτητο. Νομοθετούμε καινούργιες θέσεις ΠΕ Νομικών. Αυτές, κύριε Ξανθόπουλε, επειδή ρωτήσατε, προέκυψαν με καταγραφή συγκεκριμένων αναγκών σε όλα, και στα εβδομήντα πέντε κτηματολογικά γραφεία, προκειμένου να μπορέσουν να στελεχωθούν και να βοηθήσουν το επόμενο διάστημα για να ολοκληρώσουμε και τις εκκρεμότητες που έχουμε. 
Στο άρθρο 32 δίνουμε νέες δυνατότητες στήριξης εφαρμογών στο δημόσιο και στην τοπική αυτοδιοίκηση μέσω του support.gov.gr. Άρα αν κάποιος δήμος, κάποια περιφέρεια βγάζει μια καινούρια εφαρμογή, να υπάρχει ένας έτοιμος τρόπος, προκειμένου αυτή να υποστηριχθεί και να ενημερωθούν οι πολίτες. 
Παράλληλα, θεσμοθετούμε διαδικασίες για τη λειτουργία του CRM, ενός έργου οροσήμου και για το Ταμείο Ανάκαμψης αλλά και για τη δημόσια διοίκηση και βέβαια στηρίζουμε τη λειτουργία της ΗΔΙΚΑ -θα απαντήσω σε λίγο για την τροπολογία- και προκειμένου να ολοκληρωθούν οι διαδικασίες του ΑΣΕΠ παρατείνουμε τον χρόνο παραμονής των συμβασιούχων. 
Τέλος, στο πολύ σημαντικό άρθρο 45, στο τελευταίο του κυρίου σώματος του νομοσχεδίου, δημιουργούμε με τη συνεργασία των δήμων ένα μητρώο στο οποίο θα μπορούν οι δήμοι να δηλώνουν με γεωχωρικά δεδομένα προκειμένου να χρησιμοποιηθούν στην εφαρμογή MyStreet οι θέσεις αλλά και τα σημεία πρόσβασης για τους ανθρώπους με αναπηρίες. 
Δύο οφειλόμενες απαντήσεις και κλείνω. Δεν θα χρησιμοποιήσω όλο τον χρόνο, ούτως ή άλλως και ο Κοινοβουλευτικός μας Εκπρόσωπος αλλά και η Εισηγήτριά μας ήταν πάρα πολύ λεπτομερείς. Στο άρθρο 39 -το είπε η κ. Κτενά  και θέλω να της απαντήσω- δεν αποτρέπουμε το προσωπικό της Εθνικής Αρχής Κυβερνοασφάλειας από το να έχει πρόσβαση σε διαβαθμισμένο υλικό. Το αντίθετο κάνουμε. Επειδή η Αρχή χειρίζεται διαβαθμισμένο υλικό, όχι πάντα της ίδιας σοβαρότητας και σπουδαιότητας, υπήρχαν περιπτώσεις που υπήρξε άρνηση υπαλλήλων να χρησιμοποιήσουν ή να δουλέψουν με το υλικό αυτό. Δεν μπορούμε σε μια Αρχή που κυρίως χειρίζεται ευαίσθητες πληροφορίες να διαχωρίσουμε το προσωπικό και δηλώνουμε ότι θα πρέπει όλο το προσωπικό να χειρίζεται τέτοιες υποθέσεις. Λίγο-πολύ τα θέματα κυβερνοασφάλειας τέτοιας υφής είναι. 
(Στο σημείο αυτό την Προεδρική Έδρα καταλαμβάνει η Ε΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)
Τέλος, για την τροπολογία σε σχέση με την ΗΔΙΚΑ είπε ο κ. Μάντζος ότι προφανώς κάποια σπατάλη θα έγινε. Οι αρχές που έρχονται να ελέγξουν, εν προκειμένω η ΕΔΕΛ, ελέγχει και θέματα διοικητικής, αν θέλετε, λειτουργίας. Αυτό το οποίο έγινε και αφορά στο έργο της συνταγογράφησης είναι ότι σύμφωνα με την ΕΔΕΛ το δικαίωμα της προαίρεσης ασκήθηκε εκπρόθεσμα. Η δική μας άποψη και της ΗΔΙΚΑ είναι πως δεν έγινε αυτό, οπότε είμαστε σε μια τέτοια διαμάχη και θα πρέπει προφανώς πλέον να εκδικαστεί αυτή η διαμάχη, προκειμένου να δούμε αν τελικά η συνταγογράφηση και η προαίρεσή της ασκήθηκαν ορθά ή όχι. 
Με όλα αυτά θεωρώ πως πραγματικά είναι ένα νομοσχέδιο που έρχεται να βάλει τάξη σε μια καινούργια προοπτική για τη χώρα μας, που είναι η τεχνητή νοημοσύνη. Η Ελλάδα είναι εκεί και συμμετέχει ενεργά και ισότιμα σε αυτό το τοπίο, το οποίο διαμορφώνεται πανευρωπαϊκά και παγκόσμια. 
Σας ευχαριστώ πάρα πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΟΥΣΑ (Όλγα Γεροβασίλη): Ευχαριστούμε. 
Θα ξεκινήσουμε αντιστρόφως με τους ειδικούς αγορητές και εισηγητές τις δευτερολογίες. Επομένως πρώτη είναι η κ. Έλλη Ρούσσου από την Πλεύση Ελευθερίας. 
ΕΛΛΗ ΡΟΥΣΣΟΥ: Ευχαριστώ, κυρία Πρόεδρε. 
Όπως είχα πει και στην εισήγησή μου, το νομοσχέδιο δεν ανταποκρίθηκε στην ιστορική πρόκληση να διαμορφώσει ένα σαφές, ολοκληρωμένο πλαίσιο υποχρεώσεων, που θα περιλαμβάνει, μεταξύ άλλων, συνεχή διαχείριση κινδύνων, διαφάνεια, λογοδοσία, πληροφορία στους πολίτες, ανθρώπινη εποπτεία, καθώς και απαιτήσεις ακρίβειας και ασφάλειας στη διαχείριση των προσωπικών δεδομένων. 
Η λογική αυτών των υποχρεώσεων είναι ότι ένα σύστημα τεχνητής νοημοσύνης που μπορεί να επηρεάσει ουσιωδώς τα δικαιώματα ή τις ευκαιρίες ενός ανθρώπου, δεν μπορεί να λειτουργεί αδιαφανώς, χωρίς δυνατότητα κατανόησης, ελέγχου, ουσιαστικής ανθρώπινης παρέμβασης. 
Η ανθρώπινη εποπτεία αποκτά ιδιαίτερη σημασία, όχι ως μια τυπική παρουσία ενός ανθρώπου στη διαδικασία, αλλά ως πραγματική δυνατότητα του προσώπου να κατανοήσει τις δυνατότητες και τους περιορισμούς του συστήματος, να εντοπίσει δυσλειτουργίες ή μεροληψίες, να μην αποδέχεται αυτομάτως το αποτέλεσμα και όπου αυτό απαιτείται να παρεμβαίνει, να παρακάμπτει ή να διακόπτει τη λειτουργία του συστήματος.
Παράλληλα, η ιδιαίτερη θέση στο νέο πλαίσιο της αρχής της διαφάνειας υπονομεύεται και γιατί; Η αποτελεσματική προστασία της αυτονομίας του ανθρώπου προϋποθέτει ότι το πρόσωπο γνωρίζει ότι αλληλεπιδρά με συστήματα τεχνητής νοημοσύνης ή ότι βρίσκεται ενώπιον περιεχομένου που έχει παραχθεί ή αλλοιωθεί με τεχνητά μέσα. Η ανάγκη αυτή καθίσταται ακόμη πιο έντονη στην εποχή της γενετικής τεχνητής νοημοσύνης, στην οποία η διάκριση μεταξύ αυθεντικού και συνθετικού περιεχομένου γίνεται ολοένα δυσκολότερη και η διαφάνεια αποτελεί βασική προϋπόθεση για την προστασία της ενημέρωσης, της εμπιστοσύνης και της ελεύθερης βούλησης.
Για τις επιχειρήσεις λοιπόν και τους οργανισμούς η συμμόρφωση με τον Κανονισμό δεν είναι ένα τεχνικό ή νομικό έργο. Είναι μια διαδικασία οργανωτικής διακυβέρνησης, η οποία προϋποθέτει ότι ο κάθε οργανισμός πρέπει να γνωρίζει ποια συστήματα τεχνητής νοημοσύνης χρησιμοποιεί, από ποια πρόσωπα, για ποιους σκοπούς, με ποια δεδομένα και με ποια επίδραση στις αποφάσεις και στα δικαιώματα των φυσικών προσώπων. Χωρίς μια τέτοια χαρτογράφηση είναι εξαιρετικά δύσκολο να αξιολογηθεί ο πραγματικός κίνδυνος και επομένως οι υποχρεώσεις που πρέπει να προσδιοριστούν. 
Πρέπει να περάσουμε από μια άτυπη, αποσπασματική, ανεξέλεγκτη χρήση της τεχνητής νοημοσύνης σε ένα πραγματικό μοντέλο διακυβέρνησης, στο οποίο υπάρχουν σαφείς ρόλοι και αρμοδιότητες, διαδικασίες αξιολόγησης κινδύνου, εκπαίδευση του προσωπικού, τεκμηρίωση των επιλογών και ουσιαστική λογοδοσία για τις συνέπειες της χρήσης της τεχνολογίας. Αυτό βέβαια αναφέρεται και στον Ευρωπαϊκό Κανονισμό. 
Ο Οργανισμός Ηνωμένων Εθνών μόλις δημιούργησε τον παγκόσμιο διάλογο για τη διακυβέρνηση της τεχνητής νοημοσύνης. Πρόκειται για ένα παγκόσμιο φόρουμ στο οποίο συμμετέχουν όλα τα κράτη, μαζί με την επιστημονική κοινότητα, τον ιδιωτικό τομέα, την τεχνική κοινότητα, την κοινωνία των πολιτών, με σκοπό να διαμορφωθούν κοινές αρχές για την ασφαλή και υπεύθυνη ανάπτυξη της τεχνητής νοημοσύνης σε όλα τα κράτη. 
Ιδιαίτερη σημασία έχει ότι ο ΟΗΕ τονίζει πως η διακυβέρνηση της τεχνητής νοημοσύνης δεν πρέπει να αντανακλά μόνο τις προτεραιότητες των τεχνολογικά ισχυρών κρατών, αλλά τις ανάγκες όλων των χωρών. Με άλλα λόγια, η τεχνητή νοημοσύνη δεν μπορεί να αποτελέσει προνόμιο των λίγων, ούτε να οδηγήσει σε ένα νέο ψηφιακό χάσμα μεταξύ ανεπτυγμένων και αναπτυσσόμενων κοινωνιών. 
Οι θεματικές που επέλεξε ο ΟΗΕ αποτυπώνουν με σαφήνεια τις πραγματικές προκλήσεις της εποχής μας, την αξιοποίηση των κοινωνικών και οικονομικών δυνατοτήτων της τεχνητής νοημοσύνης, τη μείωση των ψηφιακών ανισοτήτων μέσω της ανάπτυξης δεξιοτήτων και της ισότιμης πρόσβασης στις νέες τεχνολογίες, την ανάπτυξη ασφαλών, αξιόπιστων και διαλειτουργικών συστημάτων, αλλά κυρίως τον σεβασμό των ανθρωπίνων δικαιωμάτων, τη διαφάνεια, τη λογοδοσία και την ουσιαστική ανθρώπινη εποπτεία. 
Αυτό ακριβώς πρέπει να αποτελέσει και τη βάση της εθνικής μας πολιτικής. Η εφαρμογή του ευρωπαϊκού Κανονισμού δεν μπορεί να περιοριστεί σε μία διοικητική διαδικασία συμμόρφωσης. Οφείλει να εντάσσεται σε μία συνολική στρατηγική που θα εξασφαλίζει ότι η τεχνητή νοημοσύνη θα υπηρετεί τον άνθρωπο, θα ενισχύει την κοινωνική συνοχή, θα προστατεύει τα θεμελιώδη δικαιώματα και θα λειτουργεί με πραγματική διαφάνεια και λογοδοσία. 
Ιδιαίτερη σημασία έχουν και οι επισημάνσεις της Εθνικής Επιτροπής για τα Δικαιώματα του Ανθρώπου, η οποία υπογραμμίζει ότι η ίδια, μαζί με την Αρχή Προστασίας Δεδομένων Προσωπικού Χαρακτήρα, τον Συνήγορο του Πολίτη και την ΑΔΑΕ, έχει ήδη οριστεί από το ελληνικό κράτος ως η αρμόδια Αρχή του άρθρου 77 του Κανονισμού για την προστασία των θεμελιωδών δικαιωμάτων έναντι συστημάτων τεχνητής νοημοσύνης υψηλού κινδύνου. 
Το νομοσχέδιο δεν αναγνωρίζει ούτε αποτυπώνει τον ρόλο αυτών των αρχών στο εθνικό σύστημα διακυβέρνησης. Η παράλειψη αυτή δεν είναι τυπική, αλλά ουσιαστική, καθώς αποδυναμώνει τις εγγυήσεις ανεξάρτητης εποπτείας, λογοδοσίας και προστασίας των δικαιωμάτων. 
Όπως επισημαίνει η ΕΕΔΑ, η εφαρμογή του Κανονισμού δεν μπορεί να περιορίζεται στη δημιουργία διοικητικών δομών, αλλά οφείλει να ενσωματώνει έναν ισχυρό μηχανισμό προστασίας των δικαιωμάτων, με ενεργό συμμετοχή των ανεξάρτητων αρχών, διαφάνεια, εκτίμηση των επιπτώσεων στα θεμελιώδη δικαιώματα και ουσιαστικό έλεγχο της χρήσης των συστημάτων τεχνητής νοημοσύνης υψηλού κινδύνου. 
Αποκαλυπτική των θεσμικών κενών του νομοσχεδίου είναι η πρόσφατη εγκύκλιος του Υπουργείου Ψηφιακής Διακυβέρνησης, η οποία εκδόθηκε στις 3 Ιουλίου, λίγες μέρες πριν, σχετικά με την ανοικτή διάθεση συνόλων δεδομένων υψηλής αξίας. Και εδώ πέρα βλέπουμε τα ίδια θεσμικά κενά, παρότι θέλετε εξουσιοδοτήσεις για να προσδιορίσετε περισσότερο με ακρίβεια τις διατάξεις που υπάρχουν τώρα στο νομοσχέδιο. 
Αυτή η πρόσφατη εγκύκλιος του Υπουργείου εξειδικεύει βέβαια τις υποχρεώσεις των δημοσίων φορέων για τη διάθεση και επαναχρησιμοποίηση των ανοικτών δεδομένων, προβλέποντας διαδικασίες καταγραφής, δημοσίευσης και επικαιροποίησης. Ωστόσο, ενώ ενθαρρύνει την ευρύτερη αξιοποίηση των δημοσίων δεδομένων για την έρευνα και την καινοτομία, δεν συνοδεύεται και αυτή η εγκύκλιος από αντίστοιχες εγγυήσεις διαφάνειας για τον τρόπο με τον οποίο τα δεδομένα αυτά θα χρησιμοποιούνται από τα συστήματα τεχνητής νοημοσύνης. 
Δεν υπάρχει διαφάνεια για τη χρήση των δεδομένων. Δεν κατοχυρώνει δικαίωμα ενημέρωσης του πολίτη. Η εγκύκλιος απευθύνεται αποκλειστικά στους δημόσιους φορείς και βεβαίως δεν αναφέρεται στα δικαιώματα των πολιτών. Δεν υπάρχει λογοδοσία για την εκπαίδευση των αλγορίθμων. Η ανωνυμοποίηση αντιμετωπίζεται με τον παραδοσιακό τρόπο. Δεν προβλέπεται περιοδική επανεκτίμηση του κινδύνου επαναταυτοποίησης, αξιολόγησης των νέων δυνατοτήτων που δημιουργεί η γενετική τεχνητή νοημοσύνη, ελέγχους μετά τη διάθεση των δεδομένων. 
Μάλιστα, πρόσφατα το Ευρωπαϊκό Συμβούλιο Προσωπικών Δεδομένων έχει υιοθετήσει κατευθυντήριες γραμμές για την ανωνυμοποίηση αυτών των δεδομένων, που αόριστα και ασαφώς τα αναφέρουμε. Αν δεν γνωρίζουμε ποια δεδομένα χρησιμοποιούνται, δεν υπάρχει διαφάνεια, δεν μπορεί να ασκηθεί ουσιαστικός έλεγχος και δεν μπορεί να ελεγχθεί αν τα δεδομένα είναι ακριβή. 
Η τεχνητή νοημοσύνη δεν αποτελεί αυτοσκοπός. Σκοπός είναι η προστασία του ανθρώπου, είναι μπροστά από την τεχνητή νοημοσύνη. Σκοπός μας είναι η προστασία της δημοκρατίας, η προστασία του κράτους δικαίου, η προστασία της ανθρώπινης αξιοπρέπειας. 
Ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΟΥΣΑ (Όλγα Γεροβασίλη): Επόμενη ομιλήτρια είναι η ειδική αγορήτρια της Νίκης, η κ. Ασπασία Κουρουπάκη. 
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κυρία Πρόεδρε.
Κύριε Υπουργέ, κυρίες και κύριοι συνάδελφοι, ακούγοντας τη σημερινή συζήτηση έχω την αίσθηση ότι μιλάμε πολύ για συστήματα, αρχές, ελέγχους, διαδικασίες και λιγότερο για τον άνθρωπο που θα βρεθεί αύριο απέναντι σε όλα αυτά, για τον συνταξιούχο που θα περιμένει να διορθωθεί η σύνταξή του, για τον άνεργο που θα κινδυνεύει να χάσει το εισόδημά του, για τον ασθενή που θα περιμένει μία εξέταση, για τον γονιό που θα προσπαθεί να καταλάβει γιατί το παιδί του αποκλείστηκε από μία θέση ή από μία παροχή. 
Η τεχνητή νοημοσύνη στο δημόσιο δεν είναι μία εφαρμογή στο κινητό μας. Μπαίνει σε υπηρεσίες που έχουν εξουσία πάνω στη ζωή μας, διαβάζει στοιχεία, συγκρίνει φακέλους, κατατάσσει ανθρώπους, εντοπίζει δήθεν ύποπτες συμπεριφορές και προτείνει αποφάσεις. 
Εκεί αρχίζει η πραγματική αγωνία. Γιατί το λάθος ενός υπαλλήλου μπορεί να διορθωθεί σε μια συζήτηση, το λάθος όμως ενός συστήματος μπορεί να επαναληφθεί αυτομάτως σε χιλιάδες πολίτες. Αυτό έχει ήδη συμβεί στον πραγματικό κόσμο και το πλήρωσαν απλοί άνθρωποι. 
Στην Αυστραλία λειτούργησε το σύστημα Robodebt. Το κράτος συνέκρινε στοιχεία φορολογίας και κοινωνικών παροχών και έστελνε αυτοματοποιημένες απαιτήσεις για χρέη σε ανθρώπους που λάμβαναν επιδόματα. Πολλοί ξαφνικά βρέθηκαν να χρωστούν χρήματα που στην πραγματικότητα δεν όφειλαν. Αναγκάστηκαν να αποδείξουν μόνοι τους την αθωότητά τους, να ψάχνουν παλιά εκκαθαριστικά και μισθοδοσίες, να αντιμετωπίζουν την πίεση μιας κρατικής απαίτησης που είχε παραχθεί από έναν προβληματικό μηχανισμό. Χρειάστηκε ειδική εξεταστική επιτροπή για να αναδειχθεί η έκταση της αποτυχίας και η αυστραλιανή κυβέρνηση αποδέχθηκε τελικά και τις πενήντα έξι συστάσεις της έρευνας. 
[bookmark: _Hlk235114670]Η ιστορία συνεχίστηκε. Μόλις το 2025 ο Συνήγορος του Πολίτη της Αυστραλίας αποκάλυψε ότι εννιακόσιοι εξήντα τέσσερις άνεργοι έχασαν παράνομα την εισοδηματική τους στήριξη μέσα από αυτοματοποιημένες διαδικασίες. Πίσω από τον αριθμό «εννιακόσια εξήντα τέσσερα» υπήρχαν άνθρωποι που πλήρωναν νοίκι, λογαριασμούς, τρόφιμα, φάρμακα. Άνθρωποι, που μια μέρα άνοιξαν τον λογαριασμό τους και βρήκαν το εισόδημά τους κομμένο, επειδή κάποια δεδομένα και κάποιες αποφάσεις πέρασαν από ένα σύστημα χωρίς την ανθρώπινη κρίση που απαιτούσε η περίπτωσή τους.
Υπάρχουν δεκάδες περιστατικά μηνιαίως στον δυτικό κόσμο, εκτός εάν θέλετε να μετατρέψετε τη χώρα μας στα πρότυπα της Κίνας, με το πασίγνωστο πλέον σύστημα της κοινωνικής πίστωσης. Αυτά τα περιστατικά αφορούν οργανωμένα κράτη, με υπηρεσίες, ελεγκτικούς μηχανισμούς και τεχνικό προσωπικό. Παρόλα αυτά, οι αλγόριθμοι αδίκησαν ανθρώπους, έκοψαν εισοδήματα, δημιούργησαν χρέη, σημάδεψαν οικογένειες και επηρέασαν το μέλλον μαθητών. 
Στην Ελλάδα γνωρίζουμε ήδη τι σημαίνει ένας πολίτης να περιφέρεται από υπηρεσία σε υπηρεσία για ένα λάθος στο ΑΜΚΑ, στο ΑΦΜ, σε ένα ασφαλιστικό μητρώο ή σε μία φορολογική καταχώρηση. Γνωρίζουμε για ηλικιωμένους που χρειάζονται τα παιδιά τους για να κλείσουν ένα ηλεκτρονικό ραντεβού, ανθρώπους στα χωριά που δυσκολεύονται ακόμη να βρουν μια σταθερή σύνδεση, άτομα με αναπηρία που συναντούν ψηφιακές πλατφόρμες δύσχρηστες και απρόσιτες. Σε αυτή τη Διοίκηση τώρα έρχεται η τεχνητή νοημοσύνη και θα μάθει από τα δεδομένα που υπάρχουν ήδη, μαζί με τα λάθη, τις ελλείψεις και τις στρεβλώσεις. 
Η ίδια η Αρχή Προστασίας Δεδομένων επισημαίνει ότι η μεγάλη πλειονότητα των συστημάτων τεχνητής νοημοσύνης περιλαμβάνει επεξεργασία προσωπικών δεδομένων. Επομένως, κάθε επέκταση αυτών των συστημάτων σημαίνει βαθύτερη επεξεργασία της ζωής του πολίτη.
Η Νίκη έχει αρχίσει εδώ και καιρό αυτόν τον αγώνα. Η προσφυγή μας στο Συμβούλιο της Επικρατείας για τον Προσωπικό Αριθμό αφορά ακριβώς τη συγκέντρωση και τη διασύνδεση των στοιχείων του ανθρώπου. Όταν ο Προσωπικός Αριθμός συνδεθεί με συστήματα που αναλύουν οικονομικά, ασφαλιστικά, φορολογικά, ιατρικά και διοικητικά δεδομένα, δημιουργείται ένας ψηφιακός φάκελος με πρωτοφανή δύναμη, ένας φάκελος που μπορεί να ακολουθεί τον πολίτη σε κάθε συναλλαγή του με το κράτος.
Για το Predator αναφέρθηκα αναλυτικά στην πρωτολογία μου. Έχουμε δει πόσο μπορεί να εισχωρήσει ένα λογισμικό στην ιδιωτική ζωή. 
Τώρα καλούμαστε να παραδώσουμε ακόμη περισσότερα δεδομένα και υποτίθεται ότι θα πρέπει να τα εμπιστευτούμε σε εσάς; Το δυστοπικό κράτος μπορεί να εμφανιστεί αθόρυβα μέσα από μία ειδοποίηση που θα λέει ότι «το επίδομα διακόπηκε, μία αίτηση απορρίφθηκε, έναν φορολογικό έλεγχο που ξεκίνησε, μια κάμερα που αναγνώρισε λάθος ένα πρόσωπο», δηλαδή μια βαθμολογία κινδύνου που ο πολίτης δεν θα δει ποτέ και έναν υπάλληλο που θα του απαντήσει πως το αποτέλεσμα βγήκε από το σύστημα. 
Η Νίκη ζητά κάθε δυσμενής απόφαση να εξετάζεται και να υπογράφεται από άνθρωπο! Ο πολίτης να ενημερώνεται ότι χρησιμοποιήθηκε τεχνητή νοημοσύνη στην υπόθεσή του, να γνωρίζει τα βασικά κριτήρια της απόφασης και να μπορεί να προσφεύγει άμεσα σε πραγματικό υπάλληλο. 
Επίσης, τα συστήματα να ελέγχονται πριν από τη χρήση τους και σε όλη τη διάρκεια της λειτουργίας τους, τα δεδομένα της υγείας, της φορολογίας, της κοινωνικής ασφάλισης και της εθνικής ασφάλειας να παραμένουν υπό ουσιαστικό ελληνικό έλεγχο.
Ζητάμε δημόσιο μητρώο συστημάτων που χρησιμοποιεί κάθε υπηρεσία, σαφή ευθύνη για κάθε λάθος, αυστηρή προστασία των παιδιών, των ηλικιωμένων, των αναπήρων και των οικονομικά αδύναμων, απαγόρευση κάθε μορφής κοινωνικής βαθμολόγησης και ουσιαστικό περιορισμό της βιομετρικής παρακολούθησης. 
Η πρόοδος έχει νόημα όταν ανυψώνει τον άνθρωπο, όταν απελευθερώνει τον χρόνο, όταν θεραπεύει, όταν εκπαιδεύει, όταν βοηθά τον δημόσιο υπάλληλο να υπηρετεί καλύτερα τον πολίτη. Η πρόοδος χάνει το νόημά της όταν ο άνθρωπος μετατρέπεται σε αριθμό, σε κατηγορία, σε πιθανότητα και σε ύποπτο μέσα στο ίδιο του το κράτος. 
Για όλους αυτούς τους λόγους, εμείς στη Νίκη θα καταψηφίσουμε το νομοσχέδιο. Θα συνεχίσουμε να υπερασπιζόμαστε την ανθρώπινη αξιοπρέπεια, την προσωπική ελευθερία, την οικογένεια, την εργασία και την εθνική κυριαρχία απέναντι σε κάθε σύστημα που συγκεντρώνει δύναμη χωρίς ανάληψη ευθύνης.
Σας ευχαριστώ. 
ΠΡΟΕΔΡΕΥΟΥΣΑ (Όλγα Γεροβασίλη): Ωραία. 
Ο κ. Ξανθόπουλος, ειδικός αγορητής του ΣΥΡΙΖΑ, έχει τον λόγο. 
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ, κυρία Πρόεδρε. 
Είχα την ελπίδα μέχρι και τελευταία στιγμή, επειδή και ο κύριος Υπουργός και ο κύριος Υφυπουργός είναι γνώστες του αντικειμένου, ότι θα γίνει μία συζήτηση στη Βουλή που έχει σχέση με την ουσία της τεχνητής νοημοσύνης και την προοπτική που αυτή διανοίγει για τις κοινωνίες. Γιατί σε όλες μου τις παρεμβάσεις -και στην Ολομέλεια προηγουμένως και στις Επιτροπές- προσπάθησα να δείξω και να αποδείξω, θα έλεγα, ότι το συζητούμενο νομοσχέδιο δεν είναι ένα διαχειριστικού χαρακτήρα νομοσχέδιο.
Και εδώ πρέπει να κάνω μια δήλωση για να είμαι πάρα πολύ καθαρός: Εμείς ως Κοινοβουλευτική Ομάδα του ΣΥΡΙΖΑ, ως ιδεολογικό ρεύμα της ανανεωτικής Αριστεράς, είμαστε φιλοευρωπαϊκής κατεύθυνσης και κάθε οδηγία που έρχεται από την Ευρωπαϊκή Ένωση την κοιτάζουμε κατ’ αρχάς, την προσεγγίζουμε θετικά.
Όμως, εδώ δεν κάνουμε κριτική στην οδηγία αυτή καθαυτή. Εδώ προσπαθούμε να δείξουμε στην Κυβέρνηση ότι υπάρχει ένας άλλος τρόπος, υπάρχει μια άλλη προσέγγιση. Η οδηγία είναι η αφορμή για να στοχαστούμε ως Εθνική Αντιπροσωπεία πώς οχυρώνουμε το θεσμικό μας οπλοστάσιο απέναντι στην επανάσταση του καιρού μας. 
Έκανα μια αναγωγή και είπα ότι, μολονότι δεν υπάρχουν ιστορικές αναλογίες, αυτό που βιώνουμε είναι -όπως ήταν η Βιομηχανική Επανάσταση τον προπερασμένο αιώνα, αυτό είναι το ανάλογο- η τεχνολογική επανάσταση. Και παρ’ όλες τις προσπάθειες και τις αναφορές, όλη η συζήτηση από πλευράς Κυβέρνησης, είτε σε επίπεδο εισηγητών είτε σε επίπεδο υπουργών, περιστράφηκε σε μια διαχειριστική λογική του φαινομένου της τεχνητής νοημοσύνης. 
Τα λέμε, τα φωνάζουμε, αλλά η νεοφιλελεύθερη συντηρητική σας αντίληψη, δεν σας αφήνει να αντιληφθείτε ότι ουσιαστικά διαμορφώνουμε τους όρους με τους οποίους η χώρα μας θα ενταχθεί στο παγκόσμιο γίγνεσθαι με βάση τις τεχνολογικές εξελίξεις. 
Και όλη η κουβέντα από πλευράς σας γίνεται σε διαχειριστικού τύπου λογικές, ακριβώς γιατί μέχρι εκεί θεωρείτε ότι παρεμβαίνει η πολιτεία. Αυτό είναι το πολιτικό πρόβλημα! Θεωρείτε ότι αυτά είναι ζητήματα που θα λύσει η αγορά, ότι εμείς απλώς πρέπει να έχουμε ένα «κράτος-νυχτοφύλακα» -κατά την προσφιλή έκφραση που κρίνει ένα νεοφιλελεύθερο κράτος- το οποίο θα παρεμβαίνει ακροθιγώς και μόνο λεπτομερειακά και όλα τα υπόλοιπα ζητήματα της τεχνητής νοημοσύνης θα έρθει η αγορά να τα λύσει.
Σας επισήμανα και εγώ και άλλοι ομιλητές ότι εδώ ανοίγετε ένα πολύ μεγάλο κεφάλαιο στην ιστορία της ανθρωπότητας. Σας έκανα μια παρατήρηση για την οποία δεν άκουσα τίποτα. Έχουμε ήδη τον πρώτο τρισεκατομμυριούχο στην ιστορία του ανθρώπινου γένους, έναν άνθρωπο που, εξαιτίας της σύγχρονης τεχνολογίας και όχι μόνον της τεχνητής νοημοσύνης, έχει προσωπικό πλούτο πολλαπλάσιο από όσον έχουν δεκάδες ή εκατοντάδες κράτη στον κόσμο! Άρα, η κουβέντα στην Εθνική Αντιπροσωπεία δεν πρέπει να γίνεται με όρους θεσμικού πλαισίου μόνον. 
Ξέρετε ότι και ιδεολογικά και πολιτικά δίνω πολύ μεγάλη σημασία στο θεσμικό πλαίσιο, στους θεσμούς και είμαι από τους ανθρώπους που προσπαθώ να έχω μια κοινοβουλευτική στάση τέτοια, που με τη στάση μου απέναντι στους θεσμούς να το αποδεικνύω. Όμως, δεν είναι το ζητούμενο αυτό.
Απαιτείται κάτι παραπάνω από μια λογική διοικητικής συμμόρφωσης σε έναν ευρωπαϊκό Κανονισμό, απαιτείται ένα εθνικό σχέδιο που: Θα ενισχύει την έρευνα και την καινοτομία. Θα δίνει στις μικρομεσαίες επιχειρήσεις τα εργαλεία να αξιοποιήσουν τις νέες τεχνολογίες και όχι να μένουν πίσω στο διεθνή ανταγωνισμό. Θα δημιουργεί τις νέες προϋποθέσεις, ώστε οι επιστήμονες και οι νέοι που θα μπορούν να εργαστούν και να καινοτομήσουν στη χώρα μας, να το καρπωθούν αυτό το πλαίσιο. 
Και θα αξιοποιεί την τεχνητή νοημοσύνη για καλύτερες δημόσιες υπηρεσίες, για ένα αποτελεσματικότερο κράτος, για ποιοτικότερη υγεία, εκπαίδευση και κοινωνική πολιτική, αυτό, δηλαδή, που θα είναι το κοινωνικό «υπερπλεόνασμα», ας πω, αυτό που θα απολαύσει η κοινωνία ως αποτέλεσμα της συνεργατικής σχέσης μεταξύ θεσμικού πλαισίου που θέτουμε εμείς και τεχνητής νοημοσύνης που υπάρχει στην κοινωνία.
Όμως, βεβαίως και πρέπει να μπουν σαφή όρια εκεί όπου διακυβεύονται τα θεμελιώδη δικαιώματα, η ιδιωτικότητα, η ισότητα απέναντι στο νόμο, η ανθρώπινη αξιοπρέπεια.
Επισημαίνω ότι η τεχνητή νοημοσύνη δεν μπορεί να λειτουργεί δίχως δημοκρατικό έλεγχο και ούτε βεβαίως η δημοκρατία μπορεί να φοβάται την τεχνολογία. Η πρόκληση είναι να αξιοποιήσουμε τις δυνατότητες της τεχνολογίας προς όφελος της κοινωνίας με κανόνες διαφάνειας, λογοδοσίας, δικαιοσύνης. 
Θα το πω για άλλη μια φορά. Το νομοσχέδιο που συζητούμε δεν ανταποκρίνεται σε αυτήν τη φιλοδοξία, δεν υπακούει σε αυτήν την ανάγκη. Περιορίζεται κυρίως τη θεσμική προσαρμογή που επιβάλλει ο ευρωπαϊκός Κανονισμός, χωρίς να διασφαλίζει και να διαμορφώνει μια εθνική στρατηγική για την επόμενη μέρα. 
Βεβαίως, είπα για το διαδικαστικό ότι έρχεται στο Κοινοβούλιο το νομοσχέδιο του οποίου οι διατάξεις δεν ήταν στη διαβούλευση, δεν λήφθηκαν υπ’ όψιν από την Κοινωνία των Πολιτών, δεν παρενέβησαν οι επαγγελματικές ενώσεις και οι ενδιαφερόμενοι πολίτες για να καταθέσουν τις απόψεις τους. Και μιλάμε για πολύ σοβαρές διατάξεις! Όμως, αυτό είναι μία πάγια τακτική που ακολουθείτε και εμείς παγίως θα το καταγγέλλουμε και θα το αναδεικνύουμε ως πρόβλημα στην καλή νομοθέτηση.
Εμείς πιστεύουμε ότι υπάρχει ένας διαφορετικός δρόμος, ένας δρόμος όπου η τεχνητή νοημοσύνη θα υπηρετεί τον άνθρωπο και όχι το αντίστροφο, όπου η ψηφιακή μετάβαση θα αποτελεί εργαλείο μείωσης των ανισοτήτων και όχι διεύρυνσής τους. 
Το βλέπω σαν ένας άνθρωπος που ανήκει στη γενιά των boomers. Εγώ είμαι πλέον στα 70 και αυτά τα πράγματα μου είναι δύσκολα να τα διαχειριστώ και βλέπω τις δυσκολίες που εγώ έχω στο να διαχειριστώ τον όγκο αυτών των πληροφοριών, πόσο μάλλον άνθρωποι που δεν έχουν το δικό μου background, άνθρωποι που είναι απομονωμένοι, άνθρωποι στους οποίους το διαδίκτυο δεν είναι καθημερινότητα.
Όλοι αυτοί -για να μην πω όλοι εμείς και θεωρηθεί λαϊκισμός- αποκλείονται εν δυνάμει από το αύριο της κοινωνίας και αυτό αποτελεί μία επίταση, μία ένταση των ανισοτήτων. 
Αυτή περιμέναμε να είναι η παρέμβαση της πολιτείας, αλλά μία πολιτεία η οποία διακατέχεται από την αντίληψη ότι αυτά τα ζητήματα θα τα λύσει η αγορά και εμείς απλώς πρέπει να βάλουμε ένα πλαίσιο στο οποίο η αγορά θα λειτουργήσει καλύτερα, με την έννοια τού να είναι πιο αποτελεσματική η κερδοφορία των επενδυτών στο κομμάτι αυτό, δεν μπορεί να αντιληφθεί, δεν μπορεί να δει, δεν μπορεί να διακρίνει και κυρίως δεν μπορεί να κατοχυρώσει αυτά τα δικαιώματα της κοινωνίας, με αποτέλεσμα να διευρύνονται, όπως είπα προηγουμένως, οι ανισότητες. 
Εμείς έχουμε καταθέσει τις προτάσεις μας, έχουμε κάνει τις παρατηρήσεις μας, έχουμε εκφράσει την απογοήτευσή μας, γιατί η συζήτηση στο Κοινοβούλιο με ευθύνη της Κυβέρνησης περιορίστηκε σε διαχειριστικού τύπου λογικές, αλλά εν πάση περιπτώσει αυτοί είστε, που λέει και ο κ. Κουτσούμπας. Εμείς θα συνεχίσουμε, γιατί ακριβώς στα μεγάλα ζητήματα είναι οι μεγάλες συγκρούσεις, είναι η συντηρητική και η προοδευτική αντίληψη κι εμείς θα εξακολουθήσουμε να υπηρετούμε τη δεύτερη. 
Σας ευχαριστώ πολύ, κυρία Πρόεδρε.
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει για τη δευτερολογία της η κ. Αφροδίτη Κτενά από το Κομμουνιστικό Κόμμα Ελλάδας.
ΑΦΡΟΔΙΤΗ ΚΤΕΝΑ: Ευχαριστώ, κυρία Πρόεδρε. 
Θα ξεκινήσω με μια σύντομη τοποθέτηση για τις τροπολογίες. Ακούστηκαν ενδιαφέροντα πράγματα στο μεταξύ και από τον Υπουργό και από τους υπόλοιπους ομιλητές, αλλά πρέπει να τοποθετηθούμε και για τις τροπολογίες. 
Αναφορικά με την τροπολογία για τον Κώδικα Τοπικής Αυτοδιοίκησης, με ή χωρίς διορθώσεις δεν αλλάζει το περιεχόμενο. Καταψηφίσαμε το αρχικό κείμενο, καταψηφίζουμε και την τροπολογία.
Για την τροπολογία του Υπουργείου Ψηφιακής Διακυβέρνησης και ειδικά για το άρθρο 1 πρέπει να πω ότι θεωρούμε ότι είναι εξαιρετικά προβληματική η χρήση Τεχνητής Νοημοσύνης σε διαδικασίες αξιολόγησης. Υπήρξε παρόμοια εμπειρία στην αξιολόγηση των προτάσεων για το «Trust your Stars», χωρίς βέβαια να το πείτε. Εδώ έχουμε μια πρόοδο, γιατί εδώ ομολογείτε ότι θα χρησιμοποιούνται. Εκεί ήταν σαφές ότι οι αξιολογικές θέσεις ήταν αποτέλεσμα Τεχνητής Νοημοσύνης. Έγιναν και σχετικές καταγγελίες. Δεν πήραμε ποτέ απαντήσεις. Είναι προβληματικό να αξιολογείς τον κόπο ανθρώπων που συνέταξαν μια πρόταση για χρηματοδότηση ειδικά στον ερευνητικό τομέα. Για παράδειγμα, στο ΕΣΠΑ υπάγεται και το «Ερευνώ-Καινοτομώ», αυτή η δράση.
Υπάρχει και κάτι άλλο. Λέτε ότι τα αποτελέσματα θα βγαίνουν από το ανθρώπινο δυναμικό, ωστόσο λέει εδώ πέρα ξεκάθαρα η παράγραφος β ότι θα γίνεται αξιολόγηση των αιτήσεων χρηματοδότησης με βάση συγκεκριμένη μεθοδολογία και κριτήρια. 
Αυτό σας καλούμε να το ξανασκεφτείτε και να το αφαιρέσετε και να σκεφτείτε και το εξής: Πέρα από το όποιο bias μπορεί να υπάρχει, πέρα από το ότι δεν ξέρουμε τι σύστημα Τεχνητής Νοημοσύνης είναι αυτό, ποια μηχανή θα αξιοποιηθεί, ποιος θα το αναπτύσσει, γιατί θα το αναπτύσσει και θα τεθεί έτσι σε λειτουργία, ποιος θα τα κάνει αυτά τα πράγματα; Ήδη δηλαδή βλέπουμε τον αδιαφανή τρόπο με τον οποίο θα χρησιμοποιείται η τεχνολογία της Τεχνητής Νοημοσύνης από το δημόσιο. Αυτό εδώ είναι ένα πολύ καλό παράδειγμα.
Σκεφτείτε και το εξής, ότι το υλικό προς αξιολόγηση με το οποίο θα τροφοδοτείται το σύστημα της Τεχνητής Νοημοσύνης θα είναι και υλικό που θα εκπαιδεύει την Τεχνητή Νοημοσύνη, δηλαδή πρωτότυπες ιδέες μπορεί να χρησιμοποιούνται για να εκπαιδεύσουν ένα σύστημα Τεχνητής Νοημοσύνης. Δεν μπορούμε βεβαίως να το στηρίξουμε αυτό.
Όσο για το τρίτο άρθρο που αφορά στην ανάπλαση της ΔΕΘ, εδώ έχουμε ξεκάθαρα τη λογική κόστους-οφέλους. Χρηματοδοτείτε με κρατικό χρήμα ένα έργο που από την αρχή δεν ήταν σχεδιασμένο να καλύψει τις ανάγκες του λαού της περιοχής, δεν βρέθηκαν επενδυτές για να λειτουργήσει προς όφελός τους, θεωρούνται κόστος οι ανάγκες του λαού της περιοχής, οπότε συνεχίζεται το αρχικό σχέδιο με κρατικό χρήμα. Προφανώς δεν πρόκειται να το στηρίξουμε.
Επιστρέφω στο νομοσχέδιο. Η αλήθεια είναι ότι ο Υπουργός έχει καταβάλει μεγάλη προσπάθεια να πείσει ότι η Κυβέρνηση αυτή ασκεί εθνική κυριαρχία πάνω στις τεχνολογίες Τεχνητής Νοημοσύνης και έγινε αναφορά στα δεδομένα -αναφερθήκαμε εκτενώς- και προς επίρρωση όσων είπε, αναφέρθηκε στο data.gov.gr που πραγματικά παραδίδει δημόσια δεδομένα και τα ανοίγει σε οποιονδήποτε θέλει να τα χρησιμοποιήσει. Αυτό είπαμε κι εμείς.
Αναφέρθηκε στις εταιρείες Mistral και ElevenLabs επειδή έχουν τη βάση τους στην Ευρωπαϊκή Ένωση. Να πούμε, όμως, εδώ πέρα ότι η Mistral έχει συνεταιριστεί με τη Microsoft και η ελληνική Κυβέρνηση, η Κυβέρνηση της Νέας Δημοκρατίας έχει μνημόνια και συμβάσεις με την OpenAI, με τη Google, με την Amazon. Τα δεδομένα βρίσκονται σε κέντρα δεδομένων ιδιοκτησίας τέτοιων κολοσσών, η διαχείριση των δεδομένων των νεφών γίνεται από τέτοιους κολοσσούς, άρα λοιπόν όλα αυτά δεν παραπέμπουν σε εθνική κυριαρχία. 
Συνεπώς, ίσα-ίσα που θεωρούμε ότι μας επιβεβαίωσε ο Υπουργός με την τοποθέτησή του ότι η πολιτική της Νέας Δημοκρατίας συνίσταται στο «πάρτε δεδομένα, χρησιμοποιήστε τον «Δαίδαλο» και το «αδερφάκι» του στη δυτική Μακεδονία που θα αναπτυχθεί, αναπτύξτε μοντέλα και εφαρμογές μέσω της εταιρείας Pharos και δοκιμάστε» -εδώ είναι το πρόβλημα- «επικίνδυνες εφαρμογές ακόμα και στο πεδίο». 
Γι’ αυτό νομοθετείτε, γι’ αυτό πρωτοπορείτε στην ενσωμάτωση της AI Act, γιατί τρέχετε να φωνάξετε επενδυτές, να πείτε «ελάτε εδώ, δοκιμάστε προϊόντα, έχουμε φτιάξει το πλαίσιο, πάρτε τις υποδομές, πάρτε και τα δεδομένα, κάντε ό,τι θέλετε, έχετε και SunBox, έχετε και Safe Harbor».
Κοιτάξτε πάλι τον κανονισμό, κύριε Υπουργέ. Δεν υπάρχουν απαγορευμένα προϊόντα. Δεν απαγορεύει τίποτα ο κανονισμός ρητά και κατηγορηματικά. Ο κανονισμός αναφέρεται σε συστήματα μη αποδεκτού ρίσκου. Έτσι τα λέει. Δεν είναι απαγορευμένα. Είναι πολύ προσεκτική η διατύπωση στον κανονισμό, ακριβώς γιατί τίποτα δεν απαγορεύεται. Με τις κατάλληλες προϋποθέσεις, με τις κατάλληλες εξαιρέσεις μπορεί να επιτραπεί η ανάπτυξη προϊόντων μη αποδεκτού ρίσκου, με ό,τι μπορεί να σημαίνει αυτό για τα προϊόντα Τεχνητής Νοημοσύνης. Ναι, υπάρχουν οι κατηγορίες, αλλά το πώς ερμηνεύονται και σε ποια περίπτωση θα επιτραπεί και σε ποια όχι είναι θέμα που θα το κρίνει κάποιος. Το ποιος θα το κρίνει είναι ζωτικής σημασίας για τον λαό μας.
Γι’ αυτό κι εμείς λέμε: Καμιά εμπιστοσύνη ούτε στην Κυβέρνηση αυτή ούτε στα αστικά κόμματα που στηρίζουν τον ευρωπαϊκό κανονισμό και θεωρούν ότι προστατεύει δικαιώματα ούτε στις ανεξάρτητες αρχές. Ο λαός μας να έχει εμπιστοσύνη στις δυνάμεις του και να διεκδικεί τα δικαιώματά του μαχητικά, οργανωμένα και μαζικά.
Για να κλείσω, θα επαναλάβω λίγο-πολύ ότι πράγματι κανείς δεν μπορεί να πει ναι ή όχι στην Τεχνητή Νοημοσύνη. Η Τεχνητή Νοημοσύνη είναι εδώ, είναι εξέλιξη των μέσων παραγωγής, είναι προϊόν κοινωνικό, της ανθρώπινης εργασίας, του κοινωνικού ανθρώπου και η αντίφαση έγκειται ακριβώς στο ότι αυτό το κοινωνικό προϊόν το ιδιοποιούνται πέντε-έξι μονοπώλια παγκόσμια. Αυτό ακριβώς είναι το πρόβλημα. Από ‘κει ξεκινάνε όλα, απ’ αυτήν την αντίφαση. Αυτό είναι που κάνει τις δυνάμεις παραγωγής να ασφυκτιούν, είτε πρόκειται για τους εργαζόμενους είτε γι’ αυτούς που θα χρησιμοποιήσουν αυτά τα προϊόντα. Και βέβαια, μία είναι η λύση, η κοινωνική ιδιοκτησία ακριβώς σε αυτό το κοινωνικό προϊόν.
Η Τεχνητή Νοημοσύνη είναι εδώ και είναι ήδη εργαλείο έντασης της εκμετάλλευσης, αλλά και της προληπτικής καταστολής και παρακολούθησης, της χειραγώγησης και της ενσωμάτωσης. Στα χέρια των καπιταλιστών θα παραμένει μία επικίνδυνη τεχνολογία. 
Προκειμένου η τεχνολογία αυτή, η τεχνητή νοημοσύνη να υπηρετήσει τον άνθρωπο θέλει ένα εργατικό λαϊκό κράτος με κοινωνική ιδιοκτησία σε όλους τους πόρους με κεντρικό σχεδιασμό για την ανάπτυξη προς όφελος, με κριτήριο τις ανάγκες ώστε πραγματικά να μιλάμε για τη νέα εποχή. Γιατί, ναι, οι νέες τεχνολογίες είναι τα χελιδόνια της νέας εποχής. Το λέμε και το ξαναλέμε. Και με αυτό θα κλείσω. 
Ευχαριστώ πάρα πολύ. 
ΠΡΟΕΔΡΕΥΟΥΣΑ (Όλγα Γεροβασίλη): Ο κ. Πάνας δεν θέλει τον λόγο. 
Η κ. Κεφάλα δεν θέλει τον λόγο.
Επομένως, ολοκληρώθηκε και ο κύκλος των δευτερολογιών. 
Άρα, τον λόγο έχει ο Υφυπουργός Ψηφιακής Διακυβέρνησης κ. Δερμεντζόπουλος. 
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Υφυπουργός Ψηφιακής Διακυβέρνησης): Όχι, κυρία Πρόεδρε. 
ΠΡΟΕΔΡΕΥΟΥΣΑ (Όλγα Γεροβασίλη): Ούτε εσείς θέλετε; 
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Υφυπουργός Ψηφιακής Διακυβέρνησης): Μίλησε ο Υπουργός. 
ΠΡΟΕΔΡΕΥΟΥΣΑ (Όλγα Γεροβασίλη): Επομένως, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Διακυβέρνησης: «Μέτρα εφαρμογής του Κανονισμού (ΕΕ) 2024/1689 του Ευρωπαϊκού Κοινοβουλίου και του Συμβουλίου της 13ης Ιουνίου 2024 (Κανονισμός για την τεχνητή νοημοσύνη) - Τροποποίηση του ν. 4961/2022 (Α΄ 146) και άλλες διατάξεις». 
Εισερχόμαστε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά. 
Σας επισημαίνουμε ότι η ψηφοφορία περιλαμβάνει την αρχή του νομοσχεδίου, σαράντα οκτώ άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)

ΠΡΟΕΔΡΕΥΟΥΣΑ (Όλγα Γεροβασίλη): Παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
















(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΟΥΣΑ (Όλγα Γεροβασίλη): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:


























ΠΡΟΕΔΡΕΥΟΥΣΑ (Όλγα Γεροβασίλη): Συνεπώς, το σχέδιο νόμου του Υπουργείου Ψηφιακής Διακυβέρνησης: «Μέτρα εφαρμογής του Κανονισμού (ΕΕ) 2024/1689 του Ευρωπαϊκού Κοινοβουλίου και του Συμβουλίου της 13ης Ιουνίου 2024 (Κανονισμός για την τεχνητή νοημοσύνη) - Τροποποίηση του ν.4961/2022(Α΄ 146) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΟΥΣΑ (Όλγα Γεροβασίλη): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΟΥΣΑ (Όλγα Γεροβασίλη): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΟΥΣΑ (Όλγα Γεροβασίλη): Με τη συναίνεση του Σώματος και ώρα 17.37΄ λύεται η συνεδρίαση για αύριο, ημέρα Παρασκευή 17-7-2026 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

    	Ο ΠΡΟΕΔΡΟΣ                                                       	ΟΙ ΓΡΑΜΜΑΤΕΙΣ
